
T>Der er i Peder Skrams hele Væsen noget Tiltalende^ 
Noget, der lader os anerkjende ham som en paa Legeme og 
Sjæl ægte dansk Mand. Den ikke meget høje, men stærkt- 
byggede, bredskuldrede Figur, den ualmindelig kraftige Arm og 
Haand, det hvidgule Haar ere ægte nationale Træk; og naar 
man læser om hans Haardførhed, hans uforfærdede Mod, hans 
heftige, men aaåne, djærve og redelige Charakteer, saa føler 
man, at her staaer en værdig Repræsentant for den gammel- 
nor diske Menneskes tamme for os. t 

Paludan- Muller s: i> Grevens Fejden I. Del. 

PROLOG. 

Den sorte Bondekrig. 

Bred og mægtig, som i svulmende Bevidst- 
hed om sin Vælde, bryder Rhinen sig Vej gjennem 
Landet. Fra sit hemmelighedsfulde Udspring 
mellem Alperne, fra Bjærgbækken Aua de Toma 
og fra Tomasøen, — hvis Bund man ser gjennem 
det grønlig-violette Vand — voxer Fader Rhin 
til at blive den kongelige Strøm, der hersker 
over Landene, strækkende sit Scepter over Ridder- 
borge og Sæterhytter og brusende Vandfald, over 
smilende, frugtbare Bredder, indtil den mægtige 
Flod finder sin sporløse Grav i Havet. 

Hvor Bjærgene begynde at træde i Bag- 
grunden, og Bredderne blive lavere, fortsætter 
Rhinen sit Løb til den ærværdige Stad Mainz, 
det gamle Castellum Mongontiacum, som gjennem 
Aarhundreder var Ærkebiskopperne og Kur- 
fyrsterne af Mainz's Residensstad. 

Danmarks VovehaU. I 



Der laa, i et Par Mils Afstand fra 

den kurfyrstelige By, en simpel Flække, som 
hørte til det nærmeste Kloster. En enkelt, 
uanseelig Bondegaard og nogle Hytter — det 
var det hele. Men saa ringe Stedet end var, og 
skjønt det havde den mægtige Kurfyrstestad til 
Nabo, var det dog omgivet af Volde, hvis Ud- 
seende vidnede om, at de var blevne omhyggelig 
udbedrede for ikke lang Tid siden. Ad Lande- 
vejen, der førte fra Staden Mainz forbi Klosteret 
og Landsbyen, drog lejede Knægte i broget Ud- 
staffering og svært bevæbnede, med Hellebarder, 
Glavind og Hagebøsser. Og indenfor den be- 
fæstede Flække færdedes fattige Bønder, der 
havde væbnet sig, som de kunde bedst, med 
Spyd, Leer og Øxer. 

Undervejs til Staden kunde man træffe en 
Galge rejst, og fra Jærnkrogen i Tværbjælken 
dinglede Liget af en Adelsmand. De lange 
Rytterstøvler havde man ladet ham beholde, og 
af den stramt sluttende Fløjls Vams var der 
endnu nogle Pjalter tilbage. Men Krager og 
Høge havde faret ilde frem mod den hængte, 
saa ingen mere kunde kjende, om det var 
Ridder Kunz eller Ridder Max, eller hvilken 
anden adelig Herre der havde faaet saa arg en 
Skæbne. Dog kunde man lige saa let støde paa 
Tomten af en nedbrændt Hytte eller fælt lem- 
læstede Lig af en Hob Bønder, som Høge og 



Krager ikke havde handlet bedre med end med 
den hængte Adelsmand. Thi vel var Landefred 
forkyndt, men Landevejene var ikke blevne 
tryggere for det. Bondemanden i sin Hytte var 
ikke mere sikker paa sit Liv end Borgeren, der 
vilde drage til Marked i en anden By. Til Gjen- 
gjæld rottede Bønderne sig sammen mod deres 
adelige Undertrykkere, og Borgerne befæstede 
deres Stæder og holdt det for en god Spas, om 
de kunde fange en nærboende Greve eller Ridder, 
føre ham ind i Byen og indespærre ham i et 
Bur som et vildt Dyr. »Den sorte Bondekrig« 
rasede ved Bredderne af Fader Rhin, og Flodens 
Vande brusede omkap med Mord- og Brand- 
skrigene fra væbnede Almuehobe og lejede 
Knægte. 



Det var nær ved Solnedgangstid. Floden 
havde antaget en dyb, gyldengul Farve, der 
vexlede med stærkere og mattere Skær, efter- 
som Skyerne ovenover afspejlede sig lysere eller 
mørkere. Der var Uro i Luften som efter en 
varm Dag, naar Vejret pludselig slaar om. Men 
skjønt Vinden nu og da tog til at blæse med 
lange, anspændte Pust, der satte den brede 
Strøm i ilende Bevægelse, føltes Luften tung og 
trykkende, og Skyerne, der samlede sig i Syns- 



kredsen, havde et underlig hvidgult Udseende, 
som om der gjemte sig stærke, gjærende Natur- 
kræfter inde i dem. 

Nede ved Floden, midtvejs mellem Klosteret 
og Landsbyen, laa et Herberg, hvis Oprindelse 
skyldtes den Omstændighed, at der paa dette 
Punkt var Færgefart over den brede Rhinstrøm. 
Det havde altid været et stærkt besøgt Sted, men 
var blevet det end mere under de nuværende 
urolige Forhold, hvor Bondebevægelsen havde 
bragt Prælater og Riddere paa Benene og kaldt en 
Mængde fremmede Krigsfolk ind i Landet. Den 
regerende Kurfyrste af Mainz havde med klog 
Forudseenhed taget sine Forholdsregler. Han 
havde under kyndig Ledelse ladet samle en lille 
Hær af adelige Herrer og hvervede Landsknægte, 
og disse tapre Krigere havde Befaling til, med 
Ild og Sværd og uden Skaansel, at nedslaa det 
Oprør, som var begyndt at ulme indenfor selve 
Kurfyrstedømmet. 

Nogle Hobe af Kurfyrstens Tropper havde 
slaaet Lejr mellem Klosteret og Landsbyen, og 
Færgehuset fik derved forøget Søgning. Det 
var et Herberg, saaledes som Landevejs-Herberger 
fandtes paa den Tid, uden store Bekvemmelig- 
heder, men med altid rigelig Forsyning af stærkt, 
tysk 01 og for fornemmere Gjæster tillige en 
Kande god Malvasiervin eller Romania. Selve 
Huset var ikke større eller anseeligere end en 

almindelig Bondehytte, og Nattegjæster maatte 
nøjes med Pladsen, som den tilbød sig. Godt- 
folk vidste desuden, at den nærliggende, kur- 
fyrstelige Residensstad havde større og mere 
standsmæssige Herberger at byde, og tilmed var 
der Klosteret, hvor fromme og rettroende rejsende, 
enten de var af adelig eller uadelig Stand, altid 
kunde faa Husly og Vederkvægelse. Færgehuset 
var fornemlig beregnet paa at læske torstige 
Krigsfolk eller huse en og anden farende Svend, 
der ikke var saa rettroende, at han vilde søge 
indenfor Klosterets Mure. 

En hed Sommerdag gad dog ingen bænke 
sig i den lavloftede Krostue. Der laa nogle 
Halmknipper udenfor Huset, og i Halmen strakte 
sig, bekvemt og magelig, en Hoben Knægte, af 
hvilke nogle var sovet ind uden at agte paa, at 
de havde Sol og Vind lige i Ansigtet; andre 
sang Viser, hvis Indhold ikke var digtet for 
høviske Øren, og atter andre slog Tærninger, 
alt imens de flittig greb til Ølkanderne, der stod 
opstillede rundt omkring i Halmen. 

Udenfor Herbergets ene Vindue var anbragt 
et Bord med rund Stenplade, og ved dette sad 
to Personer, hvis Udseende og Klædedragt be- 
tegnede dem som Høvedsmænd for Knægtene. 
Den ene var en lang, knoklet Skikkelse; hans 
Ben syntes altfor lange selv til de vældige Rytter- 



støvler, han bar, og hans Arme havde en til- 
svarende Tilbøjelighed til at krybe et Stykke 
udenfor de brogede, opskaarne Ærmer i hans 
gule og grønne Vams. Nogle rødlige Haar- 
tjavser hang ned over hans Pande og forenede 
sig paa Siderne med et endnu rødere og stærkt 
tilspidset Skæg. Næsen var skarp og kroget 
som et Fuglenæb, Øjelaagene tunge og posede; 
men med alt det var der over hans Holdning og 
Ydre et Udtryk af forsoren Ligegladhed, der 
bødede paa hans Hæslighed. 

Den anden var en fuldkommen Modsætning 
til sin Bordfælle. Han var mere skulderbred end 
høj af Væxt, men saa skjønt og kraftig bygget, 
at han kom til at se højere ud, end han i Virke- 
ligheden var. Han havde et ualmindelig langt 
og lyst Haar, der indrammede et djærvt og ædelt 
formet Ansigt, hvis fornemste Udtryk var fri- 
modig Ærlighed. Øjnene var blaa. Næsen let 
buet. Haaret, der efter Datidens Mode faldt 
ned over Panden, var skaaret lige som efter en 
Streg og naaede paa begge Sider ned over 
Tindingerne. Som han sad dér paa det lave 
Sæde, med Albuen støttet paa Bordets Stenplade 
og med Sværdet hvilende mellem sine Knæ, 
lignede han et Mønster paa en nordisk Helt og 
Kriger. Af Alder saa han ud til at være en 
fire til fem og tyve Aar. 



Paa Bordet mellem de to Høvedsmænd stod 
en Kande Vin, to simple Tinbægere og en Skaal 
med et Par Haandfulde Hasselnødder. 

»Helvedes Brand og Pestilentse ! « bandede 
Høvedsmanden i den gule og grønne Vams. »I 
maa selv være besat af Djævlen, min hjærte 
Junker Peder, naar I ikke kan begribe, at Bønder 
kun er og bliver Hunde og Trælle, og sætter de 
sig op mod Riddere og Øvrighed, saa skal de 
hugges og stinges og pines, jo flere des bedre! 
Saa megen god Christendom har jeg — alle 
elskede Helgene være lovet — dog endnu be- 
varet. Og gid jeg maa holde fast ved den til 
mit Livs salige Ende I Eller hvad mener I om, 
gode Peder Skram, hvad det omsider har ført til, 
at denne Martin Luther satte sig op mod Pave 
og Kloster, og at den sorte Kunst, som de kalder 
Bogtrykkerkunsten, er bleven saa godt som hver 
Mands Ejendom? Tvi for Djævelskab 1 Tror I 
ikke, vi kunde have fundet ædlere Vildt at jage 
end disse usselige Bønder, om vi havde levet i 
en bedre Tid!« 

»I spørger om saa meget paa én Gang, 
Klaus Hermelinck!« svarede den anden Høveds- 
mand, der var bleven nævnet Peder Skram. »Jeg 
finder, I er vanskelig at stille tilfreds! Snart 
kan I ikke faa Bønder nok at stinge ihjel, og 
snart tykkes de jer for ringe til den Hæder 
at falde for jeres Pallask I Gaa i Tyrkens 

Tjeneste, hjærte Klaus, naar det ikke huer jer at 
fejde her til Lands!« 

»Men I selv da! I har jo rig og anset 
Slægt i Danmark — hvad har i Grunden ført 
jer hid?« 

»Just ikke det at komme Bønderne til Livs,« 
lød Svaret i en mere betænksom Tone. »Hver 
Mand værger for sit — det er Naturens Orden 
— det gjør ogsaa Himlens Fugle og Skovens 
vilde Dyr. Jeg kom hid, fordi jeg ikke lider at 
være ørkesløs. Sværdet har stadig ligget mig 
let i Haanden; jeg trænger til at bruge det. 
Hos Henrik Gjøe til Skjørringe tjente jeg mine 
Sølvsporer, da jeg havde været med ved Brånn- 
kyrka Anno 1518; to Aar efter var jeg igjen i 
Sverrige med Henrik Gjøe. Jeg mindes ham kun 
for, hvad godt er, skjønt det siden føjede sig saa, 
at vi kom til at staa som Fjender mod hinanden. 
Jeg var kommen i Bispen, Ove Bildes Tjeneste 
og fulgte ham med fire Heste, da vi forgangen 
Aar laa for Kjøbenhavn, indtil Staden maatte 
overgive sig til Kong Frederik. Men saa var 
der intet mere at tage sig til. Jeg drog af 
Landet sammen med min Ven, Knud Sparre til 
Klogerup, og da jeg fandt, at den høj lovelige 
Kurfyrste i Mainz var en dygtig Karl og en tapper 
Herre, saa tænkte jeg, at jeg ligesaa gjærne 
kunde gaa i hans som i en anden Potentats 
Tjeneste. Ikkun der blev noget at gjøre . . . 



Dog kan vi for saa vidt godt blive enige, brave 
Klaus Hermelinck — thi jeg for min Del kunde 
ogsaa nok ønske noget bedre at hugge løs paa 
end oprørske Bønderhobe . . .« 

»Og Djævle og Troldkarle!« gav Klaus 
Hermelinck sig pludselig til at raabe, idet han 
stødte til et Papir med store, trykte Bogstaver, 
der syntes at være flagret ned fra Luften og 
derpaa var blevet liggende paa Bordet mellem 
Vinkanden og Bægrene. En sortsmudset Haand, 
som et Øjeblik var kommen til Syne i Herbergets 
aabne Tagluge og havde kastet Papiret ned, var 
ikke bleven bemærket hverken af Høvedsmændene 
eller Knægtene. 

»Se der, Peder Skram!« raabte den lange 
Høvedsmand og skubbede igjen med synlig Afsky 
til Papiret . . . »Nu kan ærlige Mænd end ikke 
faa Lov til at tømme et Krus Vin uden at blive 
dænget til med disse Kjætteres Sortekunster! 
Djævlens Pestilentse og Allandsens Plager! Rør 
ikke ved det. Junker Peder! Ser I ikke, der 
staar sære Tegn malet derpaa! Det er Hexeri 
og Djævelskab!« 

»Er I galen, Klaus! Det er et lidet, trykt 
Skrift og ærlige, tyske Bogstaver! En maa have 
kastet det ud af Vindvet eller af Taglugen der- 
oppe . . . Hallo — Mikkel Færgemand!« . . . 
Peder Skram vendte sig om og raabte ind ad 

Vinduet — »Hvem har kastet dette Skrift ned 
paa vort Bord?« 

Herberg- Værten var en lille, tykmavet Karl 
med et rundt Fuldmaaneansigt, hvis enfoldige 
Mine modsagdes af de smaa, blinkende Øjne, 
der næsten saå ud som to smalle Streger. Han 
kom ud i Døren, med Huen under Armen, 
bøjede sig dybt for de fremmede Høvedsmænd 
og forsikrede med troværdig Stemme, at han var 
ganske ene hjemme, og at det lille Flyveskrift 
umuligt kunde være kommen fra hans Hus. 

»Lutter Løgn og Djævlekunster!« udbrød 
Klaus Hermelinck lige saa hidsig som før. »Jeg 
lader Tungen rive ud af din Hals, om du ikke 
bekj ender Sandheden!« 

»Det kan der altid blive Stunder til!« mente 
den mere besindige Peder Skram. »Lad først 
Herberget gjennemsøge. Midlertid kan vi se, hvad 
Skriftet indeholder!« 

Nogle af Landsknægtene fik Befaling til at 
underkaste Herberget en grundig Undersøgelse 
fra Kjælder til Tag. Herberg- Værten fulgte med 
ind i Huset, medens han i Smug blinkede fiffig 
med de to Streger, han havde faaet i Stedet for 
Øjne, og imidlertid gav Peder Skram sig i Færd 
med at tyde det mistænkelige Flyveskrift. 

»Hvad staar der saa prentet?« spurgte Klaus 
Hermelinck med en betænkelig Mine, som viste, 
at han endnu ikke havde overvundet sine over- 

troiske Forestillinger om det gaadefulde Skrift, 
der var falden ned fra Luften. 

»Det er et Skrift fra denne gale Sværmer 
og Gjendøber, Thomas Miinzer! Af den Slags 
har han skikket adskillige ud blandt de uvidende 
Bønder, der holder ham for en vældig Profet 
og Ypperstepræst! Vil I høre, hvad han 
skriver ! « 

»Velan — naar det forholder sig, som I 
siger, Peder Skram, at der ikke er anden Djævel- 
skab ved Skriftet, end at den gale Præst har 
ladet det trykke — saa kan I gjærne forelæse 
mig det!« 

»Nu — saadan staar der: »I skulle afgjøre 
Sagen i Hastighed. De store Herrer, som af 
Hjærtens Lyst og deres selvraadige Hoveder 
skabe Love — ej at tale om, hvad de opbringer 
ved deres egenmægtige og voldelige Forvaltning, 
saasom Skat, Afgift og deslige — de ere ægte 
og rette Røvere og afgjorte Fjender af deres 
egne Landskaber. At nedstøde enhver saadan 
Moab, Ahab og Nero fra deres Herresæde — 
det er til Guds højeste Velbehag. Thi Skriften 
kalder dem ej Guds Tjenere, men alene Slanger, 
Drager og Ulve . . .« Vil I høre mere, hjærte 
Klaus?« 

»Guds dyre Blod og Sacramentl« skreg 
Klaus Hermelinck — »ikke en Tøddel mere! 
Eller jeg bliver saa hed og ra.sendes, at jeg 

jævner Flækken derhenne med Jorden, saa der 
ikke skal blive et Spærreværk tilbage i nogen af 
Hytterne og ej heller nogen Pandeskal, som jeg 
ikke har kløvet saa grundig, at den aldrig kan 
heles sammen igjen! Hvad siger I saa. Junker 
Peder Skram! Er vi ikke nogle forsmædelige 
Karle, at vi kunne falde hen i Misnøje og Util- 
fredshed, naar et saa skjønt Hverv er os over- 
draget som at revse disse ugudelige og djævelske 
Oprørere! Godtaar for jer, Peder Skram! Nu 
er min Galde igjen kommen til Rolighed! Lad 
os drikke paa med hinanden, at vi ingensinde 
ville forlade vor højlovelige Kurfyrste, før Rolig- 
hed og Orden er gjenoprettet i Landet . . .« 

»Jeg drikker jer til igjen!« svarede Peder 
Skram og stødte sit Bæger mod Klaus Herme- 
lincks. »Men dog vil jeg sige jer paa Forhaand 
og med al Frimodighed, at jeg bliver ikke ret 
længe i den højlovelige Kurfyrstes Tjeneste. Jeg 
tykkes bedst om at slaa, hvor der er noget at 
vove, og hvor der kan vanke dygtige Hug igjen. 
De usselige Bønder, der er ynkeligen forledte af 
den gale Miinzer og hans Slæng, bliver I sagtens 
færdige med. Vel nok er Rhinen skjøn, som 
den strømmer hernede mellem vinklædte Høje — 
men jeg længes hjem til mit eget Land. Vi har 
vel kun Aaer og Bække, hvor I har de store 
Floder, og en ringe Abildgaard, hvor I har 
Bjærge med den fyrige Vin — men jeg længes 

alligevel hjem . . . Paa jert Vel, Klaus Herme- 
linck ! « 

Peder Skram tømte sit Bæger til Bunden, 
rejste sig op og rettede sig i Vejret, som om 
han følte Trang til at prøve sit Legemes Kraft 
og Smidighed. Den lange, rødskæggede Høveds- 
mand saå paa ham med et næsten beundrende 
Blik og mumlede: »I har Ungdom og Marv og 
en ildfuld Sjæl. I kan stole paa, hvad gamle 
Klaus Hermelinck spaar jer — I kommer en Gang 
til at udrette store Ting, Peder Skram!« 

»Gid I maa tale sandt, hjærte Klaus!« lød 
Svaret i en munter Tone. »Ligefrem! er mit 
Valgsprog — jeg faar da se, hvor langt det 
rækker . . .« 

Klaus Hermelinck gav sig i Færd med at 
hælde den sidste Slurk Vin fra Kanden over i 
sit Bæger, og han lod sig ikke forstyrre i denne 
vigtige Sysselsættelse, skjønt der i det samme 
lød Raab og Støj nede fra Floden, hvor Færgen 
var i Begreb med at lægge til. Størsteparten af 
Landsknægtene skyndte sig ned til Færgestedet 
for at spørge Nyt og se efter, hvem der kom i 
Land. Ogsaa den lille Hob Knægte, som var 
bleven sendt ind for at gjennemsøge Herberget, 
kom nu til Syne, og deres Anfører meldte, at 
der ikke var fundet andre levende Væsener end 
en rød Kat, der gik paa Rottejagt nede i 
Kjælderen. Dette Vidnesbyrd stadfæstedes af 

Mikkel Færgemand, der forsikrede om sin fuld- 
komne Uskyldighed og derpaa skyndte sig ned 
til Færgen for at tage mod de ankomne rejsende. 

Klaus Hermelinck var bleven færdig med at 
gjøre Has paa Resten af Kandens Indhold, og 
idet han betænksomt strøg sig om Mundskægget, 
sagde han til sin gode Ven og Fælle, Peder 
Skram. 

»Hør nu. Junker Peder — naar ingen har 
kastet det maledidede Flyveskrift ud af Vinduet, 
saa indser I vel, at det maa være gaaet til med 
Hexekunster, og saa har I vel ikke noget imod, 
at jeg presser Sandheden ud af den forbandede 
Krovært!« 

»For mig kan I handle, som I vil! Men jeg 
skjønner ikke, der er Aarsag til at gjøre store 
Ophævelser i den Sag. Skriftet har vel ligget i 
det aabne Vindve, og Vinden har ført det ud. 
Det tykkes mig den rimeligste Forklaring . . .« 

»Vinden!« gjentog Klaus Hermelinck med 
den største Foragt for en saadan Formodning. 
»Saa skulde Vinden vel ogsaa have bragt det 
ind i Mikkel Færgemands Hus! Nej, hjærte 
Peder Skram — den Forklaring tager jeg ikke 
for gyldig. Nu vil jeg selv se efter, hvordan 
det forholder sig . . .« 

Klaus Hermelinck rejste med noget Besvær 
sin lange, knoklede Skikkelse fra den lave Halm- 
stol, paa hvilken han havde siddet. Han hev op 

i Rytterstøvlerne, prøvede forgæves paa at trække 
de brogede Ærmer ned over sine Haandled, 
trykkede sin Hat, der var prydet med et Par 
vældige, buskede Fjer, fastere paa Hovedet og 
slentrede saa ind i Herberget . . . 

Peder Skram rettede sine Skridt ned mod 
Floden, og da han havde tilbagelagt omtrent 
Halvvejen, mødte han de ankomne rejsende, der 
ledsagedes af Mikkel Færgemand. 

Det var en Flok Krigsknægte, hvis mangel- 
fulde Udrustning og hele medtagne Udseende 
vidnede om, at de i nogen Tid havde været 
uden Sold og Tjeneste. Nu var de øjensynlig 
komne til det kurfyrstelige Land for at lade sig 
hverve i Fejden mod Bønderne. 

Næst efter Krigsfolkene kom et lille Selskab, 
der var af mere fornem Stand. En kæmpestor, 
mørkhaaret Karl, der syntes at gjøre Tjeneste 
som Rideknægt, førte to Heste frem, holdende 
dem ved Bidslerne. I passende Afstand fulgte 
to Personer, der ved det første Øjekast gjorde 
Indtryk af at være Herre og Tjener. Den ene 
var en meget høj og meget mager Mand. Han saå 
ikke ud til at være gammel af Aar — i hvert 
Fald næppe fyldt de tredive — men hans smalle, 
fint tegnede Ansigt havde et sygt og gammelt 
Udtryk. Det var næsten voxblegt, og den hvide 
Farve blev endnu mere fremtrædende, fordi det 
glatstrøgne Haar var kulsort ligesom det tynde 

og fine Mundskæg, der laa som en Streg over 
Læberne. Hans regelmæssige Træk oplivedes 
af et Par kloge, mørke Øjne, hvis Indfatning var 
lige saa sort som Haar og Skæg. Man kunde 
have kaldt ham en smuk Mand, hvis der ikke 
baade i Ansigtets Linier og i den magre 
Skikkelse havde ligget noget haardt og koldt, 
som virkede frastødende. Hans Klædning, Kappe, 
Vams og Hoser, var syet dels af Fløjl, dels af 
tykt Silke, men altsammen sort — selv Fæstet 
paa hans Værge var sort — og det gjorde hans 
Ydre end mere sært og fremmedartet. 

Den fremmedes Følgesvend var p^a sin Vis 
ikke mindre ejendommelig at se til. Det var en 
lille pukkelrygget, med et Ansigt saa spidst som 
en Myndes; kun havde det ikke Myndens god- 
modige Udtryk, men mindede snarere om Rævens. 
Øjnene var smaa og runde, ligesom glasagtig 
stillestaaende, * men tillige med noget forslugent, 
som om de idelig var paa Post for at optage 
ethvert nyt Billede uden dog at afspejle, hvad 
deres Ejermand tænkte derved. Den lille pukkel- 
ryggede var delvis sortklædt, men i Modsætning 
til hans fornemme Ledsager brødes Dragtens 
Ensformighed af en Kappe af højrødt, flamsk 
Klæde og en Hue af samme Farve. I Huen 
stak en Hanefjer, der gav det lille, spidse Hoved 
og Ansigt et pudsigt forsorent Præg. 

Idet de to fremmede kom forbi Peder Skram, 
lagde den pukkelryggede Mandsling sin Pege- 
finger paa sin Ledsagers Arm og rejste sig op 
paa Tæerne for at tilhviske ham nogle Ord. 
Den sortklædte studsede let, dog uden at bort- 
give noget af sin kølige Fornemhed, og medens 
han næsten umærkelig vendte Blikket hen imod 
den danske Adelsmand, gav han sin pukkel- 
ryggede Tjener et Vink, som denne strax forstod 
og ligesaa hurtig adlød. 

Peder Skram havde fortsat sin Vej ned mod 
Floden, der nu havde skiftet sin varme, gylden- 
gule Farve ^ med en mørkere, graa og sortladen. 
Solen var skjult bag Skybæltet, der havde trukket 
sig tættere og tættere sammen, og der lød tunge, 
rullende Drøn, men endnu med fjærn Klang. Fra 
Færgen, som laa ved Landingsstedet, var alle 
rejsende gaaede i Land, og kun Færgekarlene 
havde travlt med at udskibe Ølfade og Kister 
med Handelsvarer, som var afsendt fra nordligere 
liggende Rhinbyer. Peder Skram stod i Begreb 
med at vende om og gaa samme Vej tilbage; 
men medens han endnu et Øjeblik betragtede 
Færgekarlenes Arbejde, hørte han smaa, trippende 
Skridt bag ved sig og en meget tynd og spids 
Stemme, der sagde: 

»Fra min Herre, den velagtede Ridder og 
Junker Stephan af Hopfenstein, har jeg uværdig 
den Ære at forespørge, om I, Hr. Junker, virkelig 

skulde være ærlig og velbyrdige Hr. Peder Skram 
til Urup, for Tiden Høvedsmand ved den høj- 
lovelige Kurfyrstes Krigsfolk og vel kjendt og 
berømt for eders store Tapperhed i mange danske 
og fremmede Krige . . .?« 

Peder Skram vendte sig om og saå noget 
forundret paa den lille Mand, der havde fremført 
sin lange Tale uden en eneste Gang at give sig 
Tid til at trække Vejret. 

»Det er rigtigt nok, at jeg kalder mig Peder 
Skram til Urup« — svarede han med et god- 
modigt Smil — »i Tjeneste hos den højlovelige 
Kurfyrste er jeg ogsaa for Tiden. Men al den 
øvrige Berømmelse kan I spare jeres Lunger 
Umagen med. Hvad forlanger I eller jeres Herre 
af mig?« 

»Min Herre udbeder sig en Samtale med 
jer, velbyrdige Junker. Han er kommen hid ene 
og alene for at træffe jer. Han vilde opsøge 
jer i den gode Stad Mainz, hvor man sagde, I 
opholdt jer som en af Kurfyrstens Høvedsmænd, 
men da min Herre finder jer allerede her, kan 
han ikke andet end anse det som et særligt 
Vidnesbyrd om Himlens Vilje og et gunstigt 
Varsel for det Ærinde, han har til jer . . .« 

»Det er maledidet saa mange Ord, I bruger 
for at forklare en ringe Sag!« udbrød Peder 
Skram med det samme godlidende Smil som 
før. »Jeg kjender ikke jeres Herre hverken af 

Navn eller Berømmelse. Men vil han tale med 
mig, saa lad ham kun det . . .« 

Den unge, velvoxne Krigsmand og den lille 
pukkelryggede fulgtes ad tilbage til Herberget. 
Hr. Stephan af Hopfenstein havde taget Plads 
ved det samme Bord, hvor nylig Klaus Herme- 
linck og Peder Skram havde siddet. Værten 
havde bragt Vin i sin fineste Kande, og han 
spurgte nu ydmygt bukkende, om den fornemme 
Gjæst havde mere at befale. Junkeren vinkede 
kort og affærdigende, men rejste sig i det samme 
op med beleven Anstand, idet den pukkel- 
ryggede førte Peder Skram hen til Bordet. 

»Jeg beder jer tømme en Kande Vin i mit 
Selskab!« sagde han med en Hilsen, der i lige 
høj Grad var indtagende og fornem. »Min 
Skriver, Mester Strauff, har vel sagt jer, i 
hvilket Ærinde jeg var paa Vejen til Mainz? 
Det kunde aldrig føje sig bedre, end at jeg 
møder jer her, velbyrdige Hr. Peder Skram . . .« 

»Og hvad Ærinde har I da til mig? Kommer 
I fra Danmark?« 

»Nej, velbyrdige Junker — ikke fra Danmark, 
men fra den frie Hansestad, Lybek . . . Men vil 
I ikke tage Sæde?« . . . Han pegede paa den 
lave Halmstol, der stod paa den modsatte Side 
af Bordet, og Peder Skram fulgte Indbydelsen. 
Den fremmede stødte med en let Haandbevægelse 
Mikkel Færgemands Tinbægere ned paa Jorden, 

Og idet han vendte sig om til sin pukkelryggede 
Skriver, tilføjede han: »Sæt mine egne Bægere 
frem I« 

Mester Strauff skyndte sig at hente et Læder- 
foderal op af sin Kappelomme og fremtog deraf 
to yderst fint ciselerede Sølvstobe, af hvilke han 
satte den ene frem for sin Herre, den anden for 
Peder Skram. Derpaa trak han sig tilbage med 
et dybt og højtideligt Buk og slentrede atter 
ned mod Floden. Peder Skram saa smilende efter 
den lille Mand, hvis stive og højtidelige Lader 
dannede en snurrig Modsætning til den vanskabte 
Skikkelse. 

»I skal ikke bryde jer om min Skrivers 
løjerlige Udseende!« sagde Junkeren. »Han 
er mere værd, end han ser ud til ; hans Lærdom 
er lige saa mærkværdig, som hans Troskab er 
urokkelig, og han er mig derfor til stor Nytte . . .« 
Den sortklædte fremmede skænkede Vinen op i 
Sølvstobene, stødte sit Bæger mod sin Bord- 
fælles og vedblev: 

»Hilsen og Velkomst, Hr. Peder Skram! 
Jeg tænker, at dette vort første Møde skal blive 
efterfulgt af flere. Det er urolige Tider, Om- 
væltningens Tider, hvor Oprør og Kjætteri blæser 
deres giftige Aande mod Kirker og Troner, hvor 
ufri Bønder vover at sætte sig op mod det ædle 
Ridderskab og den fromme Gejstlighed, ja — 
hvad værre er — hvor Usikkerhed og Kiv- 

agtighed er trængt ind selv blandt de store og 
mægtige, saa Forbund, der sluttes i Dag, brydes 
i Morgen, og ingen længer ved, hvem han har 
til Ven eller Fjende. I en saadan Tid, vel- 
byrdige Hr. Junker, er der store Ting at udrette 
for de kloge og dristige, og Kløgt bør forene 
sig med Tapperhed, om man vil vinde Magt 
over Landenes og Folkenes Forvirring og gribe 
Styret i den nye Tid, der bryder frem . . .« 

»Et stort Maal i Sandhed!« udbrød Peder 
Skram, og Blodet skød rask op i hans Kinder. 
»Det var vel værd at kue Oprør og Forvirring, 
kæmpe for den Sag, som man kunde holde for 
den retfærdigste, og se den bringe Sejren hjem. 
Men hvem mener I, Hr. Junker, der skulde være 
bedst skikket til at vise Vejen i den nye Tid, I 
taler om?« 

»Der spørger I just om det, som er Sagens 
Kærne!« svarede den fremmede med et alvorligt 
Nik ; men ganske umærkeligt gled der i det samme 
et spottende Smil over hans Ansigt. »Netop 
Sagens Kærne . . . Vidste man, hvilken Potentat 
og Fyrste der bedst fortjente Herskerstaven, saa 
behøvede en tapper Mand som I — eller kloge 
Folk som jeg — aldrig at være i Tvivl om, hos 
hvem vi burde tage Tjeneste . . .« 

Peder Skram havde lyttet opmærksomt til 
den fremmedes Tale. Det var tydeligt nok en 
Mand baade af ridderlig Stand og af sjælden 

Kløgt. Hvad han sagde, maatte man ogsaa i al 
Almindelighed give ham Medhold i. Men alligevel 
var der noget gaadefuldt i hans Adfærd og Tone- 
fald. Og det var ikke alene Junkerens mørke 
Ydre, det sære, blege Ansigt og hans fremmed- 
artede Præg. Det var noget, man ikke kunde 
faa fat paa, men som man bestemt følte var til- 
stede. — Peder Skram rystede paa Hovedet ad 
sine egne Tanker, og medens han skjødesløst 
legede med Hasselnødderne, der endnu stod paa 
Bordet ved Siden af Vinkanden, sagde han: 

»Min ædle Junker af Hopfenstein — hvad 
det angaar, under hvilken Herre man skal tjene, 
saa vil jeg tilstaa jer, at jeg før har handlet ret 
ubekymret i den Sag. Jeg har ikkun set mig om 
for at finde en ærlig og tapper Krigsherre ; andet 
agtede jeg ikke paa. Men det er hændet mig en 
Gang, da jeg var kommen i en ny Herres Tjeneste, 
at jeg maatte fægte mod min fordums Øverste, 
saasom det var min Pligt og Skyldighed, og jeg 
intet andet havde at gjøre. Men det gik alligevel 
mit Hjærte nær, og jeg besluttede at være var- 
sommere for Eftertiden . . . Gaar en Krigsmand 
blot ellers den lige Vej frem, holder sin Ed og 
vover sit yderste, saa maa Vorherre eller de 
gode Helgene sørge for Resten . . .« 

»I har Tømmer i jer til at blive en stor 
Kriger!« nikkede Junkeren, og denne Gang var 
der intet spottende Smil i hans Ansigt. »Jeg ved. 

at I udmærkede jer alt i den svenske Krig 1518, 
saa I høstede Lov og Roes for jer Tapperhed 
og for Troskab mod jer Husbond, Henrik Gjøe. 
Og to Aar efter var I atter i Sverrige. I kæmpede 
sammen med Mogens Gyldenstjerne, der førte 
det danske Hovedbanner, og da Hr. Mogens 
fangede et Ulivssaar, saa Blodet randt ham ned 
over Øjnene, ilede I ham til Hjælp, dræbte de 
svenske Knægte, der vilde bortføre ham og hans 
Hest, og frelste baade Mogens Gyldenstjerne og 
Hærens Banner. Og siden hen, da I laa ud for 
Kjøbenhavn, stred I saa kjækt, at I selv fangede 
to Saar udi jer højre Arm og Haand . . .« 

»I synes vel underrettet, gode Herre!« 
mumlede Peder Skram, hvis Kinder var blevne 
røde ved denne Berømmelse. »Jeg maa vel 
takke jer for jer gode Mening om mig, men for 
Resten trykker jeres Lovord mig lidt for Brystet. 
Smiger er usund Kost . . .« 

»Jeg smigrer jer ikke,« svarede Junkeren i 
en noget køligere Tone. »Naar jeg opregner de 
Bedrifter, I alt har øvet, er det kun, fordi jeg vil 
vise jer, at Danmark ikke er mægtigt nok til at 
lønne jer efter Fortjeneste. Vil I være jer egen 
Lykkes Smed, saa maa I søge en større Virke- 
kreds for jert Snille og jer Tapperhed . . . Den 
gottorpske Hertug Frederik, som nu er Konge i 
Danmark, agtes kun ringe . . .« 

»Hvad siger I, Herre . . .?« 

Peder Skram havde leget med Hasselnødderne, 
som han lod glide fra den eneHaand over i den 
anden, og pludselig knugede han dem saa haardt, 
at de knustes i Stykker, og han kastede Skaller 
og Kærner mellem hinanden hen ad Bordets 
Stenplade. 

Junkeren saå forundret paa sin Bordfælle, 
men det var kun et kort Sekund; saa blev hans 
Ansigt ligesaa ubevægeligt som før, og han lod 
sig ikke mærke med, om dette Bevis paa usæd- 
vanlig Legemsstyrke havde gjort noget Indtryk 
paa ham. 

»I misforstaar mig, velbyrdige Hr. Junker!« 
sagde han koldt og roligt. »Naar jeg siger, at 
Kong Frederik agtes ringe, saa mener jeg kun i 
Henseende til den Magt, som er ham beskaaren. 
Et lidet Lehn eller et Par Herregaarde er alt, 
hvormed han formaar at belønne sine Tjenere. 
Men om I gik i Kejserens eller — lad mig sige 
— i det frie og mægtige Lybeks Tjeneste, da 
kunde I vel en Gang opnaa fyrstelig eller allen- 
fals grevelig Værdighed ved de Bedrifter, I er i 
Stand til at udføre . . . Og rent ud at sige — 
det er derom, mit Ærinde til jer drejer sig . . .« 

»Hum!« nikkede den unge, danske Adels- 
mand betænksomt. — »Med Forlov at spørge 
jer, Hr. Junker — i hvis Tjeneste staar I selv — 
i Kejserens eller Lybekkernes?« 

»Om I vil vide det,« svarede Hr. Stephan 
af Hopfenstein og saå skarpt og sikkert paa sin 
unge Bordfælle, »saa regner jeg mig hverken til 
det ene eller det andet Parti. Jeg tjener helst 
den Sag, som jeg bedst kan gavne ved min 
Kløgt og Erfaring. Den kejserlige Regering har 
jeg ydet store Tjenester under Forviklingerne med 
de nordiske Riger; især har jeg jævnlig forhandlet 
med de frie Hansestæder, og i Lybek, Bremen 
og Hamburg har jeg lært meget, som har aabnet 
mine Øjne for, at Hansaen styrer henimod at 
blive en Verdensmagt, for hvilken Kejsere og 
Konger maa bøje sig. Man bør agte paa Tidens 
Tegn ! Ogsaa eders landflygtige Konge, Christiem, 
har jeg en Gang staaet nær. Hans egen Vold- 
somhed blev Aarsag til hans Fald. For en 
Bonde- og Borgerkonge har Tiden endnu ingen 
Brug. De frie Hansestæder gaar en anden 
og klogere Vej; de smigrer vel den store 
Hob; de sværger til Morten Luther og giver 
Borgerne den Religionsfrihed, som der nu 
skraales paa rundt om i Landene; men alt er 
dem kun Midler til at naa det mægtige Herre- 
dømme, de tilsigter. Tro I mig, min tapre 
Herre, Lybekkerne holder Fremtiden i deres 
Haand; de kan lønne de Tjenester, der ydes 
dem, og de har Brug for en Mand som jer . . . 
Jeg er rede til at underhandle med jer, og jeg 
kan gjøre jer Tilbud, som I næppe vil afvise . . .« 

Peder Skram havde tavs hørt paa Junkeren, 
uden at røbe sin Utaalmodighed paa anden 
Maade end ved at knuse endnu en tre, fire 
Hasselnødder mellem Fingrene. Men nu saå 
han op og gjenmælede ligesaa roligt, som den 
anden havde talt: 

»Hr. Junker af Hopfenstein — I er en klog 
Mand, og jeg en ganske ulærd og enfoldig Krigs- 
karl. Jeg slaas, saa godt jeg kan, for den Herre, 
jeg har svoret Troskab. Men jeg forstaar ikke, 
hvordan man paa én Gang kan tjene to Herrer 
— saaledes som I synes at tjene den kejserlige 
Regering og samtidig løber Lybekkernes Ærinde ! 
I Lejren mellem Landsknægte lærer man ikke 
de fine Lader, I har erhvervet jer, og I faar 
derfor forlade mig, at jeg siger det rent ud og 
ligefrem — eders kløgtige Statskunst smager mig 
af djævelsk Løgn og Argelist. Lybekkeme er 
Kræmmere, der handler med Ære og Samvittig- 
hed, som de handler med Peber og 01. De 
Folk huer mig saa lidt, at jeg ikke fristes til at 
gaa i deres Tjeneste. Jer selv holder jeg for 
en Skalk, og man vilde gjøre vel i at vare 
ærlige Folk mod jer . . .« 

Junkerens Ansigt kunde ikke blive hvidere, 
end det var; men Brynene trak sig saa tæt 
sammen, at det saå ud, som om de løb i ét. 
Alligevel blev han ved at tale med den samme 
kolde og dæmpede Stemme: 



27 

»Paa et ærefuldt Tilbud giver I Skjældsord 
til Svar! Maaske I en Gang kommer til at 
sande, at I handlede uklogt deri. Dog vil jeg 
give jer Betænkningstid, om I ønsker det, at I 
grundig kan overveje mit Tilbud . . .« 

»Jeg har intet at betænke i den Sag. Min 
Mening har jeg sagt jer, og den staar jeg ved. 
De Ord, I talte, bragte mit Blod i Kog, og 
eders slebne Tunge har ikke taget Brodden af 
dem. Men vil I have Oprejsning med Sværd 
eller Lanse, saa er jeg rede til at møde jer, 
naar og hvor I bestemmer det . . .« 

»Gunstigst Tak, Herre!« svarede Junkeren 
med et overdrevent dybt Buk. »Jeg vil ikke 
gjøre jer Besvær dermed, saa meget mindre som 
jeg har knapt med Tiden. Dog tænker jeg, vi 
træffes igjen, og gjemt behøver ej at være 
glemt . . .« 

Med denne forblommede Trusel rejste den 
sorte Junker sig op. Men Peder Skram trak 
paa Skuldrene, som om han ikke kunde forstaa, 
at en Mand, der bar ridderlig Dragt og 
Værge, kunde undslaa sig for at nytte en 
saa rimelig Anledning til en Tvekamp. Ikke 
heller fandt han det Umagen værd at spilde 
flere Ord paa den fremmede Junker, og idet han 
besvarede hans dybe Buk med et let og skødes- 
løst Nik, gik han ind i Herberget for at se, hvad 

der var blevet ^f den lange Høvedsmand, Klaus 
Hermelinck. 

Junkeren af Hopfenstein fulgte ham med et 
ildevarslende Blik, og de sammentrukne Bryn 
droges et Par Gange op og ned, som om de 
uvilkaarlig sattes i Bevægelse af de Tanker, der 
foer gjennem hans Hoved. Men saa vendte han 
sig om, og da han fik Øje paa den pukkel- 
ryggede Skriver, der for længe siden var kommen 
tilbage fra sin Spadseretur ned til Floden, vinkede 
han ad ham for at paaskynde hans Skridt. Man 
havde nu Uvejret lige over Hovedet; de første, 
tunge Regndraaber faldt med lydelige Smæld 
mod Herbergets Vinduer, og med nogle Sekunders 
Mellemrum flammede et Par vældige Lyn hen 
over Himlen, ledsagede af stærke Tordenskrald. 

»Mester Nar I« sagde Junkeren til den pukkel- 
ryggede, der ilfærdig havde adlydt sin Herres 
Vink. »Jeg formoder, du har brugt dine Øjne, 
saa du kan sige mig, hvad der er blevet af de 
fremmede Knægte, som vi saå om Bord i 
Færgen?« 

»Naadige Herre — Knægtene har slaaet sig 
til Ro inde i Gaardsrummet, hvor de venter paa 
at faa Hr. Peder Skram i Tale; de agter at 
spørge den velbyrdige Høvedsmand, om han vil 
hverve dem i Kurfyrstens Tjeneste . . .« 

»Hvor mange Folk er der?« 

»En Snes Stykker i alt, naadige Herre!« 

»Saa tager jeg ti af dem i min Tjeneste. 
Du byder dem saa store Haandpenge, at de 
ikke faar Stunder at betænke sig. Vi bryder op 
med det samme . . .« 

»Og det ærefulde Tilbud, som I vilde gjøre 
den danske Junker?« 

»Er slaaet fejl. Men har jeg ikke kunnet 
vinde ham for mine Planer, skal han i det 
ringeste ej komme til at skade dem. Derom 
faar du mere at vide undervejs, Mester Nar. 
Mener du, vi kan stole paa den nye Ride- 
knægt?« 

»Jeg tror det ikke. Herre! Det er en selv- 
raadig Karl, der har sine egne, løjerlige Meninger 
om Ret og Uret. Jeg skjønner, at I er daarlig 
tjent med ham . . .« 

»Saa maa der i Tide raades Bod derpaa. 
Dog vil jeg gjøre endnu et Forsøg med ham; 
thi kunde jeg lære ham at lyde blindt, er det 
en Karl, jeg nok kunde have Brug for. Kræfter 
har han som en Bjørn . . .« 

»Men han bruger dem kun, naar det lyster 
ham. Vil I følge mit Raad, naadige Herre, 
skiller I jer af med ham jo før jo heller . . .« 

»Vi faar at sel« svarede den sorte Junker, 
medens det sære, spottende Smil igjen kom frem 
i hans Ansigt. »Skynd dig at hverve Knægtene 
derinde. Du indrømmer dem saa høj Sold, de 

forlanger, paa det Vilkaar, at de ufortøvet følger 
med . . . 

»Jeg adlyder, naadige Herre!« 

Mester Straufif, der imidlertid havde pakket 
sin Herres Sølvbægere ned i Læderfoderalet og 
gjemt det i sin Kappelomme, skyndte sig ind i 
Herbergets Gaard. Junkeren søgte Ly under 
Bislaget, thi Regnen strømmede ned i stride 
Strømme, og Lyn fulgte paa Lyn. Dog var der 
næppe gaaet fem Minutter, før Mester Strauff 
kom tilbage med den Besked, at ti Landsknægte 
var rede til at følge Junkeren af Hopfenstein 
trods Uvejret, der rasede over Hovedet paa 
dem. Den lille pukkelryggede havde benyttet 
sin Fuldmagt saa vel, at de fremmede Knægte 
ikke havde betænkt sig paa at give sig i en saa 
rundhaandet Herres Tjeneste . . . Ogsaa Ride- 
knægten stod parat med Hestene. 

Faa Øjeblikke efter brød Truppen op. I 
Spidsen red den sorte Junker og den pukkel- 
ryggede Skriver, der saå endnu mere snurrig ud 
til Hest, end naar han bevægede sig paa sine 
egne, vanskabte Ben. Landsknægtene fulgte 
efter i sluttet Trup, medens nogle af deres 
Kammerater var stimlet sammen udenfor Her- 
berget og tilraabte dem et sidste Levvel og 
Tak for godt Kammeratskab. 

Paa samme Tid som Junkeren af Hopfenstein 
og hans Følge drog op ad Landevejen i Retning 

mcxi Mainz, kom der fra den modsatte Side en 
enlig Rytter, der havde svøbt Kappen tæt om- 
kring sig for at beskytte sig mod Regnen. Det 
saa ud til at være en ganske ung Knøs, kraftig 
og smidig bygget, med lyst Krushaar, der stak 
frem under en simpel Fløjls Hue, uden Smykke 
eller Fjer. Han gjorde Holdt foran Herbergets 
Dør, og da der endnu stod en Hoben Knægte 
udenfor, spurgte han dem, om de kj endte noget 
til, om der her paa Stedet opholdt sig en dansk 
Adelsmand, af Navn Peder Skram til Urup, for 
Tiden i Kurfyrsten af Mainz's Tjeneste . . . 

»Det er rigtigt nok!« svarede flere af 
Knægtene i Munden paa hinanden. »Hr. Peder 
Skram har Borgeleje her, men I kan ikke faa 
ham i Tale strax, saa lidt som vi selv; thi den 
danske Junker og Kroværten er i Lag med at 
opsøge en anden Høvedsmand, den lange Klaus 
Hermelinck, som de siger, at den Onde har 
slaaet sine Klør i, saa han lige med ét er for- 
dunstet som en Røg og sporløst forsvunden. . .« 

»Men Hr. Peder Skram kan jeg vel allenfals 
træffe, naar jeg bier efter ham,« sagde Rytteren 
og sprang behændig af Hesten. »Saa faar det 
gaa med den anden, som det bedst kan. Hvoraf 
slutter I ellers, at Fanden har taget den Høveds- 
mand, som I kalder Klaus Hermelinck?« 

»Der kom en Cyprianus eller anden Hexe- 
bog farende lige lukt ud af Taglugen deroppe,« 

tog en af Knægtene Ordet. »Bogstaverne var 
som Ild og Flammer at skue. Saa vilde Klaus 
Hermelinck ind i Herberget og efterforske, hvilken 
Djævel der havde kastet den ud; thi Kroværten 
havde svoret paa, at der var ingen levende Skab- 
ninger inde i Huset, og det havde vi ogsaa selv 
overtydet os om. Det vil da sige, der var en 
rød Kat; den saå vi med vore egne Øjne, og 
det kan jo hænde, at det var den Onde, som 
havde paataget sig Kattens Skikkelse. Men vor 
Høvedsmand, Klaus Hermelinck, vilde ikke lade 
sig nøje dermed. Han gik alene ind i Herberget, 
og siden har vi ikke set noget til ham . . .« 

»Nuvel! Sex Øjne ser bedre end fire!« 
sagde Rytteren. »En af jer kan føre min Hest 
i Stalden. Saa opsøger jeg selv min Landsmand 
og hjælper ham med at finde Fanden og den 
forsvundne Høvedsmand . . .« 

»Det vil vi dog raade jer fra!« ytrede den 
Krigsknægt, der sidst havde taget Ordet. »Kan 
Junkeren, som er jeres Landsmand, ikke faa 
Bugt med den Onde, saa lykkes det end mindre 
for jer. Peder Skram er den gæveste Høveds- 
mand i Kurfyrstens Hær og dertil saa kristelig 
en Herre, at selv Fanden næppe kan staa sig 
mod ham. Lad I ham derfor hellere klare sig 
selv; det har vi set ham gjøre i værre Knibe 
end den, som nu er for Haanden . . .« 

»Af Vejen, Knægte! Bring min Hest til 
Stalden og kær jer ikke om, hvad jeg agter at 
gjørel« 

Rytteren kastede sin Kappe over Hestens 
Ryg og stod i Begreb med at træde ind i 
Herberget. Men ligesom han satte Foden inden- 
for Bislaget, foer en lille, sortsmudset Skikkelse 
ud derfra og løb tværs over Vejen med en 
saadan Fart, at Krigsknægtene, der stod udenfor, 
uvilkaarlig sprang til Side og gav Plads for 
Flygtningen. 

»Djævlen! Den Onde!« raabte de forvirret 
mellem hinanden. 

»En sølle Landløber, der havde skjult sig 
paa Kroloftet!« udbrød en anden Stemme, og 
Peder Skram kom frem i Bislaget. »Det er 
ikke Umagen værd at sætte efter ham . . . Men 
skuffer mit Syn mig — eller ved alle gode danske 
Mænd — er det dig, Arild?« 

Peder Skram var bleven overrasket staaende, 
og et Udtryk paa én Gang af Glæde og For- 
undring lyste op i hans Ansigt, da han fik Øje 
paa Rytteren, der havde været nær ved at tørne 
imod ham, idet de mødtes indenfor Herbergets 
Dør. 

»Vel er det mig, ærlige Peder Skraml« 
svarede den anden, og ogsaa hans Træk op- 
klaredes ved Gjensynet. »Dels er jeg kommen for 
at opsøge jer, desformedelst jeg har Brev og Bud 

Danmarks Vovehals. 3 

til jer fra Danmark, men dels har ogsaa en anden 
Sag ført mig saa langt sydpaa; den angaar mig selv 
og er af mindre trøstefuld Art . . . Dog derom skal 
jeg siden fortælle jer. Sig mig, om I kjendte 
Landløberen, som nylig flygtede ud af Døren? 
Han er allerede forsvunden mellem Krattet nede 
ved Flodbredden . . .« 

»Jeg har aldrig set ham for mine Øjne, før 
jeg fik støvet ham op paa Kroloftet, hvor han 
havde forputtet sig. Han satte med et Spring 
ned fra Stigen og foer ud paa Vejen, inden jeg 
kunde komme til at slaa min Haand i hans 
Nakke. Men jeg har Grund til at formode, at 
det er den samme Karl, der nylig kastede et af 
den gale Oprørspræst, Thomas Miinzers, Flyve- 
skrifter ud af Taglugen. Min Kammerat, Klaus 
Hermelinck, var i Forvejen gaaet ind for at 
undersøge den Sag noget nærmere, men den 
brave Klaus naaede ikke længere end til et af 
Mikkel Færgemands Vinfade i Kjælderen; dér 
befandt han sig saa vel, at han ikke kunde slippe 
bort igjen . . . Hallo, Mikkel Færgemand I Hvor 
bliver I af med Høvedsmanden?« 

Herbergværten kom pustende og stønnende 
op ad Kjældertrappen. Han holdt Klaus Herme- 
linck under Armen, og den lange Høvedsmand 
havde kigget saa dybt i Vinfadet, at hans knoklede 
Skikkelse svajede frem og tilbage som iet Siv for 
Vinden. 

»Lystig, mine Høns 1« klukkede han. »Vinen 
er god, og Dagen er lang! Er vi ikke Brødre 
og Søstre, alle til Hobe 1 . . . Lange Klaus Herme- 
linck er ej en saadan Blodhund, som han giver 
sig ud for . . . Under man ham en god Kande 
Vin, saa drikker han Forlig med sin argeste 
Fjende . . . Den Onde havde skjult sig paa 
Bunden af Fadet, skal I vide — derfor maatte 
jeg drikke det læns, inden jeg kunde hitte ham. 
Her er jeg med ham . . .« Med disse Ord 
skubbede han til Kroværten . . . »Og nu har 
vi drukket Godtaar med hinanden . . .« 

»Bring Høvedsmanden til Hvile og sørg for, 
at han faar Stunder til at sove Rusen ud!« 
sagde Peder Skram til den forskrækkede Kro- 
vært. »Bag efter- maa I se, hvordan I klarer jer 
med ham; thi han har svoret paa at rive Tungen 
ud af jer Hals, eftersom I har faret med Løgn 
og List. I vidste altsaa, at Landløberen havde 
skjult sig i jert Hus, og mine Knægte holdt I 
for Nar!« 

»Naadige Herre!« stammede Mikkel Færge- 
mand. — »Jeg er saa uskyldig som de smaa 
Killinger, min røde Kat fødte til Verden igaar . . . 
Landløberen har skjult sig paa Loftet uden mit 
Vidende; men jeg skjønner, at han maa høre til 
en Taterbande, som tidlig i Morges drog her 
forbi . . .« 

3* 

»Kjære Peder Skram,« sagde Arild, der op- 
mærksomt havde lyttet til Samtalen — »vil I for 
gammelt Venskabs Skyld lade eders Knægte 
sætte efter Flygtningen 1 Jeg har mine Aarsager 
til at bede jer derom . . .« 

»Det Ønske kun let opfyldes I« svarede 
Peder Skram, og henvendt til Landsknægtene til- 
føjede han: »I har set den sortsmudsede Klør, 
som nylig tog Vejen ned mod Flodbredden. I 
jager ham op og bringer ham hid, men vel at 
mærke: levende, saa vi kunne tage ham i Forhør; 
thi det synes, som om han staar i ,Ledtog med 
Thomas Miinzer og de oprørske Bønder!« 

»Vel, strænge Herre 1 « raabte Landsknægtene 
og satte i Løb ned mod Floden for at efterspore 
Flygtningen. Mikkel Færgemand havde imidlertid 
med megen Møje slæbt den døddrukne Høveds- 
mand ind i Krostuen og bragt ham til Hvile paa 
et Knippe Halm. 

Uvejret var draget fordi, lige saa hurtig 
som det var kommet hen over Egnen. Det 
regnede ikke mere, og kun nu og da lød fjærne 
Tordenskrald. 

»Nu kunne vi uforstyrret tale med hinanden I« 
sagde Peder Skram til den unge Rytter. »Vejret 
klarer op, og Luften føles helt frisk. Lad os 
sætte os her, Arild ... Du sagde, at du havde 
Brev og Bud til mig fra Danmark, og om en 
anden Sag, som betræffer dig selv, talte du 

ogsaa . . . Skynd dig at fortælle! Nu, jeg ser 
ret paa dig, tykkes det mig, at dit Ansigt er 
mørkere, end jeg mindes det fra gammel Tid . . . 
Er det onde Tidender, du bringer med dig?« 

»Gode og onde mellem hinanden!« svarede 
Rytteren. Her er det Brev, jeg bringer fra 
eders Moster, Fru Kirsten Urne. Jeg tror ikke, 
det indeholder andet, end hvad godt er for jert 
eget Vedkommende. Eders Slægt raader til, at 
I snart skal vende tilbage til Danmark. Kongen 
længes efter jer, og der bliver vel snart noget at 
tage Haand i. Gjæring og Uro er der allevegne; 
Bønderne have vægret sig ved at svare den nye 
Kongeskat, og desaarsag har Kongen maattet 
befale Mogens Gjøe at strafie saadanne oprørske 
Undersaatter paa Liv og Gods. Det skal endda 
være kommet saa vidt, at den ærværdige Børglum 
Bisp og Hr. Mogens Gjøe selv nær vare blevne 
slagne ihjel af de jydske Bønder, og i Viborg 
have Borgerne fordrevet deres Biskop og sluttet 
sig til Lutherdommen. Ikke bedre staar det til 
andensteds i Riget. Søren Norby, Christiern 
den andens haandgangne Mand og Admiral, er 
kommen Skaaningeme til Hjælp, og vildt Hær- 
værk er der øvet over hele Skaane, saa at 
mangen Adelsborg er gaaet op i Luer. Det 
siges, at Kong Frederik har ladet sig forlyde 
med, at han er til Sinds at nedlægge Hersker- 
spiret, om ej Rigsraadet hjælper ham at skaffe 

et godt Regimente i Landet. Ikke heller føler 
man sig tryg for den fordrevne Konge, som 
atter er begyndt at røre paa sig og søge Hjælp 
og Penge hos fremmede Fyrster . . .« 

»Guds dyre Lidelse og Blod!« udbrød Peder 
Skram og sprang op med blussende Ansigt. 
»Kan du blive længe ved med slige Ulykkes- 
tidender, min Knøs, saa skjønner jeg, at det 
staar slet til i Danmark, og jeg burde vel for- 
længst vendt Kaasen hjem . . .« 

»Derom er det just, som jeg alt har sagt 
jer, at eders Slægtninge tilskriver jer, kjære 
Peder Skram. Og Brevskabet beder jeg jer 
læse med det samme. Jeg kan altid faa Stunder 
til at berette for jer, hvor mine egne Sko trykker. 
Det er kun for lidet at regne mod eders og 
Landels Velfærd . . .« 

»Vist ej, vist ej, min hjærte Arild!« mumlede 
Peder Skram, medens han dog samtidig med 
lidt Utaalmodighed vendte og drejede det for- 
seglede Pergament, som den anden havde givet 
ham. »Lad mig høre, hvad der ligger dig paa 
Sinde, Arild Jenssøn! Vi har kjendt hinanden fra 
tidligst Ungdoms Dage; du har været en tro og 
ærlig Knøs i al din Tid, og jeg har redeligt 
Venskab for dig . . . Fortæl kun, saa læser jeg 
siden Brevet i Enerum . . .« 

Den unge Rytter saå ned for sig med en 
alvorlig Mine, der ellers syntes fremmed for 

hans friske og frejdige Træk, og han sukkede 
dybt, idet han tog Ordet: 

»Ser I, kjære Hr. Peder . . . det er noget 
ganske sært og sørgeligt, der er hændet mig — 
og da ikke aleneste mig, men ogsaa min gamle 
Moder, som I kanske endnu mindes fra den Tid, 
I var hjemme paa Urup — forinden I kom i 
Hr. Ove Bildes Tjeneste . . .« 

»Hende mindes jeg saa vel!« nikkede Peder 
Skram. »Det var gode Dage, vi havde i Skov- 
huset. Aldrig manglede der et lækkert Stykke 
Vildbrad, naar vi kom hungrige fra Jagten, og 
det t>'ktes os for langt at ride hjem til Gaarden, 
forinden vi fik noget for den sultne Tand. Et 
mildt og godt Ansigt havde din Moder at vise 
os, hvad Tid vi end kom paa. En Vise og en 
Krønike kunde hun ogsaa forlyste os med, og 
hendes Guds Fred lød fra Hj ærtet, baade naar 
man kom, og naar man gik. Vel mindes jeg 
hende, den gamle Mo'er . . .« 

»Saa husker I kanske ogsaa den lille Søster, 
jeg havde — Anne -Marie? Det vil sige, hun 
var ikke min rigtige Søster, men et fundet Barn, 
hvis Herkomst vi ikke kjendte . . .« 

»Nej, Arild — derom har jeg intet hørt. 
Jeg har nok set den lille, brune Tøs, og hun 
lignede dig kun lidt; men det har j^g ikke agtet 
paa. Hvad vil du sige med det, at hun var et 
fundet Barn?« 

»Jeg vil dermed sige, at vi fandt hende en 
Sommermorgen udenfor vor Dør. Der havde 
været Omløberpak paa Egnen i de Dage, og 
det laa nær at gisne paa, at de havde efterladt 
hende til Guds og retskafne Folks Barmhjærtighed. 
Hvad var der at gjøre ved den Ting? Min 
Fader, som levede den Gang, prøvede paa at 
søge Pakket op og give dem tilbage, hvad deres 
var — men de var allerede trukne saa langt 
sydpaa, at han ikke kunde indhente dem. Saa 
bad Mo'er saa mindelig, at hun maatte beholde 
den sølle Unge; kristnet blev hun saa fort, det 
lod sig gjøre, og hun voxede op og blev os til 
stor Glæde. Moder havde fundet en underlig 
Tingest bundet om hendes Hals; det kunde se 
ud som et lidet Hjærte af Elfenben, skaaret 
midt over, og deraf sluttede hun, at Barnet 
alligevel maatte være kommet af ærlige Folk. 
Det halve Elfenbenshjærte gjemte vi, til hun 
blev et Par Aar; saa blev det atter bundet om 
hendes Hals, og ingen kom og spurgte hverken 
om det eller om Anne-Marie. Den Tid, I var 
paa Urup, var hun en ni Aar gammel, og denne 
Sommer fyldte hun sine tolv, saa vidt vi da 
kunde regne hendes Alder ud . . . Men saa var 
det, at det hændte, som har gjort os saa stor 
Bedrøvelse . . .« 

»Hvad hændte der da?« 

»Anne-Marie var forsvunden fra os en Dag, 
medens min Moder og jeg var rejst i et Ærinde 
til Kjøbstaden. Da vi kom hjem, var hun intet 
Steds at se, alt hvad vi end søgte og kaldte. 
Men i Vinduet fandt vi hendes Elfenbenssmykke, 
og det halve Hjærte var nu blevet til et helt; 
det vil sige, at det Stykke, som før havde 
manglet, var føjet til det andet og passede nøje 
dertil. Tykkes det jer ikke sælsomt?« 

»Og hvordan mente I, det kunde være 
gaaet til?« 

»Vi formente, at det maatte være sket paa 
den Vis, at de samme Folk, som for tolv Aar 
siden havde efterladt Barnet udenfor vor Dør, 
atter havde indfundet sig og taget hende med 
sig igjen. Og Elfenbenssmykket havde de ladet 
blive tilbage som Tegn paa, at de havde taget, 
hvad der lovlig tilhørte dem . . .« 

»Skjønner I, at Anne-Marie var fulgt god- 
villig med?« 

»Derom lod intet sig gjætte . . . Alt stod 
urørt i Stuen, som da vi havde forladt den. 
Intet var stjaalet, og Anne-Marie var gaaet bort 
i sin daglige Dragt; hendes Søndagsklæder laa i 
den store Kisteskuffe, og hverken den eller noget 
andet Gjemme havde været aabnet . . .« 

»Men du søgte vel at efterspore, hvilken Vej 
hun kunde være flygtet?« 

»Det gjorde jeg, Herre, endnu samme Dag 
og Time. Først gjennemsøgte jeg Skoven paa 
Kryds og Tværs; men der var intet Spor at 
finde hverken af hende eller de Omløberfolk, 
som vi maatte formode, hun var i Følge med. 
Saa gik jeg sydpaa, ad Horsens til, og dér fik 
jeg de første Efterretninger . . .« 

»Hvad nyt spurgte du da?« 

»Folk i Kjøbstaden ha\^de set en liden Pige, 
som efter den Beskrivelse, de gav mig, ikke 
kunde være nogen anden end min Søster. Hun 
havde været ledsaget af et Par sære Folk, der 
nok kunde ligne Tatere eller allenfals udlændiske 
Personer. Den ene var en Kvinde, der havde 
været iført en lang, højrød Kaabe og et Hoved- 
smykke af blanke Penge; den anden var en 
halvgammel, sortsmudset Fyr, klædt i en pjaltet 
Landløberdragt. De havde alle tre dvælet nogle 
Timer i Byens Herberg og redelig betalt for 
deres Fortæring, og derpaa havde de forladt 
Staden gjennem den søndre Port . . .« 

»Og du fulgte efter?« 

»Ja, Herre — uden at unde mig Rist eller 
Hvile. Jeg drog videre saa langt som til Kolding 
By og spurgte mig for i enhver Hytte undervejs. 
Men nu var det, som om ethvert Spor var ud- 
slettet fra den Vej, de havde taget. Ingen havde 
set det mindste til saadanne Folk som dem, jeg 
nævnede — den fremmede Kvinde i Kaaben og 

med Hovedsmykket, den sortsmudsede Land- 
lober og den lille Pige, som var i F'ølge med 
dem. Jeg vendte saa om og gik nordpaa igjen; 
der var ikke et Landevej sherberg, ikke et Kloster 
eller en Gaard mellem Kolding og Skanderup, 
hvor jeg ikke forhørte mig om Flygtningene, men 
ikke den ringeste Efterretning kunde man give 
mig. Der var saa kun én Ting mulig. De 
maatte være tagne bort ad Søvejen fra Kolding 
Kjøbstad og imidlertid have iført sig en ny For- 
klædning; thi dér ophørte alle Spor . . .« 

Den unge Rytter sukkede igjen og vedblev: 
»Jeg var saa udaset, at jeg ikke kunde orke 
længere frem. Ikke heller ejede jeg en Søsling 
mere i min Lomme, og under den sidste Del af 
Hjemvejen maatte jeg trygle mig et Maaltid til i 
Veng Kloster for ikke at segne om af Udmattelse. 
Men jeg havde fast besluttet at drage ud igjen, 
saa snart jeg kunde faa samlet Midler til Rejsen; 
thi min Søster maatte og vilde jeg finde, om jeg 
nogensinde mere skulde faa en glad Time i mit 
Liv. Og ser I, Herre, da var det ligesom et 
lykkeligt Tegn og Varsel, at da jeg kom hjem 
til Skovhuset, laa der Bud til mig fra eders 
Gaard, Urup. Der var indtruffet Brevskaber fra 
eders Frænde, Fru Kirsten Urne, og eders Foged 
havde Befaling at sige til mig, at saafremt jeg 
vilde paatage mig det Ærinde at bringe Brevet 
sikkert til jer i Tyskland, hvor I fejdede for 

Kurfyrsten af Mainz mod de oprørske Bønder, 
da skulde en god Hest og Rejsepenge staa til 
min Raadighed ... I fatter vel, hvor glad denne 
Tidende gjorde mig midt i min svare Bedrøvelse, 
thi ikke aleneste skulde jeg gjense jer, kjære 
Herre, men jeg kunde ogsaa fortrøste mig til at 
efterspore min arme Søster, saasom jeg maatte 
formode, at de fremmede Omløbere havde ført 
hende ud af Landet . . .« 

»Og den ene Part af din Sendelse har du 
jo vel udrettet,« nikkede Peder Skram. »Hvordan 
gik det dig med den anden?« 

»Kun ilde. Herre! Omløberpak og Tatere 
har jeg vel truffet undervejs, og Vendisk og 
Rotvælsk har jeg omtrent lært at snakke med 
det samme; men ingen har kunnet give mig 
Underretning om dem, jeg søger. Jeg har jaget 
efter enhver Omstrejfer, der kom mig for Øje, 
og saadan gik det mig ogsaa, da jeg saå Land- 
løberen, der nys flygtede ud her fra Herberget. 
Men hidtil har det altsammen kun været til ringe 
Nytte, og jeg er ikke videre, end da jeg drog 
hjemme fra Danmark. Med hver Dag er mit 
Haab blevet svagere og mit Hjærte tungere ved- 
Tanken om min Søster . . .« 

»Nuvel, Arild — Haabet er saa kjær en 
Fugl, at man ej tør lade den flyve væk! Vi to 
plejer at have Lykken med os, naar vi hjælpes 
ad . . . Gaa nu ind og sørg for at vederkvæge 



45 

dig; jeg tænker, du maa være baade hungrig og 
tørstig. Imens læser jeg Brevet fra min Frænde . . . 
Men vil du være sikker paa god Betjening i dette 
Fandens Herberg, saa giv først Mikkel Færge- 
mand en forsvarlig Livfuld Hug; thi det er en 
ugudelig Kumpan, der snyder sine Gjæster med 
skimlet Flæsk og tyndt 01, om man ikke i Tide 
sætter sig i Respekt . . .« 

Efter at have givet sin Ven dette betænk- 
somme Raad, satte Peder Skram sig til rette paa 
Halmstolen for at læse det modtagne Brevskab, 
og Arild Jenssøn gik ind i Huset for at formane 
Værten til at sætte et ærligt Maaltid Mad paa 
Bordet. 

Luften var nu saa ren og skyfri, som den 
havde været, før Uvejret trak sammen. Solen 
var forsvunden i Synskredsen, men Skærsommer- 
aftenen var saa lys, at alle Omgivelser viste sig 
skarpe og let kjendelige. Floden — den mægtigt 
svulmende Fader Rhin — gled atter fredelig 
frem mellem smilende Bredder, og Strømmen 
havde laant et varmt og dæmpet Purpurskær fra 
den synkende Sol. 

Peder Skram gav sig i Lag med at tyde de 
stive og snørklede Bogstaver i Fru Kirsten Urnes 
Brev, og der var et og andet Sted, som han 
læste to Gange for ret at indprente sig Meningen. 
Saaledes skrev den velbyrdige Frue: 

»Og dette skal I vide, min hjærtenskjære 
Ven og Frænde, at som det nu staar til udi 
Landet med Fejde og Uro og formasteligt 
Oprør mod dennem, som efter Guds Vilje og 
Lov er rettelig Herrer, da kan I, allerkjæreste 
Frænde, ej undværes længere blandt andre 
Rigets gode Mænd. Og kan jeg ogsaa for- 
melde jer dette, at Kongen selv har ytret sig 
om, at han vilde føle sig vel tjent med at 
have jer i sin Nærhed, og skulde I ej heller 
forblive ørkesløs, men der skulde vel være 
adskillig Bedrift for jer at øve. Og saasom 
jeg tilskriver eder dette, min hjærtenskjære 
Ven, om eders snarlige Hjemfart og Tilbage- 
venden, da rinder mig en anden Sag i Hu, 
som det ej bør sig for mig at lægge Dølgs- 
maal paa, efterdi jeg vel er videndes om, hvad 
Vægt og Vigtighed den har for eders Hjærtes 
Ro og Lyksalighed, hvad end om I aldrig med 
ligefremme Ord har ladet jer formærke dermed. 
Thi Sagen er denne, at den velagtede og dydige 
Jomfru Elsebe, Datter til Rigens Marsk Hr. Tyge 
Krabbe til Bustrup og Vegholm, er opvoxet 
til stor Dyd og Dejlighed, saa mangen ivrig 
Bejler alt har henvendt sig til Hr. Tyge at 
formaa ham til at give Ord og Løfte om 
Jomfru Elsebes Haand, saa snart hun har op- 
naaet Skjælsaar og Alder til Ægteskabs Ind- 
gaaelse. Men trods sin Ungdom ved Jomfru 

Elsebe fuldt godt, hvad hun selv vil, og har 
hun da bevæget sin Fader til endnu ej at 
bortlove hendes Haand, og siger man, at I en 
Gang i Spøg har sagt til liden Elsebe, at I 
vilde vente paa hende og ingensinde trolove 
jer med nogen anden. Men har det Ord været 
mere end Spøg, hvorom jeg har mine egne 
Tanker, da kunde der snart blive Hast med at 
gjøre Spøgen til Alvor; thi ret længe tøver 
Hr. Tyge næppe med at bortlove sin Datter; 
han venter ikkun for at udsøge den rigeste 
Bejler, eftersom Gods og Penge alle Dage har 
været ham det fornemste, og han alene dermed 
mener at sikre sin kjære Datters Lykke og 
Velfærd. Hvilket jeg altsammen tilskriver jer, 
hjærtenskjære Frænde, formedelst det Venskab 
og store Respekt, jeg i alle Maader haver for 
eder, saa at jeg kun kan ønske, at I overalt 
maa have god Medgang i alle timelige og 
evige Ting, ligesom jeg selv forbliver, hjærtens- 
kjære Frænde, alle Dage med Gud 
fuldtro eders Frænde 

Kirsten Urne.« 

Peder Skram blev siddende eftertænksom, 
da han havde læst dette Brev til Ende. »Lille 
Elsebe!« mumlede han. »Vil de alt raade egen- 
mægtig over din fejre Ungdom, saa er det vel 
bedst, jeg vender hjem og gjør min Ret gjældende. 

thi saa langt jeg husker tilbage, har jeg havt 
dig kjær, og ingensinde har jeg kunnet tænke 
mig, at nogen anden end du skulde blive min 
Viv. Dumt var det, at jeg ikke tog Ord og 
Haandslag af Hr. Tyge, forinden jeg drog af 
Landet . . . Men om Gud vil, er det Tid endnu, 
og intet vil jeg nu opsætte min Hjemfart . . .« 

Han foldede omhyggelig Brevskabet sammen 
og gjemte det indenfor sin Vams. Saa rejste 
han sig op, thi der lød Tummel nær ved. Det 
var Landsknægtene, som vendte tilbage med 
uforrettet Sag. En Del af dem havde gjennem- 
søgt Krattet langs Flodbredden; andre havde 
fulgt Hovedvejen baade syd- og nordpaa, men 
Landløberen eller Tateren, hvad han nu kunde 
være, var sporløst forsvunden. Og derom gav 
nu Anføreren Besked. 

»Saa opsøg jert Kvarter og sæt Poster ud 
for Natten!« befalede Peder Skram de sammen- 
stimlede Landsknægte. »Det er blevet silde, og 
I har doblet og sviret nok for i Dag!« 

Krigsknægtene trak sig tilbage, og kort 
efter lød Taptoen eller Tappenstregen, der til- 
kjendegav det Klokkeslet, efter hvilket der ikke 
maatte tappes Drikkevarer, men Ro og Stilhed 
skulde herske i Lejren. 

Da Knægtene var borte, tog Peder Skram 
endnu en Gang Brevskabet frem, som om han 
ikke kunde rive sine Tanker løs fra det, og lige- 

som før mumlede han: »Lille Elsebe — jeg 
kommer min Tro hjem, før du venter det . . .« 

Arild, den unge Rytter, havde sat sig til 
Ro i Herbergets aabne Vindue, og da han saå 
Peder Skram nikke saa betænksomt, gjorde han 
det samme, uden selv at vide af det, og derpaa 
spurgte han: 

»Velan, Herre — hvad er det nu eders Agt 
at gjøre?« 

»Jeg løser mig af Kurfyrstens Tjeneste, og 
dernæst styrer vi Kaasen tilbage til Danmark. 
Vi to skal følges ad, gode Arild!« 



Naar man havde forladt Staden Mainz gjennem 
Miinsterthor, en af Byens tre store Porte, kom 
man ud paa Hovedlandevejen til Bingen og 
Koblenz, og efter nogle faa Timers Rejse — 
forudsat at Rejsen foregik til Hest — førte Vejen 
gjennem en Skov, der strakte sig omtrent en 
Mils Vej nordpaa. 

Var de aabne Landeveje paa den Tid kun 
lidet sikre, var Skovvejene det selvfølgelig endnu 
mindre, og fredelige rejsende, Kjøbmænd og 
Borgere, led hellere Umagen ved at gjøre en 
lang Omvej, end de drog gjennem en Skov, 
eftersom en saadan maatte anses for særlig tjenlig 

Danmurks Vovehals. 4 

for dem, der vilde øve Overfald og andre Skalke- 
stykker. 

Heller ikke vilde nogen fredelig vejfarende 
have følt sig tryg til Mode ved at blive Vidne 
til et Optrin, som foregik i Skoven ved Mainz 
henved en Uges Tid efter Junkeren af Hopfen- 
s teins Møde med den danske Adelsmand, Hr. 
Peder Skram, i Mikkel Færgemands Herberg. 

Afsides fra Hovedvejen og paa et Punkt, 
hvor Skovbunden dannede en jævn Sænkning, 
paa alle Sider omgivet af kæmpehøje Fyrretræer, 
havde der lejret sig en Trup, hvis Udseende 
blev dobbelt fantastisk i de Omgivelser, hvori 
den befandt sig. Det var Sommeraften, med 
blændende lys Fuldmaane, og ind mellem de 
vældige Træstammer sendte Maanclyset lange, 
sølvglindsende Striber, der paa en sælsom Maade 
brødes med Skæret fra en tre, fire Fakler, som 
var stukket ned i Jorden. I en Rundkreds 
omkring Faklerne sad eller laa en halv Snes 
pjaltede Landsknægte, der udgjorde en saa paa- 
faldende Samling af vilde og frastødende Fysiogno- 
mier, at man skulde tro, der var anvendt særlig 
Umage for at vælge dem ud blandt deres Kamme- 
rater. I nogen Afstand, lænet op til en Træ- 
stamme, stod en høj, mørkhaaret Karl, der lod 
til at have det Hverv at passe paa nogle Heste, 
der var bundne ved de nærmeste Træer, og 
indenfor Kredsen, paa et Sæde, der var indrettet 

af Sadeltøjet, sad en sortklædt Junker og paaHug 
ved Siden af ham en lille, pukkelrygget Mand. 

»Mester Strauff,« sagde den sorte Junker i 
en saa dæmpet Tone, at Knægtene ikke kunde 
høre det — »du er altsaa fuldkommen sikker 
paa, at den Mand, vi venter, endnu i Nat kommer 
her forbi?« 

»Det er jeg, naadige Herre!« svarede den 
pukkelryggede. »Da jeg ved Middagstid forlod 
Mainz, havde han havt Foretræde hos Kurfyrsten 
for at tage Afsked med Hans Højlovelighed ; 
dernæst havde han betalt for sit Ophold i Her- 
berget »det røde Hjærte«, og Hestene var be- 
stilte til at holde parate i Aften Klokken ni, lige 
før Byens Porte skulle lukkes. Værten havde 
selv hørt ham sige, at han vilde forlade Staden 
gjennem Domporten og i Nat fortsætte Rejsen 
nordpaa . . . Men I kommer vel i Hu, naadige 
Herre, at han ikke er alene, men ledsages af 
den unge, lyshaarede Knøs, der opsøgte ham i 
Fæi^emandens Herberg strax efter, at vi var 
dragne bort? . . . Ej heller bør I glemme, at han 
fører en Djævlens Klinge, der ikke let lader ham 
finde sin Overmand . . .« 

»Det vil ikke hjælpe ham,« gjenmæledc 
Junkeren af Hopfenstein spottende; »der bliver 
alligevel kun to mod ti eller elleve. Jeg mangler 
kun en dygtig Karl til at føre Truppen; thi skal 
de lejede Knægte sendes afsted paa egen Haand, 

4* 

lider jeg intet paa dem. Jeg vil gjøre Forsøget 
med ham derhenne — « Junkeren pegede med en 
hurtig Bevægelse hen paa den høje, mørkhaarede 
Karl, der endnu stod lænet op mod Træstammen — 
»Adlyder han ikke, bliver det værst for ham 
selv . . . Kald ham herhid!« 

Mester Strauff gik hen til den mørkhaarede 
Karl og sagde til ham, at den naadige Herre 
vilde tale med. Men Karlen rystede paa Hovedet. 

»I ser vel, at jeg skal passe paa Hestene! 
River de sig løs, gaar det ud over mig, og jeg 
kommer til at tilbringe Natten med at strejfe 
gjennem Skoven for at søge dem op . . .« 

»Er du galen. Slyngel!« skreg den lille 
pukkelryggede. »Naar den højbaarne Junker og 
naadige Herre vil tale med en usselig Hundsvot 
som dig, saa har du ikkun at lystre! Benene 
paa Nakken, siger jeg!« 

Den store, sværlemmede Karl rystede igjen 
ærgerlig paa Hovedet og fulgte tvært og langsomt 
med Skriveren, indtil de stod overfor Junkeren 
af Hopfenstein. 

Den sorte Junker betragtede ham opmærk- 
somt, som om han med et eneste Øjekast vilde 
lære ham at kjende fra Bunden af. Men Karlen 
bevarede sin tvære og ligegyldige Mine, og det 
var ikke let se, hvad han indeholdt. Junkeren 
tog Ordet: 

»Var det ikke ved Hameln, jeg traf dig 
Du var uden Sold, og jeg havde Brug for en 
Staldkarl. Jeg husker ikke længer dit Navn?« 

»Svend hedder jegl« svarede Karlen, stadig 
med det samme tvære Ansigt. »Der er ogsaa 
nogle, der kalder mig Svend Hjemløs . . .« 

»Og du er fra Danmark?« 

»Som I siger. Herre 1« 

»Jeg har hørt ymte om, at du har et strid- 
bart og selvraadigt Sind, men dummere er du 
vel ikke, end at du kan begribe, du maa adlyde 
den Herre, du tjener?« 

»Jeg gjør det Arbejde, jeg skal; andet kan 
I ikke krævel Har jeg forsømt noget, kan I 
straffe mig for det eller jage mig af jer Tjeneste . . . « 

»Hidtil har du intet forsømt. Men det har 
kun været simpel Gjerning, der er blevet forlangt 
af dig. Kunde du ej have Lyst, Svend Hjemløs — 
til at øve større Bedrifter og sætte dig fast i din 
Herres Gunst . . . Du ser ikke ud som en Kryster!« 

»Hvad Gjerning vil I have udrettet, Herre? 
Ønsker I nogen ihjelslagen? Skal jeg svide en 
Gaard eller et Kloster af?« 

Junkeren af Hopfenstein trak Øjenbrynene i 
Vejret og lo med en sagte, klukkende Latter. 
Det syntes, som om han fandt mere og mere 
Behag i den tvære Karl, jo længere han talte 
med ham. 



54 

»Du gaar lige til Sagen, Landsmand!« sagde 
han. »Og du er ikke langt fra at gjætte det 
Hverv, jeg vil betro dig . . . Dog er der ej Tale 
om, at du skal øve nogen Ugjerning, men ikkun 
fange en af mine Fjender og bringe ham til 
mig — levende, om det kan lykkes dig, men 
værger han sig saa drabelig, at I ej kunne faa 
Bugt med ham paa anden Vis, saa maa jeg finde 
mig i, at I bringer ham død . . .« 

»Velan, Herre — naar skal det gaa for sig?« 

»I Nat, gode Svend Hjemløs — du faar 
disse ti brave Folk med dig . . .« Junkeren 
pegede paa Landsknægtene, der for Størsteparten 
havde slængt sig hen paa Jorden og sov saa 
fredelig, at man ikke kunde være i Tvivl om, at 
de og deres Samvittighed var i den bedste For- 
staaelse med hinanden. 

»Ti mod én tykkes mig lovlig mange!« 
brummede Svend Hjemløs. »Med jer Gunst og 
Tilladelse vil jeg hellere være ene om det Stykke 
Arbejde . . .« 

»Derom træfifer jeg Bestemmelse!« ytrede 
Junkeren af Hopfenstein, og hans Ansigt var nu 
ligesaa haardt og koldt som ellers. »Den Mand, 
det gjælder om at overliste, er en Mester i at 
bruge Huggekaarde, Lanse og ethvert andet 
Vaaben; og selv dig, min gode Hjemløs, er han 
overlegen i Legemskræfter. Han knuser en 

Haandfuld Hasselnødder i sin Næve, som om det 
var skøre Peberkorn . . .« 

»Det har jeg kun set én Mand gjore!« 
mumlede Svend Hjemlos, og højt tilføjede han: 
»Hvorpaa kan jeg kjende jer Fjende, og hvor 
skal jeg søge ham op?« 

»Mærk dig, hvad jeg siger! Husker du den 
danske Junker, som vi traf i Færgemandens Her- 
berg, da vi for otte Dage siden færgede over 
Rhinfloden f Det er ham, du skal møde i Nat, 
naar han og en Knøs, der ledsager ham, kommer 
forbi ad Vejen, der forer fra Mainz . . .« 

»Ham husker jeg!« nikkede Svend Hjemlos. 
»Men I maa søge en anden ud til at ove det 
Arbejde . . .« 

»Hvad siger du, Karl!« 

»Jeg siger, som det forholder sig. Jeg kan 
ikke være jer til Vilje med at forraske den 
danske Junker . . .« 

»Kan du ikke? Og af hvad Aarsag?« 

»Efterdi jeg kjender ham fra gammel Tid 
og har lidt tilovers for ham . . .« 

»Se, se — du er Godven med Hr. Peder 
Skram! Hvorfra kjender I hinanden?« 

»Jeg har fdegtet under ham mod de Svenske . . .« 

»Men nu er du i mit Brød, og du maa lystre 
den Herre, du tjener!« 

»Jeg vil ikke øve den Gjerning,« svarede 
Svend Hjemløs, stadig i samme uforstyrrelige, 

tvære Tone. »Men har I andre Fjender, jeg 
skal skaffe ud af Verden, saa sig til . . .« 

Junkeren af Hopfenstein betragtede den 
underlige Fyr med et prøvende Blik, vendte sig 
derpaa om til sin pukkelryggede Skriver og sagde : 

»Mester Strauff — fortæl en Gang den tapre 
Karl dér, hvem jeg er . . .« 

Den pukkelryggede bøjede sig ærbødig, og 
idet han satte sig paa en stor Sten, der stak op 
fra Skovbunden, sagde han: 

»Den naadige Junker er en Mand, som altid 
sætter sin Vilje igjennem. Om nogen vil hindre 
ham deri, saa knuser han den taabelige, der 
drister sig til at være ham imod. Den naadige 
Junker er en stræng Herre, og det er ej tjenligt 
at være ham ulydig; han straffer ej efter Adels- 
folks almene Skik og Sædvane, med Hundepisk 
og den flade Klinge eller med at klynge Synderen 
til Vejrs, saa han finder en let og hurtig Død. 
Den naadige Herre anvender ganske andre og 
udsøgte Pinsler, og ligesom enhver har sin 
Morskab her i Verden, saaledes finder den 
naadige Herre sin bedste Tidkort i at exekvere 
saadanne Straffedomme over ulydige Tjenere 
eller andre Taaber, der have været saa ufor- 
sigtige at vække den naadige Herres Mishag . . .« 

Mester Strauff havde talt i en højtidelig, 
prædikende Tone, som om han holdt den mest 
rørende Lovprisning over sin Herre. Svend 

Hjemløs var bleven staaende støt og rolig; ikke 
en Mine i hans Ansigt robede, hvad Indtryk den 
pukkelryggedes Tale gjorde paa ham. 

»Er du nu kommen paa bedre Tanker, gode 
Hjemløs?« spurgte Junkeren af Hopfenstein. 

»Jeg staar ved, hvad jeg har sagt!« lød 
Svaret. »Jeg er ikke ræd for jer!« 

Den sorte Junker tøvede et Øjeblik og trak 
Brynene sammen, som han havde for Skik. Saa 
vinkede han ad Mester Strauff, der strax lod til 
at forstaa, hvad det gjaldt, thi han gav sig til 
at purre Landsknægtene op og hviskede dem 
samtidig nogle Ord i Øret. Det varede alt- 
sammen kun faa Sekunder, og forinden Svend 
Hjemlos kunde se sig for eller belave sig paa 
Modstand — dersom det overhovedet havde 
været hans Hensigt — havde de ti Landsknægte 
kastet sig over ham, slængt ham til Jorden og 
bundet ham paa Hænder og Fødder. 

Junkeren af Hopfenstein blev siddende paa 
det sammenhobede Sadeltøj og betragtede med 
uforstilt Tilfredshed, hvad der gik for sig. 

»Mester Nar!« sagde han til sin pukkel- 
ryggede Medhjælper . . . »Vil du vise de raske 
Karle til rette med, hvordan de skal rede Svend 
Hjemløs' Natteleje. Naar man har en saa from 
Samvittighed, behøver man ej at hvile blødt!« 

Mester Strauff adlød med en Skyndsomhed, 
der viste, at han følte sig særlig tiltalt af det 

Hverv, der var betroet ham. Med en Spøgefuld- 
hed, der ellers var fremmed for hans højtidelige 
Væsen, forklarede han Landsknægtene, hvorledes 
de skulde bære sig ad, og under hans travle og 
behændige Ledelse varede det ikke længe, før 
de af svære, tilspidsede Grene og Jæmpile havde 
indrettet en Slags Pinebænk, der ikke stod 
synderlig tilbage for de Redskaber, man kunde 
finde i Ridderborges og Thinghuses bedst ud- 
styrede Torturkamre. Til dette Leje — ovenpaa 
en dobbelt Række skarpe Jærnpigge — surrede 
de Svend Hjemløs fast med Baand rundt omkring 
Ankler, Lænder, Haandled og Nakke og satte 
Kronen paa det omhyggelig udførte Værk ved 
at stikke ham en Knebel i Munden. 

Den store, mørkhaarede Karl havde ikke 
udstødt et Suk, knapt — saa vidt man kunde se 
i Halvmørket — fortrukket en Mine under den 
ilde Medfart. Da alt var i Orden, rejste Junkeren 
af Hopfenstein sig op, rev en Fakkel op af 
Jorden og traadte hen til ham. Han holdt Faklen 
tæt op til hans Ansigt; men ikke en Muskel 
rørte sig deri; det var maaske kun lidt blegere 
end sædvanlig. Junkeren slyngede ærgerlig Faklen 
hen ad Jorden. Saa vendte han sig om mod 
Krigsknægtene og sagde: 

»Vi bryder op nu og holder Rast ved Ud- 
kanten af Skoven! Sluk Faklerne derhenne! 
Fører I jer bravt op, skal I faa en lystigere Nat 

end den, der venter den usselige Stymper der- 
henne. Lykkes den Streg, jeg har for, giver 
jeg jer hver ti blanke Joachimsdalere, og jer 
Anfører dobbelt saa meget! Afsted!« 

Den sorte Junker og hans pukkelryggede 
Skriver steg til Hest og red nordpaa gjennem 
Skoven, ledsagede af Knægtene. Maanelyset laa 
saa blankt og skinnende over Skovbunden, at 
man kunde skælne Urter og Straa, der blinkede 
med friske Dugdraaber. Og rundt omkring 
Sænkningen, hvor Truppen nylig havde været 
lejret, stod de mægtige Fyrretræer som en 
spøgelseagtig Vagt omkring den haarde Seng, 
der var bleven redet til den Mand, Truppen 
havde efterladt. 

— — Der gik en Time, uden at Ensom- 
heden blev afbrudt af nogen anden Lyd end et 
Fugleskrig eller en Hares lette Fart gjennem 
det raslende Løv. Men saa hørtes atter Støj af 
Mennesker, der nærmede sig. Fra den Side, 
hvor Staden laa, kom to Ryttere i jævnt Trav 
paa et Par kraftige og velplejede Dyr, som saå 
ud til at kunne taale en lang Rejses Strabadser. 
Den ene af Rytterne bar en Høvedsmands Dragt. 
Fløjls Kappe over Bryst- og Rygharnisket, fjer- 
prydet Hat, Ryttersværd og Glavind; den anden 
var en ung Knøs, der kunde se ud til at være 
hans Væbner eller Følgesvend. 



6o 



>Vær ved godt Mod, Ven Arild,« sagde 
Rytteren i den Fløjls Kappe. »Saa snart vi 
naar hjem, skal vi begynde Efterforskningerne 
fra Grunden af, og din Plejesøster finder du 
sagtens igjen. Men det vilde lidet nytte dig at 
strejfe om paa Maa og Faa hemede. Have 
Omløberne, som du formoder, ført hende bort 
ad Søvejen fra Kolding Kjøbstad, kunne de 
ligesaa godt være dragne til Sverige eller Kjøben- 
havn som ad Holsten og Tyskland til, og derfor 
maa du vende tilbage til Udgangspunktet for 
din Søgen. Midler skal det ikke komme til at 
fattes dig paa, saa længe jeg har noget at raade 
over . . .« 

»Tak for eders Medhjælp, kjære Peder Sram,« 
svarede Arild. »Jeg er bleven helt trøstig til 
Mode, efter at jeg har truffet jer, og mange 
foruden mig ville glæde sig over, at I har løst 
jer af Kurfyrstens Tjeneste og vender hjem 
igjen . . .« 

»Jeg haaber, at allenfals En vil tage vel 
imod mig,« nikkede Peder Skram med et for- 
nøjet Snil, »og hun gjælder mere for mig end 
alle de andre tilsammen trods det, at hun vel 
endnu knapt har rystet Barnet af Ærmet. Thi 
ser du, Arild, det er godt at fæste sin Brud i 
Tide . . .« 

Han blev afbrudt, idet Hesten pludselig 
snublede, og da han vilde sætte den i Trit igjen, 

opdagede han, at der maatte være noget i Vejen 
med Skoene eller Sadeltøjet. 

»Vi kommer til at tøve lidtl« udbrød han. 
»Den Fandens Staldkarl har ikke gjort sin 
Skyldighed!« 

Han sprang hurtig af Hesten for at efterse, 
hvad der var kommet i Ulave. Ogsaa Arild 
holdt stille. Men idet de standsede, og Peder 
Skram bojede sig ned for at undersøge Sko og 
Sadelremme, hørte de begge to en Lyd, der 
kunde ligne et Menneskes Stønnen, og som 
ganske tydelig kom inde fra Skovtykningen. 

»Hvad kan det være?« spurgte Peder Skram 
og lyttede ivrig. »Det er, som om nogen klager 
sig i Nød og Vaande!« 

»Det samme tykkes mig! Vi faar vel se 
nøjere efter?« 

»Lad os binde Dyrene her . . . Saa vidt 
jeg skjønner, er det kun Sadelgjorden, der har 
løsnet sig, og den kan vi let faa strammet igjen . . . 
Hører du noget nu?« 

De lyttede begge ligesom før. Et Øjeblik 
kunde de intet høre, men saa afbrødes Stilheden 
paany af den vaandefulde Stønnen, og den lød 
stærkere end forrige Gang. 

»Det er et Menneske, der jamrer sig!« ud- 
brød Peder Skram. »Derom er ingen Tvivl! 
Vi kunde vel faa nok at gjøre, om vi skulde 
hjælpe enhver, som vi finder hængt eller lem- 

læstet, mens vi er undervejs; thi det er ikke for 
intet, at den sorte Bondekrig raser i Landet. 
Dog tykkes det mig, vi bør komme Staklen 
til Hjælp — allenfals saasom han er den første, 
vi støder paa . . .« 

Deri var Arild Jenssøn enig med sin Rejse- 
fælle, og saa snart de havde faaet Hestene bundet 
ved de nærmeste Trær, travede de tværs igjennem 
Skovtykningen. Længe havde de ikke nødig at 
søge; thi de dæmpede Jammerskrig ledte dem 
ad den rigtige Kant, og lidt efter stod de ved 
Sænkningen inde i Skoven, hvor den sorte Junker 
og hans Trup havde holdt Hvil. 

Maanelyset laa endnu saa skarpt over Skov- 
bunden, at alle Ting var let kjendelige, og de 
saa en Mand — en stor, mørkhaaret Karl — ligge 
spiddet til fire solide Fyrretræsstaver, lagte korsvis 
ovenpaa hinanden. Den ene Haand havde han 
faaet fri, og med den var han i Færd med at løsne 
en Knebel, der var stukket ham mellem Tænderne 
— et Arbejde, der var blevet udført saa for- 
svarligt, at Blodet flød rigelig ud af hans Mund. 
Idet Peder Skram og hans Ledsager nærmede 
sig Stedet, ophørte den kvalfulde Stønnen, og 
Manden, som var spiddet til det haarde Leje, 
udstødte en Lyd, der indeholdt en Mellemting 
mellem en kraftig Ed og et befriende Suk. Det 
var just nu lykkedes ham at vriste Kneblen ud 
af sin Mund. 

»Han har da endnu Vejr i Lungerne!« ud- 
brød Peder Skram. »Lad os trine hen og se, 
hvad det er for en Karl!« 

Svend Hjemløs hørte, at der var Folk, som 
nærmede sig; men de Læderremme, hvormed 
han var bundet, var snørede saa stramt, at han 
ikke kunde dreje Hovedet blot nok saa lidt, og 
følgelig maatte han vente med at overtyde sig 
om, hvorvidt det var Venner eller Fjender, indtil 
de kom tæt hen til ham. Men nu bøjede Peder 
Skram sig ned over ham, og der kom et snurrigt 
Udtryk af Overraskelse i den store Karls Ansigt. 

»Hvad siger du til det Syn, gode Arild!« 
raabte Peder Skram. »Det er for Sanden en 
snild og kunstig Pinebænk, man har opstillet 
herude i Vorherres frie og heriige Natur — 
jeg har end ikke set den bedre indrettet i 
Lybekker - Raadhusets underjordiske Fængsels- 
kammer, da de pinede fire Hexer paa én Gang» 
saa Blodet sprang dem af Neglene . . . Hvad 
har du syndet, arme Karl, siden du har faaet saa 
haard en Medfart? Og hvad Slags Folk er du?« 

»Jeg kalder mig Svend Hjemløs!« frem- 
stammede den mørkhaarede Karl, saa godt han 
kunde; thi hans Mund og Kæber var ynkelig 
tilredte af Kneblen. »Jeg har en Gang fægtet 
under jer, Herre, paa den Tid I var i Sverige 
med Hr. Henrik Gioe . . .« 

»Ser man det ! Vi er tilmed gamle Kjendinge I 
Nu synes jeg ogsaa, jeg mindes dit Ansigt! 
Men hvordan est du kommen i denne haarde 
Knibe?« 

»Man forlangte, jeg skulde være med til at 
forraske jer, Hr. Peder Skram — og jeg gad 
ej paatage mig den Gjerning . . .« 

»Nu — her spørges nok nyt, mærker jegl 
Og hvem gav dig slig Befaling? Jeg ved ej, jeg 
har nogen Fjende her til Lands andre end som 
dem, jeg har fægtet med i redelig Kamp . . .« 

»Kjender I Junkeren af Hopfenstein — i 
hans Tjeneste var jeg . . .« 

»Junkeren med Dødningefjæset og de slebne 
Lader! Og han vilde forraske mig! Nu forstaar 
jeg, at han maa have havt knapt om Tiden . . . 
Kom her, Arild, lad os hjælpe den arme Knøs; 
han ligger ilde dér . . .« 

Peder Skram og hans Fælle skar Baandene 
over og hjalp den mørkhaarede Karl tilrette. 
De skarpe Jærnpigge havde sønderrevet hans 
Kjød, saa Blodet randt fra hans Skuldre, Lænder 
og Haser. Men alligevel havde han Kræfter til 
at støtte paa Benene. 

»Sæt dig nu ned og træk Pusten, Lands- 
mand!« sagde Peder Skram. »Og er du karsk 
nok til det, saa fortæl, hvad du videre kjender 
til det Skalkestykke, man vilde spille mig. Men 
er du endnu for krank efter den haarde Medfart, 

du har lidt, saa giv dig kun Stunder og lad det 
vente . . .« 

»Nej, Herre,« — svarede den store Karl — 
»jeg skjønner, det er bedre ikke at lade det 
vente. Junkeren af Hopfenstein ligger i Baghold 
ved den nordre Udkant af Skoven. Han har 
lovet sine Knægte dobbelt Sold, om de fanger 
jer død eller levende. Han er selv ellevte Mand 
i Truppen, og jeg medregner endda ikke den 
pukkelryggede Skriver, der tykkes mig at være 
i Belzebubs Tjeneste ligesom Junkeren selv . . .« 

Svend Hjemløs standsede forpustet efter at 
have afgivet denne Beretning, thi dels havde 
han ellers ikke for Sædvane at snakke saa meget 
paa én Gang, dels smertede hans Kæber ham 
ved hvert Ord, han talte. 

»Det kan blive et lystigt Æventyr!« udbrød 
Peder Skram i en munter Tone. »Hvad mener 
du, Arild Jenssøn?« 

»Jeg mener, I har som altid Lykken med 
jer, Peder Skraml Om vi ikke havde truffet 
den lange Karl, som kalder sig Svend Hjemløs, 
saa var I rendt lige bardus paa den Belzebubs 
Junker og hans Haandlangere. Og I maatte 
være galen, om I til ingen Nytte vovede jert 
dyre Liv mod den Helvedes Bande . . .« 

»Hvad siger du, lille Arild?« spurgte Peder 
Skram og rynkede pludselig Panden. 

DAnmarks Vovehals. 5 

»Nu — jeg siger . . .« gjenmælede den 
unge Knøs lidt forlegen, »at der venter jer større 
Bedrifter hjemme end at lade jer slaa ihjel af 
en Flok Landevejsrøvere og blive fortæret af 
Krager og Ravne, saa det aldrig vil spørges, 
hvad der er blevet af jer . . .« 

»Mener du det, Arild!« nikkede Junkeren. 
»Du synes altsaa, det vilde være sømmeligt for 
mig selv, for en rask Knøs som du og for en 
Karl som Svend Hjemløs dér, om vi alle tre 
smurte Haser og krøb i Skjul, fordi Gribbene 
er efter osl« 

»Nej — det er ikke saadan at forstaa^ 
Herre!« svarede Arild endnu mere forlegen. 
»Jeg vilde kun bede jer om, at Svend Hjemløs 
og jeg maatte møde Banden, mens I rider videre 
ad en Omvej. Der ligger for megen Vægt paa 
jert Liv, til at I bør kaste det bort i en saa 
ussel Strid . . .« 

»Saa helt ussel bliver Kampen ikke, naar vi 
faar Lov at være tre mod ti!« nikkede Peder 
Skram. »Spar dine Bekymringer, Arild — .skal 
jeg leve, saa lever jeg — men handle som ea 
Kryster har jeg aldrig gjort. Du burde have 
bedre Tanker om mig . . .« 

»Tilgiv mig. Herre, om jeg forivrede mig i 
min Omsorg for jer! Alt vel betænkt, har I 
fuldkommen Ret. Det skulde gaa løjerligt til» 
om vi ikke slog os igjennem den fordømte 

Bande, selv om de har Belzebub til Medhjælper . . . 
Lad os ikkun komme afsted, jo for jo heller. 
Jeg begynder min Tro ogsaa at faa Lyst til 
Æventyret . . .« 

»Nu kjender jeg dig igjen, Arild!« udbrød 
Peder Skram yderst fornøjet. »Lad os komme 
afsted I . . . Men først maa vi lappe lidt sammen 
paa Karlen dér!« Og henvendt til Svend Hjemløs, 
tilføjede han: »Fik du svære Vunder, inden de 
overmandede dig?« 

»Nej, Herre!« lød Svaret. »Jeg lod dem 
handle med mig, som de fandt for godt . . .« 

»For Djævlens Sot og Syge — hvorfor 
værgede du ikke for dig, du Fæhund!« 

»Det var min Husbond — jeg var i hans 
Brød, tog Sold og Løn af ham — og vilde jeg 
ej lystre, maatte jeg tage Straffen derfor — 
han var i sin Ret . . .« 

»Al Landsens Plage og Ulykker!« bandede 
Peder Skram med en ærgerlig Mine. »Er du 
saa sagtmodig — det ser du ikke ud til! Nuvel 
— lappe sammen paa dig, vil jeg gjøre, eftersom 
jeg har lovet det. Men du skylder mig ingen 
Haandsrækning til Gjengjæld. Vil du drage din 
egen Vej, staar det dig frit for. Arild og jeg 
har ikke din Hjælp nødig . . .« 

Den store, mørkhaarede Karl betragtede 
Peder Skram med et ynkeligt Ansigt, og det saji 

ud, som om han var lige ved at faa Taarer i 
Øjnene, idet han sagde: 

»Aa nej, Herre — lad ikke det være jert 
sidste Ord! Vis mig den Gunst at give mig 
Forlov til at lade mig slaa ihjel for jer — jeg 
havde glædet mig saa hjærtens inderlig dertil . . .« 

»Du er den løjerligste Karl, jeg endnu har 
truffet paal« lo den danske Junker. »Men at du 
lader dig slaa ihjel, har jeg ingen Glæde af; 
skal det endelig være, bør du hellere slaa de 
andre og selv slippe helskindet derfra . . .« 

»Godt, Herre — prøv mig, saa kan I jo se, 
hvad jeg duer til . . .« 

»Følg da med!« 

Peder Skram gik i Forvejen, og hans tvende 
Ledsagere fulgte tæt bag efter. Ved Udkanten 
af Skovtykningen fandt de Hestene, og i Jun- 
kerens Randsel, der var bundet fast til Sadlen, 
laa der Linned, Balsam og Plaster, som enhver 
betænksom Krigsmand førte med sig i de Tider. 
Svend Hjemløs blev saa nogenlunde lappet 
sammen, saaledes som hans nye Herre havde 
lovet, og da Blodet var standset og Saarene for- 
bundne, erklærede den mørkhaarede Karl, at han 
aldrig havde befundet sig bedre. De forhaanden- 
værende Vaaben, som Peder Skram og Arild 
Jenssøn førte med sig, bleve fordelte paa den 
Maade, at Svend Hjemløs fik en Hagebøsse og 
en Stridsøxe, Arild havde ligeledes en af de 

saakaldte Skjærthager foruden sit Rytterværge, 
og endelig var Peder Skram selv udrustet med 
Dolk, Sværd og Glavind — Vaaben, der havde 
fulgt ham i mangen god Fejde. 

»Det tykkes mig, at vi er vel udstyrede!« 
ytrede den danske Junker og mønstrede med en 
tilfreds Mine sin beskedne Hær. »Ikke skal det 
bli^e os, der smører Haser! Nu vil vi bruge 
vore Øjne og ride frem i Guds Navn!« 

Buggjorden paa Peder 'Skrams Hest var 
atter bragt i Lave, og han svang sig hurtig i 
Sadlen. Arild fulgte hans Exempel, og den 
lange, mørkhaarede Karl travede ved Siden af, 
væbnet med Hagebøsse og Stridsøxe og saa let 
til Bens, som om han nylig havde rejst sig efter 
en tryg og vederkvægende Søvn og ikke fra et 
Leje af skarpe Jærnpigge. 

Det lysnede nu over Skovbrynet, og Mor- 
genens friske Kølighed, blandet med Duften fra 
dugglindsende Løv og Urter, strømmede dem 
i Møde. 

En halv Times Tid red de uforstyrret, men 
stadig spejdende til begge Sider af Skovvejen; 
thi de kunde ikke vide, fra hvilket Punkt Over- 
faldet vilde gaa for sig. Peder Skram havde 
befalet sine Ledsagere, at de skulde affyre Hage- 
bøsserne, saa snart de var sikre paa deres Skud; 
dermed vilde man være kvit med to af Mod- 

standerne, og Resten maatte besørges med blanke 
Vaaben. 

De red endnu et kort Stykke Vej. Saa 
hørte de paa én Gang et gjennemtrængende 
Fugleskrig, der lød tæt foran dem, fra den venstre 
Side af Vejen. 

»Den Fugl, som skreg, bygger ikke RedeU 
hviskede den mørkhaarede Karl til sin Sidemaftid, 
Arild. Peder Skram, der red nogle Skridt i 
Forvejen, holdt sin Hest an. Det mistænkelige 
Fugleskrig lød igjen, nu fra den modsatte Side. 
Baade Arild og Svend Hjemløs lagde Bøsserne 
til rette, og det var ikke et Øjeblik for tidligt, 
thi i det samme brød en Flok Knægte — en 
halv Snes Mand i alt — frem fra begge Sider af 
Vejen og foer med Spyd og Øxer løs paa den 
lille Trup. Der knaldede to Skud fra de tunge 
Hagebøsser, og hvert Skud fældede sin Mand. 
Landsknægtene holdt nogle Sekunder inde, lige- 
som studsende ved at finde Fjenden forberedt 
paa Overfaldet. Men hvor kort denne Studsen 
end var, nyttede Peder Skram den dog til at 
begynde Angrebet, og idet han sporede sin 
Hest ind mellem Landsknægtene, huggede han 
løs, saa det lange Ryttersværd suste og klang i 
hans Haand. Arild Jenssøn kæmpede næppe 
mindre behændigt, om end med ringere Kraft, 
og en af Knægtene var allerede faldet for den 
unge Rytters vel rettede Hug, medens Peder 

Skram for sit Vedkommende ligeledes havde 
fældet sin Mand i den første Omgang. Men de 
øvrige — prøvede Krigskarle, som de var — 
brugte deres Vaaben med saa vel beregnet Færdig- 
hed, at Kampen alligevel begyndte at se ulige 
ud. De delte sig nu saaledes, at to af dem 
søgte at holde Arild og Svend Hjemløs Stangen, 
medens de andre fire paa én Gang omringede 
Peder Skram. Med deres lange Spyd prøvede 
de at komme Hesten til Livs, vel vidende, at 
dersom dette gamle Fif lykkedes, skulde de 
lettere faa Bugt med den kjække Rytter. Men 
Haandgemænget lod til at trække i Langdrag, 
thi den danske Junker havde grebet sit Glavind 
og førte det med saa stor Kraft, at hans Mod- 
standere, der allerede havde faaet alvorlige 
Skrammer, trykkede sig ved at komme altfor 
nær ind paa Livet af ham. En af Knægtene 
anvendte nu den Manøvre at falde ham i Ryggen, 
medens de øvrige trængte paa fra den modsatte 
Side, og hvor drabelig Peder Skram end værgede 
for sig, kunde det nær kommet til at se betænke- 
ligt ud for ham, dersom der ikke var indtraadt et 
nyt Vendepunkt i Haandgemænget. 

Saa snart Svend Hjemløs havde affyret sin 
Hagebøsse og dermed strakt sin Mand til Jorden, 
blev han staaende lidt ligesom for at betænke 
sig paa, hvor det var bedst at slaa løs. Først 

da han saå Størsteparten af Krigsknægtene om- 
ringe Peder Skram, stormede han frem for at 
komme sin Herre til Hjælp. Men en svær, 
vildt udseende Karl, i Højde og Drøjde hans 
Ligemand, spærrede ham Vejen, og han maatte 
nu først blive . færdig med denne Modstander. 
Efterhaanden som Svend Hjemløs fægtede sig 
varm, foregik der en kjendelig Forvandling med 
ham. Hans tvære Ansigt fortrak sig i heftig 
Lidenskab, og ligesom gradvis skød der et 
ubændigt Raseri op i ham. Med sin ene, jærn- 
stærke Haand greb han omkring sin Modstanders 
Spyd, med den anden løftede han Stridsøxen og 
lod den falde til et knusende Slag paa sin Mod- 
standers Hoved. Derpaa naaede han i et Spring 
hen til Peder Skram, og stadig med det samme, 
utøjlede Raseri kastede han sig paany ind i Kanipen. 
Den Krigsknægt, der havde søgt at falde Junkeren 
i Ryggen, blev nødt til at vende sig om mod 
den nye Fjende, og ustandselig som et Storm- 
vejr foer den store, mørkhaarede Karl ind paa 
ham. Derved fik Peder Skram Luft. Han greb 
atter Ryttersværdet, der lod til at være hans 
Yndlingsvaaben, og endnu en af de Qendtlige 
Knægte segnede til Jorden. Da de andre saå 
dette, syntes de at have faaet nok af Legen; thi 
de udstødte et Brøl og sprang som anskudt Vildt 
ind i Skoven. 

Alt dette foregik saa hurtigt, at Peder Skram 
og hans Følgesvend befandt sig alene paa Skov- 
vejen, for de vidste af det. Men da de fik 
Stunder til at sunde sig, opdagede de, at den 
store, mørkhaarede Karl var forsvunden. 

»Guds dyre Blod og SacramentI« udbrød 
Junkeren. »De har vel ikke taget ham med sig! 
Han slog saa mandelig, at man kunde fristes til 
at tro, han nedstammede i lige Linie fra vore 
gamle Bersærker! Hvor blev han af?« 

Derom vidste Arild ingen Besked, og Peder 
Skram vilde just til at ride ind i Skovtykningen 
for at søge efter den forsvundne, da Svend 
Hjemløs . paany kom til Syne. Men han kom 
ikke alene. Han havde slaaet sin vældige Næve 
i Nakken paa en høj, sortklædt Junker, hvem 
han paa denne Maade tvang til at følge med, 
og bag efter trippede en pukkelrygget Mands- 
ling, der selv under disse pinlige Omstændig- 
heder bevarede sit afmaalte og højtidelige Væsen. 

Ved Synet af dette Optog brast Peder Skram 
i en hjærtelig Latter, der lød saa frisk og 
smittende, at Arild uvilkaarlig maatte stemme 
i med. 

»Sér man det!« udbrød den danske Junker 
endnu leende af fuld Hals. »Vi vinder ej alene 
Slaget, men tager Fanger oven i Kjobet ! Hvordan 
har du baaret dig ad med det Kunststykke, 
brave Hjemløs?« 

Men Svend Hjemløs var atter kommen i 
sine gamle Folder, og han svarede i en halvvejs 
tvær Tone: 

»Jeg vilde sætte efter de Helvedes Knægte, 
men de foer lukt gjennem Skoven, som om 
Djævlen, deres Herre og Mester, var i Hælene 
paa dem. Den sorte Junker holdt til Hest der- 
inde og raabte og skreg efter dem som en besat. 
Saa krøb jeg frem paa alle fire, uden at han 
enten hørte eller saa mig, saa ilsindet og rasendes 
som han var. Jeg plantede min Kniv i Hestens 
Bringe, og her er jeg med eders Fjende. Vil I 
følge en simpel Karls Raad, saa hugger I ham 
ned med det samme, om da ellers Sværd og 
Staal bider paa ham!« 

»Men hvordan rimer du det sammen med 
den Tale, du nylig førte? Den Gang kaldte du 
ham din Husbond, som var i sin Ret til at tugte 
dig, eftersom du ikke vilde lystre hans Bud, og 
nu raader du mig til at dræbe ham!« 

»Det er altsammen rigtigt!« nikkede den 
mørkhaarede Karl med urokkelig Ro. »Men for 
det første er han ikke længer min Husbond; det 
regner jeg alene jer for at være, og ingen kan 
tjene to Herrer. Og desuden har jeg nok vidst, 
at jeg tjente en stræng Herre, men ikke Kong 
Belzebub selv; derfor er jeg kvit med ham. 
Det er et godt Raad, jeg giver jer: slaa ham 

ihjel med det samme — om det kan lykkes 
jer . . .« 

Svend Hjemløs havde sluppet sit Tag i 
Fangen. Men Junkeren af Hopfenstein blev 
staaende uden at røre sig af Stedet, uden at 
gjøre det ringeste Tegn enten til Flugt eller til 
at bede om Pardon. Hans Øjne skinnede med 
en sær Ild, og hvad man end kunde sige om 
hans uhyggelige, dødningehvide Ansigt — Frygt 
røbede det ikke. Det gamle, spottende Smil 
laa tværtimod om hans Mund — endnu stærkere 
og giftigere end nogensinde før. 

Peder Skram saå paa ham og trak paa 
Skuldrene, som om han tænkte ved sig selv, at 
Junkeren af Hopfenstein var en større Gaade, 
end han gad gjøre sig Flid med at tyde. Og 
halvt som Svar til den mørkhaarede Karl, halvt 
henvendt til den sorte Junker, sagde han: 

»Det maa lige fuldt være en fejgHund, som 
skikker sine Knægte i Ilden og holder sig selv i 
Skjul! Lad ham løbel« 

Og uden at give videre Agt paa sin Fjende, 
satte Peder Skram sig til rette i Sadlen og gav 
Hesten af Sporene. Arild Jenssøn fulgte efter, 
og den store, mørkhaarede Karl travede ved 
Siden af ligesom før. Ingen af de^ saå sig 
omkring, og ikke heller ænsede de en djævelsk 
skingrende Latter, som lød bag ved dem. — 

Peder Skram og hans Ledsagere følte sig 
hjærtelig vel til Mode efter den heldig tilende- 
bragte Skærmydsel, og de syntes, de havde idel 
Aarsag til at være i lystigt Lune. Morgenen 
var frisk og skjøn; det duftede og skinnede fra 
tusinde Blomster i Skovbunden og fra det grønne 
Løv paa begge Sider af Vejen. Om en Time 
eller to kunde de naa det første Herberg under- 
vejs; dér vilde de hele de Skrammer, de havde 
faaet i Kampen, og styrke sig med kraftig Spise 
og Drikke til Rejsens Fortsættelse. Det var 
godt at tænke paa, at man red hjem efter. 
Peder Skram følte formelig Tanken kildre gjennem 
sig, saa han gyngede Foden frem og tilbage i 
Stigbøjlen og gav sig til at synge af fuld Hals: 

Jeg ved mig saa dejlig en Urtegaard — 

en Urtegaard. 
Paa hver en Side i Roser hun staar — 

i Roser hun staar 

Om Sommeren 1 

Derinde voxer saa fager en Lind — 

saa fager en Lind. 
Derinde leger baade Hjort og Hind — 

baade Hjort og Hind. 

Om Sommeren! 

Der rinder ej Vand, men den klareste Vin — 

Den klareste Vin. 
laf ten gaar jeg til Kjæresten min — 

til Kjæresten min, 

Om Sommeren! 



Det gode Lune virkede saa smittende, at 
Arild glemte, hvad der tyngede hans Sind og 
begyndte at synge næsten ligesaa højt som hans 
Herre. Selv Svend Hjemløs befandt sig saa vel 
i det nye Kompagni, at det lød, som om han 
brummede en Stump af Visen med : 

laften gaar jcg til Kjæresten min — 
til Åj'iCresten min, 
Om Sommef-en! 



FØRSTE KAPITEL. 

I Kjøbenhavn. 



H videtirsdag i det Herrens Aar 1532 var 
der en usædvanlig Stimmel og Færdsel ved 
Slottet i Kjøbenhavn. Hans Naades Høj mægtig- 
hed, Kong Frederik den første, var Dagen i 
Forvejen ankommen fra Gottorp, og det vidstes, 
at Hans Naade vilde holde Raad med adskillige 
af Rigets gode Mænd, eftersom det var paa 
høje Tid at nedlægge den Magt, som den land- 
flygtige Konge, Christiern, havde samlet i Norge. 
Fra den tidlige Morgenstund havde Prælater, 
Riddere og Rigsraader begivet sig til og fra 
Slottet, og skjønt man var midt i Fastelavns- 
festen, hvor man ellers havde travlt med at slaa 
Gjækken løs, var der dog stadig udenfor Slots- 
porten forsamlet en Hob nysgjerrige Borgere, 
hvoraf mange mødte i de Narredragter, der 

horte med til den almen yndede Forlystelse: at 
lobe Fastelavn. 

Storsteparten af de Hcrrer» der kom ridende 
over Højbro, var vel kjendte af Stadens Horgere 
og Almue. Der var Marsken, Hr. Tyge Krabbe, 
Rigshovmesteren, Hr. Mogens Gjoe, den fyenske 
Bisp, Knud Gyldenstjerne, en Broder til Hr. Mogens, 
der for Tiden var Befalingsmand paa det af Kong 
Christiem belejrede Akershus, endvidere Roskilde 
Bispen, den listige Hr. Joachim Rønnow, og 
mange andre fornemme adelige og gejstlige 
Mænd. Mængden hilste dem med livlige Tilraab, 
alt eftersom den paagj ældende kunde glæde sig 
ved større eller ringere Folkeyndest. De katholske 
Prælater maatte endda nøjes med Spot og Trusler 
i Stedet for Hyldningsraab , thi Spændingen 
mellem den papistiske Gejstlighed og de luthersk 
sindede Borgere var større end nogensinde før. 
Heller ikke de fremmede, lybekske Sendebud, 
der i denne Morgenstund gik ind paa Slottet, 
blev betragtede med venlige Øjne. Der laa 
gammelt Nag og Mistænksomhed mellem Kjøben- 
havns Borgere og de hovmodige Lybekkere, og 
det var, som om den menige Almue i dette 
Punkt sad klarere end de, der styrede Land og 
Rige. — 

Højbro, der førte over til Slotsholmen, var 
en Vindebro, bygget paa Pæle, og stærkere var 
den ikke, end at Kongen havde maattet udstede 

Forbud mod, at Fiskerbaade eller andre Fartøjer 
ble ve fortøjede ved Broen. Der var herfra Ud- 
sigt over Havnen, Slottet og de nærliggende 
Holme. Mod Nord Skarnholmen, mod Syd 
Bremerholm med det kongelige Skibsværft og 
Flaadens Leje. Længere ud imod Amager strakte 
sig det isdækkede Sund, hvor der ved Sommer- 
tid var livlig Stimmel af Fartøjer, fornemlig 
Sildebaade, der bragte deres rigelige Fangst til 
Stadens Fiskerboder. Mod denne Baggrund 
hævede sig Kjøbenhavns Slot med det gamle 
Blaataarn og den nye, vestlige Fløj, som Christian 
den første havde paabegyndt og Kong Hans 
fuldendt, af hvis Aarsag man paa Gavlen ud 
til Slotspladsen saå Kong Christians Navn og 
Vaabener, medens der paa begge Sider af den 
brede Trappe, der fra Slotsgaarden førte op til 
Slottets Riddersal i øverste Stokværk, fandtes to 
kunstig udhugne Stenbilleder af det højsalige 
Fyrstepar, Kong Hans og Dronning Christine, 
og med Aarstallet 1503 ligervis udhugget deri. 

Men hverken Slottets Mærkværdigheder eller 
den gabende Hob, der havde samlet sig paa 
Slotsholmen, — saalidt som det skjønne Syn af 
Havnen og de snedækkede Holme — syntes i 
nogen nævneværdig Grad at vække Opmærksom- 
hed hos et Par Ryttere, som kom ridende over 
Højbro i stærkere Trav, end den skrøbelige 
Vindebro kunde have Gavn af. 

Begge Rytterne vare klædte som fornemme 
Høvedsmænd, med brammende Fjerbuske, Fløjls 
Kapper, udskaarne Kjortler, hvoraf det snehvide 
Linned stak frem, og kunstfærdig indlagde Vaaben. 
Men medens den ene, en høj og bredskuldret 
Herre, bar sin overdaadige Pynt med en Skjødes- 
løshed i Mine og Holdning, som om det var 
noget dagligdags for ham, syntes den anden, der 
var lille af Væxt, men fuldt saa svær og bred- 
skuldret, at føle sig trykket af den stive Hof- 
dragt, og medens han rokkede uroligt frem og 
tilbage i Sadlen, glattede han i et væk paa de 
stramt sluttende Hoser og paa det brede Silke- 
skærf, han bar over sin Vams. 

»Saa langt kom vi, gode Tile Giseler!« 
sagde den høje Rytter til sin Ledsager, idet de 
red ind paa Slotsholmen. »Nu faar vi se, hvad 
der videre vil times os . . .« 

»Hvad andet skulde der vel times os end 
det, som vi alt er forberedte paa!« lød Svaret. 
»Naar Hans Naade har forladt sit kjære Gottorp 
for at drage til Kjøbenhavn, betyder det vel, at 
der for Alvor skal drives paa Flaadens Udrust- 
ning, og om faa Uger kan vi være i Norge for 
at undsætte Hr. Mogens paa Akershus. Siden 
Kong Christiem indskibede sig i Medemblik sidst- 
gangne Oktober og landede med sine Knægte 
paa norsk Grund, har vi intet nyttig^ taget os 
til, saa det er nu paa Tiden, at vi kommer til 

Danmarks Vovehals. 6 

Oslo jo før des bedre, om da ikke Kongen skal 
lide endnu værre Afbræk af sin fordrevne Broder- 
søn, end allerede er sket. Jeg skjønner derfor 
ikke rettere, gode Reinvald, end at det maa 
være Hans Naades Mening at give jer Befaling 
over Krigsknægtene og lade mig styre Flaaden 
op til Norge . . .« 

»Det sidste tænker jeg med, « nikkede Høveds- 
manden, hvis Navn var Reinvald af Heidersdorf. 
»Men jeg har hørt en Fugl synge om, at Hans 
høj mægtige Naade har udset en anden til at føre 
Knægtene . . .« 

»Ej da!« udbrød Tile Giseler. »Hvem skulde 
det være? Er I ikke Øverste for Kongens Lands- 
knægte?« 

»Rigtigt nokl« nikkede Hr. Reinvald igjen. 
»Jeg er Rigens Øverste, ligesom I er Hans 
Naades Skipper og Admiral. Men det lader til, 
at Kongen foretrækker en af sine Hofsinder, og 
saa skal jeg vige Pladsen — siden hen kommer 
Turen maaske til jer. Den Onde staa i det!« 

»Forivre jer kun ikke!« formanede den bred- 
skuldrede Tile Giseler med en ubekymret Mine. 
»I ser Syner ved højlys Dag, gode Øverste! 
Hvi skulde Kongen vel slaa Haanden af sine 
trofaste Venner? Jeg nærer ingen Frygt for min 
Part; men jeg kunde dog have Lyst til at kjende 
Navnet paa den Mand, hvem I anser for vor 
Medbejler?« 

»Nu — hans Navn er Peder Skram , . .« 

»Peder Skram til Urup!« gjentog Tile i en 
ligesaa sorgløs Tone som for. »Der er ikke 
ærligere Krigsmand til i de trende nordiske 
Riger! Han vilde sidst af alle spinde Rænker 
for at svinge sig til Vejrs , . .« 

»Det siger jeg ikke heller!« udbrød Øversten 
ærgerlig. »Peder Skrams Ærlighed drager jeg 
intet i Tvivl. Men siden han kom hjem fra den 
tyske Bondekrig, har han staaet i en mærkelig 
Yndest hos Kongen og hørt til hans daglige 
Omgang, Ved I, det hedder sig, at Hans Naade 
i disse Dage skal have skænket ham et norsk 
Len paa ti Aar?« 

»Lad det være ham vel undt!« lo Tile 
Giseler. »Kongen har jo forlenet jer med Hagen- 
skov Slot. Hvad vil I mere?« 

»Intet for Tiden!« brummede Øversten. 
»Men jeg lider ej, man glemmer de Tjenester, 
jeg har ydet . . . Jeg har mine Knægte, der 
staa Last og Brast med mig, og jeg kan drage 
min Kaas, naar det skal være . . .« 

»I er forbandet kort for Hovedet!« ytrede 
Tile Giseler godlidende. »Jeg vil oprigtigen 
haabe, I kommer med paa Togtet til Norge; 
thi I trænger svarlig til, at den friske Søluft skal 
vaske Arrigskaben ud af jer . . . Naa, her er 
vi ved Slotsporten — og der staar en Hoben 

6* 



84 

Narre udenfor. Det tykkes mig, at de allerede 
peger Fingre af jeres sure Miner 1« 

Reinvald af Heidersdorf vendte sig om med 
et bistert Ansigt, men Borgerne trak sig ærbødigt 
tilbage for at lade de to Ryttere passere gjennem 
Porten, og denne blev strax igjen lukket efter 
dem af de vagthavende Hellebardister. Inde i 
Slotsgaarden steg de af Hestene, som de overlod 
til de tililende Staldkarles Omsorg, og efter at 
Tile Giseler yderligere havde rettet paa sin 
uvante, pyntelige Dragt, steg de to Høvedsmænd 
op ad en Vindeltrappe, der førte til de Værelser, 
hvor Kongen plejede at give Foretræde eller 
samles med Rigsraaderne, naar han endelig, med 
lang Tids Mellemrum gjæstede Kjøbenhavn. 

I et Værelse i Slottets første Stokværk traf 
de Hans Naades Sekretær, Mester Axel Jul. 
Den lille, sirlig klædte Mand kom dem ivrig i 
Møde og bød dem Velkommen med mange 
høflige og smigrende Ord. Hans Naade havde 
just ventet paa de tapre og ærlige Mænd; thi 
nu skulde der udrettes store Ting. Hans Naades 
Højmægtighed talte for Øjeblikket med Rigens 
Marsk, Hr. Tyge Krabbe, og med ærlige og 
velbyrdige Mand, Hr. Peder Skram til Urup, 
men saa snart denne Samtale var til Ende, 
skulde de flux blive førte frem for Kongen. 

Hr. Reinvald hørte i Tavshed paa disse 
Meddeleiser, og det saå ud, som om han havde 

Møje med at lægge en Dæmper paa sit onde 
Lune. Den lille, bredskuldrede Admiral syntes 
derimod ikke at plage sig selv med nogen Art 
Skinsyge. Han gav sig i Snak med nogle til- 
stedeværende gode Mænd, Rigsraademe Hans og 
Anders Bilde, Junker Wilken Steding og de 
lybekske Raadsherrer, Nicolaus Bardewyck og 
Geert Odingbergk, der var indtrufne til Kjøben- 
havn allerede for flere Uger siden for at under- 
handle om et Forbund mellem Danmark og 
Lybek. Samtalen kom til at dreje sig om 
Muligheden for en saadan Traktat. Mester Geert 
Odingbergk lagde ikke Skjul paa, hvad Lybekkerne 
fordrede: Spærring af Sundet for Hollænderne, 
saa længe Krigen mod dem varede, og ti Aar 
derefter. Til Gjengjæld vilde Lybek understøtte 
Kong Frederik med Skibe, Krigsfolk og Penge i 
den norske Fejde mod Christiern den anden. 
Den retskafne Tile Giseler hørte en Stund med 
Rolighed paa Lybekkernes selvtillidsfulde Tale, 
der gik ud paa, at Danmark nødvendigvis maatte 
indgaa et saadant F^orbund og sige det mægtige 
Lybek Tak til. Men tilsidst blev det Tile Giseler 
for hedt, og han spurgte Mester Geert i en 
ganske højrøstet Tone, om det var Hanseaternes 
Mening, at den danske Konge skulde ligge som 
Lybekkernes Bindehund ved Øresund og give 
sig i blodig Fejde og Ufred med Hollænderne 
og andre søfarende Folk og det ikke for at 

gavne sine egne Riger og Lande, men aleneste 
for at Lybeks Kjøbmænd og Kræmmere kunde 
berige sig end mere paa andre ærlige Nationers 
Bekostning. 

Da Samtalen havde taget denne Vending, 
begyndte Mester Axel Jul at trippe ynkelig frem 
og tilbage som en Høne, der skal passe paa 
sine Kyllinger, hvorpaa han hastig skyndte sig 
ind til Kongen. Men Rigsraaderne Hans og 
Anders Bilde traadte nu til og bød Tile Giseler 
tie om de Sager, som han ingen Myndighed 
havde til at give sin Mening til Kjende om. 
Det var Statsanliggender, der ikkun skulde drøftes 
af Kongen og Rigsraadet, ikke af Skippere eller 
andet Krigsfolk. Denne Tilrettevisning gjorde 
dog kun ondt værre; thi den lille, bredskuldrede 
Admiral blev nu ligesaa hidsig, som han før 
havde været godsindet, og han svor paa, at 
enhver Dannemand havde Lov til at udtale sig 
frit om Landets Velfærd. Sin Mening om 
Lybekkerne var han ikke ene om. Han kunde 
paaberaabe sig endog en af Kongens kjæreste 
Mænd, Peder Skram til Urup, hvem han, Tile 
Giseler, satte Pris paa fremfor nogen trods alt 
Øretuderi og Klaffer. Men da den hidsige 
Sømand var kommen saa vidt, og Optrinet 
truede med at blive ret betænkeligt, aabnedes 
til alt Held Døren til Kongens Værelser, og 
Mester Jul traadte frem med Tilsigelse til 



87 

Admiralen Tile Giseler og Øversten Reinvald af 
Heidersdorf om at indfinde sig hos Hans Naade. 

De to Herrer skyndte sig at følge med den 
lille ivrige Sekretarius, og et Øjeblik efter stod 
de i Kongens Værelse. Hans Naade sad i en 
Armstol ved Vinduet, og foran ham stod et 
Bord, hvis kunstig udskaarne Træplade var halv- 
vejs skjult af en Mængde Dokumenter tillige 
med nogle Sø- og Landkort. Ved den modsatte 
Bordende, lige overfor Kongen, sad Rigens Marsk, 
Hr. Tyge Krabbe, en Mand med et klogt og 
fiffigt Ansigt, og ved Siden af ham Hr. Peder 
Skram til Urup, hvis Udseende var ligesaa ung- 
dommelig friskt og kjækt, som den Gang han 
tog Del i den tyske Bondekrig; kun var hans 
Skikkelse bleven noget fyldigere, og Bryst og 
Skuldre syntes endnu bredere end før. Kongen 
saå træt og sygelig ud; Øjnene holdt han halvt 
tillukkede, og hans Haand, der hvilede paa 
Bordpladen, strøg uophørlig med smaa, hastige 
Bevægelser frem og tilbage over Pergamenterne. 

Da de to Høvedsmænd vare komne over 
Dørtærskelen, saå Kongen langsomt op og gav 
dem til Kjende, at de skulde træde nærmere. 

»Vi har skikket Bud efter jer,« sagde han, 
»fordi det er haarde Tider, hvor vi har Brug 
for alle vore Mænd. Selv er vi kommen hid 
trods vor Sygdom for at paase, at de fornødne 
Udrustninger gaa for sig uden videre Tøv og 

Opsættelse. Dog, forinden vi kommer til disse 
Sager, vil vi spørge jer, Tile Giseler« : . . 
Kongen vendte sig, stadig paa den samme lang- 
somme Maade, om til den lille Admiral — 
»hvordan det forholder sig med den Ordstrid, 
I nys havde med Lybekkernes Sendebud, Mester 
Geert? — Min Sekretær har bragt mig Besked 
derom . . .« 

»Nu, eders Naade — « den retskafne Tile 
Giseler krammede med en yderst forlegen Mine 
sin fjerprydede Hat mellem Hænderne — »det 
forholder sig saaledes, at jeg ikke for min Død 
kan fordrage de Lybekker-Kræmmere, og jeg 
beraabte mig paa, at jeg ikke var ene om den 
Mening. Min gode Ven, Peder Skram, som 
sidder dér, Ansigt til Ansigt med eders Naades 
Høj mægtighed, har mere end én Gang sagt til 
mig, naar vi talte i Fortrolighed med hinanden, 
at vi Danske før maatte gaa i Kompagniskab 
med Tyrker og Saracenere end søbe Kaal med 
de lumske Hanseater, og Peder Skram er dog 
en Mand, som har set sig om i Verden . . .« 

»Har du sagt det, Peder Skram?« spurgte 
Kongen. 

»Ja, eders Naade I« tog Peder Skram Ordet. 
»Jeg har aldrig lagt Skjul paa den Mening — 
ej heller overfor eders Naade, om I vil mindes 
det. Havde mit Ord Vægt hos eder. Herre 
Konge, eller hos de høje Rigsraader, da vilde 

jeg ikke blive træt af at sige: lad os opbyde 
alt, hvad vi selv evner af Kraft og Formue, for 
at nedslaa eders Naades Fjender, men lad os 
sky Maskepi med Lybek og -de andre hanseatiske 
Stæder — thi det vil ikkun føre til, hvad ondt 
og skadeligt er, og en Gang ender det dog med, 
at vi maa prøve et forsvarligt Livtag med de 
lybske Køtere . . . Tro mig, jeg spaar ikke 
fejl . . .« 

»Vi sætter den fuldstændigste Lid til din 
Tapperhed og dit redelige Sindelag, kjære Peder,« 
sagde Kongen og nikkede betænksomt. »Skulde 
der fejdes med Lybekkerne, saa udvalgte vi i 
Sandhed hellere dig end nogen anden dertil. 
Men nu gjælder det Underhandlinger. Vort 
Rigsraad har lidet gjort sin Skyldighed; vi 
mangler i alle Maader Penge til Krigsfolk og 
Skibe, og vi ser ingen anden Udvej end et 
Forbund med Raadet i Lybek, om det skal 
blive os muligt at yde Hr. Mogens paa Akershus 
en virksom Undsætning. Jeg skjønner derfor, at 
I, Tile Giseler, har handlet ilde i at give jer til 
at mundhugges med Raadets Udsendinge, og 
jeg formaner jer til at være mere varsom for 
Eftertiden. Tænk, hvad I vil, men hold eders 
Tanker indenfor Tænderne; det er klog Mands 
Vane . . .« 

Den lille Skipper brummede noget, der 
ligesaa godt kunde tages for Modsigelse som 

for en Indrømmelse, og forøvrigt blev han ved 
at kramme sin pyntelige Hat med et Udtryk af 
Utaalmodighed, der røbede, at han plejede at 
befinde sig bedre paa et Skibsdæk end paa det 
kongelige Slot, og at han derfor ikke vilde have 
noget imod, om Sammenkomsten med Hans 
Naade snart var til Ende. Men dermed syntes 
det endnu at have lange Udsigter. 

Kongen, der bestandig talte med en særegen 
Langsomhed, som om han for sit eget Ved- 
kommende nøje overvejede hvert Ord, han sagde, 
vendte sig nu til Krigsøversten , Reinvald af 
Heidersdorf 

»Af jer, Hr. Øverste, ønsker jeg sandfærdig 
Kundskab om det skændige Oprør, som de 
lejede Knægte skulle have afstedkommet, og 
som nær havde truet Staden og Borgerne med 
stor Jammer og Blodsudgydelse. Hvad har I at 
berette derom?« 

»Eders Naade ved,« tog Krigsøversten Ordet, 
»at der siden forgangent Aar har ligget en stærk 
Besætning her i Staden. Det er allesammen 
fremmede Knægte og Ryttere, men jeg tør sige, 
at vi har holdt god Mandstugt. Vi har en 
Profos, som ingen anden Hærstyrke skal kunne 
opvise Mage til. Men ved Nytaarstid kom det 
saa vidt, at alle Forraad var opbrugte. Bønderne 
udi Sjælland fik Befaling til at føre Byg, Rug, 
Flæsk og Faarekjød til Staden og sælge det til 

en fast Pris. Dog, hvad skulde det hjælpe, 
eders Naadel Knægtene fik ikke deres Sold, 
og saa havde de intet at kjøbe for. Det er 
ellers herlige Folk, men sulte som Hunde vilde 
de begribeligvis ikke. De gjorde Opstand mod 
nogle af Høvedsmændene, og vi satte Magt mod 
Magt, som det var vor Skyldighed. Der vankede 
blodige Skrammer, og vor Profos havde fuldt op 
at gjøre i de Dage. Rigshovmesteren skikkede 
end ydermere Bud til de kongelige Slotte efter 
Svende, Heste og Harnisker, saa mange de 
kunde overkomme, og samtidig skulde der hid- 
sendes alt det Sølv, som Kirkerne efter kongelig 
Befaling var pligtig at yde. Men forinden gjorde 
vi det bravt af med de balstyrige Karle, og 
Mytteriet fik vi Bugt med, saa jeg skjønner 
knapt, at nogen anden Potentat er bleven saa 
vel betjent af sine Høvedsmænd, som Tilfældet 
har været for eders Naades Vedkommende . . .« 
»I glemmer at berette,« faldt Hr. Tyge 
Krabbe med ind i Talen, idet et lunt Smil 
listede sig over hans Ansigt, »at den ærværdige 
Biskop, Hr. Joachim Rønnow, ydede jer en god 
Haandsrækning ved den Lejlighed. Den snilde 
Bisp mæglede mellem jer og Knægtene og gav 
gode Løfter, der udrettede mere end jeres 
Trusler. Jeg kan tilføje,« vedblev Hr. Tyge 
med en ærbødig Bøjning henimod Kongen, »at 
Bispen varetog eders Naades Sager saa vel, at 

man lod det faa Udseende af, at Knægtene ikke 
kunde blive enige med Høvedsmændene om den 
Sold, de skulde have; thi det vilde ej være 
sømmeligt, om det kom til at hedde sig, at 
der ej fandtes Midler til at betale Krigsfolket. 
Midlertid kom Pengene, og dermed blev Striden 
bilagt . . .« 

»I kan fremstille Tingen, som det lyster 
jer, velbyrdige Hr. Marsk!« brummede Lands- 
knægtøversten med en forbitret Mine. »Jeg 
holder lige fuldt fast ved mit. Om vi ikke 
havde havt saa god Mandstugt og saa brav en 
Profos, skulde hverken Bispens Mægling eller de 
sent hidskikkede Penge have sparet Staden for 
en ynkelig Blodsudgydelse!« 

»Nok derom!« ytrede Kongen. »Vi for- 
mener, at begge Parter, baade I og Bispen, have 
tjent os efter bedste Evne. Det er nu vor Vilje, 
at I, Reinvald af Heidersdorf, bliver her i Staden. 
Vi faar Brug for jer Tjeneste, dersom vi skulle 
have hvervet nogle flere Fænniker Knægte. Dog 
kan der ej tages Bestemmelse i dette Punkt, før 
vi er kommen overens med Raadet i Lybek. 
Men for at vi ikke skulle ligge ørkesløse imens, 
og vore norske Undersaatter lide end større 
Skade og Fordærv paa Liv og Ejendom, saa 
har vi besluttet ufortøvet at sende Akershus, 
hvad Undsætning vi formaar. Du kan selv ytre 

dig nøjere om dette Foretagende, Peder Skram, 
saaledes som du har forelagt det for os . . .« 

Kongen nikkede med en venlig Mine hen 
til Herren til Urup, og denne var parat til at 
folge Opfordringen. 

»Jeg har foreslaaet Hans Naade Kongen,« 
beg>mdte Peder Skram, »saavel som Rigens 
Marsk, ærlig og velbyrdige Hr. Tyge Krabbe, 
og forel.iig^er nu ogsaa eder, I gode Herrer, 
hvad jeg anser for rettelig at foretage i denne 
Sag. Handling er bedre end Ord, og det tykkes 
mig, at der er spildt Tid nok med overflodig 
Tale. Ude i Havnen ligger den Kravel, som 
har Navnet »Michael«, og desforuden to Smaa- 
skibe, der kunne gjørcs sejlklare paa faa Dage, 
om Tile Giseler vil tage sig deraf og sørge for 
Skibenes Bemanding. En Hoben Knægte maa 
skikkes om Bord, og dem vil jeg paatage mig 
at føre til Mogens Gyldenstjerne paa Akershus. 
En liden Undsætning er bedre end ingen, 
og faar jeg ikkun et halvt hundrede Knægte 
med mig, fortrøster jeg mig til at gjore Fjenden 
adskillig Skade og Afbræk. Allenfals kan det 
da spørges, at vi ikke ligger paa den lade Side 
og alene venter paa Lybeks Hjælp og Bistand, 
hvilket tjener os til ringe Berømmelse. Det er 
et godt Ord, som siger: den er bedst hjulpen, 
som hjælper sig selv, og jeg vil bede jer komme 
det i Hu i denne Sag . . .« 

»Det er vel talt!« udbrød Tile Giseler, da 
ingen anden gjorde Mine til at tage Ordet. »Vil 
eders Naade betro mig at styre Skibene op til 
Norge og lade Peder Skram følge med som 
Knægtenes Høvedsmand, saa formener jeg ogsaa, 
at I snart skal spørge nyt fra os . . . Jeg er 
inderlig lysten efter at gjøre den Rejse!« 

»Jeg holder for, at det er Tant og Narre- 
streger, man foreslaar eders Naade!« Lands- 
knægtøversten ytrede disse Ord med et Ansigt, 
der var saa truende som en Tordensky. »Med 
tre usselige Skibe og et halvt hundrede Knægte 
kan der intet udrettes, og I vil kun blive til 
Spot og Spe for Kong Christiern og hans Krigs- 
folk. Jeg tilraader eders Naade at vente, indtil 
jeg har samlet mine Knægte; Lybekkerne maa 
yde os Skibe til Overfarten, og Sagen kan da 
gribes an med Kraft og Myndighed. Det er 
bedre at tøve en føje Tid end at begynde med 
en galen Streg, som I ikke kan høste hverken 
Ære eller Fordel af . . .« 

»Og hvad siger I, Hr. Tyge?« spurgte 
Kongen. 

»Jeg mener,« svarede Rigsmarsken betænk- 
somt, »at eders Naade gjør vel i at gaa en klog 
Middelvej. Peder Skrams Raskhed kan I visselig 
forlade jer paa, og han og den brave Tile skal 
nok sørge for at gjøre en heldig Rejse. Men 
dog har eders Øverste Ret i den Betragtning, at 

de trende Skibe er en lovlig ringe Styrke. Jeg 
har derfor et Raad at føje til det, Peder Skram 
har givet jer. Nede ved Bremerholm ligger sex 
lybske Skibe — vel ikke synderlig store, men 
dygtig udrustede Fartojer — Admiralen hedder 
Friederich Brun. Det er en gæv Skipper, som 
vil forliges godt med Peder Skram og Tile 
Giseler, og han har længe ligget i Havnen og 
ventet paa noget at tage Haand i. Om vi kun 
gaar snildt frem, skal vi sagtens faa de lybekskc 
Sendebuds Samtykke til, at deres Skipper slutter 
sig til vore Folk, saa at de i Forening kunne 
sætte Kursen op til Norge, og eders Naade har 
da gjort en Begyndelse, som ikke er til at for- 
agte. Siden hen lykkes det os vel at samle en 
storre Krigsstyrke, om fornodent gjores . . .« 

»Det Raad lader sig høre 1« mumlede Kongen. 
»De sex lybske Skibe maa vi have med; om 
den Sag maa der strax forhandles. Midlcrtid 
sorger I, Tile Giseler, for Ekviperingen af vore 
egne Fartojer, og du, min kjære Peder Skram, 
tager Befalingen over Krigsfolkene om Bord. 
Dermed Gud befalet, I Herrer 1 Vi er svarlig 
træt og nodes til at trække os tilbage . . .« 
Kongen rejste sig besværlig op af Armstolen, 
og Peder Skram ilede til for at støtte ham. 
Ogsaa Tyge Krabbe havde rejst sig fra sin 
Plads ved Bordet. 

»Vi kommer endnu en Sag i Hu!« sagde 
Kongen, idet han gik tungt og langsomt henover 
Gulvet. Derpaa bøjede han sig tæt ind til 
Peder Skram og hviskede ham i Øret: 

»Hendes Naade Dronningen har faaet Besøg 
af Jomfru Elsebe, der er kommen hid sammen 
med sin kjære Søster og sin Svoger, Hr. Byrge 
Ulfstand. Nyt nu Tiden vel, min gode Peder, og 
se, hvad dine Ord formaar hos Jomfruen — og 
hos den gamle Ræv derhenne . . .« 

Denne sidste Ytring ledsagedes af et Blik 
hen til Rigsmarsken, Hr. Tyge, og det var første 
Gang under den lange Sammenkomst, at der 
kom en Smule Liv, tilmed et Glimt af Lune, 
i Kongens Ansigt. Peder Skram rødmede af 
Glæde, thi han kunde ikke have faaet nogen 
mere kjærkommen Efterretning. Og medens 
han fulgte Kongen hen til Døren, sagde han saa 
tydeligt, at alle kunde høre det: 

»Om det vilde gaa i Opfyldelse for mig, 
eders Naade, da skulde jeg have hundrede Karles 
Styrke til at slaas for jer I« 

Kongen nikkede smilende og gik ind i de 
tilstødende Værelser, medens en ærbødig bukkende 
Kammersvend lukkede Døren efter ham. I det 
samme gjorde Landsknægtøversten nogle Skridt 
frem, som om han vilde følge bag efter; men 
Døren var allerede lukket, og Adgangen spærret 
til Kongens private Værelser. Reinvald af 

Heidersdorf stod et Øjeblik ligesom uvis om, 
hvad han skulde gjøre. Hans Ansigt var purpur- 
rødt af Skinsyge og Raseri, Aarerne opsvulmede, 
saa at de laa som Knuder i den brede Pande; 
det saå snarest ud, som om han havde Lyst til 
at kaste sig over en eller anden af de tilstede- 
værende. Men Tyge Krabbe, der havde sine 
skarpe Øjne med sig allevegne, kom hans Vrede 
i Forkjøbet. Han traadte hen til den forbitrede 
Høvedsmand og ytrede i en djærv og trohjærtet 
Tone — hvad enten han nu mente lidt eller 
meget dermed: 

»Min kjære Reinvald — hvad betyder den 
vrede Mine, I sætter op I Jeg kan redelig for- 
sikre jer, at Hans Naade er jer saa gunstig sindet 
som nogensinde tilforn. Det tilkommer mig 
ikke at røbe Kongens Planer, men saa meget 
tør jeg sige, at Hans Naade utvivlsomt tiltænker 
jer et stort og betydningsfuldt Hverv. Hvad 
Vægt vil I saa lægge paa at sejle med den 
ringe Styrke til Oslo? Det skyldes et Lune, 
intet andet, at Kongen har overdraget denne 
Befaling til en anden end jer. Men vil I følge 
et godt Raad, Øverste, saa forspild ikke Hans 
Naades Gunst med jeres ubændige Skinsyge . . .« 

Hr. Tyge havde talt med dæmpet Stemme. 
Landsknægtøversten lod først til at ville svare, 
men saa vendte han sig pludselig om og forlod 
det kongelige Gemak uden at hilse nogen af de 

tilstedeværende Mænd — end ikke Tile Giseler, 
med hvem han dog var fulgt op til Slottet i god 
Forstaaelse. 

»En dygtig Klinge, men ringe Kløgt I« ytrede 
Hr. Tyge Krabbe og saå efter Høvedsmanden 
med et medlidende Skuldertræk. »Nu, min 
kjære Peder Skram — det ser ud, som om I 
begynder at skabe jer Fjender og Misundere ved 
den Tillid, Kongen viser jer . . .« 

»Derpaa har jeg lidet tænkt,« svarede Peder 
Skram. »Jeg har raadet Kongen, som Pligt og 
Samvittighed har tilskyndet mig, og det vil jeg 
fremdeles gjøre, hvad enten man ser mildt eller 
surt dertil . . .« 

»I har handlet ret, Peder Skraml« sagde 
Tile Giseler. »Og det skal I vide, at om I har 
Fjender og Misundere, saa regner jeg mig ikke 
iblandt dem. Jeg følger hellere med jer end 
med nogen anden, skjønt jeg i Grunden har 
ondt af den tykke Reinvald, thi han er saa 
iversyg, at Galden er nær ved at løbe oven i 
ham, og han kunde havt stor Gavn af en frisk 
Sørejse til Norge, hvad jeg ogsaa sagde til ham 
undervejs. Men nu maa jeg ud paa Bremer- 
holmen og se til Skibene. De skulle blive saa 
stadselig ekviperede, at de ikke behøve at staa 
tilbage for de lybske Fartøjer, om vi blive nødte 
til at tage dem med i vort Kjølvand — de 

Hundestejler! . . . Gunst og Fred, til vi ses igjen, 
I Herrer!« 

Den lille, bredskuldrede Skipper rørte sig 
med stærke Bevægelser og saå saa fornøjet ud, 
som om han ganske havde glemt den stive Hof- 
dragt, han var iført. Han hilste endnu en Gang 
og forlod derpaa Kongens Værelse, hvor Tyge 
Krabbe og Peder Skram nu var ene tilbage. 

»Jeg skjønner, I er hjærtens glad, min kjære 
Peder Skram, over de Bedrifter, I skal til at øve 
i Norge!« sagde Marsken med et lunt Smil. 
»Og saå jeg ikke fejl, hviskede Kongen jer 
endnu et gunstigt Ord i Øret, da I fulgte ham 
til Døren . . .« 

»Deri saå I ganske rigtigt !* svarede Peder 
Skram. »Hans Naade fortalte mig, at eders 
Datter, Jomfru Elsebe, er hidkommen til Staden 
som Dronningens Gjæst. Hvi har I intet sagt 
mig derom, Hr. Tyge?« 

»Nu — det havde vel intet Hastværk!« 

»Ikke for jer har den Sag noget Hastværk 
— det har jeg længe mærket! Nu har jeg tjent 
i syv Aar, som Jacob tjente for Rachel. Da jeg 
kom hjem fra Fejden i Tyskland, bejlede jeg til 
eders Datters Haand, og I svarede mig den 
Gang, at Jomfru Elsebe var for ung. Jeg gjen- 
mælede, at jeg kunde vente, om I vilde give 
mig eders Ord og Løfte paa, at jeg — og ingen 
anden — skulde faa jert Samtykke. Men stadig 

har I søgt Udflugter, skjønt I vidste, at Jomfru 
Elsebe var mig god. Da hun var kommen fra 
sin Mormoder, Fru Birgitte paa Bjørnsholm, 
skikkede I hende i Huset hos hendes Svoger, 
Hr. Byrge Ulfstand paa Glimminge. Der har 
hun levet de sidste fem Aar, og lidet eller intet 
har Jomfru Elsebe og jeg set til hinanden i den 
lange Tid. Men det har ikke gjort vor Elskov 
og Bestandighed ringere, og nu forlanger jeg af 
jer, Tyge Krabbe, at I giver mig et aabent og 
redeligt Svar. Finder I mig for ringe til at 
indgaa Svogerskab med jer, saa sig det hellere 
rent udi Eller hvorfor staar I min og Jomfru 
Elsebes Kjærlighed imod?« 

»Blitz og Donner!« udbrød Hr. Tyge med 
en noget tvungen Latter. »Hvor I tager paa 
Veje, Peder Skram! Man skulde snarere holde 
jer for en forliebt Troubadour end for den vældige 
Krigsmand, I er I Flyver ikke Ordene fra eders 
Læber, som om I læste op af Kjærligheds- 
krøniken om Flores og Blantzeflor, der er bleven 
trykt hos Mester Gotfrid af Ghemenl« 

»Giv mig et ærligt Svar — derom beder 
jeg indstændigen , Tyge Krabbe I Gjæk mig 
ikke i denne Livsens Sag!« 

»Hvad vil I, jeg skal svare jer, kjære Peder, 
andet end hvad jeg har sagt tilforn! I og min 
Elsebe er lige i Stand og Vilkaar, om Urup 
end næppe indbringer Fjerdeparten saa meget 

som mine Gaarde, Bustrup og Vegholm. Dog, 
nu har jo Kongen skænket jer Bradsberg Len i 
Norge, og det vejer altid til. Ligervis har jeg 
stor Respekt for eders krigerske Duelighed, og 
jeg tror jer i Stand til at udføre herlige Bedrifter. 
Jeg kjender ligeledes eders retskafne Sindelag . . .« 

»Guds dyre Lidelse og Død I« afbrød Peder 
Skram heftig. »Driver I Narrespil med mig, 
Hr. Tyge! Det er ikke mit Skudsmaal, jeg 
forlanger af jer — men et ærligt Svar! Farer I 
fort med dette Gjækkeri, skal I faa at kjende, 
at min Klinge er saa god som eders, om I saa 
ti Gange er Rigens Marsk!« 

»Saa sagte, saa sagte, kjære Peder Skram!« 
tyssede Hr. Tyge. »Det kan vel intet krænke 
jer, at jeg opregner eders mandhaftige Dyder, 
som jeg oprigtigen erkjender! Men vil I endnu 
en Gang og i Korthed have mit Svar paa eders 
Bejlen, saa er det aleneste dette, at Elsebe Krabbe 
endnu er ung nok til at kunne vente en Stund 
paa Trolovelse og Bryllup . . .« 

»Sig hellere, hvad sandt er, Hr. Tyge . . .« 
Peder Skram talte i en bitter og harmfuld Tone . . . 
»I vil se, om der ikke skulde komme Bejlere 
med end mere Rigdom og Jord, end de ejer, 
som alt har meldt sig. I er i mange Henseender 
en gæv Mand, Tyge Krabbe, men eders Skjøde- 
synd er Karrighed, og for den ofrede I gjærne 
Elsebes Lykke. Ja, jeg tror for Sanden, I regner 

den ud i Dalere og Penninge I . . . Hvor mange 
Tønder Guld og hvor store Jorder kræver I 
egentlig af den, I gladelig skal byde velkommen 
som Maag?« 

»Nu, nu, gode Ven, bliv ikke ivrig igjen! 
Kan I fortænke mig i, at jeg ser paa, hvad der 
tjener til mine Børns Vel og Fremgang? Elsebe 
er endnu som et ubetænksomt Barn. Jeg vil 
gjærne tro, hun har forliebet sig i eders gule Haar 
og ungdommelige Mandhaftighed; men som en 
omsorgsfuld Fader vil jeg give hende Tid til 
moden Overvejelse. Dog, derfor skal I ikke 
miskjende mit oprigtige Sindelag mod jer. Se 
nu til, hvad I kan udrette under Fejden i Norge; 
det vil yderligere befæste jer i Kongens Gunst, 
og naar I kommer tilbage med endnu større 
Hæder, end I drager ud — hvad jeg intet tvivler 
om — og saafremt Elsebe til den Tid stadig holder 
fast ved jer og I ved hende, da skal vi tales 
nærmere ved. Men nu maa I have mig und- 
skyldt — de lybekske Sendebud venter derude, 
og jeg har Ord og Bud at bringe dem fra 
Kongen . . .« 

Marsken hilste med smilende Huldsalighed, 
bød Haanden og gik derpaa sin Vej. Peder 
Skram saå harmfuldt efter ham og mumlede ved 
sig selv: 

»Altid de samme Udflugter ! Smil og Haand- 
tryk er han ikke karrig med, men dermed er 

jeg lige nær I Han gjør mig tilsidst rasende 
med denne Nølen; thi min Hu staar til lille 
Elsebe som til intet andet i Verden, og længe 
nok har jeg biet og længtes . . .« 

Peder Skram gik med stærke Skridt over 
Gulvet og stod i Begreb med at forlade Stuen, 
da en Dør til den modsatte Side blev aabnet, 
og Støjen fik ham til at vende sig om. I Dør- 
aabningen stod Jomfru Elsebe Krabbe. 

Udtrykket i Peder Skrams Ansigt skiftede 
i samme Øjeblik om til den største Glæde, og 
med fremstrakte Hænder gik han henimod sin 
Hjærtenskjær, idet han udbrød: 

»Elsebe Krabbe I Allerkjæreste Jomfru 
Elsebel« 

Den unge Kvinde, der stod halvt smilende, 
halvt rødmende og forvirret i den aabne Dør, 
kunde nok se ud til at fortjene det Udbrud af 
Glæde, hvormed Herren til Urup hilste hende. 
Hun var knapt fyldt atten Aar, og der laa over 
hendes ranke Skikkelse en skær og frisk Ynde, 
der ligesom lyste op omkring hende, udstraalende 
fra de fine, regelmæssige Træk, det fyldige, 
askeblonde Haar og fremfor alt fra hendes Øjne, 
der havde en mærkelig klar og mild Glans. 
Ansigtets Linier var bløde og runde som et 
Barns, men i den let kløftede Hage og i Pandens 
ædle Form laa der det vakreste Udtryk af Kløgt 
og Hjærtensgodhed. Det var ikke blot en sjælden 

indtagende Skabning, men hvert Træk afspejlede 
en Sjæl, værdig til at bo i det skjønne Hylster. 

Peder Skram havde taget hendes Haand og 
holdt den varsomt mellem sine to store og 
haarde Hænder, medens han blev ved at gjen- 
tage den ene Gang efter den anden: 

»Elsebe! Lille, allerkjæreste Elsebe — hvor 
jeg dog har længtes efter jer I« 

Hun saå paa ham med et varmt og tro- 
hjærtet Blik, men for ikke altfor meget at røbe 
sin Bevægelse svarede hun let spøgende: 

»Men alligevel maatte jeg opsøge jer — 
skjønt Hans Naade fortalte mig, han havde betroet 
jer, at I kunde finde mig hos Dronningen I« 

»Jeg talte nys med eders Fader, Jomfru 
Elsebe — « Peder Skram sagde det med en mis- 
modig Mine — »og fornyede min Bejlen, som 
jeg har gjort det mere end én Gang, siden jeg 
kom hjem fra Kurfyrsten af Mainz's Tjeneste — 
men heller ikke nu kunde jeg faa et ærligt og 
tydeligt Svar. Hvad er Aarsagen, tror I vel, 
Jomfru Elsebe? Den lange Ventetid fortærer 
snart al min Glæde og Rolighed . . .« 

»Tal ikke saa, allerkjæreste Ven!« svarede 
Elsebe. »Hvor kan I, der i alle andre Ting er 
saa standhaftig, vise Modløshed i denne Sag! 
Jeg gav jer min Tro den Gang, vi efter eders 
Hjemkomst traf hinanden hos min gamle Mor- 
moder paa Bjørnsholm, og da sagde I, at I 

intet vilde tvivle om min Bestandighed, saa ung 
jeg end var paa den Tid. Hvi vil I da gjøre 
det nu» kjære Peder Skram? Hvad jeg den Gang 
lovede, vil jeg holde til mit Livs sidste Time, i 
Lyst og i Nød og alle Dage. Er I ikke for- 
visset derom?« 

»Jo, Elsebe — det er jeg, saa vist som jeg 
snarere vilde tro, at Sol og Stjærner faldt ned 
fra Himlen, end at I kunde bryde jert Ord. 
Men eders Faders Vægring, hans idelige Ud- 
flugter — hvor længe vil han staa os imod? 
Min Taalmodighed maa snart briste . . . Om jeg 
nu bad jer rejse af Landet med mig. Jomfru 
Elsebe, og nojes med Kongens Samtykke til 
vort Bryllup — hvad vilde I da svare?« 

»At hverken I eller jeg for Alvor kunde 
tænke paa den Udvej!« svarede Elsebe og saa 
sin Fæstemand rolig i Øjet. »Om min Fader 
vilde tvinge mig til en anden, da maatte jeg vel 
være ham ulydig, skjont Gud og vor Frue for- 
byde, at det skulde komme dertil. Men for- 
langer han ikkun taalmodig Venten af os, da er 
det min Skyldighed at adlyde ham . . .« 

»Men dog indenfor rimelig Maal og Grændse!« 
udbrød Peder Skram heftig. 

»Ja, ogsaa deri kan jeg maaske give jer 
Ret,« sagde Elsebe og nikkede alvorlig. »Jeg 
tror, vi bor have Lov til at følge vor Hj ærtes 
Stemme i en saadan Livsens Sag, og grumt 

vilde det være at skille os ad. Men det er 
næppe heller min Faders Mening. Hvad Planer 
han kan have med min Fremtidsskæbne, ved jeg 
ikke. Dog fortrøster jeg mig til, at han vil give 
efter, naar han ser vor Bestandighed, og derfor 
beder jeg jer saa mindelig, kjære Ven, at I ikke 
i nogen Maade vil handle med Hastighed, men 
nytte Tid og Lejlighed, naar I kommer hjem fra 
Norge, og bruge, hvad Overtalelse I formaar . . . « 

»Men om det nu atter bliver forgæves 
Venten, Jomfru Elsebe?« 

»Da vil jeg selv tale med min Fader. Mit 
Ord har maaske dog større Vægt hos ham, end 
han skøtter om at lade sig mærke med, og jeg 
vil oprigtigen sige ham, at enten bliver I min 
Husbond, eller jeg henlever mit Liv i ugift Stand. 
Ogsaa Kongen og Hendes Naade Dronningen 
ville gjærne lægge et Ord ind for os, om det 
bliver fornødent. Vær derfor trøstig, allerkæreste 
Ven — næste Sommer i det længste rækker 
Elsebe Krabbe jer sin Haand som eders trolovede 
Brud, og vil Gud, saa har vi endnu mange 
lykkelige Aar for os I Saa ret gammel er da 
ingen af os endnu!« føjede hun smilende til. 

»Allerkjæreste Elsebe!« udbrød Peder Skram 
og bøjede med ridderlig Belevenhed Knæ for 
sin Hjærtenskjær. »I har en forunderlig Evne til 
at gjøre det lyst og varmt i Ens Hjærte. Nys 
var jeg saa bitter og mismodig, at jeg ikke 

syntes, der var det mindste Haab, jeg længere 
kunde klynge mig til. Og næppe har I talt til 
mig, før Haabet igjen kigger frem fra alle Kroge, 
og jeg tror paa jer og paa Lykken, som om 
jeg allerede ejede jer begge. Kjæreste Elsebe, 
drag med Gud tilbage med eders Søster og 
Svoger eller bliv hjemme hos eders Fader, om 
han ønsker det saa. Jeg frygter ikke længer for, 
at han skal bøje jer Vilje fra mig, thi af eders 
milde Øjne lyser ikke mindre Mod end Be- 
standighed . . .« 

»Og rejs eder saa, min kjære Fæstemand!« 
svarede Jomfru Elsebe rødmende. »Jeg maa 
tilbage til Dronningen, men vi ses vel endnu en 
Gang, inden I gaar til Norge . . .« 

»Ikke én Gang, men hver Dag, indtil jeg 
kommer afsted, og saa længe I bliver paa Kjøben- 
hans Slot! Jeg har savnet jer længe nok, og af 
hvert Gjensyn fanger jeg Glæde for mange Dage. 
Saa snart jeg har naaet Akershus, skikker jeg 
jer Bud og Hilsen, og næste Midsommer — i 
det længste sagde I . . .« 

»Er Elsebe Krabbe eders trolovede Brud . . .« 

Han tog ligesom før hendes lille, bløde 
Haand mellem begge sine og saå varmt og 
trofast paa hende. Saa gik hun bort den samme 
Vej, hun var kommen, og Peder Skram gik ud 
gjennem Forværelset, hvor der nu ikke var andre 
tilstede end Kongens lille, sirlige Sekretær, Mester 

Jul. Herren til Urup lo fornøjet til ham og 
nynnede sin Yndlingsvise : 

T>yeg ved mig saa dejlig en Urtegaard — 

en Urtegaard. 
Paa hver en Side i Roser hun staar — 

/ Roser hun staar. v. 

Og stadig syngende gik Peder Skram ud af 
Døren og ad Vindeltrappen, der førte ned til 
Slotsgaarden, medens Mester Jul rystede paa sit 
stive og ærværdige Hoved og smaamumlede ved 
sig selv: 

»Han er en rask Karl, en rigtig Vovehals — 
det maa man lade ham. Men der er ingen 
Sindighed i ham — slet ingen Sindighed. I 
Morges saå han ud, som om han vilde æde os 
allesammen, og nu traller han op, naar han gaar 
gjennem Stuen, som om Hans Naades kongelige 
Gemakker var et gement Herberg . . . Ingen 
Sindighed har han — ingen Sindighed . . .« 

— Da Peder Skram var kommen ud af 
Slotsporten, saå han, at der endnu var en Hob 
Borgere og Fastelavnsnarre samlet udenfor. Men 
lidt afsides derfra, paa en Stenbænk, der stod 
tæt op til Muren, sad en ung, rejseklædt Svend 
ved Siden af en lang, mørkhaaret Karl i gul 
Læderkofte og med en laadden Hue paa Hovedet, 

og ingen af dem lod til at bekymre sig om de 
Narrestreger, hvormed de fastelavnsklædte Almues- 
folk gjækkede hverandre. Den rejseklædte Svend 
og den mørkhaarede Karl holdt uafladelig Øjnene 
fæstede paa Slottets store Port, og ikke saa 
snart var Peder Skram traadt ud paa det sten- 
lagte Fortov, der omgav Bygningen, før de begge 
to rejste sig op og gik ham i Møde, den ene 
med hurtige og lette Bevægelser, medens den 
anden fulgte trægt og langsomt bag efter. 

»Om det var Valborgs Dag i Stedet for 
Fastelavn, da vilde jeg tro, at I nys havde skudt 
Fuglen af Stangen!« udbrød den unge Svend, 
der først var ilet Peder Skram i Møde. »I ser ud, 
som om der var hændet noget godt, kjære Herre I« 

»Deri gjætter du intet fejl, Arild I« svarede 
Herren til Urup. »Men hvorfor søgte du mig 
ikke paa Slottet?« 

»Hvad skulde jeg dér, Herre?« ytrede Arild 
Jenssøn. »Jeg er endnu for ringe Karl, til at jeg 
skulde driste mig til at slide paa Hans Naades 
Trapper — end ikke om jeg kom i lovligt 
Ærinde for at træffe jer . . .« 

»Du er en Nar, Arild I« lo Peder Skram. 
»Har jeg ikke skikket dig Bud, at du skulde 
komme her til Staden, eftersom jeg havde Brug 
for dig? Og sendte jeg ikke den taabelige 
Hjemløs afsted, for at han flux skulde føre dig 
til mig? Hvad Fornuft er der saa i, at I bliver 

siddende ude i Kulden i Stedet for ufortøvet at 
søge mig op!« 

»Men Hjemløs fortalte mig, at I vanliges 
vandrede ud i Staden paa denne Tid af Dagen, 
og saa tænkte jeg, vi ligesaa gjærne kunde vente, 
til I lod jer se . . .« 

»I er nogle Narre begge to! Nu, velkommen 
til Kongens By, Arild Jenssøn! Hvordan staar 
det til paa Urup?« 

»Da jeg forlod eders Gaard, stod alt vel til, 
Herre! Baade Folk og Fæ trives godt og fremfor 
alle den tykke Morten Foged, der bliver mere 
trind og fed for hver Dag, der gaar. I Efteraaret 
blev man færdig med at kobbertække Hoved- 
længen, og den skinner nu, saa det vil være jer 
en Lyst at se det, naar I en Gang faar Stunder 
til at gjæste Urup. Jagten har været god i denne 
Vinter; der er fældet et Par Ulve og en Hoben 
Vildsvin, men Kron- og Daavildtet har vi sparet, 
indtil I selv kan komme hjem og jage det . . .« 

»Dermed har det lange Udsigter, Arild! 
Men hvordan gaar det dig selv og din gamle 
Moder i Skovhuset? Jeg ved, du maatte opgive 
din forgæves Søgen. Men har du aldrig siden 
hørt noget til din Plejesøster?« 

»Nej, endnu intet!« svarede Arild og rystede 
vemodig paa Hovedet. »I holdt redeligt jert 
Løfte, Peder Skram, og flyede mig Midler til at 
rejse baade sønden og østen paa. Jeg drog 

gjennem Holsten og de vendiske Lande, var i 
Kjøbenhavn og i Skaane og Bleking; jeg fartede 
om i Aar og Dag, men intet Spor kunde jeg 
finde. Dog, derom har jeg jo forlængst underrettet 
jer. Siden hen gik Livet saa slidelig for mig 
ovre paa Urup; det var mig en kjær Dont at 
være med til at tage Vare paa eders Gaard, 
efter at Morten Foged er bleven saa tyk og 
aflægs, at han fast ikke længer kan flytte sig 
over Stuegulvet. Men endnu gladere blev jeg, 
da I ved Kyndelmisse Tid skikkede mig Bud, 
at jeg skulde komme til jer i Kjøbenhavn, da vi 
maaske atter en Tid kunde komme til at følges 
ad. Og derfor vil I knapt fortænke mig i, at 
jeg har en brændende Længsel efter at erfare, 
hvad Kaas vi denne Gang skulle styre?« 

»Ja, ser du, Arild, foreløbig gaar jeg ud til 
Bremerholmen, hvor jeg har et og andet at vare- 
tage. Du og Svend Hjemløs kan følge med, 
saa snakker vi sammen undervejs. Siden hen 
skal jeg sørge for, at du faar et godt Kvarter 
paa Slottet . . .« 

Herren til Urup fulgtes Side om Side med 
sin gode Ven og Kammerat fra Barndomsdagene, 
ligesom han havde gjort saa mange Gange tilforn, 
og bag efter dem travede den lange, mørkhaarede 
Karl, Svend Hjemløs, hvem Tiden ikke havde 
forandret i nogen Henseende. Han var ligesaa 
stor og sværlemmet, ligesaa tavs og indesluttet. 

som den Gang Peder Skram havde fundet ham 
i Skoven ved Mainz. Han syntes ikke at lægge 
Mærke til, hvad de andre talte, men traskede bag 
i Hælene paa dem, ikke ulig en stor Hund, der er 
veltilfreds, naar den kun maa være i Nærheden af 
sin Herre, parat til at adlyde hans mindste Vink. 

Adelsmanden og hans to Ledsagere vandrede 
fra Slotsholmen over mod Bremerholm, idet de 
skød Gjenvej over den faste Is, som dækkede 
Havnen, og imidlertid gjorde Peder Skram Rede 
for, hvordan Sagerne stod, og Aarsagen til, at 
han paa denne vanskelige Aarsens Tid havde 
skikket Bud efter sin gamle, trofaste Følgesvend. 

»Det tykkes mig, at du est for ung til at 
mure dig inde i en Afkrog af Verden, gode 
Arild I« sagde Peder Skram. »Du ligner mig 
deri, at din Hu staar til at prøve et raskt Æventyr, 
ved hvilket man kan kjende, at man lever, og 
føle Blodet rulle gjennem Aarerne. Saa tænkte 
jeg ved mig selv: Hænder det igjen, at der 
bliver en lystig Fejde, saa skal Arild Jenssøn, 
mit Byesbarn og min gode Ven, faa Lov at tage 
Del deri. Hidtil blev der mindre for mig at 
udrette, end jeg havde tænkt, da vi i Fællig drog 
hjem sammen fra Tyskland. Jeg har nu og da været 
i Lag med de Sørøvere og Kapere, som driver 
deres Uvæsen ved den norske Kyst. Men Kongen 
saå helst, at jeg den meste Tid blev hos ham paa 
Gottorp, og han har for Sanden snarere handlet 

mod mig som en Fader mod sin Søn, end som 
en højbaaren Fyrste mod en slet og ret Adels- 
mand og Undersaat. Dog vil jeg intet lægge 
Skjul paa, at det mangen Gang blev mig trangt 
baade paa Gottorp Slot, og naar vi nu og da 
drog til Slottet i Kjøbenhavn, desformedelst 
Kongen selv maatte opsøge det højbaarne Rigs- 
raad for at mane det til skikkelig Fremfærd, og 
desforuden mægle mellem Gejstlige og Borgere, 
Adelige og Bønder, thi en Stridens og Splittelsens 
Tid har det uafladelig været. Jeg syntes selv, 
«it jeg gjorde ringe Nytte, men Kongen vilde 
ugjæme slippe mig, og stor Tak skyldte jeg 
ham for hans fyrstelige Naade. Ej heller gad 
jeg drage af Landet igjen for at søge fremmed 
Krigstjeneste, og herhjemme var der kun, ligervis 
som i Tyskland, den oprørske Almue at kæmpe 
med. Saa der var intet synderligt tabt ved, at 
jeg blev i Kongens Tjeneste som en af hans 
Hofsinder. Paa den Vis sled Tiden sig hen, 
indtil vi fik Bud om, at Kong Christiern havde 
forladt Holland med en anselig Styrke. Nu blev 
der omsider Udsigter til en alvorlig Fejde, og 
jeg fortrøstede mig til, at jeg igjen kunde komme 
ud at friste min gode Lykke. Men det er gaaet 
saa Sygens langsomt med Udrustningerne, Arild 
Jenssøn! Det var sidstgangne niende Novembris, 
at vi fik Efterretning om, at en Del af Kong 
Christierns Flaade var set i Kattegat. Man var 

Danmarks Vovehats. o 

i de Dage sikker paa, at den landflygtige Konge 
vilde søge ned gjennem Sundet og begynde 
Fejden paa Sjælland. Sex eller syv store Skibe 
havde man set flakke om ved Laessø. Lens- 
manden paa Varberg, Hr. Truid Ulfstand, be- 
rettede, at eftersom det var faldet ind med 
Vesten vejr, kunde man vente hele Flaaden til Var- 
berg, og en hollandsk Skipper, der kom til 
Helsingborg, sagde til Hr. Tyge Krabbe, at 
Flaaden sikkert og vist kunde ventes i Sundet 
allerede den næste Dag, og intet var der Tvivl 
om, at Kongen var med om Bord. Men siden 
hen fik vi at vide, at Kong Christiern først var 
tyet ind til Hesnæs paa Norges Sydkyst og 
derefter gaaet op ad Oslo Fjord. Der havde raset 
svære Storme, som havde spredt hans Flaade og 
voldet ham stort Tab. Det blev til megen 
Lettelse, da man hørte dette. Hr. Mogens 
Gyldenstjerne var Lensmand paa Akershus, og 
Kong Frederik vidste, det var en Mand, han 
kunde lide paa. Strax, Hr. Mogens fik Bud om 
Fjendens Komme i Oslo Fjord, drog han selv 
over til Byen og tingede med Borgerne, der 
lovede ham redelig Bistand, alle til Hobe. Men 
den ene efter den anden faldt fra, baade gejstlige 
og verdslige Mænd, og ikkuns Akershus har 
holdt Stand, med væbnet Haand saa vel som 
med List og Lempe . . . 



ns 

... Nu, hvad er saa videre at fortælle, gode 
Arild! Hr. Mogens indgik en snild Dagtingning 
med Kong Christiern, hvorefter Slottet skulde 
overgives uden Argelist, saafremt Lensmanden 
ej havde faaet Undsætning fra Danmark inden 
Midfastc. lir. Mogens skrev i den Anledning 
herned, om han bare kunde faa fyrretyve Mand, 
da han saa med Guds Hjælp nok skulde holde 
Slottet, til Vandene blev aabne og en større 
Forstærkning kunde komme. I Førstningen af 
Januar afsendtes da ogsaa en Jagt med fyrretyve 
Mand om Bord; de naaede i god Behold Akers- 
hus, og dermed var Dagtingningen til Ende. Kong 
Christiern havde imidlertid med ringe Held for- 
søgt en Storm paa Bahus Fæstning, og han 
vendte sig nu igjen mod Hr. Morgens paa Akers- 
hus. Men i Danmark spildte man endnu den 
kostbare Tid! Først nu har Kongen og Rigs- 
raadet besluttet sig til at sende, hvad Und- 
sætning vi formaar. op til Hr. Mogens Gylden- 
stjerne, og Kongen har valgt mig til at føre 
Knægtene, medens den ærlige Tile Giseler skal 
have Befaling over Skibene. Jeg tænkte alt paa 
Forhaand, at der maatte kunne blive Brug for 
en Mand som dig, Arild Jenssøn, og derfor 
skikkede jeg dig Bud i god Tid, for ingen kunde 
vide, naar Kongen og Rigsraadet tog sin Be- 
slutning. Længe nok var der tøvet . . . Og ser 
du, Arild, nu gaar vi ud paa Bremerholmen 

og erkyndiger os om, hvordan det gaar Tile 
Giseler, og saa vidt det kommer an paa ham og 
mig, skal det ikke vare længe, før vi er paa 
Vejen til Hr. Mogens paa Akershus — det vil 
da sige, om du gider være med, thi derom har 
jeg nok knapt spurgt dig?« 

»Det behøves ej heller, kjære Herre I« svarede 
Arild Jenssøn. »Det tjener kun til at fange 
Griller, naar man ligger stille saa længe, og jeg 
ønsker mig intet hellere end at prøve nye Æventyr. 
Lidt Krigskunst har jeg jo allerede lært af jer, 
og vil I yderligere tage jer af min Opdragelse, 
skal I ikke faa Skam af mig . . .« 

»Det har du før vist, Arild I« sagde Peder 
Skam med et venligt Nik. »Det tykkes mig, 
at adskilligt tyder paa, at vi gaar sværere Tider 
i Møde end dem, vi har levet tilforn, og saa 
gj ælder det om, at hver Mand gjør sit bedste . . .« 

De var nu naaet ud paa Bremerholmen, 
hvor en Flok Tømmerfolk var i Gang med at 
udbedre et Par Smaaskibe, der syntes at have 
lidt adskilligt Haveri paa deres sidste Rejse, og 
som desaarsag vare halede paa Bedding. Et 
Stykke derfra laa Kravellen »Michael«, som man 
var begyndt at tiltakle; thi Tile Giseler havde 
ikke tøvet med at sætte sit Mandskab i Arbejde. 
Ude i den isdækkede Havn laa tillige nogle 
større Orlogsskibe og Handelsfartøjer, men de 
syntes alle at være i maadelig Stand og gav 

ikke nogen frygtindgydende Forestilling om den 
danske Flaades Tilstand. 

Den lille Admiral foer frem og tilbage mellem 
Tømmerfolkene paa Holmen, idet han snart gav 
dem et opmuntrende Tilraab, snart skældte ud 
med kraftig Banden og Sværgen, saa at hans 
Rost rungede gjennem den frostklare Luft. Han 
havde kastet sin Fløjls Kappe, som han havde 
været iført under sit Foretra^de hos Kongen, og 
i Stedet for havde han knappet en tyk Skind- 
pjækkert oven paa sin fine Vams. I denne 
Dragt og i disse Omgivelser syntes han at 
befinde sig adskillig bedre, og han uddelte sine 
Befalinger med en saa veltilfreds Mine, at man 
ikke kunde tvivle om, at han befandt sig i sit 
rette Element. 

»Der er Omslag i Vejret! Vi faar Tøl« 
raabte han, wsaa snart han fik Øje paa Peder 
Skram. »Dot var en god Time, I gjorde jeres 
Indflydelse gjældende hos Hans Naade, saa vi 
endelig kan komme afsted. Rigsraaderne for- 
haster sig ikke, og Lybekkerne skal først have i 
Pose og Sæk baade en og to Gange og siden 
dobbelt op, forinden de giver deres Venner en 
Haandsrækning . . . Sagde jeg Venner?« afbrød 
den lille Skipper pludselig sig selv og spyttede 
arrigt. »Tvi for Venskab! Jeg gad hellere være 
Godven med Belzebub og hans Slæng end med 
de Rævebælge!« 

*0& }^S S^^ hellere tærske løs paa dem, 
saa de blev lige saa myge og møre, som de nu 
er skrydende og krakilske I« istemte Peder Skram. 
»Men i Stedet for ender det vel med, at vi 
kommer til at gjøre Rejsen i Fællig med dem, 
eftersom det saa er Kongens Vilje. Nu, Tile 
Giseler, allenfals skal vi gjøre os Umag for at 
vise dem, hvad vi duer til. Jeg har den Tro, 
at vi ikke vedbliver at være Forbundsfæller med 
Lybekkerne . . . Men jeg er ellers kommen hid 
for at spørge jer, gode Tile, hvor mange Knægte 
I mener, der bliver Plads til i Skibene, og hvor 
stort Mandskab I selv agter at hverve til Skibs- 
tjenesten?« 

»Knægtene faar vi sagtens Plads til!« brum- 
mede Tile Giseler. »Men Gud bedre det for 
Mandskab, jeg selv faar! Jeg har skikket Hververe 
ud, og de er komne tilbage med den Besked, at 
der er ingen duelige Baadsmænd at opdrive. 
Jeg faar nøjes med en Hoben Aalestangere og 
Flynderfiskere, som vi maa drive sammen i Fisker- 
lejerne her omkring. Og med Provianten kommer 
det ikke til at staa bedre til, mærker jeg. De 
Helvedes Landsknægte har ædt alle Forraad op! 
Vi maa skikke Bud rundt omkring til Slotte og 
Byer, og af nogle Prøver, de har sendt, skjønner 
jeg allerede, hvordan Fødevarerne bliver. De 
har sendt os nogle Tvebakker, som Hr. Søren 
Norby, den gæve Helt, har bagt for syv Aar 



119 

siden; de er tykt belagt med Skimmel. Det er 
Svineføde, og jeg tænker, at vi desaarsag faar 
adskillig Mytteri og Uro om Bord i Skibene. 
Men saa kan vi trøste os med» at Folkene og 
Provianten er lige gode I« 

»Slaa jer Taals, Tile Giseler!« svarede Peder 
Skram med en lystig Latter. »Det gaar alt- 
sammen, skal I se, naar vi ikkun snart kommer 
til Søs. Jeg bringer jer her i alt Fald én Mand, 
som jeg tror, I kan være tjent med at faa om 
Bord!« Med disse Ord gav Peder Skram sin 
trofaste Ven og Følgesvend et venskabeligt Puf 
og forestillede ham paa den Vis for Tile Giseler. 

Den lille Admiral mønstrede Arild Jenssøn 
fra øverst til nederst med et kyndigt Blik, kneb 
Øjnene sammen og gned sin skæggede Kind. 
Saa nikkede han et Par Gange og mumlede: 

»Han kan bruges! Det ser man baade paa 
Aasynet og paa Skabningen ! Hvad er dit Navn, 
min Knøs, og hvad Tjeneste mener du at kunne 
udrette bedst?« 

»Jeg hedder Arild Jenssøn! Hvad Tjeneste 
jeg skal gjøre, maa I og Peder Skram bestemme. 
Jeg er vel nok ikke vant til at klyve til Vejrs 
eller hænge paa en Raa; men kræver I det af 
mig, skal jeg gjærne gjøre Forsøget. Hvad det 
ellers angaar at hugge med Sværd og skyde 
med Hagebøsse, saa er jeg ret forfaren i begge 

Dele, eftersom jeg har havt en saa duelig Lære- 
mester som Peder Skram selv . . .« 

»Det lader sig altsammen høre!« ytrede 
Tile Giseler meget tilfreds. »Vi skal sagtens 
komme godt ud af det med hinanden. Men 
hvad er det med den lange Karl dér? Kan vi 
ogsaa faa ham med om Bord, Peder Skram?« 

»Svend Hjemløs følger med mig I« svarede 
Herren til Urup. »Han skal nok gjøre sin Nytte. 
I ser, det er raske og smukke Karle, jeg bringer 
jer, Tile Giseler I« 

»Vist saa, der er intet at klage paa dem!« 
indrømmede den lille, bredskuldrede Admiral. 
»Men hvi kalder du dig Hjemløs?« henvendte han 
sig til den mørkhaarede Karl. »Det er et løjerligt 
Navn!« 

Svend Hjemløs svarede intet. Han ind- 
skrænkede sig til at ryste paa Hovedet og be- 
varede forøvrigt sin tvære og sløve Mine. 

»Er han stum, siden han intet svarer for 
sig?« spurgte Tile Giseler. 

»Vist ej !^ tog Peder Skram Ordet paa sin 
Følgesvends Vegne. »Han er kun lidt tavs af 
sig, naar han første Gang taler med en fremmed. 
Han lod sig en Gang forstaa med, at han ikke 
længer havde noget blivende Sted; derfor kalder 
han sig Svend Hjemløs; men ellers kjender jeg 
intet til hans forbigangne Levnet, og jeg har 
heller ej skjøttet om at udfritte ham. Han slaas 

bravt og har et trofast Sindelag; mere behøves 
der jo ikke . . .« 

»Det er sandt!« indrømmede Tile Giseler. 
»Det var ikke ilde, om vi fik lutter Folk med 
de Egenskaber! . . . Men for AUandsens Sot og 
Syger og den Ondes Pestilentse!« afbrød Admi- 
ralen sig selv og pegede hen paa Tømmerfolkene. 
»Staar de Hundsvotter og Pærekællinger nu ikke 
der igjen og puster paa deres valne Fingre i 
Stedet for med Flid at bruge Huggejærn og Øxe! 
Jeg skal ved alle Djævle og Belzebuber lære 
dem noget andet!« 

»Lad os hellere foregaa dem med et godt 
Exempel!« udbrød Peder Skram og smed pludselig 
sin Kappe hen paa en Stabel Bjælker. Og idet 
han greb en Øxe, som en af Folkene havde 
stillet ved Siden af Tømmeret, tilføjede han: 

»Saa meget Skibstømrer er jeg vel, at jeg 
kan hugge nogle Søm i en Planke! Det skal, 
min Tro, gjøre godt at røre Armene igjen! 
Hejda, Folkens! Nu tager vi fat alle til Hobe, 
og imens ledsager vi Arbejdet med en lystig 
Opsang!« 

Med disse Ord var Peder Skram traadt ud 
paa Arbejdsstedet og stillede sig i Række med 
Folkene. Ogsaa Arild Jenssøn og Svend Hjemløs 
fulgte Exemplet og gav sig i Færd med at 
bistaa Skibstømrerne med at lange Bjælker og 
Brædder ud paa Beddingen. I Førstningen skottede 

Folkene forbavset hen til den fornemt klædte 
Høvedsmand, der ikke holdt sig for god til 
at tage Haand med i saa grov Dont. Men 
da de saå, at han mente det alvorlig og førte sin 
Øxe saa flinkt, som om han alle sine Dage 
havde arbejdet paa et Skibsværft, glemte de at 
undre sig, og i Stedet for brugte de deres Værktøj 
omkap med ham, saa Splinterne fløj omkring 
deres rappe Næver, alt imens de istemte den 
Opsang, som Peder Skram havde begyndt paa. 

»Nu har jeg set det med!« bandede Tile 
Giseler med en af sine sværeste Eder. »Hans 
Naades Hofsinde, den fornemme og berømmelige 
Høvedsmand, Herren til Urup og til Bradsberg 
Len giver sig til at arbejde som en simpel Svend! 
Er det jer vanlige Maade at handle paa, Peder 
Skram, saa formærker jeg, at vi faar en lystig 
Rejse til Norge!« 

Og den lille Admiral gned sine Hænder og 
lo, som om han aldrig havde oplevet nogen 
gladere Time. 

Det var sent ud paa Dagen, da Peder 

Skram og hans Ledsagere forlod Bremerholmen, 
hvor der ingensinde før havde været saadan 
Gang i Arbejdet. Tile Giseler havde ved Af- 
skeden trykket Høvedsmandens Haand og for- 
sikret ham, at haii hellere vilde lade sig partere 
i hundrede Stykker end gjøre det norske Togt i 

Følge med nogen anden end med samme hans 
synderlig gode Ven og Fælle, Peder Skram. Til 
Gjengjæld havde Herren til Urup indbudt den 
lille, hidsige Admiral til efter endt Dagværk at 
tømme en Kande Vin i hans Selskab. Han 
skulde i den Anledning søge ham paa Slottet, 
hvor Peder Skram i sin Egenskab af Kongens 
Hofsinde havde et Kammer til sin Raadighed, 
og dér skulde ogsaa den ærlige Arild Jenssøn 
slutte sig til dem. 

Peder Skram og hans Følgesvende vendte 
tilbage til Kjøbenhavns Slot, og da de havde 
passeret Vagten og var traadte ind i Slotsgaarden, 
gik Høvedsmanden, som det sømmede sig for 
ham, først op ad Vindeltrappen. Men her hændte 
det mærkelige, at da de var omtrent midtvejs 
paa Trappen, følte Arild Jenssøn et Ryk i sin 
Kappe, og idet han standsede og drejede Hovedet 
omkring, opdagede han, at Rykket kom fra ingen 
anden end den lange Svend Hjemløs, der nu 
gav sig til at blinke med Øjnene og skære slige 
underlige Ansigter, at Arild Jenssøn i det første 
Øjeblik troede, at den mørkhaarede Karl pludselig 
var bleven overfalden af St. Veits Dansen eller 
en anden ond Sot og Syge. 

»Hvad gaar der af dig. Hjemløs?« spurgte han. 

Svend Hjemløs gjorde først en Mine, som 
om han maatte synke noget, forinden han kunde 

faa de mange Ord ud af Munden, og derpaa 
sagde han med lav, hviskende Stemme: 

»Jeg har noget at sige jer . . .« 

»Og hvad er det?« 

»Det faar I siden at vide. I maa liste jer 
fra Høvedsmandens Drikkelag, saa I kan følge 
mig ud i Staden paa det Lag, naar Klokken er 
syv slet . . « 

»Men af hvad Aarsag, du taabelige Hjemløs ?€ 

»Det skal I nok faa at vide . . .« 

»Men du kan da sige mig, hvad du 
har for?« 

»Nej — ingen maa vide det!« Svend Hjemløs 
rystede ivrig paa Hovedet. »Kommer I saa?« 

»Men jeg maa dog have Kundskab om, 
hvad det gjælder, for at jeg skal være til Sinds 
at forlade det gode Drikkelag 1« 

»Nuvel!« brummede Svend Hjemløs og saå 
endnu mere ærgerlig ud, end han plejede. 
»Husker I Færgemandens Herberg ved Rhin- 
floden, hvor vi traf sammen en Gang?« 

»Javel — det er adskillige Aar siden . . .« 

»Men jeg har spurgt nyt derfra . . .« 

»Fra Rhin-Herberget?« udbrød Arild Jenssøn 
forbavset. 

Svend Hjemløs nikkede med en betydnings- 
fuld Mine. 

»Kommer I saa?« 

»Ja, saa kommer jeg. Men kan du ikke 
forklare mig . .?« 

»Jeg har jo sagt, at I senere skal faa det 
at vide! Skynd jer nu — Høvedsmanden 
venter paa os, og jeg skal først ned og tinge 
om Vin hos Kjældermesterenlc 



ANDET KAPITEL, 

Stodderæsken. 



Klokken var paa det Lag syv, da Arild 
Jenssøn og Svend Hjemløs vandrede fra Slottet 
ud i Staden. Det regnedes for sen Aftentid, og 
man skulde være nøje kjendt med Vejen for 
ikke at fare vild i de mørke Gyder og Stræder, 
der laa paa den østlige Side af Slotsholmen over 
imod St. Nicolaj Kirke. Der var forholdsvis 
stille paa Gaderne, skjønt det var den glade 
Fastelavnstid, thi efter Mørkets Frembrud vilde 
man helst færdes ude saa lidt som muligt, især 
under de forhaandenværende Omstændigheder, 
hvor Byen nylig havde været truet med Oprør 
af de mange fremmede Knægte, der laa i Borge- 
leje, og hvor man hver Dag kunde vente nye 
Optøjer. Kun nu og da saa man en Flok 
Almuesfolk, der havde været ude at jage en 

Hane til Dode, stikke til Straamanden, trække 
Hovedet af en Gase eller øve andre lystige Løjer, 
og det hændte ogsaa, at man mødte nogle 
Rorgere, der var paa Vej til Laugshuset for at 
slutte Dagen paa en værdig Maade med en for- 
svarlig Rus, medens deres Dreng eller Lærling 
gik i Forvejen, bærende en tændt Lygte paa en 
Stang. 

Svend Hjemløs, der bar en lille Bylt under 
Armen, havde gaaet en Tid lang uden at mæle et 
Ord, men tilsidst blev hans Ledsager kjed af denne 
haardnakkede Tavshed, og idet de drejede ned 
ad Færgebrostræde, blev Arild Jenssøn staaende, 
greb sin Kammerat i Skulderen og erklærede, at 
nu gik han ikke et Skridt videre, dersom han 
ikke fik den Forklaring, som han saa længe 
havde ventet paa. 

»Det er jeg just i Gang med,« sagde Svend 
Hjemløs i en fortrædelig Tone. »Hvorfor for- 
styrrer I mig nu?« 

»Er du i Gang med det!« udbrød Arild. 
»Det mærker jeg ikke noget til. Du er den 
løjerligste Karl, jeg kjender! Du begriber vel, 
at jeg ikke har nogen Nytte af det, om du gaar 
og snakker indvortes med dig selvl« 

»Men jeg maa vel først tænke mig om og 
huske, hvordan det altsammen er gaaet til. 
Skjonner I ikke det?« 

»Naa saadan at forstaal Er du i Lag med 
at hitte Rede i dine Tanker, saa undrer det mig 
ikke, at du bruger forsvarlig Tid til det . . . 
Her staar en Bænk ved Pottemagerens Bislag. 
Lad os sætte os heri Jeg har sagt, at jeg ikke 
følger dig et Skridt videre, før du har talt og 
med det samme forklaret mig, hvad du har i 
Bylten dér, og det Ord staar jeg ved!« — Og 
dermed satte Arild sig paa Bænken. 

»Lad os kun sætte os I« bifaldt Svend 
Hjemløs. »Saa kan jeg maaske bedre hitte 
Rede . . . Ser I . . .-^ 

Men saa standsede han igjen, uvant som 
han var med at skulle give en lang Forklaring. 
Han havde lagt sin Bylt fra sig paa Bænken og 
sad nu og gned Panden med begge sine store, 
røde Næver. 

»Hvad bliver det til?« udbrød Arild Jenssøn 
i lige høj Grad nysgjerrig og utaalmodig. »Det 
var Færgemandens Herberg ved Rhinen, du vilde 
fortælle mig om — hvad nyt har du spurgt derfra?« 

»Det er rigtigt!« nikkede Svend Hjemløs. 
Han holdt op at gnide Panden, og hans Ansigt 
opklaredes synligt. »Nu har jeg det altsammen I 
I har jo tilforn været her i Staden? Sig mig, 
om I kjender Stodderæsken?« 

»Stodderæsken? — der var et snurrigt Navn 
— det har jeg ingensinde hørt før . . . Hvorfor 
kalder man det saa?« 

»Fordi der kommer al Slags sammenløbet 
Pak!« svarede Svend Hjemlos, og efterhaanden 
som han vedblev, gled Talen bedre, end man 
skulde have troet. »Jeg kjender Stedet og fik 
tilfældig min Gang dér — da jeg sidst var her i 
Staden med Høvedsmanden . . . Huset ligger 
omme ved St. Nicolaj-Kirken; der findes en 
Olbod, som ejes af en Kone, der hedder Maren 
Bødkers, men de kalder hende ogsaa Stodder- 
æsken ligesom Huset, hun bor i. Det er en fæl 
Kvinde, og jeg havde aldrig sat mine Ben dér 
mere end den eneste Gang, da jeg var derinde 
for at faa et Krus 01, dersom ikke . . .« 

Svend Hjemløs standsede igjen, saå sig 
forsigtig omkring og sænkede Stemmen endnu 
mere end før, idet han fortsatte: 

»Dersom jeg ikke havde faaet Øje paa den 
Belzebubs Junker af Hopfenstein, der overfaldt 
min Herre, Peder Skram, i Skoven ved Mainz . . .« 

»Hvad skulde den sorte Junker dér mellem 
sammenløbet Pak?« indvendte Arild Jenssøn med 
en tvivlende Mine. 

»Ja, kan I sige mig det, saa er I klogere 
end jegl« gjenmælede Svend Hjemløs. »Jeg har 
tilmed set ham i Kompagni med en rigtig Rakker, 
en sortsmudset Omløber eller Tater, og de 
snakkede Rotvælsk med hinanden . . .« 

»En sortsmudset Omløber siger dul Kan 
det være den samme Karl, som flyede ud af 

Dan marks Vovehal«. 9 

Færgemandens Herberg, og som Knægtene for- 
gæves satte efter?« 

»Det ved jeg ikke noget om. Jeg har ikke 
før set Omløberen. Men jeg har brudt mit 
Hoved, saa det har knaget og værket i det, for 
at finde Sammenhængen med alt det øvrige. 
Noget godt kan det ikke betyde, naar saa strunk 
en Herre som den sorte Junker har sin Gang i 
Maren Bødkers Hus. Og jeg tænker idelig paa, 
at han er min Herres, Peder Skrams Fjende . . .« 

»Nu, hvad tror du, at en gæv Krigsmand 
som Peder Skram ænser den fejge Hund!« 

»Ænser han ham ikke, saa er det saa 
meget des mere vor Skyldighed at gjøre det,« 
gjenmælede Svend Hjemløs med mere Betænk- 
somhed, end man skulde have tiltroet den træge 
Karl. »Der er ikke det ædle Vildt, saa stolt og 
stort, at det ikke kan blive stukket af en forgiftig 
Snog . . .« 

»For Allandsens Syger, gode Hjemløs!« 
udbrød Arild Jenssøn. »Du gjør mig ganske 
sær til Model Hvad ved du da videre om den 
sorte Junker af Hopfenstein — og om den anden. 
Omløberen eller Tateren ? Jeg har mine Aarsager 
til, at jeg gjærne vil vide noget om ham 
med . . .« 

»Om Omløberen kan jeg kun fortælle jer, 
at han er i Følge med en gammel og en ung 

Kvinde, der har jævnligt Indpas hos Maren 
Bødkers . . .« 

»Hvad siger dul« raabte Arild og greb 
pludselig sin Kammerat haardt om Armen. »En 
ung og en gammel Kvinde? Og den gamle er 
af Taterslægt ligesom Omløberen! Hvordan ser 
den unge ud?« 

»Nu, nu — forivre jer ikke. Landsmand! I 
kniber mig i Armen, saa den vil være sort og 
blaa inden i Morgen . . . Jeg har intet at gjøre 
med de Kumpaner, og jeg lagde ikke større 
Mærke til dem. Men saa meget kan jeg for- 
tælle jer, at den unge Kvinde ikke ligner Om- 
løbersken mere, end jeg selv ligner en ung 
Jomfru. Hun er lys af Lød og fin og smækker; 
den gamle Omløberkvinde er derimod sort som 
Fanden selv, og store Ringe har hun i Ørene 
og brogede Klæder, paa rigtige Rakkerfolks 
Maner . . .« 

»Det maa være dem!« udbrød Arild Jenssøn 
i den højeste Spænding. »Skynd dig at fortælle 
videre! Tror du, at de er her i Staden endnu!« 

»Derom ved jeg intet. Men jeg skulde 
næsten tro det, eftersom de er i nøje Kompagni- 
skab med Maren Bødkers, hvem jeg holder for 
en Hex ligesom Taterkvinden. De har deres 
Kogleri for og allehaande hemmelige Kunster — 
det er jeg saa sikker paa, som om jeg havde 
set det med mine egne levende Øjne. Men de 

9* 

to Hexer kærer jeg mig ikke om — det er en 
anden og fornemmere Person, jeg har Kig 
paa . . .« 

»Nu — saa skynd dig dogl« 

»Igaar Aftes, i Skumringen, da jeg gik over 
St. Nicolaj Kirkegaard, saa jeg Junkeren af Hopfen- 
stein og hans skrutryggede Skriver smutte ind i 
Stodderæsken. De to Karle er ikke til at tage 
fejl af.- Den Belzebubs Junker er her altsaa igjen, 
tænkte jeg, og det var omtrent paa samme Aarsens 
Tid, jeg saå ham forrige Gang her i Staden. Jeg 
luskede omkring Huset og gik saa indenfor og tog 
mig et Krus ved Ølkonens Disk. Godt var det, at 
vi var midt i Fastelavnstiden — det hjalp mig 
ogsaa forrige Gang ved min Udspejden; thi jeg 
havde iført mig en Mummedragt ligesom de 
andre Narre, der render omkring efter god 
Landsens Skik . . .« 

»Men hvad videre?« 

»Saa er der ikke videre, Landsmand!« gj en- 
mælede Svend Hjemløs og saå meget dybsindig 
ud. »Jeg overtydede mig om, at det sand- 
færdigen var den sorte Junker, der paany gjæstede 
Maren Bødkers Hus, og saa besluttede jeg, at 
jeg denne Gang vilde se at komme efter hans 
Rævestreger. Men da jeg aldrig har kunnet 
hitte paa noget af mig selv, og da det traf sig 
saadan, at I var kommen til Staden, lille Arild, 
saa tyktes jeg, det intet kunde skade, om vi gav 

hinanden en Haandsrækning ved denne Lejlighed, 
hvor det gjælder vor Høvedsmand . . .« 

»Og ikke blot ham, min Herre, Peder Skram, 
men maaske En til!« udbrød Arild Jenssøn. »Du 
er klogere, end du vil lade, Svend Hjemløs, og 
det var et lykkeligt Indfald, at du betroede dig 
til mig i denne Sag . . . Nu, hurtig — vi maa 
i denne Time til Maren Bødkers Hus!« 

»Det har hele Tiden været min Agt!« 
svarede Svend Hjemløs med uforstyrrelig Ro. 
»Men det var jo jer selv, der vilde sætte jer til 
Hvile her paa Bænken! Dog kunde jeg nok 
have Lyst til at spørge jer, Landsmand, hvordan 
I mener, vi skal slippe for at blive gjenkjendte 
af de Kumpaner? Thi saa synderligt har vi vist 
ikke forandret os i de Aar, der er gaaet, siden 
vi skiltes fra den Helvedes Junker og hans 
pukkelryggede Haandlanger!« 

»Du har fuldkommen Ret, Hjemløs, og jeg 
faar i Sandhed mere og mere Respekt for dig! 
Vi maa naturligen have fat i en Mumme- 
dragt, saa vi kunne gaa ukj endte ind og ud af 
Huset . . .« 

»Det er rigtigt!« nikkede Svend Hjemløs. 
»Nu kan I gjærne faa at vide, hvad jeg har i 
min Bylt. Det er just to Mummedragter, en til 
jer og en til mig. Det er vel nok ikke andet 
end et Par Munkekutter, og de regnes ikke højt 
nu for Tiden. Men eftersom det er Skalke og 

Pak, vi skal i Lag med, saa passer de til Lejlig- 
heden . . .« 

»Nu ser jeg, hvordan man kan gjøre en 
brav Karl Uret!« udbrød Arild Jenssøn i en 
oprømt Tone, medens han hastig iførte sig den 
ene af de Kutter, Svend Hjemløs havde løst ud 
af sin Bylt. »De kalder dig taabelig, »gode 
Hjemløs, og du handler dog mere forsynligt end 
mange Folk, der berømmes for stor Kløgt. 
Ligervis holdes du for tavs og tvær, men jeg 
har i denne Aften fundet dig fuld af Iver og 
Veltalenhed . . .« 

»Jeg kan nok snakke, naar jeg først kommer 
i Gang med det. Saa gaar det mig, ligesom 
naar jeg fægter mig hed i Kroppen med Spyd 
eller Sværd. Men hver Ting til sin Tidl« 
brummede Svend Hjemløs og syntes pludselig at 
falde tilbage i sine gamle Folder. »Man skal ej 
anstrænge sig, undtagen hvor fornødent gjøres! 
Vil I komme i rette Tid til Maren Bødkers Hus, 
saa er det bedst, I følger med . . .« 

De havde nu hver især iført sig en aske- 
graa Kutte, bundet med en Strikke omkring 
Livet — en Dragt, der gjorde dem ukj endelige 
og gav dem Udseende som et Par Graabrødre- 
munke — og uden at spilde mere Tid gik de 
hurtig op ad Strædet, der udmundede ved 
St. Nicolaj Kirke. 

De Omgivelser, hvori de befandt sig, saå i 
ingen Henseende tillokkende ud. Rundt omkring 
Kirken og Kirkegaarden laa nogle faldefærdige 
Bindingsværks Rønner, der vexlede med enkelte, 
nogenlunde anseelige Huse paa to Stokværk med 
Svalegange og Karnapper og saa godt som alle 
adskilte fra hinanden ved smaa Kaal- og Frugt- 
haver. Kirkegaarden frembødet stort Vildnis; den 
tjente til alfar Vej for kjørende og ridende saavel 
som for Fodgængere og til Tumleplads baade for 
Stadens Ungdom og for Svin og Hunde. Ved Som- 
mertid græssede Køer og Kvier mellem Gravene, 
der var dækkede med Ukrudt eller ganske ned- 
traadte, og hver Dag i Aaret kunde man paa 
dette Sted blive Vidne til Nævekampe, som ud- 
fægtedes af Skolepiltene, idet det var en yndet 
Morskab at forskanse sig bag de prægtige Grav- 
monumenter, der dannede en paafaldende Mod- 
sætning til Stedets Urydde og Urenlighed. I et 
Hjørne af Kirkegaarden laa en Stabel Tømmer, 
som nogle Folk havde været i Lag med at tilhugge, 
og ved den aabne Kirkeport holdt en Vogn, svært 
læsset med Kanonlavetter og Skibsmateriel, der 
foreløbig skulde opbevares i Kirken, thi det 
ansaas ikke for Helligbrøde at bruge Kirkerne, selv 
St. Nicolaj, der dog var Stadens næst fornemste 
Gudshus, til saadanne verdslige Øjemed. Værre 
end alt andet var dog den hæslige Lugt, der 
trængte ud gjennem den aabne Kirkeport, og 

som kom fra Kapellerne og fra Ligstenene i 
Gulvet. Den mærkedes i lang Afstand og trængte 
som en giftig Aande ind i de omliggende Huse. 

Svend Hjemløs, der syntes at have erhvervet 
sig et nøje Kjendskab til disse Omgivelser, 
styrede sine Skridt over mod den Husrække, 
som laa paa den østlige Side af Kirkegaarden, 
og da han havde overbevist sig om, at hans 
Ledsager var tæt bag ved ham, standsede han 
udenfor et gammelt, brøstfældigt Hus, opført af 
Bindingsværk og tækket med Straa, skjønt der 
forlængst var udstedt Forbud mod, at noget 
Kjøbstadshus maatte have Straatag. Vinduerne 
var forsynede med Hornruder, og Skorstenspiben 
stak skæv og faldefærdig op af Taget. Men 
Huset havde to Stokværk og syntes at afgive 
rummelig Plads. Porten var stænget, men fra et 
Vindue i det nederste Stokværk skinnede der 
Lys gjennem Hornruden. 

»Nu har jeg gjort min Del!« hviskede Svend 
Hjemløs til sin Ledsager. »Nu maa I føre Ordet 
og se, hvordan I skaffer os Indpas; thi jeg ved 
intet, hvordan Graabrødrene pleje at te sig, naar 
de kommer til en Ølbod, og derfor skjønner jeg, 
det er raadeligst, jeg tier stille . . .« 

»Nuvel, gode Hjemløs — saa vil jeg for- 
søge!« nikkede Arild Jenssøn, og uden at tøve 
længere gav han sig til at banke paa Porten. 

Men det varede en god Stund, før nogen 
rørte sig indenfor. Først da der var banket 
paa tre, fire Gange og stadig mere eftertrykkeligt, 
forsvandt Lyset fra Vinduet, og lidt efter hørtes 
der Skridt inde i Porten. En lille Luge blev 
trukket til Side; et Ansigt kom til Syne, og en 
tyk, rusten Stemme spurgte: 

»Hvad vil I saa silde, Godtfolk! I Djævlens 
Narre og Hanskvaster! Pak jer hjem og i Seng! 
Den ærlige Maren Bødkers skænker ikke mere 
01 i Aften undtagen til sine gode Kjendinge og 
faste Kunder . . .« 

»Forsynd dig ikke, du Belials Søn!« svarede 
Arild Jenssøn i den højtidelige, prædikende Tone, 
hvori han havde hørt Præster og Munke tale. 
»Vi ere f ratres minores og have vandret den 
ganske Dag omkring i denne Ugudelighedens og 
Vederstyggelighedens Stad uden at blive læskede 
med en Draabe Vand eller et Stykke Brød, thi 
Djævlen har besat disse Mennesker, saa de fare 
frem med idel Ondskab og Bespottelse mod den 
rettroende Kirkes Tjenere . . .« 

»Er I Klosterbrødre,« sagde Manden ved 
Lugen, »saa kan I gaa hjem og æde og drikke 
hos jer selv; intet Sted er Kjælder og Fadebur 
saa vel forsynet som i Klostrene. Godnat, 
Patres!« 

Med disse Ord vilde Manden lukke Lugen 
til igjen, men Arild Jenssøn skød hurtig sin 

Haand ind gjennem Aabningen og hindrede paa 
den Maade hans Hensigt. 

»Hør først, hvad vi har at sige, gode Ven!« 
vedblev han. »Vi ere i denne Dag faldne i en 
stor Fristelse, eftersom den Onde har sine Garn 
ude allevegne, og det er alene for at rense os 
fra samme Fristelse, at vi i Aften søger Ølkonens 
Bod . . .« 

»I Helvedes Munke!« skreg Manden ved 
Lugen. »Vil I gjøre mig til Nar med jeres 
taabelige Snak? Jeg har vel hørt, at man kan 
falde i Fristelse, naar man først sidder i Ølboden, 
men ingensinde, at man søger den for at fri 
sig fra en slig Fare . . . Afsted med jer, I Djævle- 
præster!« 

»Men saa hør dog?« raabte Arild ligesaa 
højt som den anden, men stadig med samme 
fordrejede Mæle. »En ugudelig har stukket 
nogle Sølvpenge i vore Lommer, uden at vi 
ænsede det. Han har ene gjort det for at lede 
os til Fald og Fortræd, eftersom enhver ved, at 
det er en af vor Ordens helligste Regler, at vi 
ingensinde røre ved Penge af nogen Art eller 
Navn, end ikke om man byder os dem for vort 
Arbejde; thi vi tigge alene i Ydmyghed vort 
daglige Brød. Vi tør ikke vende tilbage til vort 
domus med disse Syndens Penge, men vi ere 
komne i Tanker om, at vi ville skænke dem til 
din Madmoder, den ærlige Maren Bødkers, hvem 

vi have hørt berømme som en from Kvinde, 
der har Ærefrygt for Kirken og dens rettroende 
Tjenere. Luk os derfor ind, gode Søn, at vi 
kunne fange en liden Drik 01 til Gjengjæld; thi 
i den glade Fastelavnsuge tør vi vel nok tillade 
os en saadan from Overtrædelse af vore strænge 
Klosterregler . . .« 

Manden ved Lugen gav endel ondt af sig, 
men Løftet om Pengene i Forening med al den 
gudelige Tale gjorde dog saa meget Indtryk paa 
ham, at han gav sig til at aabne den stængede 
Port. Derpaa hævede han sin Lygte i Vejret 
for at tage de ankomne Gjæster i Øjesyn, og 
da de viste sig at være kutteklædte Brødre, 
saaledes som de havde sagt, lod han dem træde 
indenfor, stængede derpaa Porten til efter dem 
og hinkede i Forvejen for at vise dem Vej. 

Arild Jenssøn og hans Kammerat fulgte bag 
efter, tværs over Gaarden, til Husets bageste 
Længe, hvor der var Indgang til Boden. Der 
brændte en Tranlampe derinde, men den lyste 
kun op i en Fjerdepart af den ret rummelige 
Stue, som var adskilt paa langs med en snavset 
Disk. Langs med Væggen var opstillet nogle 
Øltønder af forskjellig Størrelse. Paa nogle 
Hylder i Væggen stod Kander og Krus; længere 
fremme i Stuen, nærmest Vinduet, var anbragt 
en Slagbænk og foran det en »Skive«, det vil 
sige et stort, slet høvlet Træbord. 

Arild Jenssøn og hans Ledsager saå sig 
omkring, men foruden dem selv var der ingen 
tilstede i Boden undtagen den Mand, som havde 
lukket dem ind. Det var en vindtør Skikkelse, 
med uforholdsmæssig lange Arme til den lille 
Krop. Han havde en sort Klap over det ene 
Øje og paa Hovedet en flad Hue, der havde 
samme snavsede Farve som hans Ansigt og 
Hænder. 

»Hvad Slags 01 ønsker I, værdige Fædre?« 
spurgte han. »Pryssing 01 eller Momme, 
Emstøl eller Rostocker ? . Den ærlige Maren 
Bødkers Hus er vel forsynet. Men kom først 
hid med Pengene!« 

»Dem giver jeg kun til Maren Bødkers 
selv!« sagde Arild. »Hun er vel at faa i Tale?« 

»Ved det ikke!« brummede Kjældersvenden. 
»I er vel ikke saa fornemme, at jeg ikke kan 
betjene jer?« 

»Men vi vil selv bringe den gode Kone vor 
Skænk og Gave, at hun med det samme kan 
annamme vor Velsignelse. Den vil hun mindst 
have ligesaa godt af som af Pengene.« 

Den enøjede Kjældersvend rystede ærgerlig 
paa Hovedet, men da han ikke fandt nogen 
skjellig Aarsag til at nægte de to Graabrødre 
Opfyldelsen af deres Ønske, lovede han at hente 
sin Madmoder og gik bandende ud af Stuen. 

Saa langt kom vil« sagde Arild Jenssøn 
til sin Ledsager. »Det gjælder nu om, at vi kan 
opspore Vildtet!« 

Det lod ikke til, at Maren Bødkers for- 
hastede sig for sine Gjæsters Skyld, thi det 
varede en rum Tid, før de atter hørte Støj ved 
Døren. Men omsider var der nogen, der loftede 
Klinken; Døren blev lukket op, og Ølkonen 
traadte ind i sin Bod, ledsaget af Kjælder- 
svenden. 

Svend Hjemlos havde næppe havt synderlig 
Uret, da han fortalte sin Kammerat, at det var 
en fæl Kvinde, i hvis Hus man nødig satte sine 
Ben, naar man ikke havde særlige Aarsager 
dertil. Hun var lille som en Dværg og af saa 
afskrækkende Magerhed, at det saå ud, som om 
Knoklerne stak frem af den gule, rynkede Hud. 
Ansigtet var omgivet af g^aa og rødlige Haar- 
tjavser. Øjnene laa dybt inde i Hovedet med et 
hvast og lurende Blik, og om den tandløse, 
mimrende Mund laa der et vammelt, sødladent 
Grin, der snarere forøgede end mildnede Ansigtets 
Hæslighed. 

Hun rokkede ind i Stuen med et mislykket 
Forsøg paa at give sig Udseende som en rar og 
hyggelig Morlille, og da hun fik Øje paa de to 
Graabrødremunke, gav hun sig til at neje den 
ene Gang efter den anden: 

»Velkommen til den fattige Maren Bødkers 
Hus!« smidskede hun. »Her er Fristed for jer, 
ærværdige Fædre. Sæt jer paa Bænken der- 
henne — min Svend vil tappe 01 til jer, saa 
meget I gider drikke, og det skal være jer af 
Hjærtet undt, thi vel er min Haandtering ringe 
agtet, men jeg er en from og retskaffen Kvinde, 
der ærer og agter Kirken og dens hellige 
Tjenere. Hvad var det, I sagde til min Svend,« 
tilføjede hun lurende, »om en Skænk, I havde 
til mig, og som onde Mennesker havde fristet 
jer med?« 

»Det er Sandhed!« svarede Arild. »Her er 
Pengene! De brænder mig i Lommen!« Med 
disse Ord tog han nogle Sølvstykker frem fra 
sin Kappe og lagde dem paa Ølkonens Disk. 
»Men eftersom det er rundelig Gjengjæld for et 
Par Kander 01, saa stiller vi endnu et Vilkaar 
for, at Pengene kan blive dine. Maren Bødkers . . .« 

»Hvad er det da?« spurgte hun og greb 
begjærlig efter Sølvstykkerne. Men Arild Jenssøn 
skød hendes Haand til Side, idet han sagde: 

»Vilkaaret er, at du vil give os Natte- 
kvarter i din Bod! Min Broder og jeg er ræd 
for at vandre gjennem Byen nu, da det er 
mørkt . . .« 

»Jeg ved da, at I ikke har langt hjem!« 
svarede »Stodderæsken« med det samme lurende 
Blik som før. Men da hun havde betænkt sig 

lidt, vedblev hun: »Dog kan I gjærne lægge jer 
til Ro paa Bænken derhenne, naar I har drukket 
jert 01; jeg vil kun raade jer til at vende det 
døve Øre til, om I skulde høre nogen af mine 
Gjæster rumstere i Huset. Jeg er en retskaffen, 
men fattig Kvinde, og jeg maa huse al Slags 
Folk . . . det er den haarde Nød, der tvinger 
mig — mænd er det saa . . .« Dermed strøg 
hun hastig Pengene til sig. 

»Det kommer ikke os ved, hvilke Gjæster 
du giver Husly!« svarede Arild Jenssøn og tog 
sig en god Slurk af Ølkruset, som den enøjede 
Kjældersvend havde stillet hen foran ham. »Vi 
drikker vort 01, og bag efter sover vi de frommes 
og retfærdiges Søvn . . . Ikke sandt. Broder?« 
tilføjede han med et lille Puf til Svend Hjemløs. 

Den mørkhaarede Karl sad indhyllet i Graa- 
brødrekutten og saå ud, som om han allerede 
var falden i Søvn over Øllet. Paa sin Kammerats 
Spørgsmaal svarede han med en uforstaaelig 
Mumlen. 

»Der kan I selv høre, hvad min frater 
siger!« vedblev Arild Jenssøn. ^Pax vobiscumh 
siger han, og det er udlagt . . . hum . . . ja, 
det er udlagt — du kommer nok i Himmerige, 
Maren Bødkers, eftersom du er saadan en from 
Kvinde, der tager os arme Brødre i din Be- 
skyttelse i denne onde Tid, hvor vi ellers maa 
lide saa stor Forfølgelse . . .« 

Ølkonen eller Hexen, thi hun saå snarere 
ud som det sidste end det første, betragtede 
sine Gjæster med et skarpt Blik, men hun lod 
sig ikke mærke med, om hun havde fattet nogen 
Mistanke til dem. Hun fortrak sin tandløse 
Mund til et endnu bredere Grin og sagde: 

»Skænk de gode Fædre endnu en Kande 
01, lille Hans, at de kan se, hvor hjærtens vel 
jeg under dem Guds Gaver!« 

Kjældersvenden adlød, og Maren Bødkers 
fulgte med hen til Disken, som om hun vilde 
passe paa, at Kanden blev tappet rigtig fuld. 
Hun vendte Ryggen til sine Gjæster og gjorde 
en Bevægelse, som om hun stak Haanden ind 
paa sit Bryst. Men det varede kun nogle 
Sekunder; saa drejede hun igjen sit mumie- 
agtige Ansigt om mod Graabrødremunkene og 
sagde med mange venskabelige Nik: 

»Guds Fred og Godnat, værdige Fædre! 
Gid I maa fange en blid Søvn i mit fattige 
Hus!« 

Hun rokkede ud af Stuen paa samme Vis, 
som hun var kommen ind, og den enøjede 
Kjældersvend satte Kanden med det frisk tappede 
01 hen ' paa Bordet og hinkede bag efter sit 
Herskab. 

Arild Jenssøn og hans Kammerat var atter 
alene. De kunde høre, at Ølkonen og hendes 

Svend gik over Gaardspladsen til den forreste 
Længe af Huset, hvor Porten var. Saa blev alt 
ganske stille. 

Svend Hjemløs sad en lille Stund og be- 
tragtede sin Bordfælle, som om han vilde spørge 
ham om, hvad der nu skulde gjøres. Og da 
den anden stadig tav, strakte Hjemløs Haanden 
frem for til Tidsfordriv at skænke sig et Krus 
af det frisk tappede 01. 

Men ligesom han vilde til at føre Kruset til 
Munden, rev Arild det ud af hans Haand, saå 
sig et Øjeblik om, som om han ikke rigtig 
vidste, hvor han skulde gjøre af Indholdet, men 
hældte det saa ud paa Gulvet, bag ved Disken, 
hvorpaa hafi bar sig ad paa samme Maade med 
den fyldte Kande. 

Svend Hjemløs saå forbavset paa ham. 

»Er I galen. Landsmand, at I spilder det 
dyre 01 paa Gulvet i Stedet for i vor Hals!« 

»Jeg var mere galen, om jeg ikke gjorde 
det!« svarede Arild. »Jeg er vis paa, at den 
fule Hex har blandet et Sovepulver i Øllet eller 
gjort andre Hokuspokus ved det, saa det vilde 
bekommet os ilde, om vi havde drukket det. 
Skal vi faa noget udrettet i Nat, maa vi have 
baade Øjne og Øren med os, og Næverne maa 
vi ogsaa være rede til at bruge. Hvilke Vaaben 
bærer du hos dig, Svend Hjemløs?« 

Danmarks Vovehals. 10 



146 

»Min Kniv og intet andet I« brummede 
Hjemløs. »Men den er baade lang og skarpt 
sleben . . .« 

»Nuvel, jeg har et kort Sværd indenfor 
Kutten og Kniv og Dolk i Bæltet. Saa jeg 
tænker vel, vi klarer os dermed! Nu vælter vi 
Kanden og Bægrene, saa det ser ud, som om vi 
er sovnede ind med en god Rus, og saa strækker 
vi os paa Bænken og snorker, saa det kan høres 
gjennem hele Huset. Jeg har mine egne Tanker 
om, at der snart vil hænde et eller andet . . .« 

Dermed lagde Arild Jenssøn sig, saa lang 
han var, paa Slagbænken, svøbte sig ind i sin 
Kutte, trak Hætten ned over Hovedet og begyndte 
at snorke saa højt, at det snarest lød som en 
Bjørns vrede Brummen. Hjemløs stod lidt og 
maalte den Plads, der var bleven tilovers paa 
Bænken. Da han fandt den lovlig kneben til 
sine lange Ben, foretrak han at kaste sig plat 
ned paa det stampede Lergulv, og da han 
havde gjort det, fulgte han nøjagtig sin Stald- 
broders Exempel, svøbte Kutten tæt om sig, 
gjemte Hovedet i Hætten og gav sig ligervis til 
at snorke, først paa Skrømt, men — uden at 
vide af det — senere for Alvor. 

Til Gjengjæld var Arild lysvaagen, og 
medens han laa og lyttede, hørte han et Par 
Gange, at Husets Port blev aabnet og atter 
stænget, og Skridt lød gjennem Portrummet. 

Men saa blev det stille ligesom før, og han 
regnede ud, at det maatte være et godt Stykke 
henimod Midnat, thi han havde allerede forlængst 
hørt Vagtklokken ringe Natten ind. 

Han lagde ogsaa Mærke til, at der gjennem 
Ruden tegnede sig et svagt Lysskær, der kunde 
se ud til at komme fra et af Vinduerne i den 
lige overfor liggende Længe, og han tænkte 
allerede paa at vække sin Kammerat, for at de 
begge to kunde liste sig ud og begynde at ud- 
spejde Huset og dets Beboere. Men just som 
han var i Færd med at vende sig om paa 
Bænken for at ruske i Svend Hjemløs, lød der 
listende Skridt udenfor. Nogen standsede ved 
Døren, Klinken blev sagte og lempelig løftet, og 
Maren Bødkers med en Hornlygte i Haanden og 
bag ved hende den enøjede Kjældersvend kom 
til Syne i Døraabningen. 

»Begribeligvis sover de!« hviskede den rare 
Svend i en fortrædelig Tone. »Har I givet dem 
af jeres stærke Urter i Øllet, saa kunde vi rolig 
sende dem ind i Evigheden med det samme, 
uden at de skulde formærke det. Jeg staar her 
og fryser til ingen Nytte . . .« 

»Ti stille, du Kryb!« svarede den gamle 
Kvinde ligesaa hviskende. »Betænksomme Værts- 
folk bør redelig sørge for de Gjæster, de har til 
Huse. Se efter, om de har drukket Øllet!« 

Hun rakte ham Lygten. 

10* 

Kjældersvenden listede sig paa Taaspidserne 
hen til Bordet, undersøgte Kanderne, betragtede 
de sovende og vendte saa ligesaa lydløst tilbage 
til sin Madmoder, der atter tog Lygten ud af 
hans Haand. 

»De sover som Muldvarpe!« brummede han. 
»Kanderne er tømte til Bunden og ikke en 
Draabe er spildt, saa vidt jeg kan skjønne . . .« 

»Saa lad dem sove!« mumlede den gamle 
med et ondt Grin. »De vaagner knapt før over 
Middag, og inden den Tid faar jeg Stunder til 
at tage dem i Øjesyn ... Er de andet, end 
hvad de giver sig ud for, skal jeg finde Midler 
til, at de ikke slipper helskindet herfra . . . Kom 
saa, du Kryb!« 

Maren Bødkers og hendes Medhjælper sneg 
sig igjen ud af Stuen, og Arild hørte, at de gik, 
ligesom før, over mod Husets forreste Længe. 
Han tøvede nogle Minuter, indtil han var sikker 
paa, at de havde fjærnet sig saa langt, at de 
ikke kunde opdage, hvad han foretog sig. Derpaa 
sprang han hurtig op fra Slagbænken, bøjede sig 
ned over sin sovende Kammerat, ruskede stærkt 
i ham og hviskede ham i Øret: 

»Svend Hjemløs, nu er det paa Tiden, at 
du staar op! Du har snorket saa bravt og tro- 
værdigt, som man kunde forlange; men det, 
vi nu skal foretage os, kommer man ikke 
sovende til!« 

Den mørkhaarede Karl var strax vaagen. Han 
satte sig over Ende paa Gulvet, skød Hætten 
tilbage og erklærede, at han var rede til, hvad 
det skulde være, naar ikkun hans gode Ven og 
Fælle vilde sige ham, hvordan han skulde bære 
sig ad, thi selv kunde han med sin bedste Vilje 
ikke hitte paa noget. 

»Nuvel,« sagde Arild, idet han rettede sig i 
Vejret og bandt Strikken fastere om sin Kutte. 
»Pakket har været herinde for at overtyde sig 
om, at vi sov. Med Dvaledrikken havde det sin 
Rigtighed; den gamle Hex havde kommet onde 
Urter i Øllet. Hun føler sig tryg for os, og 
midlertid maa vi nytte Lejligheden. Du mente 
jo, at den sorte Junker ikke kunde være langt 
herfra?« 

»Javist; det var just det, jeg skjønnedel« 
svarede Svend Hjemløs, der nu ligeledes havde 
rejst sig op. 

»Jeg har hørt Porten blive aabnet og stænget 
nogle Gange, mens jeg laa stille og lyttede. 
Det var ikke ilde, om vi kunde efterspore, hvad 
der gaar for sig i dette Helvedeshus! Er du 
parat, gode Hjemløs?« 

»Begribeligvis er jeg paratl« brummede 
Svend Hjemløs. »Vi er jo komne hid for det 
samme og skulde vel nødig gaa bort med ufor- 
rettet Sag!« 

De løftede varsomt Dørklinken og traadte 
ud paa Gaardspiadsen. Maanen var kommen 
frem og stod stor og skinnende lige over deres 
Hoveder. Men Husets Længer kastede brede 
Slagskygger hen over Gaardsrummet, og idet de 
sneg sig langs med Muren, søgte de efter en 
Dør eller et Vindue, gjennem hvilket de kunde 
trænge ind i den Del af Huset, hvor det lod til, 
at Maren Bødkers og hendes Kompagni havde 
deres Tilhold. 

Stodderæsken var et rummeligt Hus, 

der i tidligere Tid syntes at være bleven brugt 
ikke til Ølbod, men som Herberg for ærlige 
rejsende. Siden hen var Stedet kommet i Vanry, 
og det nævnedes ikke mere blandt Stadens offent- 
lige Herberger, skjønt man vidste, at Ølkonen 
Maren Bødkers jævnlig husede gode Venner, der 
kom og forsvandt paa lige gaadefuld Maadel 

I den forreste Længe, nærmest Kirkegaarden, 
men med Vinduerne ud imod det snævre Gaards- 
rum, laa der nogle Gjæstekammere, som Maren 
Bødkers havde forbeholdt sine fornemste Kunder. 
Det kunde hænde, at Folk, som ikke ønskede 
at være kjendte, kom for at raadføre sig med 
hende; thi hun havde Ord for at kunne mange 
hemmelige Kunster, og ligeledes traf det sig, at 
ikke blot fremmed Omløberpak, Stoddere, løse 
Kvinder og ledige Krigsknægte, men ogsaa en 

anden søgte Maren Bødkers Hus ; thi her spurgtes 
der ikke om, hvad Ærinde han havde i Staden, 
om han var en Spejder eller en ærlig Karl. 

Samme Aften som Arild Jenssøn og hans 
Følgesvend havde listet sig forklædte ind i Øl- 
boden, opholdt sig et andet Sted i det gjæstfri 
Hus nogle Folk, der kunde regnes for at være 
Maren Bødkers allerfornemste Velyndere. 

I et af de største Kammere, i det øverste 
Stokværk, stod midt paa Gulvet et Træbord og 
omkring dette fire Stole med flættede Halm- 
sæder. Det øvrige Bohave bestod af en »Ørk«, 
det vil sige en kunstfærdig udskaaren Kiste eller 
stort Skrin, og henne under Vinduet en hynde- 
dækket Bænk. 

Ved den øverste Ende af Bordet, med 
Ryggen mod Vinduet, sad en adelig klædt Herre. 
Hans Vams og Kappe var af sort Fløjl, ligeledes 
hans Hue, i hvilken der stak en gnistrende sort 
Fjer. Hans Ansigt var paafaldende blegt, og 
dets hvide Farve blev endnu mere fremtrædende, 
fordi Haar og Skæg og Øjnenes Indfatning var 
ligesaa mørke som den Yndlingsfarve, han bar 
til Skue i sine Klæder. 

Nærmest ved ham sad en høj og bred- 
skuldret Høvedsmand, overdaadig pyntelig og 
spraglet klædt. Hans oppustede og rødlige 
Ansigt havde et misfornøjet Udtryk, og han sad 

i et væk og klaprede med Laaget paa sin Øl- 
kande, medens han skiftevis skævede hen, snart 
til den sortklædte Junker, snart til en pukkel- 
rygget Mandsling, der havde Plads lige overfor 
dem, ved den modsatte Bordende. 

»Det er en Vederkvægelse at træffe gode 
Kjendinge igjeni« sagde Junkeren i den sorte 
Dragt. »Og jeg takker jer, Reinvald af Heiders- 
dorf, at I fulgte min Skrivers Indbydelse og 
søgte mig i dette ringe Hus. Men det er en 
tvær og bedsk Mine, I sætter op I Frem med, 
hvad I har paa Hj ærtet!« 

»Jeg ved, I er en klog Herre, ædle Junker 
af Hopfenstein,« svarede Landsknægtøversten i 
en Tone, der passede til hans fortrædelige Mine 
— »saa klog endogsaa, at man siger om jer, at 
I har gaaet i Skole hos den Onde selv. Men 
hvor megen hemmelig eller naturlig Magt, I end 
raader over, evner den dog næppe at øve nogen 
Indflydelse paa Hans Naade, Kongen af Dan- 
mark, og derfor skjønner jeg, at I intet kan 
hjælpe mig . . .« 

»Sig ikke det, gode Ven I« sagde Junkeren 
af Hopfenstein med smigrende Venlighed, medens 
hans Ansigt ikke des mindre vedblev at være 
lige koldt og ubevægeligt. »Sig ikke det! Det 
kunde hænde, at jeg havde Forbundsfæller, som 
I mindst tænker paa ... Se her. Mester Strauffl« 
tilføjede Junkeren, henvendt til den pukkelryggede 

Skriver. »Fyld Reinvald af Heidersdorfs Krus, 
at den kjække Herre kan faa noget at skylle 
sin Galde væk med!« 

Den lille pukkelryggede havde siddet med 
Hovedet støttet i begge Hænder og et • aar- 
vaagent Glimt i sine vagtsomme Øjne. For- 
øvrigt var han sig selv saa lig, med det spidse 
Ansigt og det snurrige Minespil, som om det 
kun var Dage og ikke Aaringer siden, at han 
en Gang havde opholdt sig med sin Herre i 
Rhinherberget ved Mainz. Han skyndte sig at 
adlyde Junkerens Befaling, rejste sig ilfærdig op 
og skænkede 01 af den fyldte Kande i Lands- 
knægtøverstens tomme Krus, hvorpaa han indtog 
sin forrige Stilling, med Hovedet støttet i begge 
Hænder. 

Reinvald af Heidersdorf tømte Kruset i et 
eneste, langt Drag, satte det derpaa haardt ned 
mod Bordskiven og sagde: 

»Om I vil vide det, Junker Hopfenstein — 
saa forholder det sig saadan, at jeg skulde have 
ført Kongen af Danmarks Krigsknægte til Norge. 
Men jeg raadede til at vente, indtil vi fik samlet 
en passende Styrke, og midlertid er en anden 
Høvedsmand, en hidsig Karl og Vovehals, kommen 
mig i Forkjøbet og har bevæget Kongen til at 
skikke ham derop med en ringe Hob Knægte . . . 
Det har tirret mig, thi jeg taaler ikke at staa 
tilbage for nogen . . .« 

»Hvad hedder den Høvedsmand, der saaledes 
er bleven foretrukket i jeres Sted?« 

»Peder Skram hedder han! Gid Fanden 
havde ham!« 

»Se, se — Peder Skram, Herre til Urup!« 

»Kjender I ham, Junker!« 

»Vi har truffet hinanden en Gang,« nikkede 
Junkeren af Hopfenstein — »men det er længe 
siden . . . Og denne Mand er eders Medbejler? 
Indbilsk og hovmodig, kan jeg tænke, men 
tillige sledsk og snu, saa det er lykkedes ham at 
vinde Kongens Gunst . . .« 

»Nej, intet af det passer saa lige,« brummede 
Landsknægtøversten. »Jeg kunde med god Lyst 
rende mit Spyd gjennem hans Bryst, saa Odden 
stak ud mellem Skulderbladene. Men jeg maa 
give Sandheden Æren og tilstaa, at Peder Skram 
er en tapper Karl, der gaar frem uden Sledsken 
og Kryben!« 

»Nu, saa bør I af et godt Hjærte unde ham 
det Hverv, Kongen har betroet ham,« ytrede 
Junkeren spottende. »I kan lide paa, at det 
bliver ikke det sidste. Har han allerede saa 
højlig vundet Kongens Yndest, skal han nok 
vide at sætte sig fast deri . . .« 

»Før skal jeg hugge ham ned, hvad enten 
det maa ske i Tvekamp eller Baghold!« raabte 
Øversten hidsig. »Anden Gang skal han ikke 
komme til at staa mig i Vejen!« 

»Det Middel kan ogsaa bruges!« indrømmede 
Junkeren af Hopfenstein betænksomt. »Men først 
maa I forsøge med Lempe . . . Sig mig en 
Gang — staar I paa en fortrolig Fod med den 
danske Rigens Marsk, Hr. Tyge Krabbe?« 

»Vi har allenfals intet udestaaende med hin- 
anden,« brummede Øversten. »Hr. Tyge er en 
listig Herre; man ved aldrig ret, hvor man har 
ham. Men hvi spørger I derom?« 

»Dertil har jeg mine egne Grunde!« svarede 
Junkeren koldt. »Kjender I ogsaa Hr. Tyges 
unge Datter?« 

»Jomfru Elsebe?« udbrød Landsknægtøversten 
og denne Gang med et livfuldere Udtryk, end 
han hidtil havde vist. »Det er en vakker Jomfru, 
saa fristende prud og frisk som en nylig modnet 
Frugt i Abildgaarden. Havde jeg ikke andre 
Aarsager til at knække Halsen paa Peder Skram, 
saa kunde jeg være til Sinds at gjøre det, naar 
jeg tænker paa, at han skal have den dejlige 
Tusindfryd til Ægte!« 

»Er i sikker paa, at Marsken har givet sit 
Samtykke?« 

»Det er jeg vel ikke. Men man ved, at 
Peder Skram har bejlet længe, og man anser 
Sagen for saa godt som afgjort . . .« 

»Jeg har dog hørt, at Hr. Tyge søger et 
rigere Gifte til Jomfru Elsebe end Herren til 
Urup . . .« 

»I lader til at være vel underrettet, Hr. Junker. 
Og dog er det første Gang, jeg træffer jer i 
Kjø benhavn . . .« 

»Det skal I intet lægge Vægt paal Jeg har 
gode Venner her i Staden og er vel betjent . . . 
Forstaa mig nu ret: om jeg brugte jer som 
Mellemmand til at foreslaa Rigsmarsken, Hr. Tyge 
Krabbe, et rigt og fornemt Gifte for hans Datter, 
tror I da ikke, at I dermed vilde vinde Hr. Tyges 
Yndest, saa I to Gange kunde overliste jer Med- 
bejler: først ved at narre den skjønne Jomfru 
Elsebe fra ham og dernæst ved at blive den, 
som Marsken foretrak hver Gang, noget vigtigt 
Anførerskab skulde uddeles . . .« 

»Det tykkes mig adskillig mere indviklet, 
end om jeg strax gik hen og knækkede Halsen 
paa min Fjende,« brummede Øversten ligesom 
før. »Men der er vel nogen Visdom i, hvad I 
siger. Kun gad jeg vide, hvad Fordel I kan 
have af, at Peder Skram bliver narret for sin 
Hjærtenskjær; thi det er vel knapt for min Skyld, 
I vil gjøre jer saa megen Møje . . .« 

»Min gode Ven, Reinvald af Heidersdorf,« 
sagde den sorte Junker, og medens han talte, 
kom der en dæmpet Glød i hans Øjne. — »Du 
gj ætter ganske rigtigt, og jeg vil ikke lægge 
Dølgsmaal paa noget. Naar jeg har faaet en 
Fjende, saa sværger jeg ham Ulykke og Under- 
gang, og før eller senere overlister jeg ham, alt 

eftersom Lejlighed gives . . . Med Tiden kan 
der ske andre og større Ting — men foreløbig 
vil jeg nøjes med at bøje hans Hovmod en 
Kjende. Du ser deraf, hvor taalsom og efter- 
givende jeg stundom kan være . . . Jeg har en 
fornem Klient, der ikke er uvillig til at bejle til 
den dydige Jomfru Elsebe, Datter af den danske 
Rigens Marsk. Ved at fremme denne Sag tjener 
jeg paa én Gang mine politiske Planer, min 
Klient og Velynder og tillige dig, brave Reinvald 
af Heidersdorf. Og just med det samme fører 
jeg et lille Stød mod min Uven. Kan nogen 
fortænke mig deri ? . . . Jeg holder mange Traade 
i min Haand, gode Reinvald, og vi kunne gjen- 
sidig være hinanden til Nytte. Jeg skaffer dig 
Hr. Tyge Krabbes Yndest; skorter det dig nu 
og da paa en Haandfuld Gylden, kan du trygt 
komme til mig — min Børs skal til enhver Tid 
staa dig aaben — og trænger du til en Kande 
Vin og skjønne Kvinders Selskab — ogsaa da 
skal jeg række dig en hjælpsom Haand. Det er 
et Tilbud, som du i alle Maader kan have Gavn 
og Glæde af Slaar du til, er vort Forbund 
sluttet med det sammel Spørg kun Mester 
Strauff, om jeg lover mere, end jeg kan 
holde . . .« 

Den lille pukkelryggede havde siddet med 
skinnende Øjne, medens han hørte Junkeren 
opregne alle de Tjenester, han kunde yde sine 

Venner — mod sømmelig Gjentjeneste, som 
naturligt var. Nu rejste Mester Strauff sig op, 
og som et Ekko af sin Herre gjentog haft med 
sin underlige, pibende Stemme: 

»Ingen er mægtig og rig som min Herre, 
den ædle Junker af Hopfenstein. Ingen belønner 
mere gavmildt sine Venner; ingen Ungersvend 
er lystigere til Mode end min ædle Herre af 
Hopfenstein, naar han endelig en Gang stryger 
Alvoren af sig og giver sig hen i lystigt Lag . . .« 

»Det er nok, Mester Strauff!« bød Junkeren i 
sin sædvanlige kolde og haanende Tone. »Lad ikke 
den tapre Øverste fatte ilde Tanker om os, naar 
vi berømmer os selv saa stærkt. Svar mig kort 
og godt, Reinvald af Heidersdorf — vil I spille 
Spillet til Ende med mig?« 

»Det rinder mig i Hu, at jeg har hørt for- 
tælle om Folk, der har forskrevet deres Sjæl 
til gamle Erik!« svarede Landsknægtøversten mut. 
»Og det er mig ikke ganske frit for, at jeg i 
denne Stund har en Fornemmelse af, at jeg er i 
Færd med at gjøre ligesaa. Men lad saa være! 
Jeg vil min Uven til Livs paa den ene eller 
den anden Vis! Jeg maa have Penge; thi jeg 
har ikke set et ærligt Stykke Sølv i de sidste 
fjorten Dage, og jeg trænger uforsvarlig til en 
Kande ædel Vin oven paa al den tykke Humle, 
jeg har tyllet i mig i langsommelig Tid. Derfor 

slaar jeg til og giver mig Fanden i Vold med 
det sammel« 

Landsknægtøversten strakte sin højre Haand 
ud mod den sorte Junker, medens han med den 
venstre greb Ølkanden og ikke slap den igjen, 
før han havde tømt den til sidste Draabe. 

»Det er et forstandigt Forsæt I » sagde Junkeren 
af Hopfenstein med et indtagende Smil, idet han 
lagde sin smalle, hvide Haand i Landsknægt- 
øverstens. »Nu kan I trygt lade Hr. Peder 
Skram drage til Norge, og I skal ikke yderligere 
give jer Misnøje til Kjende. Næste Gang kommer 
Turen til jer — det indestaar jeg jer for. Jeg 
vil aabenhjærtig fortælle jer, hvem den Bejler er, 
som I skal nævne for Rigsmarsken, Hr. Tyge 
Krabbe. Det er en af Lybekker-Raadets for- 
nemste Mænd, og det vil ikke være uden Vigtig- 
hed for det gode Forhold mellem Lybek og 
Danmark, om vi kunne . . .« 

Junkeren afbrød sig selv og saå sig omkring 
med en lyttende Mine. 

»Hvi taler I ikke til Ende?« 

»Hørte I ikke noget?« 

»Vist ej . . .« 

»Nu — min Klient og Velynders Navn skal 
I senere faa at vide . . . Det tykkes mig, jeg 
hørte nogen pusle bag Væggen derhenne. Se 
efter. Mester Strauff, om det skulde være Maren 
Stodderæske, der lurer i Krogene!« 

Skriveren rejste sig op, aabnede Døren og 
gik ud i den mørke Gang, men der var ingen 
at se derude. En Dør førte fra Gangen ind til 
det tilstødende Rum; men den var stænget. 

»Kald Maren Bødkers herop!« befalede 
Junkeren ... »Vi tales siden nærmere ved, tapre 
Reinvald af Heidersdorf. Nu vil jeg indfri det 
ene af mine Løfter og sørge for, at I faar det 
lystigt ovenpaa den Ærgrelse, I har havt . . .« 

Den lille pukkelryggede havde med sædvanlig 
Ilfærdighed skyndt sig at adlyde sin Herres Vink, 
og denne Gang lod Maren Bødkers ikke vente 
paa sig. Hun kravlede forpustet op ad Trappen, 
og et Øjeklik efter stod hun i Døren, idet hun 
med mange underdanige Knix spurgte om, hvad 
de fornemme Herrer havde at befale. 

»Har I nogen til Huse derinde?« — Junkeren 
af Hopfenstein pegede paa Væggen ind til det 
tilstødende Rum. 

»Ak nej, naadigste Herre I« svarede Maren 
Bødkers. »Det er kun et Loftsrum, hvor al 
Slags gammelt Skrammel ligger forvaret. Og 
eders Tjener har jo allerede forvisset sig om, 
at Døren er stænget udvendig fra med Slaa og 
Bom.« 

»Det undrer mig — thi jeg opfangede en 
Lyd, som syntes at komme derinde fra . . . 
Men du er for klog. Maren Stodderæske, til at 
prøve paa at gjække mig! . . . Saa maa det vel 

være Rotter og andet Kryb, som pusler derinde! 
Hvem huser du i Nat?« 

»Nogle fattige, men ærlige Folk, naadige 
Herre — et Par arme Landstrygere, som er 
komne langvejs fra, og som ved, at gamle 
Maren Bødkers ikke kunde bære over sit Hjærte 
at nægte dem Husly . . .« 

»Hvem ellers 1« 

»Jeg har just Besøg af mit Søskendebarn, 
røde Ivoka — hende har I før truffet, naadigste 
Herre 1 I Aften har hun taget sin Datterlil med, 
den kjønne Anne-Marie . . .« 

»Det var ikke ilde!« nikkede Junkeren. 
»Høvedsmanden, som I ser dér, trænger til en 
Smule Lystighed. Og I har ikke andre Gjæster 
end dem, I har nævnet?« 

»Jo, naadige Herre — to Graabrødremunke, 
som tilfældig faldt ind af Døren. Men de ligger 
ovre i Ølboden med en dygtig Rus. Jeg har 
selv overtydet mig om, at de sover lunt og 
trygt!« svarede den gamle. 

»Munke og Skalke skal man passe vel paa,« 
sagde Junkeren af Hopfenstein. »Men har du 
taget dig af dem, saa tvivler jeg intet om, at 
de er vel forvarede. Kald dit Søskendebarn, 
Ivoka, her op, og lad hende bringe sin Datter 
med . . . Tag ogsaa en Kande Vin med dig!« 

»Det sker altsammen, som I ønsker. Herre!« 
svarede Maren Bødkers og nejede ydmygt. »Mit 

Søskendebarn vil falde i Henrykkelse ved at se 
jer igjen, og hendes Datter, det unge Blod, vil 
paaskjønne den Ære at komme i saa fornemt 
Selskab . . .« 

Dermed listede den gamle Kvinde ud af 
Døren, og man kunde høre, at hun stolpede 
ned ad Trappen, smaasnakkende med sig selv. 

Det varede lidt, saa lød der højrøstede 
Kvindestemmer nedenfor i et uforstaaeligt Rot- 
vælsk, som kun taltes af Tatere og andet 
Omløberpak. Landsknægtøversten bankede utaal- 
modig med sit Ølkrus i Bordet, og Junkeren af 
Hopfenstein rynkede Panden. Ved den nederste 
Bordende sad Mester StraufT og gned sine krumme 
Fingre mod hinanden, saa det knagede i alle 
Leddene. Han lignede en grinende Abe, der er 
fuld af Skadefryd over de Ulykker, den pønser 
paa at sætte i Værk. 

»Hvi tøver de Satans Kvindfolk?« brummede 
Øversten. »Jeg forsmægter efter et ærligt Krus 
Vin. Hvad om vi selv gik ned og tappede det 
og med det samme hentede Pigen herop? De 
to Hexe kan for min Skyld blive, hvor de er — 
jeg skjøtter ikke stort om deres Selskab. I alt 
Fald har den ene af dem, som I kalder Maren 
Stodderæske, et Fjæs, som jeg helst er fri for 
at se paa . . . Kom, Junker — lad os selv gaa 
ned og tappe Vinen I c 

»Behøves ikkel« lød Svaret. »Maren Bødkers 
sørger for os. Der kommer de!« 

Et underligt Selskab traadte ind af Døren 
til det Kammer, hvor Junkeren og den pukkel- 
ryggede Skriver havde taget Kvarter. Først kom 
den enøjede Kjældersvend med en Kande Vin i 
den ene Haand og en tre, fire Tinbægere i den 
anden, og bag efter ham fulgte en Kvinde, hvis 
mørkladne Ansigtsfarve og fantastiske Klædedragt 
gav til Kjende, at hun hørte til Taterfolket. 
Hendes Øjne var store og skinnende som mægtige 
Stenkulsperler, men Ansigtstrækkene plumpe og 
bredt skaarne. I hendes tykke, sorte Haar var 
indflettet en Mængde smaa, runde Messingstykker 
i Form af Mønter; i Ørerne bar hun en lignende 
Art Smykker, og om Skuldrene en højrød Kappe 
af falmet og tyndslidt Fløjl. — Taterkvinden førte 
ved Haanden en ganske ung Pige, der var klædt 
paa samme Vis, med spraglet Skjørt og Liv- 
stykke og en Krans af Messingringe om Hals og 
Haandled. Men det var ogsaa den eneste Lighed, 
hun havde med sin Ledsagerske; thi hendes Hud 
var lys og skær som Haarets Farve, Ansigtet 
ædelt formet, og kun Brynene og de lange Øjen- 
vipper var mørke. Hun saå sig omkring med 
forskræmte Øjne, som om hun endnu søgte 
Udvej til at undslippe. Men Kvinden i den 
højrøde Kaabe holdt hendes Haand fast, og tæt 

bag i Hælene paa hende trippede Maren Bødkers. 

Kjældersvenden satte Vinkanden og Bægrene 
paa Bordet og gik saa bort, idet han stængede 
Døren efter sig som en Mand, der nøje kj ender 
Husets Skik. Tatersken nærmede sig den sorte 
Junker, idet hun stadig førte den unge Pige ved 
Haanden, og imens blev Maren Bødkers staaende 
i Baggrunden af Værelset, idet hun nejede dybt 
den ene Gang efter den anden, som om hun 
ikke vidste nogen bedre Maade, paa hvilken hun 
kunde tilkjendegive sin tilfredse Sindsstemning. 

»Højbaarne Junker,« sagde Taterkvinden — 
»I har før ytret Ønske om at se min Datter, 
som jeg fandt igjen for nærved syv Aar siden. 
Her er hun. De Folk, som fostrede hende op, 
mens jeg var langt borte, kaldte hende Anne- 
Marie, men jeg synes, det er et hæsligt Navn. 
Derfor kalder jeg hende Anika. Hun har fulgt 
mig som et lydigt Barn, og da jeg erkjender jer 
som min Herre og Velynder, saa vil hun ogsaa 
lyde jer . . .« 

Den unge Pige saå med et hjælpeløst Blik 
fra den ene til den anden; men ingen syntes at 
have Medlidenhed med den Angst, der stod at 
læse i hendes Øjne og fik hendes unge, spinkle 
Legeme til at skælve. Junkeren af Hopfenstein 
betragtede hende kun flygtigt; derpaa vendte 
han sig om til Tatersken og sagde: 

»Jeg er tilfreds med at træffe dig igjen, 
Ivoka — du er en klog og dygtig Kvinde. 

Ogsaa din Datter vil jeg tage mig af, dersom 
hun er ligesaa kløgtig som du og gjør sig for- 
tjent til min Godhed. Hun kan vel danse og 
synge efter sit Folks Skik — og spaa en Smule 
i Haanden forstaar hun vel ogsaa? I Aften skal 
hun forlyste mig og den ædle Høvedsmand, som 
sidder derhenne og trænger til at forslaa sine 
Griller i godt Kompagni. Kom her!« tilføjede 
Junkeren og greb den unge Piges Haand, medens 
han med den Haand, han havde fri, skænkede 
et Bæger med Vin lige til Randen. »Jeg lider 
ikke de ynksomme Miner, du sætter op . . . 
Tøm denne Stob, saa faar du Blodet op i Kinderne 
og Ild i Hjærtet . . .« Og idet han vendte sig 
om mod Maren Bødkers, vedblev han: »Det er 
vel jer bedste Vin? Jeg knuser jer runkne Pande 
med Kruset, om I ikke har skænket af den gode 
Malmersi, som jeg ved, I har skjult paa Bunden 
af jer Kjælder . . .« 

Medens han talte, rakte han Bægeret hen 
mod den unge Pige, men hun veg tilbage, og 
idet hun saå bedende paa den sortklædte Junker, 
sagde hun sagte og med en blød Stemme, fuld 
af Vellyd : 

»Tilgiv mig. Herre — men jeg kan ikke 
drikke eders Vin og ej heller synge og danse 
for jer, som de siger mine Søstre har for Skik . . . 
Jeg har glemt det Land, hvor min Moder siger, 
jeg er født, og jeg var som en vildsom Fugl, 

medens man flakkede omkring med mig langt 
herfra. Nu er jeg hjemme igjen — men min 
Nød er lige stor . . . Ak, Herre, hvem I end 
er — saa spar mig for mere Sorg og Ydmygelse, 
end jeg alt maa lide . . .« 

»Eders Datter tykkes mig ikke lykkelig, 
gode Ivoka!« sagde Junkeren i en spottende Tone, 
medens han endnu holdt den fyldte Vinstob hen 
imod Anne-Marie. 

»Hun er for længe bleven fostret op mellem 
Folk, som er os fremmede!« svarede Tatersken 
i en haard Tone. »Men det fortager sig vel med 
Tiden. Hidtil har jeg været mild og eftergivende, 
men jeg kjender ogsaa andre Midler . . .« 

»Vil hun ikke lyde!« skreg Maren Bødkers 
henne ved Døren som i et pludseligt Anfald af 
Vildskab, der fik hende til at glemme sin For- 
stillelse . . . »Saa kom til mig! Kom til mig med 
hende! Hun er besat af Djævlen, det ser jeg 
tydelig! Jeg skikker hende til Daarekisten, hvor 
de putter hende i Tremmeburet og lader Bødlen 
piske hende — saa skal det nok jage Djævlen 
ud! Hid med hende! Fly hende til mig, om 
hun ikke vil lyde!« 

Junkeren af Hopfenstein tyssede paa den 
gamle Kvinde, og hun trak sig paany tilbage 
mod Døren, men blev ved at mumle Eder og 
Forbandelser, som om det ikke var saa let en 

Sag for hende at falde tilbage til sit sødladne 
Væsen. 

»Drik med det godeU sagde Junkeren og 
nærmede atter Bægeret til Anne-Maries Mund. 
»Vi vil intet ondt tilføje dig. Men du maa for 
Fremtiden lystre Moder Ivoka — og mig . . .« 

»Alle Helvedes Plager og Ulykker!« raabte 
Landsknægtøversten, der hidtil stiltiende havde 
set paa, hvad der foregik, og imens fordrevet 
Tiden med paa egen Haand at skænke og tømme 
nogle Bægere af den nylig hentede Vin. »Helvedes 
Plager og Ulykker! I ligner Hexe og Belzebuber 
alle til Hobe! Er det noget Under, at Pigen 
bliver ræd for jer.? . . . Lad mig snakke hende 
til rette . . . Kom, min Unge! Drik Godtaar 
med Øversten Reinvald af Heidersdorf — det 
ved jeg, du kan være bekjendt . . .« 

Han nærmede sig med tunge Skridt, vilde 
lægge sin Arm om hendes Liv og med Vold 
føre sit Bæger til hendes Mund. Mester Strauff 
brast i en Skoggerlatter og gned sine knoklede 
Fingre endnu ivrigere mod hinanden, og selv 
Maren Bødkers Raseri begyndte at sætte sig ved 
denne lystigere Vending, som Sagerne tog. Men 
paa én Gang glemte den pukkelryggede at le; 
thi der hændte noget, som ingen havde ventet . . . 

Der hørtes et Brag ved Siden af, og Væggen 
ind til det tilstødende Rum knagede fra øverst til 
nederst. Det lød, som om nogen satte Skulderen 

mod Skillerummet, og næsten i samme Øjeblik 
brast det i Splinter og Stumper, og to ubudne 
Gjæster sprang ind i Kammeret. 

»Død og Ulykke!« udbrød Junkeren af 
Hopfenstein. »Hvem vover at trænge herind! 
Er du bleven kjed af dit usle Liv, Maren Stodder- 
æske, siden du har prøvet paa at forraske os?« 

» Graabrødrene — Graabrødremunkene ! « skreg 
Maren Bødkers og truede rasende med sin knyttede 
Haand. 

»Tag dig af den sorte Junker, gode Hjemløs!« 
raabte den ene af de fremmede, der først var 
ilet til. »Saa skal jeg imens snakke et Ord med 
hans Staldbroder! . . . Vær kun trøstig, Anne- 
Marie — har jeg end længe søgt dig forgæves, 
saa fandt jeg dig dog i den rette Stund!« 

»Arild!« udbrød den unge Pige og strakte 
Hænderne frem. »Jeg kjender dit Aasyn og din 
Stemme! Og dog tør jeg knapt tro mine Øjne!« 

Landsknægtøversten havde sluppet hende og 
med en hastig Bevægelse vendt sig mod den 
uventede Fjende. Han trak sin brede Klinge af 
Læderskeden, men Arild Jenssøn var endnu 
hurtigere og sprang saa tæt ind paa Livet af 
ham, at Høvedsmanden ikke formaaede at bruge 
det lange Ryttersværd, men i Stedet for maatte 
værge sig med sin Dolk, hvorved Vaabnene blev 
lige mellem dem. 

Svend Hjemløs gav sig for sit Vedkommende 
bedre Tid. Idet han var sprunget ind i Kammeret, 
havde han fulgt sin Kammerats Exempel og 
viklet Graabroderkutten om sin venstre Arm for 
at benytte den som Skjold under den farlige 
Fægtning med Dolk og Kniv. Og medens 
Kampen allerede var i fuld Gang mellem Arild 
Jenssøn og Landsknægtøversten, gik Svend Hjem- 
løs langsomt henimod Junkeren af Hopfenstein, 
med sit skarpt slebne Vaaben i løftet Haand. 
Junkeren fæstede sit kolde, stikkende Blik paa 
ham, tilsyneladende uden at lade sig skræmme 
af hans truende Holdning, men trak sig dog paa 
samme Tid tilbage Skridt for Skridt, medens 
den lille pukkelryggede krøb i Skjul, saa godt 
han kunde, bag ved sin Herre. Ivoka havde 
atter grebet den unge Pige fast om Haanden, og 
kun Maren Bødkers gav sin Deltagelse til Kjende 
ved at udstøde en uafbrudt Række af vilde 
Forbandelser. 

Svend Hjemløs havde trængt sin Fjende tæt 
hen til Døren, og han greb allerede fastere om 
Kniven for at støde til. Men i det samme løftede 
ogsaa Junkeren sin Haand, som han indtil dette 
Øjeblik havde holdt støttet til Fæstet paa sin 
Dolk, og forinden den mørkhaarede Karl kunde 
faa Stunder til at komme ham i Forkjøbet, havde 
Junkeren plantet den skarpe Klinge i hans 
højre Arm. 

Ved Synet af dette Mesterfif udstødte Maren 
Bødkers og hendes Søskendebarn et Skrig af 
ubændig Henrykkelse. Og som om der havde 
været en hemmelig Forstaaelse mellem dem og 
Junkeren, faldt de begge to Svend Hjemløs i 
Ryggen, slyngede deres runkne Arme omkring 
ham og holdt ham fast. Junkeren af Hopfenstein 
lo med den samme hæse Latter, som han en Gang 
havde sendt efter Peder Skram og hans Følge- 
svende i Skoven ved Mainz, og i samme Nu var han 
og den lille pukkelryggede smuttet ud af Døren. 

Blodet randt ned ad hans Arm, der var 
lammet af Saaret; men der skulde mere til at 
faa Bugt med Svend Hjemløs. Han rystede de 
to Kvinder af sig med en saadan Fart, at de 
slængtes hen hver til sin Side af Stuen, og 
derpaa sprang han henimod den aabne Dør for 
at hindre sin Fjende i at undslippe. 

Mellem Arild Jenssøn og Landsknægtøversten 
varede Kampen endnu. Med de skarpe Vaaben 
havde de tilføjet hinanden adskillige Flænger, 
men ingen af dem havde endnu faaet noget 
Ulivssaar. Øversten var sin Modstander over- 
legen i Vaabenfærdighed og Legemskræfter, men 
til Gjengjæld havde Arild Jenssøn mere Ungdom 
og Smidighed. Han trængte tappert ind paa 
Høvedsmanden, men Kampen kunde endnu have 
trukket længe ud, hvis ikke Svend Hjemløs 
havde vendt sig om i Døren, og da han kom i 

Tanker om, at det maaske kunde gjøres nødig, 
at han ilede sin Kammerat til Hjælp, handlede 
han skyndsomt efter denne nye Indskydelse, var 
med et Spring henne hos de kæmpende og lod 
sin vældige, ubevæbnede Næve falde med fuld 
Kraft paa Landsknægtøverstens Hoved, hvilket 
havde til Følge, at Krigsmanden sank til Jorden, 
og Kampen var endt med det samme. 

»Nu er det bestilt!« mumlede Svend Hjemløs 
i en fornøjet Tone. »Tag Pigen med jer! Imens 
sætter jeg efter den Belzebubs Junker! Har I 
omsider fundet hende igjen, er det vel bedst, I 
tager Vare paa hende!« 

Med disse Ord skyndte den lange Karl sig 
ud af Døren uden at lægge Mærke til Blodet, 
der randt ned ad hans Arm. Arild tog Anne- 
Maries Haand. 

»Følg med mig!« sagde han mildt. »Til 
dette Hus skal du aldrig mere vende tilbage!« 

Hun klyngede sig skælvende til ham, og 
de gik henimod Værelsets Udgang. Men Om- 
løberkvinden havde nu sundet sig efter det for- 
svarlige Puf, Svend Hjemløs havde givet hende, 
og hun stillede sig i den aabne Dør, idet hun 
bydende strakte Haanden frem mod dem. 

»Hvem er det, som vil tage min Datter fra 
mig! Hun bliver her! Kun jeg raader over 
hende . . .« 

»I lyver!« svarede Arild Jenssøn. »Anne- 
Marie er ikke eders Datter; I har stjaalet hende 
med List eller Vold! Vogt jer for at tvinge 
mig til at bruge Magt mod jer!« 

Men Taterkvinden blev staaende ubevægelig 
i samme Stilling og betragtede ham med et 
gnistrende Udtryk af Had i sine sorte Øjne. 

»Vogt jer selv!« sagde hun. »Fører I hende 
bort i Dag, skal jeg dog vide at finde baade jer 
og hende igjen, og I skal ingen Time være sikre 
for mig . . .« 

»Lad dem gaa ... lad dem gaal« hylede 
Maren Bødkers, der endnu laa stønnende henne 
i den Krog, hvor Svend Hjemløs havde slængt 
hende hen, medens hun i et væk gned Albuen 
med sin visne Haand. »Lad dem gaa — vi 
finder dem igjen!« 

Arild lagde sin Arm fastere om Anne-Maries 
Liv, og uden at ænse de Trusler, som de to Kvinder 
lod regne ned over hans Hoved, førte han den 
unge Pige ned ad Trappen, tværs igjennem For- 
stuen og henimod Porten, der vendte ud til 
St. Nicolaj Kirkegaard. 

Men da han var kommen ud i det hvælvede 
Portrum, saå han til sin Forundring, at heller 
ikke Svend Hjemløs var kommen længere. Den 
mørkhaarede Karl stod og tumlede med den 
svære Træbom, men der maatte være en særegen 



173 

Laas eller Slaa for Porten, thi det vilde ikke 
lykkes ham at faa Bommen trukken fra. 

»Porten er stænget!« brummede Hjemløs i 
en ærgerlig Tone. »Og Fanden maa have taget 
Junkeren ! Hvordan kommer vi nu selv ud, inden 
vi faar alt Pakket paa Nakken af jer og Skjøn- 
jomfruen!« 

»Det skal nok jævne sig, gode Hjemløs 1 
Har vi kunnet bane os Vej gjennem Tag og 
Vægge for at slippe ind til Maren Bødkers 
Kompagni, saa finder vi ogsaa en Udgang! 
Langt større Lykke har vi havt med os, end jeg 
turde vente!« 

»Vent med at prise Lykken, indtil Dagen er 
gangen til Ende!« mumlede Svend Hjemløs endnu 
mere ærgerlig end før. »Det tykkes mig, at jeg 
allerede hører nogen af Pakket pusle bag ved 
os! Hvad raader I til?« 

»Vi maa paany ind i Huset — Vinduerne i 
det underste Stokværk vender ud til Kirke- 
gaarden . . . Den Vej maa vi ud! 

»Det er rigtigt!« nikkede Svend Hjemløs. 
»Jeg er en Fæhund, at jeg ikke selv tænkte 
derpaa, og jeg er dog bedre kjendt med Huset 
end I . . .« 

De vendte alle tre om og gik tilbage gjennem 
Portrummet, indtil de kom til den lille Forstue, 
hvorfra de nylig var slupne ud. Der var i dette 
Øjeblik ganske stille i Huset, og end ikke Maren 

Bødkers og Taterkvindens Forbandelser hørtes 
mere fra det ovenover liggende Stokværk. Ved 
Siden af Trappen fandt de en Dør, der viste sig 
at være aaben, og de traadte nu ind i et Kammer, 
der aabenbart var det samme, hvorfra de havde 
set Lys skinne ud paa Gaden, da den enøjede 
Kjældersvend tidlig paa Aftenen havde lukket 
de formentlige Graabrødremunke ind i Ølkonens 
Hus. Men heller ikke Kjældersvenden var mere 
til at se. Lampen — en Væge, der var stukket 
ned i en Tinskaal, fyldt med Tran — brændte 
endnu paa Bordet. Henne under Vinduet stod 
en Slagbænk, hvorfra Halm og Klude stak frem, 
foran den en gammel Spinderok, og i en Krog 
af Stuen laa der en stor Bunke Hør og Hamp. 
Arild Jenssøn, der stadig holdt Anne-Marie 
ved Haanden, gik hen til Vinduet og slog Horn- 
ruden ud med Skaftet paa sin Kniv. Men da 
Aabningen ikke var stor nok til, at de kunde 
slippe der igjennem, splintrede han med et Par 
Ryk Vinduessprossen, og Vejen var nu fri. Han 
sprang selv først ud og rakte saa Armene op 
for at hjælpe Anne-Marie. Svend Hjemløs stod 
allerede i Begreb med at følge sine Venners 
Exempel og sige Farvel til Stodderæsken, men 
pludselig lod det til, at han fik et nyt Indfald. 
Han traadte nogle Skridt tilbage i Kammeret, saa 
sig omkring og gik derpaa hen til den ophobede 
Bunke Hamp og Hør. Han bøjede sig ned. 

greb en Tot af Bunken, viklede den sammen og 
tændte den ved Lampen. Derpaa slyngede han 
den derhen, hvor han havde taget den, og i 
samme Nu flammede Bunken op. Der kunde 
ikke være Tvivl om, at der om et Øjeblik vilde 
brænde et lystigt Baal. Han blev staaende, indtil 
han havde set det fænge i den trøskede Væg. 
Men nu kaldte Arild Jenssøn paa ham, og uden 
at tøve længere sprang han ud af Vinduet. 

»Hvad nølede du efter?« spurgte Arild. 

»Brug jeres Øine og se selv!« sagde Hjemløs, 
idet han pegede paa Huset. 

Arild Jenssøn fulgte Vinket, og han behøvede 
ikke at spørge mere om, hvad den mørkhaarede 
Karl havde taget sig for. Et flammende Lysskær 
tegnede sig bag de splintrede Hornruder, og 
med det samme hørtes der en lydelig Knitren, 
der robede, at Ilden tog godt fat. 

»Se, hvor det brænderi« udbrød Anne-Marie 
og trykkede sig ængstelig op til sin Ledsager. 
»Om nu Moder Ivoka omkommer derinde 1 Hun 
har sagt til mig, at hun er min Moder, og hvor 
ved jeg, om hun ikke har talt Sandhed! Hellige 
Jomfru Maria — hun maa ikke dø!« 

»Det har ingen Fare!« trøstede Arild. »De 
sover jo ikke og kan sagtens slippe ud. De maa 
allerede have mærket Ilden. Jeg synes, jeg 
hører Raab derinde!« 

»Men om de nu ikke faar Stunder til at 
bjerge sigU udbrød Anne-Marie i samme angst- 
fulde Tone som før . . . »Nej, nej — hvem de 
end er, saa bør de ikke lide denne grusomme 
Død . . . Det er en skændig Udaad, din Følge- 
svend har øvet . . .« 

»Hvi fandt du ogsaa paa den Galskab, du 
taabelige Hjemløs!« sagde Arild ærgerlig. »Anne- 
Marie har Ret — hvor store Skalke de end er, 
gider jeg ikke være med til at brænde dem inde. 
Tag dig af min Søster! Saa springer jeg ind 
og hjælper dem at aabne Porten!« 

»Jeg mente at øve en god Gjerning ved at 
ryge Rævene ud af deres Hule!« mumlede Svend 
Hjemløs og kløede sig i sit tykke Hoved. »Og 
saa skjælder I mig for det oven i Kjøbet! Tag 
selv Vare paa eders Søster, saa skal jeg imidlertid 
purre Hexene ud!« 

Forinden Arild Jenssøn kunde gjøre Ind- 
vendinger, var den lange Karl sprunget gjennem 
Vinduet ind i Huset. Ilden havde allerede bredt 
sig til den brøstfældige Bindingsværks Mur, og 
om faa Minuter kunde den naa Taget. Der var 
ingen Mennesker paa Gaden i den sene Natte- 
time, men Lysskæret, der blev stærkere og 
stærkere, vækkede nogle af Naboerne, der kom 
halvnøgne til Syne i de nærmest liggende Huses 
Vinduer og Bislag, og snart lød et skingrende 
Brandraab gjennem den øde By. 

Inde i Stodderæsken spredte Ilden sig fra 
Længe til Længe. Underlige, fantastiske Skik- 
kelser, svøbte i brogede Pjalter, entrede ned ad 
Trappen eller sprang hovedkulds ud af Vinduerne 
for at flokkes sammen i det snevre Gaardsrum, 
hvor de trængtes og puffedes for at finde Ud- 
gangen. Men Portrummet var opfyldt af Ild- 
gnister og Røg, og ingen vovede sig derind. 
De raabte, først ynkelig, derpaa forbitret og 
truende paa Ølkonen, Maren Bødkers; de skjældte 
hende for Hex og Mordbrænderske — men 
hverken hun eller røde Ivoka kom til Syne, hvad 
enten nu Ilden havde spærret dem Vejen, eller 
de vare slupne bort ad en Smutvej, som ingen 
andre kjendte. Pludselig lød der tunge Slag mod 
den stængede Port. Det var Svend Hjemløs, 
der omsider havde faaet Tværbommen skudt fra 
og nu brugte den til at sprænge Porten. I 
samme Øjeblik som Flammerne greb fat i Taget, 
sprang Porten op, og Landstrygerne, der havde 
været til Huse i Stodderæsken, foer tværs igjennem 
Ild og Røg for at slippe ud i det fri. 

Brandklokkens Klemten lød over Staden. 
Naboerne kom løbende med Kar og Spande, 
som de havde fyldt ved Brønden. Vægterne 
raabte Ildløs, og Borgerne ilede til fra alle Kvar- 
terer af Staden, saaledes som Loven foreskrev. 

Oppe fra Højbro kom en Høvedsmand 
ridende og fulgte Strømmen af Borgere, Vægtere 

Og Bysvende, der drog ned mod Brandstedet. 
Da han havde naaet St. Nicolaj Kirke, var 
Trængslen saa stor, at han maatte staa af Hesten 
og binde den ved Kirkedøren, medens han gik 
videre til Fods. Han lagde Vejen tværs over 
Kirkegaarden, og ved et af de yderst liggende 
Gravmonumenter, lige overfor det brændende Hus, 
fik Høvedsmanden Øje paa Arild Jenssøn, der 
havde lagt sin Arm om Skulderen paa en ung, 
taterklædt Pige, medens hun klyngede sig i stum 
Angst til ham. Bag ved dem stod en lang, 
mørkhaaret Karl, der med en halvt fortrædelig, 
halvt nysgjerrig Mine betragtede Ildebranden. 

Høvedsmanden standsede foran disse Folk, 
og da han et Øjeblik havde betragtet dem med 
kj endelig Forundring, udbrød han: 

»Nu forstaar jeg, at du saa tidlig forlod 
Drikkelaget, gode Arild ! Du vilde søge Æventyr 
paa egen Haand, og den Narrifax til Hjemløs 
har du faaet med digl I ser mig begge ud til 
at have faaet revet Skind! Hvem er Skjøn- 
jomfruen dér? Har du bjerget hende ud af det 
brændende Hus?« 

»Peder Skraml« raabte Arild Jenssøn, der 
først nu fik Øje paa sin Høvedsmand. »Godt, 
at I kommer, kjære Herre — thi jeg er i stor 
Vaande med, hvor jeg skal føre min arme Søster 
hen . . . Ved et Under har jeg fundet hende igjen, 
og jeg vover ikke at vige fra hendes Side . . .« 

»Den lille Anne-Marie !« nikkede Peder Skram. 
»Nu, der er vel Raad for at skaffe hende et 
ærligt Husly! Men Tiden er knap, Arild — vi 
har faaet Søndenvejr — Isen bryder op — i 
Morgen hugger vi os en Rende gjennem Havnen, 
og derefter styrer vi nordpaa til Norge . . .« 

Borgere, Vægtere og Bysvende tumlede 
endnu med Kar og Spande for at øse Vand paa 
Ilden. Peder Skram tog Haand med i Arbejdet 
og viste Borgerne tilrette, saa der kom bedre 
Gang i det. Men det var ørkesløs Gjerning. 
Stodderæsken var et luende Baal, hvis Flammer 
lyste vidt omkring, over de nedtraadte Grave og 
Mindesmærkerne, saa de traadte frem med store, 
spogelseagtige Omrids i det rødlig farvede Skær. 
Og Ilden lyste videre endnu, over de omhggende 
Husgavle og over selve det mægtige Kirketaarn, 
hvorfra Brandklokkens Klemten lød med skræm- 
mende Klang ud over Staden. 

TREDIE KAPITEL. 

Æventyr i Norge. 



rra en fremspringende Klippespids i Oslo 
Fjord hæver sig Akershus Fæstning. Set fra 
Hovedøen, en Kvartmils Vej længere sydpaa, 
tager Slottet sig stærkt og anseeligt ud, med 
sine befæstede Taarne og tykke Mure. Dets 
Oprindelse kjendes ikke med Sikkerhed, men det 
nævnes første Gang i Begyndelsen af det fjortende 
Aarhundrede, da det i Vinteren 1310 blev belejret 
af den svenske Hertug Erik. I de ældste Tider 
fandtes der tre befæstede Taarne, som kaldtes 
»Fuglesang«, »Vovehals« og »Jomfrutaarnet«, 
men allerede under Hakon den sjette, i Aarene 
1355 — 80, blev Fæstningen forsynet med nye 
Bygninger paa Øst- og Vestsiden af »Fugle- 
sang« og »Vovehals«; der opførtes en stor Sal 
og en Borgestue og desuden et nyt Taarn: 

»St. Knuds Taarnet« eller »Kanniketaarnet«, hvilket 
sidste Navn skrev sig fra den Omstændighed, at 
Kannikerne i Oslo havde bidraget til dets Op- 
forelse. 

Næsten tre tusinde Alen fra Slottet laa Oslo 
By, der i sin Blomstringstid havde tre Klostre 
og otte Kirker, hvoraf St. Halvards Domkirke 
— indviet til den norske Helgen Halvard Vebj ørn- 
son — var den fornemste. Og nær ved Slot og 
By hævede sig Fjældene, med Egebjerg og 
Frogneraasen, hvorfra man kunde skue langt ud 
over Land og Sø — i klart Vejr til Telemarkens 
snedækte Fjældtoppe og mod Øst til Rigets 
Grændse. 

Fjorden med Hovedøen og Ladegaardøen, 
By og Slot og Fjælde dannede alt tilsammen et 
saare skjønt Syn. Det føltes som lutter rene og 
straalende Farver, hvor man saå hen: ud over 
Fæstningens Stenmure, over Byen med dens røde 
Træhuse og luende Kirkespir, over Granskove 
og blaanende Fjældskrænter og langt borte de 
hvide, snedækkede Tinder. 

Men helst skulde der høj og klar Luft til, for 
at man kunde glæde sig over Landets Skjønhed. 
En Nat med Snetykning og Storm kunde selv 
en rejsende Troubadour, om han havde forvildet 
sig saa langt nordpaa, glemme at prise Naturens 
Herlighed, og end mere maatte det undskyldes, 
naar fjendtlige Krigsfolk, grove Skippere og 

Landsknægte, snarest vare til Sinds at bande og 
skjælde den Kurs, de maatte styre op imod 
Oslo og Akershus. 

Og saadan var det just Tilfældet med Mand- 
skabet paa de danske Skibe, som en Nat i Marts 
Maaned 1532 var i Færd med efter bedste Be- 
skub at navigere op ad Oslo Fjord. Bælgmørkt 
var det; Sne og Slud stod Folkene lige i Ansigtet, 
og Vinden peb og hylede, som om Sejl og Tove 
skulde slides i tusinde Stykker. 

Paa det forreste af de tre Skibe, der fulgte 
forsigtig i hinandens Kjølvand, kommanderede 
Admiralen Tile Giseler. Det var Kravellen 
»Michael«, der førte an. Den 4de Marts var 
den lille Flaade, bestaaende af sex lybske og tre 
danske Fartøjer, afgaaet fra Kjøbenhavn. Det 
var Hensigten, at man undervejs skulde se 
Lejlighed til at forraske fem af Kong Christierns 
Skibe, der sagdes at ligge ved Marstrand, og 
derefter skulde man søge at naa op til Oslo. 
Men Storm og Modvind havde forsinket Sejladsen, 
saa at Flaaden først naaede Marstrand den 14de 
Marts, og dér fik man at vide, at Kong Christierns 
Skibe vare løbne ad Oslo til allerede for en Uge 
siden. Tile Giseler plejede nu Raad med sin 
Ledsager, Peder Skram, der var fulgt med som 
Høvedsmand over Krigsknægtene, og med den 
lybske Admiral, Friederich Brun, og Peder Skram 
tog Ordet for, at man ufortøvet skulde forfølge 

Kong Christierns Skibe, thi naar man selv var 
bleven opholdt af Storm og Modvind, maatte 
der være Sandsynlighed for, at det samme var 
Tilfældet med de fjendtlige Fartøjer, og at der 
derfor var god Udsigt til at indhente dem, inden 
de naaede Oslo. Dette Raad fandt man værd 
at følge, og det viste sig, at Peder Skram ikke 
havde taget fejl. Der blev holdt skarpt Udkig 
Nat og Dag, og da man naaede Tønsberg, op- 
dagede man, at Kong Christierns Fartøjer havde 
kastet Anker bag en Klippe ved Jersøen. En 
Spejder blev udsendt, og da han kom tilbage 
med den Melding, at den fjendtlige Skipper var 
gaaet i Land for at skaffe Proviant, tog Tile 
Giseler og Peder Skram Lejligheden i Agt; i 
Forening med den lybske Admiral, der ligesaa 
lidt som sine danske Fæller lod det skorte paa 
Raskhed og Snarraadighed, rustede man sig til 
Angrebet, og i en Haande vending blev Kong 
Christierns fem Skibe overrumplede og tagne. 
Noget synderlig kostbart Bytte var det ikke, 
man gjorde, thi Fartøjerne var slet forsynede og 
havde kun maadeligt Skyts; men derimod fandt 
man en Del, Kong Christiern tilhørende vigtige 
Brevskaber, som man tog i omhyggelig For- 
varing. 

Efter denne Bedrift sejlede Peder Skram og 
Tile Giseler den 27de Marts fra Jersøen, og den 
28de var man kommen Akershus paa to Sømile 

nær. Men imidlertid havde Vejret atter forværret 
sig. Ved Nattens Frembrud faldt det ind med 
Snetykning; man maatte stryge Sejlene for ikke 
at løbe mod Klipperne; Provianten var noget 
nær sluppen op, og Mandskabet knurrede. 

Om Bord paa Kravellen holdt Tile Giseler og 
Peder Skram Skibsraad. De stod forude i Skibet, 
og den hlle Admiral bandte og svoer sine dyreste 
Eder over det Djævlens Mandskab, han havde 
faaet med. 

»Før vi gik om Bord, var de allesammen 
Styrmænd paa Landet I« raabte han hidsig; »men 
nu ved ingen af de Tyveknægte, hvor vi er I 
Hvad siger I, gode Peder Skram? Det hjælper 
lidet, at vi har hjulpet Lybekkeren, eller at han 
har hjulpet os, med at tage de lumpne fem 
Skibe, naar vi ikke naaer i god Behold til 
Akershus, desformedelst det er vort fornemste 
Ærinde . . .« 

Peder Skram havde lænet sig op mod Far- 
tøjets Ræling, og ved Skinnet fra Skibslygten, 
der var anbragt forude, kunde man tydelig se 
hans Ansigt og det store, lyse Skæg. Hans 
Mine var sorgløs, næsten munter, som om Sne- 
sluddet og Stormen havde en særegen Tiltræk- 
ning for ham. Ligesaa fornøjet var Klangen i 
hans Stemme, da han svarede den lille, hidsige 
Admiral: 

»Hvem siger vel, at vi ikke skulle naa Akers- 
hus, gode Tile! Jeg synes, vi er saa godt paa 
Veje dertil, som vi vel kan forlange: Kan I 
høre, hvordan Fartøjets Skrog skurer mod de 
drivende Isflager? Det skal ikke vare længe, før 
vi bliver nødt til at ise os frem. Men Slottet 
skal vi naa, hvad enten det bliver over Vandet 
eller over Isen — det indestaar jeg jer for!« 

»I har et lystigt Sind, Peder Skraml« 
brummede Tile Giseler med et beundrende Blik 
paa sin Fælle. »Der er ikke den Hindring eller 
Gjenvordighed, som mægter at gj øre jer modløs! 
Nuvel, eftersom jeg paa hele denne Rejse har 
vænnet mig til at spørge jer til Raads, saa vil 
jeg ogsaa gjøre det nu: Hvordan tykkes I, at vi 
bedst og sikrest kan komme saa nær ind til 
Akershus, at vi kan faa Forbindelse med Slots- 
herren?« 

»Det skal jeg sige jer med faa Ord, brave 
Tile!« lød Svaret. »Det sikreste er, at vi lægger 
bi her, til Dagen gryer, eller til Vejret bedager 
sig, og Maanen kommer frem, saa at vi kan 
observere, hvor vi er. I Morgen maa vi begynde 
Isningen, og forholder det sig, som der er Aarsag 
til at formode, at Kong Christiern har besat 
Hovedøen og de nærmest liggende Klipper og 
vil beskyde os derfra med sine Hagebøsser, saa 
maa vi kraftig besvare Ilden, at vi ikke skulle 
blive standsede i vor Fremgang. Men for i Nat 

raader jeg til, at vi giver Folkene den Hvile og 
Vederkvægelse, de har behov — et Par Tønder 
tysk 01 har vi endnu i Lasten — thi i Morgen 
skal hver Mand gjøre sit Yderste, med det gode 
eller det ondeU 

»Der er Mening i den Tale!« nikkede Tile 
Giseler. »Jeg vil lade Folkene faa en Extra- 
Ration, skjønt de snarere havde fortjent Hug 
end 01, de Aalestangere og Pærekællinger I 
Fanden være Skipper med sligt et Mandskab, 
som jeg har maattet hyre denne Gang!« 

Tile Giseler slentrede bort for at uddele 
sine Befalinger, og da Peder Skram havde set, 
at Ankeret var kastet og Udkigsmændene paa 
deres Post, trak han sig tilbage til Kahytten 
agter i Fartøjet. 

I det lave Rum, hvor en velvoxen Mand 
knapt kunde staa oprejst, hang der i en rusten 
Jærnkjæde under Loftet en Lygte, som slingrede 
frem og tilbage ved Fartøjets stærkt duvende 
Bevægelser. Langs Kahyttens Vægge var anbragt 
en smal, hyndedækket Bænk, der tillige gjorde 
Tjeneste som Køjeplads, og midt paa Gulvet 
var fastspigret et lille, rundt Bord. Foran dette, 
med Ansigtet vendt mod Kahytsdøren, sad Arild 
Jenssøn. Han holdt en Blystift i Haanden og 
fæstede nogle sære Tegn og Figurer paa et 
Stykke Pergament, sem han havde bredt om- 
hyggelig ud paa Bordet, medens han jævnlig 

glattede paa det, snart med Albuen, snart med 
Haanden, som om han ikke kunde faa det til at 
ligge rigtig tilpas. 

Den unge Svend var saa optagen af denne 
mærkelige Sysselsættelse, at han ikke hørte 
Kahytsdøren blive aabnet. Og Peder Skram 
blev staaende ganske forbavset ved at se sin 
Ven og Fælle sysle saa ivrig med Pen og 
Pergament. 

»Jeg troede, du sov sødeligen, Arild!« 
udbrød han. »Du kunde vel trænge dertil efter 
den sidste Vagt! Og saa sidder du der og 
prenter Skrift, saa Sveden perler dig paa Panden ! 
Er du bleven galen, gode Arild, eller er det en 
Forskrivning, du sætter op, om, hvem der skal 
arve Bo og Gods efter dig, saafremt det lykkes 
os at rende Panden mod Klipperne heroppe!« 

»Hverken det ene eller det andet, Herre!« 
svarede Arild med en alvorlig Mine, og idet 
han endelig saa op. »Men jeg har sat mig for, 
at inden vi naaer Norges Kyst, skal I have 
Redelighed paa, hvad der hændte Svend Hjemløs 
og mig i »Stodderæsken«, og eftersom I endnu 
ikke har havt Stunder til at høre min Beretning, 
saa vil jeg prente det ned altsammen, skjønt det 
er et Sygens Arbejde for n^g at haandtere Bly- 
stiften . . .« 

»Det var et Pokkers Indfald!« udbrød Peder 
Skram leende. »Hvi kan du ikke give Tid? 

Saa længe jeg er i Kongens Ærinde, har jeg ej 
Tanker for mine egne Sager. Og synderlig 
vigtigt er det vel heller ikke, hvad du kan have 
at berette . . . Det bedste var, at du fandt den 
lille Anne-Marie, og at hun nu er i gode Hænder 
hos Jomfru Elsebe. — Hvad du ellers kan have 
udspejdet i »Stodderæsken«, lægger jeg ikke 
stor Vægt paa . . .« 

»Men deri gjør I Uret, Herre!« svarede 
Arild med den samme alvorlige Mine som før . . . 
»I har vist mig et nyt og stort Venskabsstykke 
ved at lade eders Fæstemø tage Vare paa min 
stakkels Søster, og jeg vilde ilde lønne jer 
derfor, om jeg ikke lagde mig eders Velfærd 
paa Sinde, naar I selv bekymrer jer saa lidet 
derom ... Se her, kjære Peder Skram, hvad 
jeg har prentet ned om Junkeren af Hopfenstein 
og eders Medbejler, Kong Frederiks Øverste . . . 
Jeg har ikke glemt en Tøddel af, hvad de to 
Kumpaner hviskede hinanden i Øret . . .« 

Med disse Ord rakte Arild Jenssøn Høveds- 
manden det beskrevne Pergament. 

Peder Skram betragtede de sære Tegn og 
rystede paa Hovedet. 

»Skal det være Bogstaver!« spurgte han. 

Arild Jenssøn nikkede med synlig Stolthed 
over sin boglige Lærdom. 

»Nu — synderlig forfaren er jeg knapt selv 
i den ædle Skrivekunst. Men et Brev kan jeg 

dog prente, og saa meget kan jeg sige dig, at 
ingen kristen Sjæl faar du til at tyde de Bog- 
staver. Snak saa hellere løs, min Gut — naar 
det endelig skal være. Vi har nogle Timer for 
os, inden vort Dagværk begynder 1« 

Peder Skram satte sig paa Bænken ved 
Siden af Arild Jenssøn, og medens han støttede 
Albuen paa Bordet og Hovedet i begge sine 
Hænder, lavede han sig til at høre paa, hvad 
hans Kammerat havde at berette. Vinden susede 
i Skibets Tovværk og ruskede i Kahytsdøren 
med smaa, hastige Smæld; men det forstyrrede 
dem ikke. 

»Den sorte Junker, som overfaldt os i Skoven 
ved Mainz, er eders Dødsfjende endnu den Dag 
i Dag!« sagde Arild Jenssøn. »Skillerummet i 
Maren Bødkers Hus var ikke tykkere, end at jeg 
kunde høre hvert Ord, som han og Reinvald af 
Heidersdorf talte. De lagde Raad op mod jer, 
Herre, og ikke aleneste mod jert Liv, men ogsaa 
mod jert dyreste Hjærteanliggende. Junkeren af 
Hopfenstein lod sig forstaa med, at han havde 
en fornem Klient, en af de mægtige, lybekske 
Raadsherrer, der var rede til at melde sig som 
Bejler til Jomfru Elsebes Haand, og Junkeren 
mente derved at tjene baade sine egne og Reinvald 
af Heidersdorfs Planer. Øversten skulde tale 
derom til Tyge Krabbe og derved sætte sig fast 
i Marskens Gunst, og den maledidede sorte 

Junker gned sig allerede i Hænderne ved Tanken 
om det Puds, han vilde spille jer . . .« 

»Hvi fortalte du mig ikke det, inden vi 
sejlede fra Kjøbenhavnl« spurgte Peder Skram. 

»I vilde jo ikke lade mig komme til Orde, 
Herre!« gjenmælede Arild Jenssøn. »Jeg har de 
Snese Gange havt Munden paa Gled, baade i de 
Dage, vi gjorde os sejlklare, og mens vi har 
været her om Bord. Men I og Tile Giseler har 
ikke havt et Minut tilovers, og var det ikke for 
mine skjønne Bogstavers Skyld, som var saa 
heldige at vække eders Nyfigenhed, saa havde I 
vel heller ikke ladet mig komme til Orde i 
Aften . . .« 

»De Hundsvoter 1 De Ærkeskælme og 
Fandens Skalkel« raabte Peder Skram, idet han 
sprang op og begyndte at gaa hidsig frem og 
tilbage i den snævre Kahyt. »Tænker de, at 
de skal narre liden Elsebe fra migl De Spids- 
buber og Rævebælge! Men de forregner sig! 
Mit Ærinde paa Akershus skal jeg faa udrettet 
trods Storm og Is, og før de tænker det, har de 
mig igjen i Kjøbenhavn . . . Nuvel, Arild Jenssøn! 
Har du mere at berette af samme Kaliber?« 

»Ikkuns det. Herre, at det er et fælt og 
djævelsk Maskepi, der er smeddet sammen mod 
jer. Den sorte Junker og Hr. Reinvald af 
Heidersdorf vil jer til Livs, og jeg beder jer 
derfor indstændigen, at I vil være paa jer Post, 

naar I kommer tilbage til Danmark, og handle 
mindre sorgløst, end I ellers har for Skik . . .« 

»Vil du ogsaa bede Fuglene om at lade 
være at flyve og Træerne at knoppes og grønnes, 
naar det bliver Vaar!« udbrød Peder Skram i en 
ærgerlig Tone. »Hvor kan jeg skifte det Sind, 
som Vorherre har givet mig! Vil du have mig 
forvandlet til en Heldøre og en Kryster, der 
ængstelig spejder og kigger, før han gaar 
frem! . . . Nej, gode Arild, jeg bliver rasendes, 
naar jeg tror, man vil liste fra mig med Vold 
eller Svig, hvad jeg har kjærest i Verden. Jeg 
vil hugge løs baade paa Kongens og mine egne 
Fjender uden at se til højre eller venstre . . . 
Og det vil du vel med, Arild Jenssøn, om jeg 
kj ender dig ret!« 

»Ja, vist vil jeg, kjære Peder Skram!« raabte 
den unge Svend og gav sig pludselig til at 
rive sit møjsommelig beskrevne Pergamentsark i 
Stumper og Stykker. »Pokker i Vold med den 
maledidede sorte Junker og hele Maskepiet! Nu 
har jeg lettet mit Hjærte for, hvad jeg havde at 
sige jer, og Resten giver jeg en god Dag . . . 
Naar tænker I, Herre, at vi kan naa Akershus?« 

»Det beror alene paa, hvor mandhaftigt vore 
Folk tager fat med at ise os frem gjennem 
Fjorden . . . Jeg synes, det lysner en Kjende!« 
tilføjede Peder Skram og gik hen til Kahyts- 
vinduet. »Det er Maanen, der kommer frem. 

Vejret har bedaget sig . . . Det var ikke ilde, 
om vi satte en Baad ud og gav os til at under- 
søge, hvor fast Isen ligger her omkring. Gider 
du være med til det Foretagende, Arild? Saa 
tager vi Hjemløs med; større Besætning behøver 
jeg ikke i Jollen . . . Men hvor er den lange 
Karl henne?« 

»Han ligger og sover inde under Bænken!« 
svarede Arild. »Jeg tror. Munden er gaaet i 
Baglaas paa ham igjen, siden han kom om Bord. 
Eller ogsaa har han forsnakket sig saa meget 
den Nat, jeg fulgte med ham til »Stodderæsken«, 
at han ikke har forvundet det endnu . . . Hej, du. 
Hjemløs! Vor Høvedsmand er her og spørger 
efter dig!« 

Arild Jenssøn bøjede sig ned og trak af alle 
Kræfter i den lange, mørkhaarede Karl, der 
havde lagt sig til Ro under Kahytsbænken. Og 
Svend Hjemløs brugte som sædvanlig ligesaa 
ringe Tid til at vaagne op som til at falde i 
Blund. Da han fik Øje paa Høvedsmanden, kom 
han i en Fart paa Benene og gned Søvnen af 
Øjnene med sin laadne Hue. 

Peder Skram havde aabnet Kahytsdøren og 
saå ud. Det var hørt op at sne, og Maanen 
stod klar og lys mellem de jagende Skyer. Nede 
fra Folkelukafet kunde man høre Mandskabets 
Skraalen. Det stærke 01 havde bragt dem til 
at glemme Sejladsens Besværligheder, og de 

holdt sig nu ligesaa lystige, som de nylig havde 
været stridige og knarvorne. 

»Det er lyst nok til, at vi kan gaa fra 
Borde!« sagde Peder Skram. »Er I parate, 
Folk?« 

Det var de begge to. Tile Giseler kom til 
og spurgte, hvad de havde i Sinde, og Peder 
Skram forklarede kortelig sin Plan. Laa Isen 
saa fast, som han antog, var det bedst, at de 
strax begyndte Isningen for saa hurtigt som 
muligt at naa op til Akershus. Heri var Tile 
Giseler enig; de fik en Baad sat ud, og Peder 
Skram gik om Bord sammen med Arild Jenssøn 
og Svend Hjemløs. Flere Folk skjøttede han 
ikke om at have med. De nødvendige Redskaber 
til at maale Isens Styrke og Tykkelse tog de 
med sig. — 

Det første, graa Dagskær viste sig i Øst, da 
Peder Skram kom tilbage. Tile Giseler havde 
allerede et Par Timer spankuleret bandende op 
og ned ad Dækket, thi han følte sig overtydet 
om, at Baaden var bleven sejlet i Sænk af de 
omdrivende Isflager eller maaske snarere sad 
fast i Isen, saa Tilbagevejen var spærret for den 
forvovne Høvedsmand og hans Ledsagere. Men 
just som Tile Giselers Utaalmodighed havde 
naaet sit Højdepunkt, fik de Øje paa Jollen, og 
det varede ikke længe, før Peder Skram stod 
paa Kravellens Dæk, pudret hvid fra øverst til 

nederst af Rimtaagen, som havde bidt sig fast i 
hans Haar og Skæg og Klæder. 

»Isen er over en halv Mand dyb!« meldte 
han. »Men vil I som jeg, saa begynder vi ufor- 
tøvet vort Dagværk og iser os frem. Andet er 
der ikke at gjøre. Lad os strax sætte Mand- 
skabet i Arbejde! Har vi i Nat slaaet Hul paa 
vor sidste Tønde 01, saa skal de for Sanden 
ogsaa gjøre Nytte for Traktementet!« 

Der begyndte nu en besværlig Isning, som 
varede uafbrudt i to Dage. Peder Skram var 
paa Færde allevegne, og snart lokkede, snart 
truede han Folkene til at gjøre deres Pligt. 
Paaskedags Aften, den 30te Marts, var man 
kommen Akershus paa en Fjerdingvej nær, og 
fra Slottet maatte Mogens Gyldenstjerne nu 
tydelig kunne se den fremrykkende Undsætning. 
Men jo længere man kom ind i Isen, desto 
langsommere gik det fremad. Den følgende Dag 
aabnede Kong Christierns Folk en stærk Ild fra 
en nærliggende Klippe, og Peder Skram lod 
Isningen standse og trommede Folkene sammen, 
hvorpaa han selv satte sig i Spidsen for dem og 
rykkede frem til Angreb. Fjenden blev jaget 
bort fra Klippen, og Peder Skrams Folk hoverede 
allerede over Sejren; men næppe havde man 
igjen taget fat paa Isningen, før Fjenden kom 
tilbage, og nu flagrede der tolv Faner inde 

mellem Klipperne, medens Hagebøsserne begyndte 
en livlig Skyden. 

Peder Skrams Mandskab vægrede sig ved 
at gaa frem anden Gang; thi de mente, det var 
den visse Død at vove sig mod en saa overlegen 
Fjende. Men Høvedsmanden spærrede Vejen 
for dem, der vilde fly tilbage til Skibene, og 
medens hans Ansigt blussede af Harme og Kamp- 
lyst, raabte han til Knægtene: 

»Er I galne. Folk! Vil I fly for de fjendt- 
lige Faner, naar der intet Mandskab staar hosl 
Jeg siger jer, det er et Puds, Fjenden spiller osl 
Han har paa Skrømt stillet Fanerne op. Frem, 
om I har Livet kjært, thi jeg hugger jer ned 
med mine egne Hænder, om I flyer!« 

Denne Tale forstod Folkene. De løb frem 
paany. Og hvad enten Peder Skram havde 
faaet Melding igjennem en Overløber, eller han 
kun havde gjættet sig til Sammenhængen, vist 
og sandt var det, at der manglede Størsteparten 
af det Mandskab, som skulde have hørt til de 
tolv fjendtlige Faner. Ikke desmindre var Kong 
Christierns Skytter og Knægte de mandstærkeste, 
og der opstod en blodig Skærmydsel. Fjenden 
trængte ud paa Isen, og der faldt mange Folk 
paa begge Sider, forinden Peder Skram havde 
tilkæmpet sig Sejren og jaget Fjenden tilbage, 
ind mellem Klipperne. 

13* 

Det var den iste April, at denne Kamp 
foregik, og Natten derefter — en stille og 
maanelys Nat, der havde afløst den sidste Tids 
Storm og Uvejr — havde Peder Skram og hans 
Folk søgt Hvile paa Kravellen »Michaels« Dæk. 
Klokken kunde være paa det Lag nær ved et, 
og der var fuldkommen stille ude over Fjorden 
og Kysten. 

Peder Skram og Tile Giseler havde trukket 
sig tilbage til Kahytten. Skibsvagten var nylig 
afløst, og Udkigsmanden paa sin Post, men for- 
øvrigt var der næppe nogen Fare for, at Kong 
Christierns Folk vilde vove sig ud til Skibene. 
Tile Giseler drak Peder Skram til af en stor 
Ølkande, thi de kunde begge to trænge til en 
forsvarlig Hjærtestyrkning efter det strænge Dag- 
værk. Man havde tilmed benyttet de sidste 
Timer før Midnat til at fortsætte Isningen, og 
nu, da Fjenden var fordreven fra de nærmeste 
Omgivelser, haabede man paa en eller anden Vis 
at faa Forbindelse med Fæstningen. 

»Lad os drikke paa en god Dag i Morgen!« 
sagde Tile Giseler og stødte sin Ølkande mod 
Peder Skrams Bæger; men ligesom han vilde til 
at føre Kanden til Munden, hørtes der et stort 
Skraal og Spektakel udenfor paa Dækket. 

»Nu — det lader end ikke til, at de under 
os Fred Natten over!« udbrød den lille Admiral, 

hvorpaa han ganske koldsindig drak ud til 
Bunden. »Hvad kan der nu være paa Færde?« 

»Det er sagtens nogle af Knægtene, der er 
blevne uens!« mente Peder Skram. »Fjenden 
er det vist ikke. Men lad os selv se efter . . .« 

Høvedsmanden rejste sig op, men forinden 
han naaede Kahytsdøren, blev den reven op 
udvendig fra, og i Døraabningen stod Svend 
Hjemløs, der saå paafaldende bleg og for- 
styrret ud. 

»For Allandsens Syger! Hvordan er det, 
du ser ud!« udbrød Høvedsmanden. »Har I 
holdt saa slet Udkig, at vi er blevne forraskede, 
saa skal gamle Erik annamme jer alle til Hobe!« 

Men Svend Hjemløs rystede paa Hovedet 
og pegede ud paa Dækket, som om han vilde 
give til Kjende, at Høvedsmanden og Admiralen 
selv maatte overtyde sig om, hvad der gik 
for sig. 

Uden at spilde Tiden med flere Spørgsmaal 
sprang Peder Skram ud af den aabne Kahytsdør; 
det samme gjorde Tile Giseler, og Svend Hjemløs 
fulgte bag efter. 

De saå, at en Del af Folkene havde samlet 
sig forude i Skibet, og en af dem viste med 
Haanden ud over den store, snedækkede Flade, 
der laa klart oplyst af Maaneskinnet. Der var 
en særegen Uro og Ophidselse over Mandskabet, 

og saa snart Peder Skram nærmede sig, flokkedes 
Folkene ivrig omkring ham. 

»Se der, strænge Herre!« sagde en rød- 
skægget Krigsknægt, der havde svøbt et for- 
revet Ulveskind om sine Skuldre for at beskytte 
sig mod Kulden. »Se der. Herre! Hvad antager 
I det for?« Og med det samme pegede han 
ud over Isen, ligesom hans Kammerat nylig 
havde gjort. 

»Hvad mener du?« spurgte Peder Skram 
i en ærgerlig Tone. »Er den onde Syge faret i 
jer? Eller ser I Aander og Gjenfærd?« 

»Det er sandt og vist! Det er et Gjenfa^rd! 
Et Gjenfærd!« udbrød nogle af Knægtene, men 
med en underlig lav og forsigtig Stemme, som 
ellers ikke plejede at være dem egen. 

Peder Skram rystede fortrædelig paa Hovedet, 
men med det samme fulgte hans Blik den Ret- 
ning, hvor Folkene pegede ud over den islagte 
Fjord, og midt ude i Maanelyset saå han nu 
virkelig noget hvidt og ligesom gjennemsigtigt, 
der bevægede sig henimod Fartøjet, knapt 
hundrede Alen derfra. 

»Ser I det nu, Hr. Høvedsmand?« spurgte 
den rødskæggede Knægt med Ulveskindet. »Det 
var Svend Hjemløs, som først viste os det! Man 
siger, at Hjemløs en Gang for mange Aar siden 
har fægtet med et Gjenfærd. Og da han saå 

det derude, saa foer han sporenstregs afsted 
efter jer . . .« 

Svend Hjemløs, der havde nærmet sig 
Klyngen, nikkede bekræftende, som om han ikke 
kunde nægte Rigtigheden af, hvad hans Kammerat 
sagde. Og paa samme Tid rystede han over 
sin lange Krop, saa Tænderne klaprede i Munden 
paa ham. 

Peder Skram saa fra den ene til den anden 
af Folkene og derefter ud paa Isen. Synet 
derude tog sig unægtelig sælsomt og fantastisk 
ud. Det havde samme hvide Farve som Sneen, 
der dækkede Fjorden, og adskilte sig kun derfra 
ved de underlige, stødvise Bevægelser, hvormed 
det nærmede sig Fartøjet. Men skjønt Peder 
Skram holdt fast ved, at der var mange Ting, 
som overgik skrøbelige Menneskers Forstand, saa 
var han dog ikke let at skræmme, end ikke med 
overnaturlige Tegn og Syner, og han blev derfor 
rolig staaende ved Skibets Ræling og betragtede 
den hvide Skikkelse, der nærmede sig over Isen. 
Til Folkene sagde han: 

»Havde I en ren Samvittighed, Knægte, saa 
havde I ej nødig at ræddes hverken for levende 
eller døde. Hver Mand bliver her, indtil vi har 
forvisset os om, hvad dette sære Syn betyder . . .« 

»Hum — jeg har dog altid hørt,« sagde 
Tile Giseler, der stod bag ved ham — »at man 

skal vogte sig for overnaturlige Væsener og al 
Slags Djævelskab . . .« 

»Tøv og Snak, Tile Giseler!« svarede Peder 
Skram. »I kan vel forstaa, at om det var et 
Gjenfærd, saa skjøttede det ikke om at nærme 
sig et Fartøj, hvor Størsteparten af Mandskabet 
er lysvaagentl Jeg skjønner snarere, at det er 
en formummet Spejder . . .« 

»Men om det var en saadan, saa vilde han 
vel heller ikke gaa lige løs paa Fartøjet!« 
brummede Tile Giseler. 

»Deri kan I have nogen Ret, gode Tile. 
Men det var jo tænkeligt, han bilder sig ind, at 
vi ikke kan se ham, eftersom hans Klæder har 
samme Farve som Sneen ... Vi vil snart faa 
Rede paa Sammenhængen . . .« 

Skikkelsen var nu tæt ved Fartøjet, og 
Folkene trak sig uvilkaarlig lidt tilbage. Men 
Peder Skram bøjede sig frem over Rælingen og 
raabte ned: 

»Hvem er I, god' Karl? Og hvad Ærinde 
har I om Bord?« 

»Jeg kommer fra Slotsherren paa Akershus!« 
sagde den hvide Skikkelse med saa tydelig og 
naturlig Stemme, at der ikke længer kunde være 
Tvivl om, at det var et levende Menneske og 
hverken noget Gjenfærd eller anden overnaturlig 
Aabenbaring. »Hjælp mig over den brede Rende 
her, saa jeg ikke dumper i paa Hovedet!« 

»Der kan I høre, I Kyllingehoveder!« raabte 
Peder Skram leende. »Det er en ærlig Krigs- 
karl, som har sneget sig ud fra Fæstningen. Kan 
I nu skyde Hjærtet op i Livet!« 

Folkene var atter stimlede sammen ved 
Ræhngen, og de kunde nu selv overbevise sig 
om, hvordan det hang sammen med det underlige 
Syn, der havde indjaget dem en saa unødvendig 
Forskrækkelse. Manden var ualmindelig lang og 
tynd, og han var iført en Ligskjorte, der naaede 
ham helt ned til Fødderne, medens hans Hoved 
var indhyllet i et hvidt Klæde, hvilket alt til- 
sammen havde givet ham Udseende som et 
Gjenfærd. Folkene lo nu selv af deres Frygt, 
og efter Høvedsmandens Befaling langede de en 
Tovende ud til den fremmede Krigsknægt for at 
hale ham om Bord. 

»Du kommer altsaa fra Mogens Gylden- 
stjerne?« sagde Peder Skram til Manden, saa 
snart han stod paa Dækket! 

»Javel, strænge Herre!« svarede Krigs- 
knægten. »Slotsherren sender mig til jer for 
at bede jer hidskikke ham nogle Knægte, 
noget Krudt, som vi have stor Mangel paa, og 
tillige, om I formaaer det, en Trommeslager, 
eftersom vor egen er falden ned fra Muren og 
har slaget sig ihjel. Men vor Høvedsmand beder 
jer ogsaa, at I vil ile af al Formue med at bringe 
ham denne Undsætning, thi Kong Christierns 



202 



Folk husere fælt i Staden og omkring Slottet, 
og om Hr. Mogens blot var bedre forsynet med 
Mandskab, da skulde han sagtens gjøre Fjenden 
langt større Afbræk, end han hidtil har for- 
maaet . . .« 

»Det er just derfor, vi er komne!« sagde 
Peder Skram og nikkede betænksomt. »I maa 
vel have set oppe fra Slottet, at vi har stræbt 
efter Evne for at naa op til jer. Men lige 
meget. Landsmand! Synet af dig har bragt mig 
paa et godt Indfald, og du kan hilse Slots- 
herren, at i hvordan det gaar eller ikke gaar, 
saa skal han i Morgen Nat faa alle de Knægte, 
vi har med om Bord, samt desuden, hvad han 
ellers ønsker — Krudt og en Trommeslager!« 

»Jeg tykkes dog ikke, I skulde love mere, 
end hvad vi med Sikkerhed kan holde!« be- 
mærkede Tile Giseler, der hidtil ikke havde 
blandet sig i Underhandlingerne. »Vi har endnu 
et godt Stykke at ise os frem, og ikke heller 
ved vi, hvor meget Fjenden kan forsinke os . . .« 

»Bryd jer ikke derom, gode Tile!« svarede 
Peder Skram. »Jeg skal holde, hvad jeg lover. 
Sig det til Hr. Mogens!« tilføjede han, henvendt 
til Krigsknægten. 

»Javel, strænge Herre!« 

»Hvad nyt ved du ellers at berette fra 
Akershus.^< 

»Intet af større Vigtighed, Herre!« gjen- 
mælede Krigsknægten. »Ved Midfaste Tid er 
Kong Christiern kommen fra Vigen tilbage til 
Oslo og har opslaget sin Lejr mellem Staden og 
Fæstningen. Han har belejret Slottet med aller- 
somstørste Flid og opført megen underlig Byg- 
ning, Skanser og Skærme, som aldrig før har 
været sete her i Landet. Og Brev paa Brev 
skikker han til vor Høvedsmand om Dagting- 
ninger og Overgivelse. Men Hr. Mogens lader 
sig ikke lokke. Han nytter Tiden og gjør 
Fjenden al den Skade, han formaar. Det hedder 
sig ogsaa, at der hersker megen ond Sot og 
Syge i Kongens Hær; Skyts skal de heller ikke 
have Overflod paa, og en Del af de største 
Skibe har Kong Christiern maattet skikke tilbage 
til Holland. Nogen Hjælp af Penge og Mand- 
skab kommer der vel nordenfjelds fra, fra Kirker 
og Præster og Bønder, men faar Hr. Mogens 
ikkun Undsætning i rette Tid, da skal det ikke 
holde svært at nedlægge hele Kong Christierns 
Magt . . . Det er, hvad jeg kan berette . . .« 

»Velan, Landsmand! Faa dig en Drik 01 
til Vederkvægelse og vend tilbage tdl Hr, Mogens, 
inden Dagen begynder at lysne. Bring ham det 
Budskab, jeg har givet dig med. I Morgen Nat 
hører I fra os!« 

Krigsknægten hilste og gik forud for at 
hente en Kande 01 hos Skibets Mandskab, inden 

han atter gik fra Borde, og imidlertid vendte 
Peder Skram sig om til Tile Giseler. 

»Her maa handles kjækt og hurtigt!« sagde 
han. »I Morgen maa vi fortsætte med Isningen, 
og naar Natten falder paa, vil jeg sætte den 
Plan i Værk, som er kommen mig i Hovedet 
— den skal føres igjennem, hvad enten vi endnu 
har langt eller kort frem til Fæstningen 1« 

Tile Giseler var ogsaa denne Gang villig til 
at lade Peder Skram raade, og man enedes i 
god Forstaaelse om de Forberedelser, der skulde 
træffes. Den næste Dag naaede man frem forbi 
Hovedøen. Men samtidig maatte der vedlige- 
holdes en heftig Skyden, thi Fjenden havde 
besat Højderne, og først sent paa Dagen lykkedes 
det Peder Skram efter gjentagne Angreb at for- 
drive ham derfra. 

Ved Mørkets Frembrud kaldte Høvedsmanden 
Krigsknægtene sammen paa Kravellens Dæk. 
Der var ialt fyrretyve fremmede Landsknægte for- 
uden sex danske Karle, der ligeledes stod under 
Høvedsmandens Befaling. Og til denne brogede 
Hob, der syntes mere oplagt til at yppe Kiv 
end til at lystre, holdt Peder Skram følgende 
Tale : 

»Hør nu vel efter. Folk, og prent jer ind, 
hvad jeg siger jer! I bed vel Mærke i den 
gæve Karl, som sidste Nat sneg sig ud til os 

fra Fæstningen, og som havde formummet sig 
saa listelig, at man holdt ham for en Aand eller 
et Gjenfærd? Ser I, Folk, saadan en herlig 
Spas vil jeg nu ogsaa lade jer forsøge, og jeg 
vil selv stille mig i Spidsen for jer. Vor gode 
Skipper har sørget for, at der er en lang, hvid 
Skjorte parat til enhver af jer. Den ifører I jer; 
man kan da ikke skælne jer fra den hvide 
Sne, som dækker Fjorden. Desforuden er 
der et godt Forraad af Krudt og Kugler, som 
I fordeler mellem jer og tager paa Nakken! 
Med denne Oppakning gaar vi over Isen lige op 
til Slottet. Haler vi godt ud og har Øjnene 
med os, saa naaer vi nok derop i god Behold, 
men ser I jer ikke for, kan det ogsaa hænde, 
at vi dumper i en Vaage og gaar til Bunds med 
det samme. Men tilbage til Skibene kommer I 
allenfals ikke, thi jeg har svoret paa, at Akershus 
skal undsættes endnu i Nat, og det Løfte har 
jeg i Sinde at holde 1« 

Nogle af Knægtene knurrede over denne 
Befaling, og de syntes overhovedet ikke at have 
stor Lyst til at give sig ud paa det farlige Fore- 
tagende. Under disse Omstændigheder fandt 
Peder Skram det tjenligst at tage Krigsfolkene 
med Lempe, og forinden de fik Stunder til at 
give deres Mishag tydeligere til Kjende, tog han 
paany Ordet: 

»Det er vel bedst, at vi ej bliver uens — I 

^S J^S^ J^S ^^ j^'' Høvedsmand, og den første 
af jer, der vægrer sig ved at lystre, hugger jeg 
i Dækket! Det er saa vist, som om han allerede 
laa paa sine Gjerninger. Men om I kj ender mig, 
saa ved I ogsaa, at jeg tykkes bedst om at 
holde god Forstaaelse med mit Mandskab. Det 
er kun en god og nem Spas, vi har for, naar vi 
i Nat gaar over Isen. Maanen skinner klart og 
lystelig, og vi maatte være Narre og Blinde- 
bertler, om vi ikke skulde vare os for at dumpe 
i Revner og Vaager. Har vi først naaet Slottet, 
venter der jer et lystigt Liv med fuldt op af 
Spise og Drikke, mens vi om Bord knapt har 
Rationer til den Dag i Morgen, og Smalhans 
skjøtter I jo ellers ikke om at være Gjæst hos. 
Men lang Snak vil jeg ikke gjøre med jer! De 
af jer, som vil gjøre deres Pligt og Skyldighed, 
gaar nu til Folkelukafet for at faa nogen Hvile 
og Vederkvægelse, inden vi bryder op. I andre 
kan blive her! Saa skal I se mig vise den 
laadne Side ud, saa vist som jeg før har lært 
opsætsige Knægte at lystre med det onde, naar 
de ej vilde med det gode!« 

Talen gjorde god Virkning. Det var aaben- 
bart, at de fremmede Landsknægte fra først af 
havde været til Sinds at gjøre Mytteri, dels fordi 
de i det hele taget havde været utilfredse om 
Bord — baade med Provianten og med den lang- 

varige Sejlads — dels fordi det nye Foretagende, 
at gaa over Isen ved Nattetid, aldeles ikke 
huede dem. Men Peder Skram havde sin egen 
Maade at tage dem paa. Det var ikke blot hans 
Ord, der virkede uimodstaaeligt, saa jævne og 
rolige som de faldt og alligevel med en Styrke, 
der røbede, at der var ubøjelig Vilje bag ved; 
men ogsaa hans Person øvede Indflydelse paa 
Folkene : den undersætsige, kæmpebrede Skikkelse, 
en Krigsmand fra Hoved til Fodsaal, og bag de 
kraftige, viljestærke Træk et eget Udtryk af 
bred, dansk Godmodighed, trohj ærtet Ærlighed, 
der lod selv den mest tungnemme forstaa, at det 
var en Høvedsmand, som det maatte være en 
Lyst at tjene. 

Saa snart Peder Skram havde talt, var der 
ikke én af Knægtene, som tøvede med at lystre. 
Den lange, rødskæggede Knægt med Ulveskindet 
gav sig til at raabe: 

»Høvedsmanden er i sin gode Ret! En 
Hundsvot den, som ikke følger med!« 

De andre stemte i med, og hele Hoben 
slentrede forud for at holde Rast, til der blev 
givet Befaling til Opbruddet. 

Peder Skram ventede, indtil Maanen kom 
frem. Saa blev Folkene atter purret ud. Enhver 
af dem havde faaet en hvid Skjorte over sin 
Rustning, og i denne Mundering drog de over 

Isen, førende med sig — som Høvedsmanden 
havde lovet — det medbragte Forraad af Krudt 
og Kugler samt en Trommeslager. 

Det var lyst nok til, at man kunde vare sig 
for de dybe Revner, som Isen havde slaaet hist 
og her; men naar det blev for omstændeligt at 
gaa uden om dem, lagde Krigsknægtene deres 
Spyd tværs over Revnerne og entrede paa den 
Vis over. Peder Skram gik i Spidsen for Folkene, 
og umiddelbart bag efter ham fulgte Arild Jenssøn 
og Svend Hjemløs. Det var umuligt at tage fejl 
af Vejen; thi Vejret var saa maanelyst, at de 
hele Tiden kunde se Fæstningens Taarne og 
takkede Gavle, som de havde lige foran sig. 
Vandringen over Isen blev tilbagelagt uden Uheld, 
og knapt en Time efter, at de havde forladt 
Skibet, stod de allesammen vel beholdne nedenfor 
Slottets Volde. 

Men her viste der sig en ny Hindring. Ud- 
faldsporten kunde de ikke finde, og Peder Skram 
var uvis, om han burde lade Trommen røre 
for at give sin Ankomst til Kjende. Fjenden 
var ikke langt borte, og skræmmede man ham 
op, kunde det blive en blodig Fægtning, inden 
der kom Hjælp fra Slottet. For Peder Skram 
gjaldt det at bringe sine Landsknægte med hele 
Lemmer ind paa Akershus; lemlæstede ogsaarede 
Folk havde Slotsherren ingen Brug for, og for 

øjeblikket vilde det derfor være raadeligst at 
undgaa et Sammenstød med Fjenden. 

Efter at have overvejet dette lod Peder 
Skram sine Folk klatre saa lydløst som muligt 
op ad Fæstningsvolden, og da de langt om længe 
var komne derop — thi Volden var stejl og 
glat — befandt de sig overfor et højt, med 
Skydehuller forsynet Brystværn. Her var Skild- 
vagter udsatte, og saa snart de fik Øje paa de 
hvide Skikkelser, der klatrede over Volden, gjorde 
de Anskrig. Men det var just, hvad Peder Skram 
havde forudset. Han gav sig til Kjende som 
Ven og Forbundsfælle, og da Vagterne havde 
overtydet sig om, at det virkelig var den lovede 
Undsætning, fik de travlt med at hjælpe Høveds- 
manden og hans Knægte ind i Fæstningen. Det 
skete paa den Vis, at man med stor Møje halede 
dem op — en for en — gjennnem et af Skyde- 
hullerne, for at slippe for at aabne nogen af 
Portene. 

Vagten viste derefter Peder Skram og hans 
Mandskab Vej gjennem et lille, firkantet Taarn 
ind i Slotsgaarden, og her kom Mogens Gylden- 
stjerne dem i Møde. — Der var imidlertid 
tændt Fakler i Anledning af det natlige Besøg, 
og deres luerøde Skær blandede sig paa en fan- 
tastisk Maade med det blanke Maanelys, der laa 
over Slottets Mure og fremspringende Fløje. 
Man kunde skælne hver enkelt af de krigerske 

Danmarks Vovehals. I^ 

Skikkelser, som havde samlet sig i Midten af 
den snævre Fæstningsgaard. 

Befalingsmanden paa Akershus, Hr. Mogens 
Henriksen Gyldenstjerne, var en Mand i sine 
bedste Aar. Han havde med Rette Ord for at 
være en prøvet Kriger. I Slaget ved Upsala 
havde han ført Rigsbanneret og udvist stor 
Tapperhed, og ved Kroningen i Stockholm i 
Aaret 1520 havde han som velfortjent Løn mod- 
taget Ridderslaget af Kong Christierns egen Haand. 
Siden hen var Hr. Mogens dragen udenlands, 
havde været paa Cypern, Rhodus og i det hellige 
Land, havde renset sig i Jordans Flod og var 
bleven Ridder af den hellige Grav. Efter sin 
Hjemkomst fra Udlandet, hvor han havde faaet 
Efterretning om Kong Christierns Landflygtighed, 
fulgte han sine Frænders Exempel og gik i Kong 
Frederiks Tjeneste, og i fem Aar havde han nu 
været Lensmand paa Akershus. Han forenede 
uforfærdet Mod med stor Snildhed og Raadsnar- 
hed, og nogen bedre Mand kunde Kong Frederik 
ikke have «>nsket sig paa denne vigtige Post. 

Det var ikke første Gang, Mogens Gylden- 
stjerne og Peder Skram traf hinanden. De var 
gamle Kjendinge fra Kampen ved Upsala, hvor 
Peder Skram havde frelst Hr. Mogens Liv og 
det danske Rigsbanner, og fra ingen kjærere 
Haand kunde Lensmanden paa Akershus have 

modtaget den hidkomne Undsætning end fra sin 
fordums Vaabenfælle. 

Med et lystigt Udraab gik han ham i Møde 
og strakte begge Hænder frem. 

»Hilsen og Velkomst, Peder Skraml« raabte 
han. »Aldrig saa snart hørte jeg, at du var 
Manden, som førte Krigsknægtene om Bord, før 
jeg svor paa, at I sagtens naaede op til os. Hvi 
staar det til, Peder? Bred og vældig est du 
bleven, siden hin skjønne Dag, da du sloges saa 
bravt ved Upsala, at jeg Resten af mine Dage 
maa takke dig for de Hug, du førte mod de 
svenske Knægte. Og Ry og Berømmelse har 
du vundet dig! Tusindfold Hilsen og Velkomst, 
gode Ven! ^ Kom du ikkun selv anden eller 
aleneste uden noget Følge, saa skulde jeg dog 
aldrig knurre over slig Undsætning fra Danmark!« 

Under alt dette rystede Lensmanden drabelig 
Peder Skrams Hænder og kyssede ham paa 
begge Kinder, helt overvældet af Gjensynet. Og 
den unge Høvedsmand var knapt selv mindre glad. 

»Tak for saa god Modtagelse, Mogens Gylden- 
stjerne!« svarede han. »Som I ser, er det kun 
en ringe Hob Folk, jeg bringer med mig. Men 
jeg tænkte, at lidet var bedre end slet intet. 
Den strænge Vinter og adskillig anden Modgang 
har hæmmet en virksom Udrustning; men jeg 
har Fuldmagt fra Kongen til at sige jer, at 
senest fjorten Dage efter Paaske skal en stor 

14* 

Flaade stikke i Søen, og I skal da faa al den 
Undsætning, som I saa længe har savnet. Tile 
Giseler og jeg maa tilbage til Kjøbenhavn uden 
Opsættelse, men vil Gud, kjære Hr. Mogens, saa 
har I os igjen, inden fire Uger er gaaet!« 

»Nu, gode Ven — du har vel Stunder til 
at tømme en Kande Vin med mig, inden du 
drager afsted? Vi har saa fuldt op med Klostre 
og hellige Brødre, at vi aldrig er i Forlegenhed 
for, hvor vi skal hente Guds Gaver 1 For Resten 
takker jeg for den Undsætning, du bringer med 
dig, og for Kongens Løfte om mere. Men end 
hellere havde jeg set, at du var bleven heroppe 
med det samme, Peder Skraml« 

»Det lader sig ej gjør, Mogens Gylden- 
stjerne, hvor gjærne jeg end vildel Kongen venter 
mig, og jeg har lovet Tile Giseler, at jeg vilde 
gaa tilbage over Isen inden Daggry. Skal vi 
derfor tømme en Kande Vin i hinandens Selskab, 
maa det ske snart . . .« 

»Det kan ske straxi« gjenmælede Lens- 
manden. »Hejda!« raabte han til sin Under- 
befalingsmand. »Sørg for de ankomne Knægte I 
Vis dem om til Borgestuen og lad dem faa Mad 
og Drikke, saa meget de har behov. Siden hen 
skaffer I dem sømmeligt Kvarter!« 

Denne Befaling blev hurtig efterkommet, og 
medens Arild Jenssøn og Svend Hjemløs fulgte 
med Krigsknægtene til Borgestuen for at sørge 

for deres egen Vederkvægelse med det samme, 
gik Hr. Mogens og Peder Skram op til Lens- 
mandens Kammer, hvor Slottets Tyende i al 
Skyndsomhed dækkede Bordet med en rigelig 
Forsyning af gode Føde- og Drikkevarer. 

Henad Morgenstunden sad de to Vaaben- 
fæller endnu ved Vinkande og Bægere, thi Hr. 
Mogens havde havt adskilligt at fortælle om Be- 
lejringen, og hvad der var foregaaet i Slottet og 
Byen de sidste Maaneder. 

»Du ser deraf, gode Ven!« sluttede Lens- 
manden, idet han med en oprømt Mine drak sin 
Bordfælle til, »at trods alt, hvad det har skortet 
paa af Hjælp og Undsætning, og trods det, at 
jeg regner med Skalke og Forrædere selv indenfor 
Slottets Mure, saa har Fjenden dog fanget gode 
Hug, og jeg tænker endnu en Stund at holde 
Akershus. Hils Kongen og meld ham det! Du 
kan ogsaa fortælle, at der tykkes mig at være 
en stor Forsagthed over Kong Christiern. Snart 
tinger han ynkeligen med mig og formaner mig 
med mange kristelige Ord til at overgive ham 
Slottet, snart skjælder han mig for alt, hvad 
djævelsk og gudsforgaaende er. Men handle 
synes ikke mere at være hans Sag. Hans Hær 
var alt i en ynkelig Stand, da han kom sejlende 
hertil; løse Kvinder har de fuldt op af, men 
Sygdom og anden Elendighed kjender de ogsaa. 
Alligevel har hele den søndenfjeldske Del af 

Landet overgivet sig, baade Bisper, Præster og 
Fogder, og evig Last og Skam fortjener de 
derfor. Kongen selv har taget Ophold paa 
Bispegaarden i Oslo, hos Bispen Hans Reff, der 
er bleven Overløber ligesom alle de andre. 
Midlertid har jeg holdt Stand, saa godt jeg 
kunde. En Guds Lykke var det, at jeg i sin Tid 
fik Slottet udbedret, skjønt det for Sanden har 
kostet mig 2800 Mark ud af mine egne Lommer, 
hvilket ej er nogen ringe Sum. Da jeg kom hid, 
var Murene saa brøstfældige og Taget saa løst, 
at vi end ikke kunde ligge tørt herinde. Nu, 
det bedredes jo siden. Gang efter Gang har 
Kong Christiern med Brev og Bud æsket Slottet 
af mig; men jeg har svoret paa, at saa længe 
der er Liv i mig, overgiver jeg det ikke. Bliver 
Overmagten mig for stor, sætter jeg Ild paa alle 
Steder, som brænde kan, og giver mig Gud i 
VoldU 

»Dog dertil skal det saa vist ikke komme, 
brave Mogens!« udbrød Peder Skram. »Hvad 
jeg her har erfaret, skal jeg redelig berette for 
Kong Frederik, og den Undsætning, som er 
lovet jer, skal I visselig faa, saa snart Vandene 
atter er aabne. En evig Skam og Vanære vilde 
det være for os alle, om man lod jer i Stikken 1« 

»Kom det ikkuns an paa dig, Peder Skram,« 
nikkede Lensmanden, »saa var jeg sikker nok! 

God Taar igjen, Hjærtens Ven! Og Tak for 
alt godt!« 

Det bankede i det samme paa Døren ind 
til Kammeret, og Peder Skram rejste sig op. 

»Jeg skjønner, det er mine to Rejsefæller, 
der maner mig til Opbrud!« sagde han. »Tiden 
er løben fra os, Mogens Gyldenstjerne. Ser I, det 
første Dagskær kigger allerede ind af Vindvet!« 

»Saa skynd dig afsted, gode Ven, og Held 
paa Rejsen! Jeg skal give Fjenden andet at 
tage Vare end at sætte efter dig. Saa snart du 
er borte, rører jeg Piber og Trommer og skyder 
løs, saa Syn og Hørelse skal forgaa dem!« 

Svend Hjemløs traadte ind med Høveds- 
mandens Kappe, og Arild ventede udenfor Døren. 
Peder Skram tog endnu en Gang Afsked med 
sin Vaabenfælle, og efter vel udrettet Ærinde 
forlod Høvedsmanden og hans to Ledsagere 
Slottet ad den samme besværlige Vej, som de 
nylig var komne i Følge med Landsknægtene. 

Dagen begyndte at gry; men der laa en tæt 
Frosttaage over Fjorden, og Peder Skram og 
hans Følgesvende nærede derfor ingen Bekymring 
for, at de skulde blive overraskede undervejs af 
Fjenden. Værre var det, at Taagen hindrede 
dem i at se de danske Fartøjer, saa de maatte 
gaa frem paa Maa og Faa. Under disse Om- 
stændigheder brugte de den dobbelte Tid til 

Tilbagevejen over Isen, og det var lys Dag, da 
de naaede Skibene. 

Mogens Gyldenstjerne havde holdt sit Ord. 
Saa snart Peder Skram var kommen i nogle 
hundrede Alens Afstand fra Akershus, begyndte 
der en heftig Skyden fra Slottet, og paa samme 
Tid gjordes der et djævelsk Spektakel med 
Trommer og Piber. Ved Dagens Frembrud 
lettede Taagen, og fra de danske Fartøjer kunde 
man se, at Hr. Mogens gjorde et Udfald mod den 
befæstede Lejr. Kong Christierns Folk ilede til 
fra Oslo og fra Hovedøen, og det saå ud til, at 
der vilde udspinde sig en hidsig Fægtning. 

Det var mere, end Peder Skram rolig kunde 
være Vidne til. 

»Lad os dundre løs medl« sagde han til 
Tile Giseler, og dertil var den lille Admiral strax 
villig. Man fyrede med alt det Skyts, der var 
om Bord i Kravellen, og samtidig gik Peder 
Skram med en Del af Skibsmandskabet over til 
Hovedøen for at se, hvad Skade man dér kunde 
tilføje Fjenden. Men Øen var forladt baade af 
•., Kong Ckristierns Folk og af Munkene, som 

havde boet i det nær ved Stranden opførte 
Abbedi. Det var en stærk Bygning med dobbelte 
Mure og Skydehuller, og for at det ikke oftere 
skulde tjene til Ly for Fjenden, lod Peder Skram 
Klosteret stikke i Brand fra alle fire Sider. Men 
mere var der ikke at udrette. Slotsherrens Krigs- 

folk havde atter trukket sig tilbage til Fæst- 
ningen, og deres Udfald syntes at have afsted- 
kommet stor Skade og Forvirring i den fjendtlige 
Lejr. 

Peder Skram betragtede nogle Øjeblikke det 
brændende Kloster og kaldte saa sine Folk 
sammen for at vende tilbage til Kravellen. Men 
idet han vilde forlade Øen, fik han Øje paa en 
Mand, der listede omkring inde mellem Klipperne. 
Det var den eneste fremmede, han havde set, 
efter at man var gaaet i Land paa Hovedøen, 
og han befalede sine Folk at indhente og paa- 
gribe ham, hvem han end kunde være. Be- 
falingen var dog lettere givet end udført; thi saa 
snart den fremmede saa, at han blev forfulgt, 
tog han Benene paa Nakken — aabenbart i den 
Hensigt at løbe over Isei^ over mod Oslo. Men 
Peder Skrams Mandskab satte ligesaa rask efter 
ham, og efter en hidsig Jagt lykkedes det dem 
at løbe Flygtningen op, hvorpaa de førte ham 
frem for Høvedsmanden. 

Det var en lille, graaskægget Bondemand, 
med et opvakt Ansigt og kloge, livlig spillende 
Øjne. Han trak haardt efter Pusten, thi det 
hurtige Løb havde taget paa hans Kræfter. 

»Lad ham følge med om Bord!« sagde 
Peder Skram og tog flygtig Fangen i Øjesyn. 
»Det kan hænde, han kan give os Underretning 
om et og andet. Men vi har ikke Stunder at 

tøve længer. Nu fyrer de igjen fra Fartøjet! 
Tile Giseler venter paa os!« 

Den lille graaskæggede bad for sig, men 
det kunde ikke hjælpe ham. Høvedsmanden var 
allerede gaaet i Forvejen, og Folkene fulgte bag 
efter med Fangen. 

Om Bord paa Kravellen skjændte Tile Giseler 
over deres lange Udeblivelse. Fartøjerne var 
klare til at løbe tilbage til Tønsberg og derfra 
videre sydpaa. Det vilde blive en besværlig 
Fart, og det gik ikke an at opsætte Rejsen 
længere. Peder Skram holdt imidlertid paa, at 
han vilde underkaste Fangen et Forhør, og lod 
ham i det Øjemed træde ind i Kahytten. Hvis 
der ikke var skjellig Grund til at beholde ham 
om Bord, kunde de jo altid sætte ham i Land 
et eller andet Sted undervejs, inden de løb ud 
af Fjorden. 

Den lille graaskæggede havde taget sin 
Lammeskindshue af, og hans lange, graa Haar 
faldt ned paa begge Sider af det smalle, gammel- 
mandsagtige Ansigt. Egentlig forknyt saå han 
ikke ud til at være. Hans smaa, klare Øjne 
spillede ligesaa livlig i Hovedet paa ham, som 
da han nys havde listet sig omkring mellem 
Klipperne paa Munkholmen. Han var bleven 
staaende henne ved Kahytsdøren og ventede paa, 
hvad der videre vilde ske. 

Peder Skram betragtede sin Fange med et 
prøvende Blik og spurgte derpaa: 

»Hvad er dit Navn, Landsmand? Og hvad 
havde du at bestille paa Munkholmen?« 

»Mit Navn er Hans — Hans Podemester 
kalder de mig. Jeg har gaaet Klosterbrødrene 
til Haande i Urtegaarden; men ellers hører jeg 
hjemme i Akershagen, som ligger tæt nord for 
Akershus . . .« 

»Holder du til med Lensmanden eller med 
Kong Christiern?« 

Den lille, graaskæggede Mand fæstede sine 
kloge Øjne paa Peder Skram og svarede langsomt: 

»Saa længe Kong Christiern var Herre i 
Danmark og Norge, havde jeg og mine Lige 
gode Kaar. I fornemme kalder ham Christian 
Tyran; men vi Bønder og Smaafolk fandt i ham 
en mild Herre, der vogtede og værgede os saa 
vel. I kj ender kanske Visen, Herre: 

t>Bort da fløj den gamle Ørn 
alt med sine Unger smaa; 
de andre Fugle bleve saa vilde, 
de vidste dennem ingen Raad. 

N^u sidder Høgen i Egetop 

og breder tid sine Vinger; 

de amire smaa Fugle, i Skoven ere, 

han monne saa jammerlig tvinge . . .« 

Den graaskæggede Bondemand sang Visen 
med lav Stemme, medens han vedholdende 



220 



fæstede sit Blik paa Peder Skram. Og da han 
havde sunget til Ende, tilføjede han: 

»Kan I fortænke mig i, at jeg glædede mig 
over, at den gamle Ørn kom flyvende tilbage til 
Norges Klipper? Jeg tænkte, at det vel paany 
skulde blive en daarlig Tid for Høge og Ravne . . .€ 

»Du synes mig klogere end ellers Folk af 
dine Lige!« nikkede den unge Høvedsmand med 
en eftertænksom Mine. »Men sig mig en Gang — 
har du da nu faaet bedre Kaar, siden Kong 
Christiern er kommen tilbage?« 

Hans Podemester rystede alvorlig paa sit 
graa Hoved. 

»Gud bedre det — det tykkes mig, som de 
har stækket Ørnens Vinger, mens han var derude 
i det fremmede. Det gaar ikke til, som det 
skulde. Kongen svajer frem og tilbage som et 
viljeløst Rør i Hænderne paa sine Raadgivere. 
Det har ingen Art og Skik med den Krig, han 
fører heroppe, skjønt mange har sluttet sig til 
ham. Ikke heller tror jeg, at Kongen mægter at 
bøde paa den Uret, jeg selv har lidt. Men j^ 
holder ham for min retmæssige Herre og Fyrste, 
og derfor vilde jeg gjærne tjene ham af ringe 
Evne . . .« 

»Og hvad Uret er det, du har lidt, Hans 
Podemester? Er det Lensmanden paa Akershus, 
du klager an?« 

»Det er det ikke, Herre! Mogens Gylden- 
stjerne skal være en gæv Mand, og jeg har 
ikke hørt, at han med Forsæt foruretter nogen. 
Anderledes var det med den forrige Lensmand — 
Oluf Galle hed han. Men den Ting skjøtter jeg 
ikke om at mindes. Det ripper op i gammel 
Skade, som dog ingen kan hjælpe mig for . . .« 

»Nu, hvem ved . . . fortæl kun!« 

Den gamle vendte urolig Hovedet om mod 
Kahytsdøren. 

»Det synes mig, at Fartøjet glider frem! 
Skik mig i Land, Herre! Det kommer jer 
hverken til Ære eller Gavn at holde mig fangen . . .« 

»Jeg maa først kj ende dig nærmere!« nikkede 
Peder Skram. »Lad mig høre, hvad gammelt 
Mellemværende der var mellem dig og den forrige 
Slotsherre?« 

»Det er baade for meget og for lidet at 
fortælle jer. Herre — lidet, som I bryder jer 
om at høre, meget, som jeg helst vil glemme. 
Jeg havde et Hus og et Stykke Jord ved Akers- 
hagen; det tog Lensmanden fra mig, og mine to 
Sønner tvang han til at rømme af Landet. Nu 
er jeg en hjemløs og barnløs Mand . . . Jeg 
podede Træer og plantede Urter for Munkene; 
men de sidder nu fangne hos Hr. Mogens paa 
Akershus, og Klosteret har I stukket i Brand, da 
I i Dag gjorde Landgang paa Øen . . . Jeg har 
ej længer noget Sted, hvor jeg finder Ly eller 

Læ. Men jeg beder jer alligevel — skik mig i 
Land, Herre!« 

»Velan, Hans Pbdemester — jeg vil tro dig 
paa dit redelige Ansigt og lade dig gaa i Fred 
herfra. Se her!« . . . Peder Skram tog en med 
Sølvpenge fyldt Børs op af sit Bælte . . . »Lad 
dette være dig en Smule Erstatning for den 
Skræk, du har udstaaet, da mine Folk forfulgte 
dig ovre paa Munkholmen. Jeg har intet ondt 
villet tilføje dig!« 

Høvedsmanden rakte sin Børs hen mod den 
lille, graaskæggede Mand; men han rystede paa 
Hovedet og gjorde en afværgende Bevægelse. 

»Jeg takker jer for eders Mildhed, Herre; 
men eders Skænk og Gave kan jeg ikke tage 
imod . . .« 

»Og hvorfor ej?« 

»Fordi Kong Christiern er min retmæssige 
Herre, og I er kommen hid for at bekrige ham. 
Og vel er I en fornem Høvedsmand og jeg en 
fattig Bonde; men det hindrer ej, at vi kunde 
komme til at staa som Fjender mod hinanden. 
For disse Aarsagers Skyld kan jeg ej modtage 
den Gave, I rækker mig . . .« 

»I Sandhed, Hans Podemester I« udbrød 
Peder Skram livlig. »Du er den ærligste Graa- 
skæg, jeg længe har truffet paa I Men vil du da 
ej være min Ven? Jeg har en Gaard mellem 
Skanderup og Horsens, og efter hvad jeg har 

ladet mig sige, har man dér længe trængt til en 
dygtig Podemester. Hvad vilde du sige, Mester 
Hans, om jeg tilbød dig dette Embede?« 

»Jeg vilde atter takke jer, Herre!« svarede 
den gamle med megen Eftertænksomhed. »Og 
det kunde hænds, at jeg en Gang kom og 
spurgte jer, om I endnu stod ved jert Tilbud. 
Men saa længe Christiern fører Krig i Norge, 
maa Hans Podemester ogsaa blive heroppe. Har 
Kongen mistet saa mange af sine store Venner, 
saa trænger han end mere til de smaa. I ved 
vel, hvad der videre staar i den Vise, jeg før 
sang for jer: 

^ Herre Gud da hjælpe den fattige Om, 
som flyver i vildene Ilede / 
Han ved sig hverken Læ eller Ly, 
hvor han kan hygge sin Rede . . .* 

»Nu, saa gaa din Vej, du sære Gamling!« 
udbrød Peder Skram lidt heftig. Men strax efter 
tilføjede han: »For din synderlige Trofastheds 
Skyld vil jeg staa ved mit Ord, om du nogen- 
sinde skulde komme og minde mig om mit 
Tilbud!« 

Hans Podemester forlod Høvedsmandens 
Kahyt, og strax efter blev han hjulpen fra Borde. 
Kravellen »Michael« og de øvrige Fartøjer fort- 
satte deres besværlige Fart ned ad Oslo Fjord. 
Solen var kommen frem og skinnede paa de 

snedækkede Fjældskrænter, paa Akershus' Taarne 
og Tinder og paa Kirkespirene, der ragede op 
fra Oslo By. Peder Skram stod alene agter i 
Skibet og saå tilbage mod Staden og Fæst- 
ningen. Hans Sind var fyldt af mangehaande 
Tanker. Ogsaa Visen, den gamle Graaskæg 
havde sunget, kom han i Hu . . . Derinde 
flagrede den kongelige Ørn — men de havde 
sagt, baade Venner og Fjender, at dens Vinge 
var stækket. — — — Skulde dens Vingeslag 
ikke mere, stærke og truende som før, komme 
til at suse over Nordens Lande? 



FJERDE KAPITEL. 

Sendebud fra Oslo. — Peder Skram fortæller om Krigen. 



Kongen gik heftig frem og tilbage over 
Gulvet, ved hvert Skridt støttende sig til sin 
Stok. Henne ved en Vinduesfordybning stod 
Rigshovmesteren, Hr. Mogens Gjøe, Rigens Marsk, 
Tyge Krabbe, og den lille, ivrige Sekretær, 
Mester Axel Jul, der havde sat en ynkelig Mine op 
og syntes ganske fortvivlet over sin Herres slette 
Lune. Ind gjennem Vinduerne faldt et sparsomt 
Lys fra den dalende Sol; thi de nylig udsprungne 
Lindetræer, der knejste udenfor Gunderslevholms 
Slotsmure, spærrede Vejen for Solstraalerne. 

»Det er mig kjært, Mogens Gjøe, at nyde 
Gjæstfrihed hos jer, paa eders vakre Herresæde,« 
ytrede Kongen, idet han vedblev at gaa frem og 
tilbage med en barsk Mine, der modsagde Ordene. 
»Men endnu kjærere vilde det være mig, om I 

Danmarks Vovehals. 15 

snart kunde bringe mig Efterretninger fra Krigen 
i Norge. Det trækker i Langdrag trods den 
anseelige Krigsmagt, vi skikkede afsted. I Mands 
Minde har man ikke set stateligere Flaade end 
den, som sidstgangne 2den Maj sejlede nordpaa. 
Fem og tyve vel udrustede Skibe — elleve 
danske, otte lybske, tre fra Rostok og tre fra 
Stralsund. Og syv Tusind Landsknægte om 
Bord, allesammen prøvede Karle! Men alligevel 
er intet afgj ørende blevet foretaget I Hvad er 
Aarsagen dertil, Hr. Rigshovmester?« 

»Eders Naade spørger om mere, end jeg i 
Øjeblikket kan svare paa!« gjenmælede Mogens 
Gjøe med rolig Værdighed. »Det tykkes mig 
dog, I maa kunne lide paa de Mænd, hvem I 
har betroet Anførslen, og fremfor alle paa den 
snilde Bisp, Knud Gyldenstjerne . . .« 

»Mester Knud — javist!« Kongen nikkede 
bifaldende. »Bispen er en kløgtig og raadsnar 
Herre. Men hvi lader han ikke høre fra sig? 
Sidste Gang, da jeg skikkede Peder Skram til 
Akershus med den ringe Undsætning, havde jeg 
ham hjemme igjen med velforrettet Sag fem 
Ugers Dagen efter. Og han havde ikke blot 
undsat Hr. Mogens trods Is og Modvind, men 
han kom hjem med rigt Bytte, med Skibe og 
Fanger, som han havde taget undervejs . . . Hvi 
var I saa hidsig for at faa mig til at skikke 
Reinvald af Heidersdorf med denne Gang?« hen- 

vendte Kongen sig pludselig til Tyge Krabbe. 
>Havde I særlige Aarsager til at tage min Øverste 
under eders Beskyttelse?« 

»Det var saa ligefrem en Sag, at eders 
Naade valgte Reinvald af Heidersdorf til at følge 
med Flaaden, eftersom eders Naade jo alt forhen 
har givet ham Rang af Rigens Øverste. Andet 
kan jeg ikke svare paa det Spørgsmaal, I retter 
til mig . . .« 

»Nu, godt Ord igjen, Hr. Marsk! Vi skal 
siden drofte den Sag nærmere.« Kongen lagde 
Baand paa sin Heftighed ; han var bleven staaende 
stille foran de to Adelsmænd og talte nu med 
sædvanlig, langsom Forsigtighed. »I Herrer maa 
holde os til Gode, om vi er noget kort for 
Hovedet ; men vi er fast intet Minut uden Smerter 
og Krankhed i vort Legeme. Det er vor 
Hjærtens Mening, naar vi siger, at det glæder 
os at være eders Gjæst paa Gunderslevholm, 
gode Mogens Gjoe. Men I har vel husket at 
drage Omsorg for, at enhver Efterretning, som 
maatte indløbe fra Oslo enten til Ørekrog eller 
Kjobenhavn, ufortøvet kommer os i Hænde?« 

^> Derfor er der sørget,« bekræftede Rigs- 
hovmesteren. »Baade til Helsingborg og til 
Orekrog er der afgaaet Ilbud om, at eders Naade 
for Tiden hædrer Gunderslevholm med eders 
Besøg, og de første Efterretninger, som indløbe, 
ville komme hid uden Opsættelse . . .« 

i5^ 

»Nu, vi takker jer for al Nidkjærhed og 
Iver i vor og Landets Tjeneste!« sagde Kongen, 
idet han rakte Hr. Mogens Gjøe Haanden. »I er 
forvist den Mand, hvis Raad vi daarligst kunde 
undvære, og I har fremfor nogen vist os ubrødelig 
Troskab, siden vi satte dette Lands byrdefulde 
Krone paa vort Hoved . . .« 

»Men dog haaber jeg, eders Naade vil finde 
sig i at undvære mig, mens jeg gaar bort for at 
opfylde mine Pligter som Vært!« gjenmælede 
Rigshovmesteren med et let Smil. »Hørte jeg 
ret, var der en Sag, hvorom I ønskede at tale 
med Hr. Tyge. Jeg beder eder kun, at I ikke 
lader det trække saa længe ud, at vi skulle 
savne jer ved Drikkebordet. Man sover sødelig 
efter et Par Bægere god Malvasiervin — og den, 
jeg har liggende i Gunderslevholms Kj ældere, tør 
jeg byde selv eders Naade til Gjæst paa!« 

»Ja, ja . . . jeg faar vel gjøre jer Selskab, 
gode Mogens!« sagde Kongen, idet han bestræbte 
sig for at se lidt oprømt ud. »Gaa I kun — 
Hr. Tyge og jeg følger strax efter . . .« 

Mogens Gjøe trak sig tilbage, og Mester 
Jul, hvis Ansigt og Miner opklaredes gradvis og 
i nøje Overensstemmelse med Kongens, forlod 
ligeledes Værelset med mange dybe Buk, thi 
den lille, embedsivrige Sekretær vidste til Punkt 
og Prikke, naar og hvor længe hans Nærværelse 
krævedes. — 

Saa snart Kongen og Marsken var bleven 
alene, satte Hans Naade sig i en bred og magelig 
Armstol, der stod i Nærheden af Værelsets gamle 
Bilæggerovn, og vinkede derpaa til Hr. Tyge 
Krabbe, at han skulde tage Plads lige overfor 
ham. 

Hr. Tyge adlød med nogen Undren ; thi hvor 
klog og beregnende han end var, forstod han 
dog ikke rigtig, hvad Kongen tilsigtede med den 
Samtale, hvortil han pludselig havde indbudt ham. 

Hans Naades Højmægtighed lod ham imidler- 
tid ikke ret længe være i Tvivl derom. Kongen 
havde foldet begge Hænder over Haandtaget paa 
sin Stok og hvilede Hagen derpaa. Et enkelt 
Solstrejf havde fundet Vej gjennem den smalle 
Vinduesfordybning og faldt lige paa Kongens 
bojede Hoved, saa det tynde, graanede Haar ved 
Tinding og Isse kom til at skinne med en dyb, 
gyldenrod Farve. 

»Eders Naade ser for Sanden helt karsk ud 
i denne Aften!« sagde Tyge Krabbe med et 
indsmigrende Tonefald. »Jeg tør sige, at det 
var en lykkelig Tanke af eders Naade at gjæste 
Mogens Gjøe i Stedet for at tage til Slottet i 
Kjobenhavn. Luften er ej god derinde, naar det 
forst falder i med varmt Vejr. Nu har de arme 
Mennesker atter fuldt op med onde Soter — 
Franzoser og Pokker, siger man; ja, endog flere 
af Stadens Indvaanere skulle være befaldne med 

den slemme Svedsyge, der rasede saa haardt 
forgangent Aar . . .« 

»Tak for eders Deltagelse, kjære Tyge le 
sagde Kongen i samme venskabelige Tone. »I 
maa tro, jeg er ogsaa selv glad ved at være 
Gjæst hos Hr. Mogens. Og jeg er det saa 
meget des mere, som jeg havde det Held at 
træffe jer paa Gunderslevholm . . .« 

Kongen gjorde en Pavse og løftede Blikket 
en lille Kjende op mod Tyge Krabbes Ansigt 
uden forøvrigt at forandre sin Stilling. 

»Eders Naade gjør mig sandelig nyfigen I« 
smilede Hr. Tyge. »Det gjælder kanske Ting 
af Betydning foruden de Rigets Sager, som vi 
nylig har drøftet med Mogens Gjøe . . .« 

»Aa ja . . .« svarede Kongen paa sin ejen- 
dommelige, langsomme Maade. »Nogen Be- 
tydning har det baade for jer og for andre. 
Som jeg sagde jer før, Tyge Krabbe — jeg 
kunde have Lyst til at vide, hvi I pludselig tog 
jer saa varmt af min Øverste, Reinvald af 
Heidersdorf, forinden den store Undsætning afg^k 
til Norge . . .« 

»Derpaa har jeg allerede svaret eders 
Naade . . .« Hr. Tyge gjentog det i en noget 
mut Tone: »Fordi det tilkommer ham som Rigens 
Øverste at føre den store Skare Knægte . . .« 

»Hum — hum . . . var det derfor, kjære 
Hr. Tyge?« Kongen nikkede med et lunt Smil 

og spurgte saa med en brat Overgang: »Hvordan 
har eders Datter, Jomfru Elsebe, det?« 

»Hun lider vel, eders Naade, og jeg takker 
for gunstig Forespørgsel!« svarede Rigsmarsken. 

»Der er en liden Fugl, som har sunget for 
mig om,« vedblev Kongen med det samme 
uuderlige Smil, »at I tænker paa et rigt Gifte 
for eders Datter, og Reinvald af Heidersdorf 
samt en vis Junker Stephan af Hopfenstein skal 
have henvendt sig til jer som Mellemmænd i 
den Sag. Hvordan forholder det sig dermed, 
gode Tyge?« 

»Jeg tænker, at jeg skylder ingen Regnskab 
derfor!« gjenmælede Tyge Krabbe — »end ikke 
eders Naades Høj mægtighed . . . Forøvrigt er 
det sandt nok, at jeg tænker paa at bortgifte 
min Datter, eftersom hun nu har Alderen 
dertil . . .« 

»Ja, ja — jeg spørger kun . . .« ytrede 
Kongen, stadig i den samme stilfærdige og lang- 
somme Tone. »Det er blevet sagt mig, at det 
er en af Lybeks rigeste Junkere og Raadsherrer, 
Hr. Geert Odingbergk, der nys har bejlet til 
Jomfru Elsebes Haand. — Er det jert Alvor, at 
I vil bortgive eders Datter til denne Mand?« 

»Jeg er stærkt til Sinds at gjøre det, eders 
Naade ! « 

»Det gjør mig ondt, Hr. Tyge Krabbe — 
for Sanden, det gjør mig ondt! Det tykkes mig. 

at I skulde holde jer for god til at mænge jer i 
Svogerskab med en lybeksk Kræmmer-Junker, 
om han end er rig nok til at forgylde baade jer 
og eders Datter. I er selv en velstaaende Mand 
og trænger ikke til Lybekkernes Penge . . .« 

»Penge kan man aldrig faa for mange af, 
eders Naade, og jeg vil gjærne se min Datter 
vel forsørget . . .« 

»Det samme ønsker jeg!« — Kongen løftede 
denne Gang sit Hoved helt op fra de sammen- 
foldede Hænder og saå Marsken lige i Øjnene. 
»Dronningen har skrevet til mig om den Sag og 
bedet mig tale med jer . . . Jeg har et andet 
Gifte at foreslaa jer for Jomfru Elsebel« 

»Jeg maa sige, at eders Naade vækker for 
Sanden mere og mere Undren hos mig ! « mumlede 
Hr. Tyge med et tvungent Smil. »Saa mange 
alvorlige Statens Anliggender, som for Tiden 
besværer eders Naade, og dog giver I jer Tid 
til at tænke paa eders Undersaatters Gifter- 
maal . . .« 

»Jeg skal sige jer Aarsagen!« tog Kongen 
til Gjenmæle i en stærkere Tone, end han ellers 
plejede at tale i. »Jeg fortrøster mig ikke til, 
at jeg har mange Hjærtens Venner, som mener 
mig det vel — men mod de faa, hvis Venskab 
jeg kan lide paa, vil jeg gjærne øve Gjengjæld.« 

»Hvilket ikkun geraader eders Naades 
Hjærtelag til Ære!« 

Kongen lod, som om han ikke hørte Af- 
brydelsen, og vedblev: 

»Jeg bejler hos jer til Jomfru Elsebes Haand 
for min Admiral, Peder Skram til Urup!« 

Tyge Krabbe studsede lidt; han havde vel 
nok forstaaet, hvor Kongen vilde hen; men han 
havde ikke ventet, at Hans Naade vilde gaa lige 
løs paa Sagen. Det satte Marsken i Forlegenhed, 
og han tovede lidt, før han svarede: 

»Det er i Sandhed en stor og ufortjent Ære, 
I viser mig . . .« 

»Ingen Udflugter overfor mig, Tyge Krabbe !f 
— Kongen rynkede Panden. »Jeg vil have eders 
Svar fuldt klart og oprigtigt . . . Jeg anholder 
om eders Datters Haand til min Admiral, Peder 
Skram!« 

»Ikke vidste jeg, at Peder Skram allerede 
var eders Naades Admiral . . .« 

»Jeg agter at gjore ham dertil, saa snart 
han vender tilbage fra Krigen i Norge. Naar 
mener I, at hans Trolovelse kan foregaa med 
Jomfru P^lsebe?« 

»Jeg beder eders Naade unde mig nogen 
Tid til at betænke en saa vigtig Sagl« mumlede 
Tyge Krabbe ærgerlig. 

v>Saa vidt jeg kan skjønne, har I alt betænkt 
jer lovlig længe!« sagde Kongen. »Inden jeg 
forlader Gunderslevholm, vil jeg have eders Svar 
kort og godt. Og det staar til eder selv, om I 

vil bevare mit Venskab! Jeg lægger megen 
Vægt paa den Sag, hvorom jeg i Dag har talet 
til jer . . .« 

Kongen rejste sig besværlig op fra Arm- 
stolen, og Tyge Krabbe gjorde Mine til at 
trække sig tilbage. Men da han var kommen 
nogle Skridt henimod Døren, kaldte Kongen 
paa ham. 

»Se her!« sagde Hans Naade og bøjede 
sig ned over nogle Papirer, der laa spredte 
paa hans Arbejdsbord ... »I den Skrivelse, 
som Dronningen sendte mig, laa der et for- 
seglet Brev til jer fra eders Datter . . . Jeg 
kjender ikke dets Indhold; men Dronningen 
meddeler mig, at Jomfru Elsebe har bedet om, 
at jeg vilde give Brevet i eders Hænder.« 

Kongen rakte Tyge Krabbe et forseglet 
Pergament, og Hr. Tyge tog nølende imod det. 
Han var ærgerlig til Mode; thi han følte sig 
overrumplet ved denne Samtale og vidste ikke, 
hvordan han skulde slippe fra det uden at komme 
i Uvenskab med Kongen. Men saa faldt det 
ham ind, at han havde nogen Frist med det 
afgjørende Svar. Det var allenfals tjenligst at 
gjøre gode Miner til slet Spil, og smilende og 
bukkende vilde han for anden Gang trække sig 
tilbage. 

I det samme blev Døren aabnet, og Kongens 
Sekretær, Mester Axel Jul, traadte hastig ind. 

»tiders Naade — eders Naadel« raabte den 
lille Mand ganske forpustet. »Jeg har store 
Efterretninger at bringe jer! Hr. Peder Skram 
og den velbyrdige Junker Wilken Steding er 
ankomne; i dette Øjeblik steg de af Hestene og 
begjærer ufortøvet at faa eders Naade i Tale!« 

»Endelig — Efterretninger fra Oslo!« udbrød 
Kongen med en Livlighed, som han ellers sjælden 
lagde for Dagen. »Vis strax Peder Skram og 
hans Ledsager herop!« befalede han Mester Jul. 
»Sig ogsaa til Hr. Mogens Gjøe, at han giver 
Møde!« 

Den lille Sekretær skyndte sig afsted paa 
sine smaa, tynde Ben, og Kongen satte sig i 
Armstolen, medens han drog kort og hastig efter 
Vejret, som om Sindsbevægelsen havde taget 
mere paa ham, end hans svage Legeme kunde 
taale. 

»Ønsker eders Naade, at jeg skal være til- 
stede ved den forestaaende Sammenkomst?« 
spurgte Tyge Krabbe. 

»Derom behøver I ikke at spørge, gode 
Hr. Tyge!« nikkede Kongen. »Naturligvis skal 
I blive. Gud give, at denne Aftenstund maa 
gange lykkelig til Ende for os alle! . . . Ah! 
Vel mødt, Peder Skram, og I med. Junker 
Steding!« 

De to Sendebud førtes ind i Salen af Mester 
Jul og nærmede sig hilsende Kongen. Men 

Kongen rejste sig op og omfavnede Peder Skram. 
Junker Steding rakte han Haanden. 

»Sig strax frem, Peder Skram! Bringer du 
gode eller slette Efterretninger?« 

»Vel snarest det første, edersNaadelc svarede 
den unge Høvedsmand. »Men noget afgjørende 
er endnu ikke sket. Knud Gyldenstjeme har 
skikket os hid, for at vi skulde gjøre jer Rede 
for, hvordan alt staar til, og anholde om yder- 
ligere Undsætning. Vi forlod Oslo den 17de Maj; 
i Ørekrog blev det sagt os, at eders Naade 
gjæstede Mogens Gjøe paa Gunderslevholm, og 
vi fortsatte da Rejsen hertil uden at standse 
undervejs . . .« 

»Nu — nu — skynd dig at fortælle, Peder 
Skram I Vi er fast nær ved at segne af Træthed, 
men vi maa have omstændelig Rede paa alle 
disse Sager, forinden vi begiver os til Ro . . .« 

Kongen lænede sig med en anspændt Mine 
tilbage i Stolen. Mester Jul havde imidlertid 
hentet Hr. Mogens Gjøe og løb nu aandeløs 
frem og tilbage for at stille Sæderne til rette for 
de forsamlede Mænd. 

»Eders Naade!« tog Peder Skram til Orde. 
»Jeg kan med Sandhed berette, at Begyndelsen 
paa vort Tog var god nok, om det ikkun var 
bleven ved paa samme Vis. Det var et herligt 
Syn, da vi sejlede med den store Flaade op 
imod Oslo til Trommers og Pibers Lyd. Vi 

holdt det Ord, jeg paa eders Vegne havde givet 
Mogens Gyldenstjerne, da jeg første Gang var 
deroppe for tvende Maaneder siden, og med 
stort Skraal og Jubel hilste de os Velkommen 
igjen fra Akershus' Volde. Ikke slet saa glade 
blev de i Kong Christierns Lejr. Vi lagde til 
saa nær ved Havnen, at vi kunde se Folkene 
lobe frem og tilbage som forvildede Myrer, naar 
man stikker en Pind i deres Tue. Senere erfarede 
vi, at Kong Christiern havde ladet udsprede det 
Rygte, at det var Hollænderne, som kom dem til 
Hjælp, men den Vildfarelse slap de snart ud af. 
Vi sendte dem en Hilsen med vort Skyts, saa 
det dundrede med hundredfoldigt Ekko fra Fjæld- 
skrænterne, og nu forstod Myrerne derinde, hvad 
det gjaldt. De stak Ild paa deres Lejr, trak sig 
tilbage over Akerselven, og dermed var Hr. Mogens 
og Akershus befriet . . .« 

Kongen nikkede med en tilfreds Mine, medens 
han langsomt — ganske langsomt — gned Haand- 
fladerne mod hinanden. Peder Skram vedblev: 

»Eders Naade ser deraf, at Begyndelsen var 
der intet at klage paa. Der blev holdt et Krigs- 
raad om Bord, og de lybekske Førere raadede 
til ufortovet at gaa i Land og rykke frem til 
Angreb. Eders Naade og I, gode Herrer, ved, 
at Lybekkerne ikke er af mine Folk — jeg lider 
ikke paa det Venskab — men Sandheden skal 
frem. De tog kraftig til Orde for deres Forslag, 

og vel havde det været, om det var blevet efter- 
fulgt, thi meget havde kunnet være udrettet 
under den første Forvirring, hvori Fjenden var 
geraadet. Knud Gyldenstjerne vilde det imidlertid 
anderledes, og Angrebet paa Oslo blev da sat 
til den næste Dags Eftermiddag . . . 

»Eders Naade maa nu vide, at Kong Christiem 
havde indtaget en saare stærk Stilling; mod Øst 
begrændset af Egebjerget, mod Vest af Akers- 
elven. Broen, som havde ført derover, fandt vi 
afbrudt, da vi rykkede frem, og den maatte 
først og fremmest sættes i Stand. Her opstod 
da en lystig Kamp. Broen fik vi i vor Magt, 
og vi satte Vagt derved. Men nu erklærede 
Størsteparten af Høvedsmændene, at det ej lod 
sig gjøre at angribe fra denne Kant. »Fjenderne 
ere i saa stor Fordel,« raabte de, »at vare vi 
end to tusinde flere, slog vi dem dog ikke!« 
Vi befæstede da i Skyndsomhed vor Lejr. Broen 
over Elven var i vor Magt; Akershus havde vi 
i Ryggen, og i Nødsfald kunde vi end ydermere 
dækkes af Skytset paa vore Skibe. Vi var 
saaledes vel forvarede. Dog var det ikke værd 
at nøjes dermed! Et svagt Punkt havde Kong 
Christierns Stilling — fra Søsiden. Her laa, langs 
Bjørviken hen ad Slottet til, en Mængde Sø- 
boder, hvor Oslo Borgere havde deres rige For- 
raad og Oplag, og herfra maatte Angrebet rettes. 
Det gik da ogsaa for sig Dagen efter. I gode 

Herrer kunde den Dag have set den højærværdige 
Bisp, Knud Gyldenstjerne, ro fra Skib til Skib 
for at uddele sine Befalinger, og jeg kan for 
Sanden sige, at Bispen mere lignede St. Maurits 
end St. Nikolausl Om Aftenen udrykkede vi 
alle til Hobe. Ved Broen over Akerselven tog 
vi Stilling, og i fuld Slagorden stod Kong 
Christiern ved den modsatte Side. Men nu skete 
der, hvad Fjenden ej havde ventet. Ude fra 
Flaaden lod et Skud. Det var Signalet. Kun 
halvmørkt var det i den blide Majnat, og op ad 
Fjorden, saa stærkt som de kunde trække paa 
Aarerne, roede vore Folk en lang Række Baade 
frem mod Søboderne. Snart var vi komne 
dem paa nært Hold, og hundrede Brandpile foer 
gjenncm Luften, mens Skytset i det samme 
tordnede løs fra hele Flaaden, og Drøn efter 
Drøn gjenlød ud over Fjord og Klipper . . . 

». . . Da lød der et Forfærdelsens Skrig 
inde fra Oslo; thi Borgernes Skibe og Boder 
stod i den lyse Lue, og de rige Oplag, som 
Kong Christiern havde tænkt skulde kommet hans 
Hær til gode, blev Tilintetgjørelsens Bytte . . .« 

»Snildt handlet — snildt handlet!« mumlede 
Kongen og rettede sig lidt op i Armstolen. 
»Skynd jer, Peder Skram — fortæl videre!« 

Men Peder Skrams Ansigt, der havde set 
frejdigt og straalende ud ved Erindringen om 

den foregaaede Kamp, skiftede pludselig Udtryk, 
og han fortsatte mere dæmpet: 

»Eders Naade — hermed ender den Part af 
min Beretning, som jeg helst aflægger. Det 
tykkes mig, vi var komne til Oslo for at slaas, 
ikke for at underhandle . . . Guds Kors og Død! 
Det Spil, som nu begyndte, kunde pine Sjælen 
ud af Livet paa en redelig Krigsmand! Kong 
Christiern skikkede os Brev, om vi vilde sende 
Fredsmæglere ud under gjensidigt Lejde; thi 
han var nu optændt af slig Mildhed og Guds- 
frygt, at han fremfor alt vilde undgaa Blods- 
udgydelse . . . Nu, eders Naade har jo selv til- 
skrevet Mogens Gyldenstjerne, at I gjærne saå, 
at det kunde komme til et Forlig med Kong 
Christierns Landsknægte; I vilde tilsige dem fri 
Afmarsch gjennem Danmark til Tyskland, naar 
Freden var sluttet, og end mere har eders Naade 
givet eders Befalingsmænd frie Hænder i al denne 
Handel. Derefter rettede sig Hr. Mogens og 
hans Broder og de andre kloge Raadgivere . . . 
Men Gud forlade eders Naade for de Under- 
handlinger, som derved er afstedkommet; thi 
de tykkes mig at have saa lidet godt i Følge, 
at det gjør En syg om Hjærtet at tænke 
derpaa . . . Der blev skikket Breve og Bud 
frem og tilbage, og første Gang samledes Freds- 
mæglerne paa den grønne Plads under Ege- 
bjerget. Kong Christiern forlangte Gjenindsættelse 

i alle sine Riger og Lande, og herpaa blev der 
givet bestemt Afslag, som ret og billigt var. Vi 
var komne hid, svaredes der, for at udfri Kong 
Frederiks Lande, ej for at bortforhandle det 
ringeste Stykke deraf. Da nedstemte Christierns 
Raader deres Fordring til Norge alene, men der 
blev givet dem samme Svar som før. Man 
enedes nu om, at Lejdet blev forlænget til den 
næste Dag, og Kong Christiern skulde da selv 
komme tilstede. Det skete ogsaa. Meget syntes 
Hans Naade at have forandret sig i sin Ud- 
lændighed; han var Mildheden selv og sagde til 
os, at vi skulde ikkun kjende hans Hjærte. Men 
hans Raadgivere stod hos ham, og det syntes os, 
som blodige Skygger fra Stockholms Torv 
vinkede advarende, at vi ej turde tro ham. Han 
talte bevægelige Ord; men eders Naades Sende- 
bud holdt urokkelig fast ved det Svar, de én 
Gang havde givet, og tilsidst bad Kong Christiern, 
at vi vilde raade ham de bedste Raad, thi 
han vilde gjærne efterfølge dem. Da blev der 
sagt ham, at han trøstig skulde begive sig til 
eders Naade; man tvivlede intet om, at eders 
Naade vilde forsørge ham med en ærlig, kristelig, 
fyrstelig Underholdning, langt bedre, end man 
paa dette Sted havde Fuldmagt til at tilsige 
ham . . . Kong Christiern lovede at tage dette 
Tilbud i Betragtning; men siden hen stillede han 
saadanne Vilkaar, at vi ej uden videre turde 

antage dem; thi han krævede iblandt andet, at 
Norges Rige, baade søndenfjælds og norden- 
fjælds, skulde blive staaende under ham i samme 
Skikkelse, som det var, da vor Flaade kom ind 
for Oslo, og saaledes skulde det forblive, indtil 
det var kommet til et endeligt Forlig med eders 
Naade . . . 

»Dermed er Underhandlingerne strandede, og 
Fejden begyndt paany. Næst efter, at vi skulde 
lægge alt dette aabent for eders Naade, er det 
paalagt os at anholde om yderligere Forstærkning 
af Landsknægte, nogle Skibe med Proviant samt 
ti til femten tusind Mark til Knægtenes Lønning. 
Knud Gyldenstjerne lader mig sige eders Naade, 
at om han faar slig Forstærkning, skal det vel 
lykkes ham at bringe alt til en god Ende og 
nedlægge Kong Christierns Magt . . .c 

Peder Skram tav — træt af den lange Be- 
retning og synlig misfornøjet med det Hverv, 
der var paalagt ham. 

Junker Wilken Steding, en lille, gammelagtig 
Herre med et kløgtigt Ansigt, rejste sig op, og 
med en ærbødig Bøjning henimod Kongen til- 
føjede han: 

»Som den, der har overværet alle disse 
Underhandlinger, bekræfter jeg i ethvert Punkt 
den Beretning, som eders Høvedsmand, Peder 
Skram, har aflagt for eders Naade.« 

Kongen havde med skiftende Minespil hørt 
paa den omstændelige Redegjorelse. Snart 
tændtes der et hastigt Glimt i hans Øjne, snart 
lukkede han Øjelaagene halvt i som for at skjule 
sine Tanker, og alt imens gned han de smalle 
Hænder mod hinanden. 

*0g nu din egen Mening, Peder Skram?« 
spurgte han, 

i Min egen Mening, eders Naade? Nu — 
jeg foretrækker at slaas for jer fremfor at skikkes 
afsted som Sendebud. Men tor jeg frit sige min 
Mening, da er det den, at eders Befalingsmænd 
i den norske Krig tykkes mig at trænge haardelig 
til et tydeligt Fingerpeg, hvorefter de kunne 
handle . . .« 

»Kt tydeligt Fingerpeg!« gjentog Kongen 
og lukkede denne Gang Øjnene næsten helt i, 
som om han overvejede Ordene meget nøje. 
»Og hvad siger I, lir. Rigshovmesterf« 

Mogens (ijoe saa med et forskende Blik 
hen paa Kongen og svarede: 

»Jeg formener, at Peder Skram har truffet 
det rette. Om ej Urede og anden Misforstand 
skal opstaa, bor eders Befalingsmænd tydeligere 
end forhen kunne vide, hvor vidt de tor gaa . . .« 

»Deri er jeg ej fuldt enig med jer . . .« 
Kongen saa langsomt fra den ene til den anden 
af sine Raadgivere. »Den Forstærkning, man 
kræver, skal jeg hidskikke efter Kvne og Lejlighed; 

thi det er mit Ønske, at mine Befalingsmænd 
med Magt skulle fordrive Kong Christiern af 
Norge og ingen Handel indgaa^med ham, uden at 
han vil give sig paa Naade og Unaade. Jeg beder 
jer vel mærke jer disse mine Ordl Men om det 
kommer til videre Underhandlinger, som jeg ej 
ligefrem vil forbyde eller hindre, da finder jeg 
det tjenligst at henstille alt andet til mine 
Befahngsmænds egne gode Raad!« 

Kongen betonede stærkt disse Ord, og de 
efterfulgtes af nogle Øjeblikkes Tavshed. Peder 
Skram saå fra Kongen hen til Mogens Gjøe, 
men Rigshovmesteren nøjedes med at ryste paa 
Hovedet, som om han vilde tilkjendegive, at 
Kongen næppe forandrede sin Mening i den 
Sag. Tyge Krabbe havde opmærksomt lyttet 
til Forhandlingerne, men uden at give sit Besyv 
med. Det lod til at være ham lidet magt- 
paaliggende, hvad der blev besluttet. Han havde 
taget Jomfru Elsebes Brev frem og drejede det 
frem og tilbage i Haanden. Saa snart Kongen 
tav, aabnede han Brevet og kiggede med en 
fortrædelig Mine deri. 

Da alle vedblev at tie, tog Peder Skram 
endnu en Gang til Orde: 

»Eders Naade — jeg har udrettet det Ærinde, 
som Knud Gyldenstjerne har fortroet mig, og ej 
mindre trolig skal jeg bringe Bispen og eders 
øvrige Befalingsmænd det Budskab, hvormed I 

skikker mig tilbage. Men om eders Vilje skulde 
mistydes paa den ene eller den anden Vis» da 
beder jeg eder mindes, at Skylden ej er min . . .« 

»Du nærer unødvendig Frygt, Peder Skram!« 
svarede Kongen, der atter havde lænet sig træt 
tilbage i Stolen. »Min Vilje kan ikke mistydes. 
For yderligere Sikkerheds Skyld forlanger jeg, 
at ingen af mine Sendebud, Mester Knud Gylden- 
stjerne saa lidt som nogen anden, maa give sig 
i Underhandlinger med Fjenden uden de menige 
Befalingsmænds og Høvedsmænds Samtykke, saa- 
ledes at de alle staa mig til Ansvar for, hvad 
der maatte ske. Kndvidere paalægger jeg jer 
indstændig at skikke l^ud og Tidende til mig med 
større Ilsomhed end forhen. Alt dette skal i 
nøje Overensstemmelse med mit mundtlige Ord 
blive nedskrevet i det Sendebrev, som min 
Sekretær, Mester Jul, endnu i Aften skal ud- 
færdige . . . Og dermed Gud befalet 1« 

Kongen rejste sig op. Hans Mine var bleven 
bcdsk og vranten, ligesom kort forinden de 
norske Sendebud var indtrufne. 

»I undskylder, Mogens Gjøe, at vi gaar til 
Ro og forsømmer at tage Del i eders Drikkelag. 
Vi mærker, at vore Kræfter ikke slaar til længer. 
Men tag eder vel af vore Venner 1 Junker 
Steding og Peder Skram siger ej Nej til et 
ærligt Krus Vin, om jeg kjender dem ret . . .« 

Kongen vinkede ad Mester Jul og gik hen- 
imod Døren. De forsamlede Herrer bøjede sig 
tavse. Men saa snart Kongen var borte, kom 
Tyge Krabbe i stor Fart hen til Peder Skram; 
hans Ansigt blussede af Vrede, og i den frem- 
strakte Haand holdt han Jomfru Elsebes Brev. 

»Lad os tøve en Kjende, inden vi gaar til 
Drikkebordetl« udbrød Marsken. »Jeg har først 
et Ord at sige jer, Peder Skram! I er jo saa 
dydelig en Herre, at I vel aldrig kunde forsvare 
for jer Samvittighed at sætte Børn op mod deres 
Forældre, saa de glemte den skyldige Ærefrygt, 
som af Gud og Øvrighed er befalet . . .« 

»Raser I, Tyge Krabbe! Eller har I alt 
faaet en Rus, før Laget begynder? I viser jo 
det hvide ud af Øjnene og teer jer, som I var 
gal! Hvad er der hændet jer?« 

Peder Skram havde vendt sig om mod 
Marsken og saå forbavset paa ham. Mogens 
Gjøe og Junker Steding var gaaet i Forvejen ud 
af Salen. 

»Hvad der er hændet mig !« gjentog Hr. Tyge 
med voxende Ilterhed. »Der er hændet mig 
det, at I, Hjærtensven, som er saa frugtbar paa 
gode Raad, nok ogsaa har raadet liden Elsebe 
til at gjøre Opstand og Opsætsighed mod mig, 
og Kongen har I faaet til at blande sig i Sagen 1 
Alt det har I vel udrettet sidste Gang, I kom 
hid fra Norge! Hans Naade blev jo saa varm 

om Hj ærtet, da han hørte eders Bedrifter, at han 
gjærne vilde lønne jer af al sin Formue. Havde 
det staaet til ham alene, havde han vel kaaret 
jer til Overbefalingsmand for det nye Krigstog 
eller allenfals til Øverste for alle Knægtene! 
Men Rigens Raad havde dog ogsaa et Ord at 
sige, og nu blev den tapre Reinvald af Heiders- 
dorf foretrukken fremfor jer . . . Saa meget des 
bedre, siger jeg jer i al Oprigtighed; thi det 
tykkes mig, at der er kommet et stort Over- 
mod op i jer, siden I var ene om at undsætte 
Hr. Mogens paa Akershus og slap saa vel 
derfra!« 

»I spiller ikke ærligt Spil, Tyge Krabbe!« 
svarede Peder Skram med blussende Kinder. 
»Var det ikke jer selv, der ønskede mig til 
Lykke med de Bedrifter, jeg skulde udføre i 
Norge! Og alligevel har I siden arbejdet mig 
imod paa alle Kanter. Det skal dog intet hjælpe 
jer, Hr. Marsk! I skiller ligefuldt aldrig Jomfru 
Elsebe og mig fra hinanden!« 

»I er ej heller kræsen med eders Midler, gode 
Ven!« sagde Hr. Tyge arrigt. »Tør I nægte, 
at I har Lod og Del i det maledidede Brev, 
som Elsebe har skikket til mig?« 

»Jeg kjender intet til dette Brev! Men 
Elsebes Bestandighed lider jeg paa saa trygt, 
som om hun allerede var min Viv!« 

»Nu — I skal høre, hvad hun drister sig til 
at skrive til mig!« udbrød Marsken helt ude af 
sig selv. »Se her . . . !« Han løb Brevet igjennem 
og læste: »Hjærtekjære Fader, den evige og 
udødelige Gud skænke dig altid Trøst og 
Husvalelse, saadan som jeg med ydmygelig Bøn 
anholder om at annamme den af dig. Intet 
skulde jeg hellere end til alle Tider at vorde 
din lydige og kjære Datter, men om du vil 
berøve mig al min Velfærd og Lykke, aleneste 
for Vindings og Penges Skyld, og give mig hen 
til en Husbond, som jeg intet kan elske, ja, fast 
paa Forhaand maa afsky, da kan jeg ej længere 
tie dertil. Og du skal da erfare heraf, at jeg med 
vor naadige Dronnings Samtykke inden fire Ugers 
Frist vier mit Liv alene til Guds Tjeneste, om 
du ej forandrer dit Sind i denne Sag, som for 
mig er mere end Liv og Død. Og intet skal 
rokke denne Beslutning, saa vist som jeg har 
svoret at opfylde den ved min Sjæls Fred og 
Salighed, og hvad helligt er. Betænk alt dette 
af kristelig Medlidenhed med eders Datter . . .« 

»Hvad siger I dertil, Peder Skram?« Tyge 
Krabbe krøllede hidsig Brevet sammen i sin 
Haand. »I har for Sanden gode Fortalere!« 

»Saa meget des bedre, Tyge Krabbe! En 
bedre Fortaler end eders kjære Datter kunde 
jeg ikke ønske mig. Om I var mindre penge- 
gridsk og havde større Kjærlighed i eders 

Hjærte, da havde I forlængst føjet jer efter 
mine og Elsebes Bønner! Jeg giver jer mit 
Ord paa, at I dog kommer til at bøje jer til- 
sidst ! « 

»Men om jeg alt havde givet mit Ord!« 
svarede Hr. Tyge med noget af sin sædvanlige, 
listige Mine. »Saa kunde dog hverken I eller 
Kongen forlange, at jeg skulde bryde det! Eders 
Medbejler, hjærtenskjære Ven, er en Mand, som 
man nødig støder for Hovedet . . . Jeg tænkte, 
I kjendte ham, eftersom I jævnlig maa have 
truffet ham i den Tid, I har ligget oppe ved 
Oslo . . .« 

»Vaer jer, mens Legen er god!« udbrød 
Peder Skram med et saa barskt og truende 
Ansigt, at Hr. Tyge uvilkaarlig førte Haanden 
hen til sit Sværdfæste. »Jeg finder mig bedre i 
eders Arrigskab end i eders Gjækkeril Og jeg 
synes, vi har talt nok med hinanden! Før jeg 
vil miste lille Elsebe og se hende som en arm 
og forgræmmet Klosterjomfru — og I ved saavel 
som jeg, at hun holder sit Ord — skal jeg i 
Tide, med ærligt Varsel og Undsigelse, knække 
Halsen paa jer, gode Tyge, og paa den Junker 
Guldfugl, hvis Fjer har stukket jer i Øjnene, saa 
I har tabt Vid og Sans derover . . .« 

Med en halvt bedrøvet, halvt harmfuld Mine 
vendte Peder Skram Marsken Ryggen og gik ud 
gjennem den samme Dør, af hvilken Mogens Gjøe 

og Junker Steding kort i Forvejen havde forladt 
Værelset. Tyge Krabbe saå efter ham og kløede 
sig ivrig i Panden. Et bandsat Spil! De havde 
rottet sig sammen alle til Hobe, Elsebe og Dron- 
ningen, Kongen og Peder Skraml Skulde han 
besinde sig og give Kjøbl Svogerskabet med 
den stenrige Lybekker-Junker havde fristet ham 
over Evne. Men paa den anden Side var der 
Elsebes haardnakkede Modstand og Kongen, der 
truede med Unaade og Uvenskab. Giftermaalet 
med Peder Skram var i og for sig ikke til at 
kimse af, om Elsebe end ikke kom i stor Vel- 
stand derved. Ikke heller kunde man vide, hvor 
længe det gode Forhold til Lybekkerne varede 
ved. Kom det til Krig i Stedet for til Forbund 
med Hanseaterne, hvad blev der saa af de 
lokkende Udsigter, man havde vist ham som den 
sikre Frugt af Svogerskabet med en af Lybeks 
mest formaaende Raadsherrer? . . . Men han 
havde nu én Gang sat sig i Hovedet, at Elsebe 
ikke skulde have sin Vilje. Det var en maledidet 
Sag, det hele. Om hun nu rakt ud nægtede 
ham Lydighed, og Kongen og Dronningen havde 
hun paa sin Side . . . 

Hr. Tyge kløede igjen sin Pande, som om 
han vilde kradse al Huden af den. Han fortrød 
sin Hidsighed. Det var altid det raadeligste at 
vise Maadehold og Besindighed, ikke forivre sig. 
Allenfals paa Skrømt vilde han drikke Forlig 

med den bandsat hidsige Peder Skram. — I dette 
priselige Forsæt begav Marsken sig paa Vej til 
Ur. Mogens* Kammer, og i F'rastand kunde han 
hore, at Drikkelaget allerede var i fuld Gang. 



— Ved Daggry den næste Morgen brod 
Peder Skram og Wilken Steding op fra Gunderslev- 
holm. Kongen havde ved Afskeden givet dem 
et forseglet Brevskab med til Knud Gylden- 
stjerne og sagt dem et hjærteligt Farvel med 
Onske om en god og hurtig Rejse. 

De red afsted, saa hurtig Hestene kunde 
lobe, og ved Middagstid 5iaii de Spirene af 
Slangerup Kirke, thi de vilde lægge Vejen 
gjennem Nordsjælland til Ørekrog, for derfra at 
indskibe sig til Oslo. Peder Skram var vel ikke 
helt tilfreds med Udfaldet af sin Sendelse, thi 
det kom ham stadig i Tankerne, at Kongen kun 
havde givet dem halv Besked; men allenfals 
havde han den Trost, at hans Hverv som Sende- 
bud var til Ende, og han kunde igjen komme 
til at tage Del i Krigen. Med Hr. Tyge havde 
han den foregaaende Aften drukket Forlig; 
Marsken havde gjort mange Undskyldninger for 
sin Ilsindethod og paany forsikret ham om sit 
gode og redelige Venskab. 

Medens Peder Skram tænkte paa alt dette, 
og Junker Steding ligeledes var sysselsat med 

sine egne Tanker, hørte de Hovslag bag ved 
sig. Det lod til at være en rejsende, som 
havde knapt med Tiden; thi han red i fuldt 
Firspring og halede stærkt ind paa dem. 

Peder Skram og Junker Steding holdt deres 
Heste an, og idet de vendte sig om, saå de en 
lille, tynd Mand i sort Skriverkappe, der klamrede 
sig fast med Hænder og Fødder til det prægtige 
Dyr, der bar ham. Huen havde han tabt under- 
vejs, og Kappen flagrede omkring ham, men 
han syntes ikke at have Tanke for andet end at 
holde fast baade i Tømme og Manke for ikke 
at blive kastet af 

»Min Tro, om det ikke er Mester Jul, 
Kongens Skriver ! « udbrød Junker Steding. » Hvad 
Budskab kan han bringe?« 

»Allenfals et Bud, der haster I« svarede 
Peder Skram. »Thi han spilder saa vist ikke 
Tiden, hvor daarlig han end sidder til Hest!« 

Rytteren var imidlertid kommen nær ind 
paa dem og vinkede og raabte af alle Kræfter, 
skjønt der ikke længer syntes at være nogen 
Fare for, at de to Junkere skulde ride fra ham. 
Nu standsede han Hesten med et hidsigt Ryk i 
Tøjlen og prøvede paa at sætte sig til rette i 
Sadlen. 

»Guds Kors, hvor I ser ud!« udbrød Peder 
Skram. »Hvad er der hændet. Mester Jul, siden 

I har redet Helsen og Førlighed af jer for at 
indhente os?« 

»Gud bedre det» Hr. Junker!« svarede den 
lille Skriver med en ynkelig Mine. »Havde jeg 
maattet ride ikkun en halv Mil endnu, saa havde 
jeg ikke længere havt Kræfter til at hænge fast 
paa Hesteryggen, men jeg var uhjælpelig bleven 
kastet af og havde aldrig naaet jer . . .« Den 
lille Mand tav forpustet og tørrede Sveden af 
Panden med sit Kappeærme. 

»Hvi sendte Kongen da ikke en mere øvet 
Rytter end I?« 

»I kan vel tænke, at jeg før har siddet til 
Hestl« gjenmælede Mester Jul i en fornærmet 
Tone. »Jeg er vant til at ride min egen Kleppert 
— et fromt og adstadigt Dyr. Men Hans Naade 
gav mig i Morges sin hurtigste Hest — Gud for- 
lade ham detl Jeg skulde for enhver Pris ind- 
hente jer, inden I naaede Ørekrog. I Først- 
ningen gik det saa taaleligt endda, skønt jeg 
sad med Hjærtet i min Hals; men jeg kunde 
ikke i Længden taale den flyvende Fart. Jeg 
blev hovedsvimmel, og havde jeg ikke klynget 
mig saa bravt fast til det maledidede Dyr, saa 
var jeg forlængst bleven kastet af . . . Min 
Anstand og Værdighed kunde jeg ikke tænke 
paa, naar det gjaldt at udrette Hans Naades 
Ærinde . . .« 

»Nuvel — og hvori bestaar dette Ærinde ?€ 
spurgte Peder Skram. »Jeg ved, I er en pligttro 
Mand, Mester Juli« 

»Strax, da I og den velbyrdige Junker Steding 
var dragne bort i Morges,« berettede den Ulle 
Skriver i en ivrig Tone — »faldt Hans Naade i 
en sær Uro. Han gik frem og tilbage i den 
lille Rosenlund, som støder op til Hr. Mogens 
Gjøes Gaard, og jeg mærkede, at Hans Naade 
var i slet Lune; thi han havde kaldt mig til sig 
for at give mig Underretning om nogle Brev- 
skaber, der skulde besvares; men som jeg nu 
stod og ventede i den kølige Morgenstund, 
ænsede Hans Naade mig intet. Jeg var isnende 
kold om mine Fødder; thi Duggen laa i Græsset, 
og jeg havde den ene Gang efter den anden til- 
kjendegivet mit Komme med en ydmyg Hosten. 
Omsider fik Hans Naade Øje paa mig og tiltalte 
mig med de Ord: »Mester Jul — kan du for en 
Gangs Skyld ride, saa hurtig min flinkeste Hest 
kan bære dig afsted?« Jeg bøjede mig og svarede, 
at eftersom Hans Naade ønskede det, var jeg 
rede. »Godt — saa sætter du dig ufortøvet i 
Sadlen og følger efter Peder Skram og Junker 
Steding. Du rider lige til Ørekrog, om det 
gjøres nødig. Men indhente dem skal dul« . . . 
»Ja, eders Naade,« svarede jeg. »Og du bringer 
dem da denne Befaling fra mig: De skulle, paa 
vore Vegne, mundtligen forbyde Knud Gylden- 

stjerne at gjore eller indgaa nogen Handel eller 
Kontrakt med Kong Christiern, uden at han 
vil give sig paa Naade og Unaade i vore 
Hænder . . .« Jeg maatte tvende Gange opramse 
disse Ord for Hans Naade, for at jeg nøjagtigen 
kunde gjentage dem for eder, og strax efter sad 
jeg i Sadlen. Gud bedre det for Rejse! Hvert 
Lem i min arme Krop er som knust og for- 
vredet; men Hans Naades Ærinde har jeg 
udrettet, og med en ærlig Samvittighed kan jeg 
vende tilbage . . .« 

Mester Jul udstødte et dybt Suk og samlede 
den støvede Kappe omkring sig, Peder Skram 
rakte ham Haanden og sagde: 

»Det er et godt Budskab, I har bragt, Mester I 
Kongens Ord har jeg nøje indprentet mig, og ej 
et eneste af dem skal blive forvansket. De 
tykkes mig at give større Klarhed end forhen 
over Hans Naades Vilje, saa ingen Mistydning 
længer kan ske. Saa meget des bedre! Sig 
Kongen, at jeg fortsætter Rejsen tilbage til Oslo 
med lettere Hjærte, end jeg begyndte den . . .« 

»Det skal jeg, naadige Herre!« svarede 
Mester Jul. »Jeg vender flux om, skjønt vi er 
nær ved Slangerup By, og jeg kunde trænge 
haardclig til at gjøre Rast. Men Kongens 
Tjeneste fremfor alt!« 

Den lille Skriver samlede Tøjlerne og gjorde 
omkring. Han og hans Hest syntes lige udasede, 

og han vilde knapt naa hjem i saa flyvende 
Fart, som han var redet ud. 

Peder Skram og Junker Steding fortsatte 
deres Rejse. Inden Aften kunde de være i 
Ørekrog, hvor et Skib ventede paa dem . . . 
Solen brændte og sved, og ikke et Vindpust 
rørte sig. Men ret foran dem skimtede de 
Brynet af de store Skove, der strakte sig paa 
den anden Side Slangerup op imod Sundet. 

»Det synes mig, at vi alt er et godt Stykke 
fremme !« sagde den unge Høvedsmand og sporede 
sin Hest hen paa Siden af sin Ledsager. »Faar vi 
Vejr og Vind nogenlunde med os, skal det ikke 
vare mange Dage, før vi er i Oslo, og tænker I 
som jeg, skal vi tale Mester Knud Gyldenstjerne 
og de andre Befalingsmænd saa varmt til, at 
der atter skal komme god og lystig Gænge i 
Fejden ... Nu ved vi da, hvad der er Kongens 
Mening ! « 

»Maaske — maaske, gode Peder Skraml« 
nikkede Junker Steding med stor Betænksomhed. 
3»Vi har allenfals baade Brev og mundtligt Bud 
med tilbage . . . Men ikke ved I og ej heller 
jeg, om det gjør Sagen klar . . .« 

Og Junkeren saa med et kløgtigt Blik paa 
sin unge Rejsefælle. 



FEMTE KAPITEL. 

Lejdebrevet. 

Fra den dansk-lybske Flaade, som laa ved 
Oslo, roede nogle Baade op mod Akershus, thi 
der skulde samme Dag holdes en Sammenkomst 
paa Slottet mellem de hidkomne Befalings- og 
Høvedsmænd. En Del af disse havde Kvarter i 
den opslaaede Lejr ved Akerselven, andre havde 
faaet Borgeleje hos Hr. Mogens Gyldenstjerne, 
men der var ogsaa dem, der foretrak at blive 
ude paa Skibene, saa længe der intet var at 
udrette i Land. 

Det var en af de første Dage i Juli Maaned. 
Men trods Midsommertiden var det truffet ind 
med køligt og ustadigt Vejr, og der laa skyet 
Luft over Fjord og Fjælde. Ude i de mange 
P^artøjer, der dækkede Oslo Havn saa tæt, at 
man kunde træde fra det ene Skib over i det 

DAnniarks Vovehals. ly 

andet, smældede Vinden med Vimpler og Tove, 
og Vandet i Havnen sprøjtede med smaa, skrappe 
Kast op ad Skibenes Sider, medens de duvede 
og vippede i den friske Paalandsblæst. 

I en ganske lille Jolle, der var sat ud fra et 
af de danske Fartøjer, og som nu roede i lige 
Linie over mod Slottet, sad i Agterstævnen en 
lyshaaret og skulderbred Høvedsmand og paa 
Toften nærmest ved ham en yngre, krigsklædt 
Svend, medens en Karl, der syntes altfor lang 
og altfor tung til en saa lille Jolle, trak paa 
Aarerne forude. Jollen vippede op og ned og 
tog jævnlig et Sprøjt ind fra Søen. 

»Hvi lod I ikke et sømmeligt Fartøj sætte 
ud, kjære Peder Skraml« brummede den unge, 
krigsklædte Svend. »Vi bliver gjennemblødte i 
denne Nøddeskal, inden vi naar Slotsbryggen, 
og det gaar ud over vore fine Klæder. Mig kan 
det være det samme, for der er ingen, der lægger 
Mærke til mig, men I, Herre, der skal tage Part 
og Del i Underhandlingerne — I skulde dog 
gjærne optræde efter eders Rang og Fornemhed 
og ikke som en druknet Mus, der er trukken op 
af Fjorden . . . Der kom et nyt Skvæt, værre 
end noget af de andre!« 

»Arild Jenssøn!« sagde Høvedsmanden agter 
i Jollen. »Jeg er saa gnistrende arg og forbitret, 
at jeg er lige glad, om Jollen gaar til Bunds med 
os alle tre. Og skjønt du er min synderlig gode 



259 

Ven, saa vil jeg dog ikke høre din Tøv og 
Snak!« 

»Kjære Peder Skraml« svarede Arild med 
et bedrøvet Ansigt. »Jeg kjender jer ikke igjen, 
siden I forgangen Dag kom tilbage fra Danmark! 
Aldrig for har jeg set jer modløs og mistrøstet, 
og det skærer mig lige ind i mit Hjærte, thi det 
er, som om I var bleven et andet Menneske. 
I kan vel sige, at det ikke kommer mig ved, 
eftersom jeg er en ringe Karl i Sammenligning 
med jer. Men giver I mig ikke Lov til at 
snakke los, saa gaar jeg ganske i Hundene ! . . . 
Hvad kan I gjøre for alle de Sygens Kunster 
og Underhandlinger, som de har begyndt, mens 
I var borte? Og selv om I havde været nær- 
værende, kunde I dog ikke have hindret, hvad 
sket er. Den kloge Mester Gyldenstjerne holder 
paa, at der skal sluttes Forlig, og hvad hjælper 
det saa, hvad vi andre siger!« 

»Men Kongens Befaling, som jeg overbragte! 
Den har de ikke været lydige. Det havde 
endnu været Tid til at bryde Underhandlingerne 
af, om Kong Christiern ej vilde give sig paa 
Naade og Unaade. Thi saaledes lød Kongens 
Ord. Dog lige meget — jeg skal dundre for 
deres Øren, og er der Gnist af Redehghed i dem, 
saa betænker de sig endnu en Gang, før de 
underskriver Lejdet! Ro til, du Pokkers Hjemløs !« 
raabte Peder Skram til Manden forude. »Vi 

bliver den sidste Baad, som lægger til ved 
Bryggen ! « 

Svend Hjemløs trak af alle Kræfter paa 
Aarerne, og kort efter lagde de til ved Slots- 
bryggen. Jollen var paa det Tidspunkt halvt fuld 
af Vand, og skulde Overfarten have varet længere, 
maatte de utvivlsomt have svømmet det sidste 
Stykke af Vejen. 

Men Peder Skram ænsede ikke Søvandet, 
der drev ned ad hans fine Støvler og Hoser. 
Ledsaget af Arild Jenssøn, gik han hurtig op 
mod Slottet, medens Svend Hjemløs blev tilbage 
ved Jollen. — 

Størsteparten af de danske og lybske Be- 
falingsmænd og Sendebud havde forsamlet sig i 
Lensmandens Kammer, og idet Peder Skram og 
hans Ledsager traadte ind, lød der forvirret Støj 
og Mumlen fra den store Forsamling. Ved et 
Bord, der var stillet frem midt paa Gulvet, sad Slots- 
herren, Hr. Mogens, og nærmest ved ham hans 
Broder, Bispen Knud Gyldenstjerne, der var Øverst- 
befalende over det norske Krigstog. Blandt de 
andre danske og lybekske Herrer saå man Rigs- 
raad og Ridder Niels Lykke, der en Gang havde 
været Christiern den andens betroede Mand, 
Øversten Reinvald af Heidersdorf, Junker Wilken 
Steding, Geert Odingbergk og Joachim Sandov, 
der samme Dag var indtruffet fra Raadet i Lybek, 

samt mange menige Høvedsmænd fra den forenede 
dansk-lybske Krigsstyrke. 

»I gode Venner, Raader og Høvedsmænd, 
Danske og Lybske,« sagde Mester Knud Gylden- 
stjerne, idet han hævede Stemmen og slog til 
Lyd — »I hore nu vel efter, hvad her skal 
underskrives og besegles! Hver Mand har 
fundet det raadeligst, at vi have givet os i venlig 
Handel med Kong Christiern, og Overenskomst 
er nu udfærdiget derom, at Hans Naade følger 
med til Kjobenhavn under frit Lejde for selv at 
forhandle sin Sag og sit Ærinde hos sin kongelige 
Farbroder. Dog gives Lejdet kun paa det Vil- 
kaar, at hverken Kong Christiern eller hans Led- 
sagere hemmelig eller aabenbart handle noget 
til Skade for den regerende Fyrste i Danmark. 
Ikke heller have vi paa kongelig Majestæts 
Vegne tilsagt Kong Christiern saa meget som 
en Penning eller Pennings Værdi, men ikkun og 
aleneste det, at naar han kommer til Hans 
Naade Kong Frederik, skal han mildelig og 
kristelig annammes, og dersom han ej enes med 
kongelig Majestæt, da lyder vort Lejde saa vidt, 
at vi skulle frit og ukrænket føre ham enten 
tilbage til Norge eller til et Sted i Tyskland 
tilligemed de af hans Tjenere, der frembære 
Ønske om at ledsage ham . . .« 

Medens Knud Gyldenstjerne talte, havde 
Peder Skram nærmet sig Bordet, og han stod nu 

midt iblandt de forsamlede Raader og Høveds- 
mænd. 

»Dette Raad og Forlig er vi kommet til,« 
vedblev Bispen, »trods nogen Modstand, som 
det har mødt hos dem, der foretrak at vedblive 
Fejden. Men om vi saa var hundredetusind 
Mand flere, end vi ere, vilde vi dog ikke gjen- 
optage Krigen med Kong Christiern; thi vi 
kunde aldrig forsvare for Gud og ej heller for 
Kong Frederik i Danmark at handle saaledes, 
efter at Kong Christiern har tilsagt os, at han 
vil give sig mod frit Lejde til sin Farbroder for 
at underhandle om en kjærlig og varig Fred. 
Under disse Omstændigheder skulde det ikkun 
geraade os til Skam, om vi lod det komme til 
Blodsudgydelse; ja, gjorde vi det, vilde vi sikkerlig 
drage Guds Vrede over os, saa at han gav Kong 
Christiern Sejren. Thi jeg vil minde eder om, 
at Kong Christiern indtager en stærk Stilling, 
som han ikke lader sig lokke ud af, og des- 
foruden kan han med Lethed undslippe til Ærke- 
bispen Gustav Trolles faste Slotte, dersom han 
maatte finde det tjenligt. Derfor have vi handlet, 
som sket er, og som vi fortrøster os til at kunne 
forsvare for Gud, for Kong Frederik og for alle 
ærlige og kristelige Mennesker . . . Der staar 
ikkun tilbage, at vi alle fæste vort Navn og 
Segl paa dette Brev og Lejde . . .« 

»Ikke alle!« sagde en stærk Stemme bag 
ved Bispen. »Tøv lidt, Knud Gyldenstjerne, før 
I og disse gode Mænd sætter eders ærlige Navn 
under det Djævlens Brev . . .« 

»Jeg vil svare jer, Peder Skram, at her er 
intet at tøve efter!« Knud Gyldenstjerne vendte 
sig hurtig om og saå med et vredt Blik paa den 
unge Høvedsmand. »I har hørt min og disse 
Mænds Mening i denne Sag! Ingen af os er til 
Sinds at handle anderledes, end det alt er ved- 
taget . . .« 

»Saa hør ogsaa min Mening!« sagde Peder 
Skram og gik tæt hen til Bordet. »I kan ikke 
mistyde det Budskab, jeg bringer fra Gunderslev- 
holm: »Ingen Handel eller Kontrakt maa indgaas 
med Kong Christiern, uden at han giver sig paa 
Naade og Unaade i vore Hænder!« Det var 
Kongens sidste Ord til mig! I paadrager jer et 
stort Ansvar, Knud Gyldenstjerne, og I med, I 
danske og lybske Herrer, oml handler derimod!« 

»Men I glemmer, gode Peder!« svarede Bisp 
Gyldenstjerne med en overlegen, fornem Mine, 
»at der staar i Kongens Sendebrev, som I selv 
har bragt os: »Intet ville vi dog ligefrem hindre 
eller forbyde videre Underhandlinger, men kommer 
det dertil, henstille vi alt andet til vore Befalings- 
mænds eget gode Raad.« . . . Statssager synes 
I ikke at have synderlig Forstand paa, Peder 
Skram ! « 

»Det er vel muligt!« udbrød Peder Skram, 
der ikke længer kunde styre sin Heftighed. »Og 
derfor siger jeg ogsaa: Til Helvede med de 
kloge Kunster! Lad os faa ærligt Spil! Ingen- 
sinde har det været Kong Frederiks Hensigt at 
give sin Brodersøn frit Lejde! . . . Guds Kors 
og Død! Hvi gjemmer I jer dernede, Junker 
Stedingf Og hvorfor bekræfter I ikke mine 
Ord? I var dog selv Vidne til det Ilbud, Mester 
Jul bragte os fra Kongen!« 

Den lille, sirlige Junker sad langt nede ved 
Bordet og syntes at have puttet sig af Vejen mellem 
sine Sidemænd, de lybekske Sendebud, Geert 
Odingbergk og Joachim Sandov. Ved Peder 
Skrams højrøstede Ord gav det et Sæt i ham. 
Men derpaa rystede han paa Hovedet, satte et 
kløgtigt Ansigt op og svarede: 

»Jeg hørte vel den Besked, som Kongens 
Sekretær bragte os. Men ikke tilkommer det 
mig at tage noget Ansvar her. Den høj- 
ærværdige Bisp Gyldenstjerne har ikke mindre 
Ret i sin Udtydning af Sendebrevets Ord — jeg 
nærer derfor ingen Betænkelighed ved at under- 
skrive Lejdet . . .« 

»Det skal I faa Last og Skam for, Wilken 
Stedingl« udbrød Peder Skram med voxende 
Harme. »Det synes, som om en Djævlens Under- 
fundigheds Aand har besat jer alle til Hobe I 

Er vi da slige Krystere og Kjærlinger, at vi ikke 
kunne føre denne Fejde til Ende paa redelig 
Vis! . . . Tal, Mogens Gyldenstjerne — af jer 
venter jeg i det mindste at høre et Mandhaftig- 
hedens Ord, der kan sprede den lumre og 
trykkende Luft omkring os!« 

»Kjære Peder Skram!« svarede Hr. Mogens. 
»I giver jer hen i ufornøden Ivrighed. Efter det 
Fuldmagtsbrev, som Kongen alt forlængst skikkede 
hid til Akershus, skulde jeg søge Underhandling 
med Kong Christierns Landsknægte. Alene i 
Kraft deraf kunne vi forsvare den Handel, som 
her er indgaaet, og hvortil alle nærværende 
Raader og Høvedsmænd have givet deres Sam- 
tykke. Vi var gode Narre, om vi ikke tog et 
Forlig, der sluttes paa saa rimelige Vilkaar. 
Fordi man har Vildtet i Strikken, er man endnu 
ej sikker paa det, før man ogsaa har det i 
Sækken! Kong Frederik vil vide os Tak for, 
hvad vi har udrettet!« 

»Saa har jeg intet mere at sige i denne 
Forsamling!« svarede Peder Skram med harm- 
glødende Kinder. »Gud forlade jer, Mogens 
Gyldenstjerne, at endogsaa I har svigtet mig! 
Jeg havde mindst ventet det af jer. Det Lejde, 
I er med til at underskrive i Dag, vil føre 
adskillig ondt med sig, og til ringe Ære vil det 
tjene os hos vore Efterkommere . . .« 

Peder Skram vendte sig om for at gaa. 
Der lød rundt omkring ham vrede og spottende 
Stemmer, som raabte i Munden paa hinanden: 

»Vil I være klogere end vi andre, Peder 
Skram ! — Giver I jer af med at forudsige Frem- 
tiden!« — Men højest af alle skreg en skingrende, 
spids Stemme: 

»Naar selve de mægtige, lybekske Sendebud 
har bøjet sig for Mester Gyldenstjernes Fore- 
stillinger, saa kan en menig Skipper eller Høveds- 
mand som I vel ogsaa gjøre det!« 

Peder Skram var kommen et godt Stykke 
henimod Døren, men ved Lyden af denne Stemme 
drejede han hurtig Hovedet om og nærmede sig 
atter Midten af Salen. Hans Øjne, der ellers 
kunde skinne af godmodigt Lune, skød gnistrende 
Lyn, og han spurgte med en Stemme, der rungede 
under Loftet: 

»Var det jer, Geert Odingbergk, der talte?« 

»Just mig, Hr. Høvedsmand!« 

Peder Skram maalte Lybekkeren med et 
truende Blik: 

»Geert Odingbergk — I er mig en vissen og 
viderværdig Karl! Og mit gode Sværd brænder 
mig i Haanden, hver Gang jeg ser jer for mine 
Øjne! Hidtil har jeg ladet jer slippe; men i 
Dag undsiger jeg jer, og er I ej saa stor en 
Kryster, som eders gunstne Fjæs lader formode. 

saa modes vi, inden Sol gaar ned, for at en af 
os kan bide i Græsset . . .« 

»Stille, I Herrer!« raabte Knud Gyidenstjerne. 
»Vi er samlede i Landets og Kongens Anliggende 
og har ej Stunder til uvedkommende Kiv og 
Trætte. Det er mit Ønske, at alle skulle enes i 
denne vigtige Sag, og derfor beder jeg jer be- 
tænke jer vel, Peder Skram, inden I adskiller jer 
Handlemaade fra vor . . .« 

»Jeg har intet at betænke!« svarede Peder 
Skram. »Og jeg vil ej være Vidne til, hvad her 
skal foregaa!« 

»Nægter I at underskrive Lejdebrevet til 
Kong Christiern?« 

»Jeg nægter at underskrive det — for mit 
ærlige Navns og min Samvittigheds Skyld! Nu 
kjender I Aarsagen!« 

De vrede og truende Stemmer lød endnu 
mere højrøstede end før. Nogle af Befalings- 
mændene var sprungne op fra deres Sæde ved 
Bordet. Lybekkeren Geert Odingbergk havde 
rasende knyttet sine Hænder og stirrede efter 
Peder Skram med et giftigt Blik; men den unge 
Høvedsmand lod ikke til at bemærke den Uvilje, 
hans Ord vakte; han gik rolig henimod Værelsets 
Udgang, hvor Arild Jenssøn sluttede sig til 
ham. — — 

De kom ud af Slottet. Den stærke Paalands- 
blæst var tagen til i Styrke. Skyerne joggjennem 

Luften saa tunge og sorte, som om det havde 
været en sen Efteraarsdag, og nu og da kom en 
heftig Regnbyge, blandet med Hagl. Nogle af 
Skibene havde revet sig løs fra deres Fortøjninger 
og huggede stærkt i den oprørte Fjord, medens 
Mandskabet om Bord havde travlt med at ud- 
bedre den Skade, som Stormen allerede havde 
forvoldt. Nede ved Slotsbryggen laa Svend 
Hjemløs endnu med Jollen. Han havde brugt 
Tiden til at øse Jollen læns og ventede nu paa, 
at Høvedsmanden skulde komme tilbage. 

Peder Skram tilbagelagde Vejen fra Lens- 
mandens Kammer ned til Slotsbryggen uden at 
mæle et Ord, og hans Ansigt havde et mørkt 
og modfaldent Udtryk, som ellers var det ganske 
fremmed. Den ene Gang efter den anden 
skottede Arild Jenssøn til ham og rystede be- 
kymret paa Hovedet, thi aldrig før havde han 
set sin Ven og Fælle i et saadant Lune. 

»Kjære Herre,« sagde han omsider, da de 
var komne ned til Jollen, og Peder Skram endnu 
ikke gjorde Mine til at aabne Munden. »I bliver 
for Sanden krank og faar onde Vædsker i Blodet, 
om I giver jer hen til denne Mistrøstighed, thi 
den er jer Natur imod . . . Og hvad er saa det 
hele? I har handlet, som I fandt det ret og 
billigt, og hvad de andre har vedtaget og be- 
sluttet, kan ikke komme paa eders Kappe . . .« 

»Men det vil føre til Fortræd og Ulykke — 
det føler jeg saa vist, som om jeg saå det for 
mine Øjne!« mumlede Peder Skram. »Og hvad 
vil du vel, jeg skal svare Kongen, om han be- 
brejder mig, at det Bud, jeg bragte fra ham, 
ikke har baaret bedre Frugt!« 

Arild Jenssøn rystede paa Hovedet ligesom før. 

»Hvad vil I plage jer med de Griller, Peder 
Skram! Det nytter intet! En Guds Lykke er 
det, at I undsagde den bandsatte Ly bekkerjunker, 
thi jeg er sikker og vis paa, at naar I blot 
igjen føler jert Værge i Haanden og kommer til 
at hugge løs med det, saa fortager alle Grillerne 
sig flux i samme Øjeblik!« 

»Det er vel, at du minder mig derom!« 
svarede Peder Skram med en Smule livligere 
Stemme. »Vi fik ej fastsat Mødestedet og ej 
heller Tiden; men jeg vil, at Tvekampen skal 
finde Sted endnu i Dag, og Udfordringen har 
han jo modtaget. Du kommer til at søge Ly- 
bekkeren op, Arild Jenssøn, og aftale det for- 
nødne med ham eller hans Stedfortrædere. Han 
kan vælge, hvilken Plads og hvilken Tid han vil, 
og ligesaa hvilke Vaaben. Mig kommer det ud 
paa et . . .« 

»Nu, Herre — Vaabnene maa dog være lige 
og Fordelene ens paa begge Sider. Men for- 
ovrigt er jeg rede til at udføre eders Ærinde. 
Det synes mig allerede, at I ser en Kjende 

lystigere ud end før. Giver I mig Forlov til at 
gjøre jer et Spørgsmaal?« 

»Hvad vil du spørge omf« 

»Kun derom, kjære Peder Skram: den male- 
didede Lybekker-Junker, Hr. Geert Odingbergk, 
skulde vel aldrig være den samme nedrige Karl, 
der staar i Maskepi med Junkeren af Hopfenstein, 
og som har vovet at bejle til Jomfru Elsebe?« 

Peder Skram nikkede med en bister Mine. 

»Det er rigtigt gjættet, gode Arild I Du 
begriber maaske nu, hvorfor jeg længes saa 
svarlig efter at komme i Kast med Geert Oding- 
bergk, siden han selv har budt mig en Lejlighed 
dertil . . . Skynd dig at udrette mit Ærinde! 
Vend tilbage til Slottet og tag Svend Hjemløs 
med dig. Jeg ror alene tilbage til Skibet . . .« 

»Det skal ske, som I ønsker I« svarede 
Arild Jenssøn. »Op med dig, Hjemløs!« raabte 
han til den lange Karl, der havde halet Jollen 
tæt hen til Bryggen, for at Peder Skram kunde 
gaa om Bord . . . »Vor Høvedsmand begynder 
at ligne sig selv igjen! Vi skal i Lag med 
Lybekkerne, Hjemløs, og du faar Lov til at gaa 
med som Sendebud . . .« 

»Det er godt!« brummede Svend Hjemløs. 
»Jo før, des bedre!« 

»Saa bringer du mig Bud ud paa Fartøjet, 
saa snart du har talt med Lybekker-Junkeren. 

Du husker, at endnu i Dag vil jeg have Striden 
afgjort!« 

Med disse Ord sprang Peder Skram i Jollen, 
og Svend Hjemløs krøb i Land. Arild Jenssøn 
nikkede sindig: 

»I kan stole paa mig, Herre 1 Den band- 
satte Kræmmerhelt skal ikke faa Stunder til at 
knibe ud; men I skal faa jer Lyst styret og 
komme til at vexle saa gladelige Hug med ham, 
at jert Sind atter kan fange Fred og Rolighed . . . 
Paa snarligt Gjensyn, Herre!« 

Peder Skram stødte fra med Aaren og roede 
ud mod Skibene, medens Arild Jenssøn og Svend 
Hjemløs travede op over Bryggen for at vende 
tilbage til Slottet. 

»Ser du, Svend Hjemløs!« sagde Arild til 
sin Ledsager. »Nu maa vi bære os fint ad, som 
det sømmer sig for Sendebud, der gaar i deres 
Høvedsmands Ærinde. Hvorfor jeg skulde have 
dig med, lange Hjemløs, begriber jeg rigtignok 
ikke. Men du kan drive omkring hernede mellem 
Fæstningsvoldene, medens jeg gaar op paa Slottet 
og søger Lybekkeren op. Et nedrigt Vejr er 
det ; men du kan krybe i Læ ved et af Taarnene. 
Skildvagterne kjender dig jo og ved, at du hører 
til Peder Skrams Mandskab . . .« 

»Skal jeg ikke følge med op paa Slottet?« 
spurgte Svend Hjemløs. 

»Hvad skulde du dér? Det er mig og ikke 
dig, der paa Høvedsmandens Vegne skal træffe 
Aftale med Lybekker-Junkeren. Fulgte du med, 
kunde han gjærne blive saa bange for din brede 
Krop og dine store Næver, at han listede væk 
med det samme, og hvad blev der saa af Tve- 
kampen, som Peder Skram saa hjærtens inderlig 
glæder sig til? Nu bliver du her. Hjemløs, og 
saa snart jeg kommer tilbage, ror vi sporen- 
stregs ud til Høvedsmanden . . .« 

De var imidlertid komne indenfor Fæstnings- 
volden, og medens Arild Jenssøn gik henimod 
Slottets Kærne, hvor en Vindeltrappe førte op 
til de Værelser, som Lensmanden beboede, og 
hvor Raadsforsamlingen nylig var bleven holdt, 
blev Svend Hjemløs tilbage i den indre Fæstnings- 
gaard. 

Idet Arild Jenssøn nærmede sig Taamporten, 
saå han, at flere af de danske og lybekske Herrer, 
som nylig havde været forsamlede i Lensmandens 
Kammer, var i Færd med at forlade Slottet. 
Sammenkomsten maatte altsaa være til Ende, og 
det gjaldt nu om at finde Lybekkeren Geert Oding- 
bergk, inden han gik sin Vej. 

»Du maa have Øjnene med dig, Hjemløs!« 
raabte Arild Jenssøn, idet han vendte sig om. 
»Skulde jeg gaa fejl af vor Mand, og du imidlertid 
faa Kig paa ham, saa bed ham tøve lidt og sig 
til ham, at vi har en Smule Besked til ham fra 

vor Høvedsmand. Jeg kommer strax tilbage, 
saafremt jeg ikke træffer ham i Hr. Mogens* 
Kammer . . .« 

Arild nikkede til sin lange Følgesvend og 
skyndte sig ind gjennem Taarnporten, fra hvilken 
flere og flere danske og lybekske Befalingsmænd 
kom ud. Men Junker Odingbergk var ikke 
mellem dem. 

Svend Hjemløs slentrede frem og tilbage i 
Fæstningsgaarden. Nu kom der ikke flere Folk 
ud af Taarnporten. — Mon Arild havde truffet 
Lybekkeren deroppe? — Den lange Karl blev 
kjed af at tradske frem og tilbage paa det 
samme Sted. Tilmed skyllede Regnen ned i 
stride Strømme. Han saå sig omkring for at 
fmde et Sted, hvor han kunde søge Ly. Til 
højre i Fæstningsgaarden laa et bredt og lavt 
Taarn med en dyb Indgang, der syntes at staa 
i Forbindelse med Volden. Derinde kunde han 
være i Læ for Uvejret og paa samme Tid holde 
Udkig med Arild Jenssøn, naar denne kom tilbage. 

Det var et hvælvet Kammer, Svend Hjemløs 
traadte ind i, og da han havde vænnet sine Øjne 
til Mørket, saå han, at det fortsattes af en dækket 
Gang, der strakte sig i Retning mod Fæstnings- 
volden. Der laa nogle Skjærthager og Øxer 
derinde, en Del gamle, rustne Haandrør, en 
Hoben Kampesten og andet Krigsmateriel, hobet 
sammen hulter til bulter. Hjemløs vilde til at 

bukke sig ned for at tage disse Sager i nærmere 
Øjesyn, men i d^t samme lagde han Mærke til, 
at Indgangen til Portrummet formørkedes, og han 
hørt'e en skrattende Stemme, der ytrede: 

»Lad os træde ind her, velbyrdige Hr. Øverste! 
Saa skal jeg i Korthed betro jer mit Anslag!« 

Der lød en anden, dyb Stemme, som 
brummede nogle uforstaaelige Ord, og derpaa 
traadte to Personer ind i Porthvælvingen. Uden 
at betænke sig et Øjeblik lagde Svend Hjemløs 
sig ned paa Jorden, saa lang han var, og krøb 
lydløst henimod den dækkede Gang i Baggrunden, 
hvorfra han kunde se, hvad der foregik, uden 
selv at blive opdaget. 

Manden med den skrattende Stemme sagde 
til sin Ledsager: 

»Nu er vi ganske uforstyrrede, kjære Rein- 
vald af HeidersdorfI Om I vil som jeg, da skal 
vi faa vor Fjende i saa haard en Klemme, at 
han ikke skal slippe ud af den trods al sin 
Mandhaftighed . . .« 

»Gode Geert Odingbergk!« gjenmælede den 
anden. »Jeg har tilbudt at træde i jert Sted, 
eftersom det vil være mig en Hjærtens Lyst at 
maale min Klinge med den bandsat stolte Karl. 
Men for Allandsens Sot og Syger — jert Anslag 
huer mig ikke!« 

»Hør dog først, hvad det gaar ud paa!« 
hviskede Hr. Geert Odingbergk. »Og skraal for 

al Ting ikke saadan opl Jeg maatte være galen, 
om jeg mødte den danske Junker med Spyd 
eller Sværd. Hug og Slag er ikke min Sag; 
man kommer meget længere med Kløgt — med 
Kløgt, velbyrdige Øverste — det har min Ven 
og Mester, den ædle Junker af Hopfenstein lært 
mig . . . Eders Tilbud, at I skulde træde i mit 
Sted, kan jeg ej heller modtage . . . Nej, kjære 
Reinvald af Heidersdorf, jeg har gjort et snildere 
Regnestykke! Jeg skikker Bud til den danske 
Junker, at jeg har modtaget hans Undsigelse og 
er rede til at møde ham paa Munkholmen, i 
Kvæld ved Solnedgangstid. Vaabnene maa han 
selv vælge, thi en Herre som mig kommer det 
kun lidet an paa, om han foretrækker Rappier 
eller Glavind . . . Men ser I saa, hjærtenskjære 
Reinvald« — Lybekkerens Ansigt fortrak sig med 
en snu og skadefro Mine — »naar Junkeren og 
jeg staar overfor hinanden, da bryder der en 
halv Snes raske Karle frem ... De skiller os 
ad, overrumpler den danske Slagsbroder, knebler 
og binder ham, og naar Mørket er faldet paa, 
forer vi ham om Bord i mit Fartøj — og nede 
i Lasten skal Hr. Peder Skram komme til at 
ligge saa lunt og vel forvaret, at ingen faar 
Nys derom, før jeg forlængst er paa Vejen til 
Lybek . . . Hvad siger I til det Puds, velbyrdige 
Hr. Øverste?« Og Lybekkeren lo med sin 

skrattende Stemme og gned sine Hænder, opfyldt 
af Glæde over sin Opfindsomhed. 

»Det er et Fandens Skalkestykke !« brummede 
Øversten. »Og jeg gider ej tage Del deri. Lad 
os paa en ærlig Maade knække Halsen paa 
ham! Det har jeg før foreslaaet eders gode 
Ven, Junkeren af Hopfenstein. Jeg skjønner 
ikke, hvad alle de listige Kunster skal til . . .« 

»Er enten I eller jeg da sikker paa, hvem 
der kommer til at bide i Græsset?« spurgte 
Lybekkeren i en vrippen Tone. »Nej, nej! Her 
skal handles efter mit eget Raadl Jeg spørger 
jer kun, Hr. Øverste, om I vil hjælpe mig at 
udvælge en halv Snes Knægte, der egner sig til 
det Stykke Arbejde, jeg agter at betro dem?« 

»En halv Snes Gavtyve og Spidsbuber kan 
I altid faa fat paa. Der er ingen Mangel paa 
dem!« svarede Hr. Reinvald tørt. »Men jeg vil 
dog raade jer til at udsøge dem blandt de Folk, 
som ikke altfor længe har staaet under Peder 
Skrams Fane; thi man siger, at hans Mandskab 
er synderlig forgabet i ham, naar de kjender 
ham nøjere. Gid Fanden for Resten havde den 
hovmodige Karll« 

»Nu — I kan hjælpe mig med at udsøge 
Knægtene, om I vil det — eller I kan lade det 
være! Men eders Tavshed kan jeg jo allenfals 
stole paa!« nikkede Lybekker-Junkeren. »Jeg 
gaar nu om Bord for at skikke et paalideligt 

Bud ud til Peder Skram, og jeg lader ham hilse, 
at jeg møder ham alene paa Munkholmen. Han 
maa da ogsaa selv komme ene, hvis han er den 
forvovne Hugaf, som han giver sig ud for . . .« 

»At han paa de Vilkaar kommer uden Led- 
sagelse — derfor kan I være tryg,« sagde Lands- 
knægtøversten. »Men ihvorvel han er min Fjende 
og Medbejler saa godt som eders, saa finder jeg 
dog, det er en Fandens Streg, I spiller. Men 
det maa I selv om, Geert Odingbergk . . . 
Kanske I og eders Samvittighed kan blive 
enige . . .« 

»Min Samvittighed!« gjentog Lybekkeren og 
lo af fuld Hals. »Kloge Folk har ingen Sam- 
vittighed — har den ædle Junker af Hopfenstein 
lært mig. Men kom nu, velbyrdige Hr. Øverste 
— Regnen er holdt op, og I følger vel med mig 
om Bord?« 

Geert Odingbergk stak forsigtig sit Hoved 
udenfor Portrummet, som om han først vilde 
overbevise sig om, at Vejen var fri, og at ingen 
belurede dem. Saa traadte han ud i Fæstnings- 
gaarden, og Landsknægtøversten fulgte efter. 

Svend Hjemløs blev liggende bag ved Kampe- 
stensbunken og de rustne Hagebøsser. Han hørte 
Fodtrinene fjærne sig hen over den stenbelagte 
Gaard, og først da der var blevet ganske stille, 
rejste han sig op, gned sin Pande, kløede sig i 
Nakken og gik langsomt henimod Portens Udgang. 

Det var rigtigt nok, som Lybekker-Junkeren 
havde sagt: Regnen var hørt op. Men der var 
ingen andre at se ude i Fæstningsgaarden end 
en Hellebardist, som gik frem og tilbage foran 
Porttaarnet. Hvor var Arild Jenssøn bleven af? 
Havde han forladt Slottet, medens han, Hjemløs, 
laa paa Lur inde i Hvælvingen? Eller var Arild 
endnu oppe i Lensmandens Kammer? 

Svend Hjemløs ruskede sig i Haaret, bed 
Tænderne sammen og teede sig i det hele paa 
en sælsom Maade. Hvordan skulde han bære 
sig ad? Han havde hørt hvert Ord, som Geert 
Odingbergk og Landsknægtøversten havde talt, 
og det kunde nok give en ærlig Karl noget at 
gruble over. Skulde han ufortøvet ro om Bord 
til Peder Skram og berette, hvilket nedrigt og 
djævelsk Anslag han var kommen paa Spor 
efter? Eller hvordan skulde han gribe Sagen an? 
Det faldt ham ind, at han ellers altid plejede at 
raadføre sig med sin Ven og Overmand, Arild 
Jenssøn, forinden noget af Vigtighed skulde fore- 
tages. Arild var saa meget klogere, og det 
kunde jo hænde, at han ogsaa denne Gang fandt 
paa noget, som ingen anden vilde have tænkt 
paa. Men for alle Syger og Ulykker! Hvor 
var den listige Svend bleven af? Naar han ikke 
havde truffet Lybekkeren, kunde han jo have 
været tilbage for længe siden! 

Svend Hjemløs gik med en ærgerlig Mine 
gjennem Portrummet og den ydre Fæstnings- 
gaard ud til Voldene og derfra ned mod Fjorden. 
Han saå sig idelig omkring, om han ikke kunde 
faa Øje paa sin Kammerat. Der var fuldt op af 
Krigsfolk, som drev omkring ved Havnen og 
Fjorden; men hverken Arild Jenssøn eller Lybek- 
keren og Landsknægtøversten saå han noget til. 
Han var allerede i Færd med at søge efter en 
Jolle, hvormed han kunde ro ud til de danske 
Fartøjer, da han bag ved sig hørte en Stemme, 
der raabte — ikke i den blideste Tone: 

»Du Fandens Hjemløs! Tror du, vi leger 
Gjemmeleg? I en halv Time har jeg tradsket 
omkring og søgt efter dig ! De sagde, Lybekkeren 
var gaaet bort i Følge med Reinvald af Heiders- 
dorf, og mit Ærinde har jeg ikke faaet udrettet 
Hvor hitter jeg ham nu?« 

»Det gjøres ikke nødig, at I søger efter 
ham!« brummede Svend Hjemløs. 

»Gjøres det ikke nødig?« gjentog Arild 
Jenssøn. »Men Høvedsmandens Befaling og 
Modestedet, som skulde aftales! . . . Hvad er 
det for et Ansigt, du sætter op, Hjemløs? Har 
du set Spøgelser igjen?« 

»Jeg har set Lybekker-Junkeren, mens I gik 
fejl af ham!« nikkede den lange Karl. »Der er 
et nyt Anslag i Gjære . . .« 

»Saa tal da, du taabelige Hjemløs! Og lad 
mig ikke pine Ordene ud af digl« 

»De vil forraske Høvedsmanden ligesom den 
Gang, i Skoven ved Mainz. Den lange Geert 
Odingbergk skikker just nu Bud ud til Peder 
Skram, at han vil møde ham alene paa Munk- 
holmen; men en halv Snes Spidsbuber ligger i 
Baghold ... og naar de har kneblet og bundet 
ham, vil de slæbe ham ud paa Lybekkerens 
Fartøj . . .« 

»De Ærkekjæltringer og Skalke!« 

»Jeg tænker, vi maa vare Høvedsmanden ad, 
at han ikke gaar alene til Mødestedet . . .« 

Arild Jenssøn betragtede sin Kammerat, som 
om han nøje overvejede hans Forslag. Men 
derpaa rystede han paa Hovedet og sagde i en 
modfalden Tone: 

»Det hjælper ikke. Hjemløs ! Har Lybekkeren 
stævnet Peder Skram til Møde og sagt, at han 
selv kommer ene, saa kan vi gjærne fortælle 
Høvedsmanden, at hundrede Spidsbuber og Kjæl- 
tringer lurer paa ham — han gaar dog alligevel 
ud til Munkholmen uden Følge. Nej, Hjemløs 
— hvad her skal udrettes, maa vi gjøre paa 
egen Haand!« 

»Jeg tænkte nok,« mumlede den lange Karl, 
»at I havde jer egen Mening om Tingene. Hvad 
skal vi da tage os til?« 



28l 



»Handle hurtigt — først og fremmest! Følg 
med, Hjemløs! Saa finder vi vel paa Raad 
undervejs!« 



Munkholmen eller Hovedøen, som den ogsaa 
kaldtes, laa hen i samme Tilstand som i Be- 
gyndelsen af Fejden. Under saa urolige Forhold 
havde ingen tænkt paa at opbygge Klosteret, 
som de Danske havde brændt den Gang, de 
bragte Undsætning til Hr. Mogens paa Akershus. 
De sværtede Ruiner ragede op mellem Munk- 
holmens Klipper — Murlevninger og forkullede 
Hjælker laa hobet over hinanden, og uden om 
dem et frodigt Ugræs mellem sjældne Planter 
og Blomster, mellem Hyld og Humle i Munkenes 
Urtegaard. 

Endnu strøg Vinden med heftige Kast ind 
fra Fjorden. Skyerne hang lavt og drev frem i 
sorte Flokke, jagede afsted af Blæsten, Men 
Solen, som den hele Dag ikke havde havt Magt 
til at bryde igjennem, tændte nu ved sin Dalen 
et bredt, purpurrødt Bælte ude i Vest og skød 
et lysende Skær op mellem Regnskyerne, saa 
der lagde sig gyldne Rande omkring dem. 

Paa en aaben Plads, knapt et halvt hundrede 
Skridt borte fra Klosterruinen, stod en ung, 
skulderbred Høvedsmand. Han syntes at vente 

med Utaalmodighed paa nogen; thi snart gik 
han hastig frem og tilbage, snart stod han stille 
og stødte sit Sværd mod den stenede Jord. 
Ikke en Lyd hørtes paa Øen. Men ude fra 
Fjorden kunde man nu og da fornemme en 
fjærn Tummel fra Mandskabet om Bord i Skibene, 
en pludselig lydende Trommehvirvel eller Støjen, 
idet et Anker blev lettet. 

Den unge Høvedsmand havde snart et Par 
Snese Gange gaaet rundt omkring den lille, 
aabne Plads, der paa den ene Side begrændsedes 
af den nedtraadte Urtegaard og Klosterruinen, 
paa den anden Side af nogle fremspringende 
Klipper. Saa lød der omsider en let Støj, et 
Menneskes Fodtrin, og et Øjeblik efter nærmede 
der sig en krigsklædt Skikkelse fra den Kant af 
Øen, hvor Landingsstedet var. 

Den krigsklædte Skikkelse lod til at have 
Hastværk; thi han skyndte sig saa meget, at 
han et Par Gange snublede over nogle Murrester, 
der laa henslængte paa Vejen, og saa snart han 
var kommen den unge Høvedsmand paa til- 
strækkeligt nært Hold, udbrød han med en 
Stemme, som han søgte at gjøre behagelig, men 
hvis spidse og skrattende Lyd han ikke kunde 
forandre : 

»Velbyrdige Hr. Peder Skram — I vil und- 
skylde, at jeg har ladet jer vente! Men eftersom 

jeg har hort eders Vaabenfærdighed saa stærkt 
berømme, vil I ikke kunne fortænke mig i, at 
jeg har beredt mig paa at falde for eders Haand 
og desaarsag givet mine Tjenere en og anden 
fornøden Befaling for det Tilfældes Skyld, at jeg 
ikke mere skulde vende tilbage . . .« 

»Hr. Geert Odingbergk — « svarede den 
unge Høvedsmand — »Mørket falder snart paa, og 
nogen lys Aften bliver det ikke. Træk derfor 
eders Værge af Læderet I Eders slebne Ord huer 
mig ikke bedre end eders Pral og Hovmodi« 

»Hvi har det saa stort Hastværk, velbyrdige 
Herre?« spurgte Lybekkeren i samme smigrende 
Tone som før. »Vor lille Strid faar vi sagtens 
Tid til at afgjøre, mens Dagens Lys endnu 
skinner paa Klipperne. Jeg er for Sanden paa 
én Gang stolt og dog sorgfuld over den Kamp, 
vi her skal udfægte med hinanden! Jeg er stolt 
over, at det forundes mig at krydse mit Sværd 
med en saa berømmelig Høvedsmand som I, 
men det gaar mig til Hjærte, at vi skulle være 
Fjender, eftersom just al min Hu staar til at 
slutte Venskab og Forbund med det danske 
Adelsskab . . .« 

Peder Skram fandt det ikke Umagen værd 
at give noget Svar. Han stod med Haanden 
knyttet om sit Sværdfæste og rynkede utaal- 
modig Panden. Lybekkeren vedblev: 

»Jeg angrer oprigtigen de hastige Ord, jeg 
sagde jer i Dag ved Sammenkomsten hos 
Hr. Mogens. Men I maa give mig Forlov til at 
sige jer, at I, ærlige og velbyrdige Hr. Peder 
Skram, sandelig ogsaa har handlet ilsindet i 
denne Sag! Tænk, hvilket nyt og herligt Baand 
mellem Danmark og Lybek, naar de rige lybske 
Raadsherrer og Junkere indtræde i Ægtestand 
med danske Jomfruer, saaledes som jeg uværdigen 
har bejlet til den allerkjæreste Jomfru Elsebe hos 
hendes Fader, Hr. Tyge Krabbe. Og et saadant 
Forbund vil I hindre og forebygge ved at stinge 
mig ihjel — — om det maatte lykkes jer I 
Hvilken Skade, at vi begge skulde komme til at 
bejle til den samme, adelige Jomfru, og at det 
derover skulde komme til saadan Kiv og Fortræd 
mellem os! Men om det skulde hænde, at jeg 
maatte slippe ud af denne Strid med Liv og 
hele Lemmer, og I bukke under — thi hvem 
kan vide det? — i Sandhed, da lover jeg jer at 
blive Jomfru Elsebe en kjærlig Husbond . . .c 

Med sammentrukne Bryn havde Peder Skram 
hørt paa Lybekkerens Ord, der kom til at lyde 
endnu giftigere, fordi de fremførtes i en Tone, 
fuld af hemmelig Skadefryd, hvor sødladen den 
end var. Hans Taalmodighed var til Ende; han 
drog sit Ryttersværd, som han helst fægtede 
med, enten han var til Hest eller til Fods, og 

med dundrende Stemme tilraabte han sin Mod- 
stander : 

»Hug nu los og forsvar dit Liv — om du 
ikkun har Tyvendeparten saa meget Mod i 
Hj ærtet, som du har onde og forgiftige Ord paa 
din Tungel« 

Den danske Høvedsmand traadte et Skridt 
frem med løftet Klinge. Ogsaa Geert Oding- 
bergk havde draget sit Sværd af Skeden; det 
var et kostbart Vaaben, med blinkende skarp 
Klinge og kunstig indlagt Fæste ; men dets Ejer- 
mand veg ikke des mindre tilbage Skridt for 
Skridt — over imod Klosterets Murrester. Hans 
Modstander fulgte efter, overrasket ved denne 
sære Fremgangsmaade , der mere lignede Flugt 
end Kamp. De var allerede tæt ved Ruinen; 
Peder Skram hævede sit Vaaben, og Hugget 
vilde være faldet med en Kraft, som der 
skulde en kjæk og øvet Krigsmand til at tage 
imod. Men Lybekkeren sprang til Side, og i det 
samme brod en halv Snes Knægte frem fra de 
sværtede Mure. 

Overrumplingen skete saa uventet, at den 
danske Høvedsmand var omringet paa alle Sider, 
for han fik set sig omkring. Men da han først 
forstod, hvad det gjaldt, foer han ind paa sine 
Modstandere, og med Raabet: »I fejge og for- 
ræderske Hunde!« slog han ned for Fode med 
sit lange Ryttersværd. Et Par af Knægtene 



286 



havde allerede maattet bide i Græsset; da raabte 
en stor, sortskægget Karl, der syntes at være 
Flokkens Anfører: 

»Skal han fanges levende og uskadt, faar vi 
aldrig Bugt med ham!« 

»Han gjør det af med alle os andre for- 
inden!« tilføjede en anden. 

»I Djævlens Skind og Ben, saa hug ham 
ned!« skreg en spids og skrattende Stemme 
inde fra Ruinerne. 

Denne Befaling forandrede Kampens Gang. 
Knægtene kunde nu frit bruge deres Vaaben, og 
de trængte med Raab og Brøl ind paa den 
danske Høvedsmand. Peder Skram værgede sig 
med drabelige Kræfter; men Overmagten var 
saa stor, at selv han maatte have givet tabt til- 
sidst. 

Men da skete det, at der lød et lystigt 
Raab inde fra Klipperne paa den modsatte Side, 
og en Flok Krigsknægte og Skibsfolk — vel en 
halv Snes Mand i alt — nærmede sig i fuldt 
Løb Kamppladsen. I Spidsen for dem saå man 
en ung Svend og en lang, mørkhaaret Karl med 
Staalhuen skudt tilbage i Nakken og et saa 
bistert Udtryk i sit grove, enfoldige Ansigt, som 
om han vilde æde Fjenden med Hud og Haar. 

Geert Odingbergks Bande tøvede et Øjeblik, 
som om Folkene var uvisse om, hvad enten de 
skulde optage Kampen med den fremstormende 

Hob eller ta^e Benene paa Nakken og fly. Arild 
Jensson og Svend Hjemløs var allerede tæt paa 
Livet af dem. Der udspandt sig en hidsig 
Skærmydsel; men da tre, fire Stykker af de 
lejede Ugjerningsmænd var faldne, gjorde Resten 
omkring og satte i Løb ned mod Fjorden, skarpt 
forfulgte af Peder Skrams Folk. Da de kom til 
Landingsstedet, var den ene af de Baade, hvori 
de var roet ud til Øen, forsvunden. Nogle søgte 
at redde sig i den tiloversblevne Baad, andre 
sprang paa Hovedet i Søen. — Et lille Stykke 
ude i Fjorden styrede en Jolle over mod de 
lybekske Fartøjer. I Jollen sad kun en eneste 
Mand og trak paa Aarerne, som om det gjaldt 
Livet. Og det gjorde det for saa vidt ogsaa; 
thi Manden var Geert Odingbergk, der havde 
forladt Munkholmen uden at give sig Stunder 
til at vente paa det videre Udfald af Kampen. 

Peder Skram betragtede med nogen For- 
undring sit Mandskab, der i en saa belejlig Time 
var kommen ham til Undsætning. Arild Jenssøn 
stak med en fornøjet Mine sit korte Sværd i 
Skeden, og Svend Hjemløs tørrede den dryppende 
Sved af sin Pande, thi der var som sædvanlig 
kommet et ubæ^ndigt Raseri op i ham, mens han 
fægtede med Fjenden. 

* Hvordan er I kommen hid?« spurgte Høveds- 
manden. >0g hvem har sat jer i Kundskab om 
tiet Pud^, man vilde spille mig?« 

»Spørg Hjemløs!« svarede Arild Jenssøn. 
»Det var ham, der kom paa Spor efter Anslaget, 
mens jeg gik fejl af Lybekkeren . . .« 

»Var det dig, Hjemløs?« sagde Peder Skram. 
»Det tykkes mig, at du har en sær Gave til at 
opsnuse Rævestreger og Skalkestykker, og jeg 
slutter deraf, at du er adskillig klogere, end du 
ser ud til! Nuvel, Kammerat, du skal have Tak 
for Haandsrækningen — og I andre med!« 

» Det er ikke noget at sige Tak for I « mumlede 
den lange Karl. »Man har vel sine Øjne og 
Øren og sine Næver med for at bruge dem!« 

»Det er vist og sandt,« sagde Arild Jenssøn, 
idet Truppen satte sig i Bevægelse for at forlade 
Munkholmen — »det er en Guds Lykke, at vi 
har den taabelige Hjemløs! Ellers saå det mangen 
Gang galt ud for os!« 



Midsommeraftenens Halvmørke havde bredt 
sig over Fjord og Kyst, da de kom tilbage til 
Kravellen »Michael«, paa hvilken Peder Skram 
denne Gang havde Overbefalingen. Idet den 
unge Høvedsmand traadte fra Falderebet ind paa 
Dækket, kom en af Skibsfolkene hen til ham og 
meldte, at der havde indfundet sig en fremmed, 
som havde bedt om at faa Høvedsmanden i Tale. 
Det var en underlig Gamling, med Bind over 
Pande og Øjne, og en liden Purk havde fulgt 

ham om Bord. Mandskabet havde viist dem 
forud i Skibet, og dér ventede de nu paa Høveds- 
manden. 

»Jeg kj ender dem ikke,« svarede Peder 
Skram. »Men skik dem agter til mig; saa kan 
de faa Foretræde!« 

Høvedsmanden gik i Forvejen. Da han var 
kommen ind i Kahytten, lagde han Vaaben og 
Rustning fra sig og satte sig til Hvile paa Bænken. 
Under Skærmydslen med Geert Odingbergks 
Knægte havde han faaet en Flænge over den 
venstre Arm; han havde ikke ænset det videre, 
og han syntes ikke, der var sket større Skade, 
end at han kunde hjælpe sig selv. Men nu 
lagde han Mærke til, at hans Trøjeærme havde 
klæbet sig fast til Saaret. Uden at fortrække 
en Mine skar han med sin Kniv Trøjeærmet løs 
fra det blodende Saar og gik hen til et Skab, 
der var fastgjort i Væggen, for at hente Linned 
og Halsam. Medens han var i Lag dermed, blev 
Kahytsdoren aabnet. 

Det var en lille, gammelagtig Mand, der 
traadte ind. Hans Øjne og det meste af hans 
Pande var skjult af et bredt, hvidt Bind, og han 
støttede sig til en halvvoxen Dreng, der varsomt 
ledede hans Skridt. 

Peder Skram saa hen paa de indtrædende. 
Det forekom ham, at han kjendte den lille, 

Danmarks Vovehals. 19 

gammelagtige Mand^ trods Klædet, der halvvejs 
skjulte hans Ansigtstræk. 

»Hvem er I?« spurgte han. »Om jeg ikke 
skjønner fejl, har jeg set jer før . . .« 

»Det har I, Herre!« svarede Gamlingen. 
»Vi taltes ved, da I sidst laa ud for Oslo. Og 
I gjorde mig den Gang et Tilbud, som I sagde, 
I vilde staa ved, om jeg nogensinde kom og 
mindede jer derom . . .« 

»Hans Podeme.ster!« udbrød Peder Skram 
og rettede sig forundret op, medens han ganske 
glemte Forbindingen, han var i Færd med at 
stramme omkring sin Arm. »Hvilken Fortræd er 
I kommen til, siden vi sidst mødtes?« 

»Jeg har mistet to gode Øjne I« svarede den 
gamle og nikkede alvorlig. »Jeg troede ikke, jeg 
kunde blive fattigere, end jeg var . . . Mine 
Sønner og min Jord har jeg mistet og det ringe 
Tag, jeg havde over Hovedet . . . Men Vorherre 
vilde vise mig, at et Menneske aldrig er saa 
fattigt, at det ikke længer har noget at tabe -7- 
saa tog han ogsaa mit Syn . . .« 

»Sæt jer ned. Mester!« sagde Peder Skram 
og viste den gamle tilrette paa Bænken. »Jeg 
har ondt af jer . . . Fortæl, hvordan denne 
Ulykke hændte jer!« 

Den gamle havde sat sig yderst paa Bænken, 
og Drengen stod ved Siden af ham. Mester 

Hans lod langsomt sin Haand glide hen over 
Klædet, der skjulte hans Øjne, som om han 
vilde dulme Smerterne i dem. 

»Det hændte, som det bedst kunde hænde, 
naar Gud vilde det! . . . Jeg kom til at give 
mine Øjne for Kongen . . , Jeg var i Lejren hos 
ham, gik hans Ærinde til Præsterne og Fogderne 
nordenfjælds. Kongen kjendte mig og vidste, 
han kunde lide paa mig . . . Men en Dag, da 
jeg var i hans Nærhed, blev jeg Vidne til, at 
der rejste sig Opstand og Opsætsighed blandt 
Krigsfolket, der krævede deres tilgodehavende 
Sold ... En af de fremmede Knægte fornærmede 
Kongen — jeg ilede til, og Manden fyrede sit 
Haandrør lige mod mit Ansigt . . . Hvad Djævel- 
skab der har været i Bøssen, ved jeg ikke, men 
da jeg vaagnede op, var mine Øjne og min 
Pande et blodigt Kjød, og jeg kunde intet se 
mere. Det er nu snart trende Maaneder siden; 
thi det hændte flux efter, at I var sejlet ud af 
F'jorden ... Ja, ja — det skete vel, som det 
skulde ske: Jeg gav mine Øjne for Kongen . . . 
de var skarpe og gode — jeg kunde følge 
Tjuren, naar den svang sig oppe under Fjældets 
Side, og min Pil fejlede aldrig Maalet — det var 
^ode Øjne . . .« 

»Arme Mester Hans!« sagde den unge 
Høvedsmand i en medlidende Tone. »Det er en 

grum Skæbne, der har ramt dig . . . Og kan du 
end ikke længer skjøtte en Urtegaard, saa finder 
jeg vel en anden Maade, paa hvilken jeg kan 
sørge for dig . . .« 

»Hvi skulde jeg ikke længer kunne passe 
Urter og Blomster?« spurgte den gamle. »Har 
jeg ikke syslet med dem i saa mange Aar, at 
jeg kj ender enhver af dem paa Duften? Ikke 
aleneste Forskjel paa Rose og Rosmarin, paa 
Mjødurt og Krusemynte, men ogsaa paa hver 
Afskygning af de samme Arter! Og har Gud 
taget mine Øjne, saa har han til Gjengjæld 
givet mig en særegen Sans, saa jeg kan føle og 
kjende med mine Hænder, hvad ingen andre 
kan. Naar Gud tager med den ene Haand, 
giver han med den anden. Jeg har ogsaa ham 
her« — den gamle lagde sin Haand paa Drengens 
Skulder. — »Han vil følge med mig og hjælpe 
mig med mit Arbejde . . .« 

»Er den unge Knøs i Slægt med dig, Hans 
Podemester?« 

»Nej, naadige Herre — han er frændeløs 
som jeg selv. En ond Sot bortrev hans For- 
ældre, og han blev opdragen i Klosteret paa 
Munkholmen. Men da Hr. Mogens fangede 
Munkene, og I nedbrændte Abbediet, havde han 
ikkun mig at ty til, og Ungdom og Alderdom 
gik da i Spænd sammen . . .« 

vNu — saa følger I begge to med mig 
hjem til Danmark!« sagde Peder Skram og gav 
sig atter til at stramme Bindet om sin Arm. 
i>Paa Urup er der Brød og Husly til jer begge, 
og min Urtegaard skal du faa Lov at skjøtte, 
som jeg tilforn havde lovet dig det, Hans Fode- 
mester . . .« 

»Saa siger jeg ej Nej denne Gang som 
sidst!« svarede den gamle. »Fejden er endt, 
og Kongen kan jeg ikke længer være til Nytte 
— ond ikke om jeg havde unge Lemmer og 
hundrede karske Øjne i Stedet for de tvende, 
jeg har mistet . . .« 



Den 9de Juli saa Oslo Borgere Flaaden lette 
Anker og styre ud af Fjorden. De saa Kong 
Christiern om Bord paa hans eget Skib — 
Knkhuysener-Kravellen — men Kongens Skippere, 
Baadsmænd og Matroser var blevne førte over 
paa de forenede dansk-lybske Fartøjer, og 
Hans Naade havde faaet fremmed Mandskab i 
Stedet for. 

— Det blev Vindstille, og i flere Dage nød 
Borgerne Synet af den store Flaade, der var 
paa Vejen sydpaa. De saa — eller bildte sig 
ind at kunne se — en middelhøj, foroverbøjet 
Skikkelse, der vandrede rastløs frem og tilbage 

paaEnkhuysener-KravellensDæk og snart knyttede 
sine Hænder, medens den dybe Fure i Panden 
blev endnu dybere, snart hævede Øjnene mod 
Himlen, som om han didoppe fra ventede Hjælp 
paa den svære Rejse, »at al Ting snarlig maatte 
komme til en god Ende«. 



SJETTE KAPITEL. 

Kongen og Lejdet. 

Ved et af Vinduerne i den østlige Fløj af 
Kjøbenhavns Slot stod en ung Jomfru, slank og 
fin. Hendes Sindals Livstykke og Perlekransen 
om hendes Hals viste, at hun var af fornem 
Stand. Hun havde bøjet sig frem mod Vindues- 
ruden og syntes ivrig at følge, hvad der foregik 
paa Slotsholmen og i Havnen, som man fra 
Slottets Vinduer kunde se vidt ud over. 

Hag ved hende stod en spinkel, lyshaaret 
Pige, tarveligere, men dog sirlig klædt i mørke- 
blaa Kjole og med snehvidt Brystklæde. Hendes 
Udseende havde noget fremmedartet ved sig 
trods det lyse Haar og den dagligdags, borgerlige 
Dragt. Hendes Øjne var ualmindelig store og 
glansfulde og deres Indfatning helt mørk. Ogsaa 

hun lænede sig nysgjerrig frem for at se ud af 
Vinduet. 

— Den danske og lybske Flaade sejlede ind 
paa Rheden. Der lød drønende Skud fra Kar- 
toverne om Bord, og Skuddene besvaredes fra 
Slottet og fra Stadens Volde. Nede ved Højbro 
og Færgestræde var mange Mennesker paa Færde. 
Borgerfolk og ledige Landsknægte drog ned mod 
Havnen, og ude ved Bremerholmen kunde man se 
en Sværm af Baade, der roede den indsejlende 
Flaade i Møde. Men det var ikke alene Almues- 
folk og menige Krigsknægte, der var paa Benene. 
Mellem Folkehoben saa man stadselig klædte 
Junkere, ledsaget af deres Tjenere. Det var de 
fremmede Sendebud fra Nederlandene og Hanse- 
stæderne, fra Hertug Albrecht af Preussen og Kong 
Gustav af Sverige, som i de sidste Dage havde 
holdt deres Sammenkomster med de danske Rigs- 
raader i Helligaandskirken for at forhandle om, 
hvad der skulde foretages, naar Kong Christiern 
indtraf til Kjøbenhavn. Der var paa denne Dag 
en livlig Færdsel mellem Slotsholmen og den 
øvrige Del af Staden, og medens Hovedstrømmen 
af Folkemængden bevægede sig henimod Havnen, 
gik Rigsraadernes og de fremmede Sendebuds 
Vej fra Helligaandskirken til Slottet. 

»Nu kaster Fartøjerne Anker!« sagde den 
unge Jomfru, der stod forrest ved Vinduet. 
»Hvilken Stimmel derude! Og se, hvor skjønt 

Solen glimter paa de vajende Vimpler! Det er 
for Sanden baade et herligt og et vemodsfuldt 
SynU 

»Hvorfor vemodsfuldt, Jomfru Elsebef« 
spurgte den unge Pige og fæstede sine store, 
forundrede Øjne paa den, hun henvendte sit 
Sporgsmaal til. »Jeg synes, at det ikkun kan 
være herligt, eftersom det snart bringer dders 
Fæstemand, Hr. Peder Skram, til jer . . . Og 
jeg vil ved samme Lejlighed faa min kjære Pleje- 
broder, Arild, at se . . .« føjede hun sagtere til. 

»Kjære Anne-Marie!« svarede Jomfru Elsebe. 
»Jeg fortrøster mig til, ligesom du, at vi skal 
gjense dem, vi har kjær, karske og glade. Men 
vemodsfuldt finder jeg alligevel Synet af de 
mange Skibe, som Solen skinner saa lystelig 
paa; thi om Bord paa et af dem er en Mand, 
som en Gang var en mægtig Fyrste, og nu 
vender han tilbage sorgfuld og arm . . .« 

»I mener Kong Christiern!« sagde Anne- 
Marie med en alvorlig Mine. 

Jomfru Elsebe løftede Haanden og pegede ud. 

»Ser du, Anne-Marie — alle Skibene derude 
hilser med deres Kartover . . . det kan vi tydelig 
se herfra; kun et af Fartøjerne — den store, 
mørke Kravel forrest i Rækken — den ligger 
ganske stille og har ikke løsnet et Skud til 
Hilsen — jeg er vis paa, at det er dér, han 
er om Bord . . .« 

»Men Kong Christiern kommer jo med frit 
Lejde til Staden — og Hans Naade Kong Frederik 
vil forsørge ham med god og fyrstelig Under- 
holdning, har jeg hørt sige. — Er det da ikke 
bedre, end om han endnu var i Landflygtighed 
eller fremturede med den blodige Fejde i Norge?« 

»Gud raader for, hvad der skal skel« — 
Jomfru Elsebe sagde det i en alvorlig og stille 
Tone; men derpaa tilføjede hun livligere: »Se — 
nu sætter de Baade ud fra Skibene, og Skyd- 
ningen hører op! . . . Jeg maa vende tilbage til 
Hendes Naade Dronningen. Men bliv her imens, 
Anne-Marie — og skik mig Bud, naar min Fæste- 
mand kommer. Jeg skal da ej heller glemme 
at fortælle Peder Skram, hvilken kjær Gave han 
skjænkede mig, da han betroede dig til min 
Omsorg . . .« 

»Hjærtenskjære Jomfru . . .« Anne-Marie 
greb med en hurtig Bevægelse Elsebes Hænder 
og kyssede dem heftig . . . »Hvor god og kjærlig 
har I ikke været mod migl . . . Jeg har næsten 
glemt den onde Tid, mens jeg var hos røde 
Ivoka — den staar ganske fjærnt og dunkelt for 
mig — og alt det kan jeg takke eders Kjærlighed 
for . . .« 

»Om du selv vil det, skal vi endnu længe 
blive sammen!« svarede Elsebe. »Det vil da 
sige« — tilføjede hun smilende — »indtil du 

gifter dig og faar en brav og god Husbond. Jeg 
har saa smaat regnet ud, hvem det skal være . . . « 

»Hvad tænker I paa!« — Anne-Marie rystede 
alvorlig paa Hovedet, men rødmede dog stærkt 
med det samme. »Jeg er et fundet Barn — om 
nu rode Ivoka var min Moder ... og jeg hørte 
til mellem Omløberpakket, der tog mig bort fra 
Mo'er Elin og fra min Plejebroder Arild . . . 
Nej, nej — aldrig kan jeg tænke paa at blive 
en ærlig Mands Viv!« 

»Ih, lad os se Tiden an!« sagde Jomfru 
Elsebe i en frejdig Tone. »Kan hænde, vi en 
Gang kommer paa Spor efter din Herkomst, og 
sker det ikke, saa maa vi hjælpe os endda . . . 
Ærlige Folk er du sikkert kommet af, og ét ved 
jeg — at du har et Hjærte saa rent og tro som 
det pureste Guld, og det vejer adskilligt op — 
baade Herkomst og Velstand, som ej bør regnes 
for stort, hvis man selv intet duer . . .« 

Anne-Marie saa ligesom før paa sin Frøken 
med store, forundrede Øjne. Saa rystede hun 
paa Hovedet og sagde: 

»Jeg undres over, at I kan være saa klog, 
skjønt I knapt er ældre end jeg selv. Om mit 
Hjærte end er nok saa tungt og uroligt, saa ved 
I dog altid at sige noget, som gjør mig glad 
igjen . . .« 

»Men i Dag har du intet Grund til andet 
end at være glad, eftersom du skal gjense din 

Plejebroder — det sagde du nys selvl Bliv nu 
her i Forhallen og lad mig vide, hvis min Fæste- 
mand spørger efter mig . . .« 

Jomfru Elsebe klappede den unge Piges 
Kinder og forlod Hallen gjennem en Dør, der 
førte ind til Dronningens Værelser. Anne-Marie 
blev staaende ved Vinduet og saå ud. 

Alle Skibene havde nu ankret og bjerget 
deres Sejl. En Mængde Baade roede ind i 
Havnen. Paa Slotsholmen og i de nærmest 
liggende Gader paa den modsatte Side af Havne- 
løbet voxede Stimlen mere og mere. Hist og 
her havde Borgerne samlet sig i Klynger. Nogle 
pegede ud mod Flaaden, andre stod i ivrig 
Samtale med Naboer og Venner. Selv oppe 
paa Husenes Tage kunde man se Haandværks- 
lærlinge og Skolepeblinge, der var krøbne op 
og havde sat sig tilrette paa Mønningen for at 
have desto friere Overblik. 

Anne-Marie havde aldrig før set en saadan 
Færdsel og Uro, og hun stirrede nysgjerrig 
derpaa. Hun ønskede, at hun maatte faa Øje 
paa sin Plejebroder, naar han kom i Land; hun 
var vis paa, at hun kunde kjende ham midt i 
Stimlen . . . 

Saa bankede det paa Døren til Forhallen, 
og Anne-Marie vendte sig hastig om. Døren 

blev aabnet og paa Tærsklen stod Nej, 

hun tog ikke fejl — der stod netop den, hun 

tænkte paa! . . . Hun vilde løbe ham i Møde 
og slaa sine Arme om hans Hals. Men saa 
besindede hun sig; hun var ikke længer den lille, 
fundne Pige i Mo'er Elins Skovhus. Hun var 
Jomfru Elsebe Krabbes Terne, og han var en 
strunk Krigskarl, der havde taget Del i mere 
end én Fejde. Saa standsede hun paa Halvvejen, 
rødmede og nejede. 

Arild Jenssøn var bleven staaende i den 
aabne Dør. Han var rød og brun af Solen, og 
den krigerske Dragt passede godt til hans ranke 
og spænstige Legeme. Men mindst ligesaa godt 
klædte ham dog det straalende, glade Ansigt, 
han satte op ved Synet af den unge Pige, der 
tog imod ham. 

»Anne-Marie!« sagde han og gik nu hurtig 
frem og tog begge hendes Hænder. »Du ligner 
en fin og fornem Jomfru I Jeg kan knapt kjende 
dig igjen! Sund og frisk ser du ud — som en 
Blomst, der er bleven kjærlig plejet . . .« 

»Jeg har havt gode Kaar,« svarede Anne- 
Marie. »Og aldrig kan jeg gjengjælde den 
Godhed, Jomfru Elsebe har vist mig . . .« 

»Nu — kan jeg give Livet en Gang for 
hendes Fæstemand, saa skal jeg gjøre det med 
et lystigt Hjærte, naar jeg tænker paa, hvordan 
de har sørget for dig — kjære Anne-Marie . . .« 

Hun prøvede at liste sine Hænder fra ham, 
men han vilde ikke slippe dem. 

»Jeg tænker, du følger med mig til Skov- 
huset ved Urup, naar vi faar roligere Tider i 
Landet,« sagde Arild Jenssøn. »Gamle Mo'er 
Elin venter dig — hun har sagt mig, at hendes 
Urter og Humle trives daarlig, siden du ikke 
mere hjælper hende med at passe dem. Vel 
nok faar Urup Gaard nu sin egen Urtegaards- 
mand, som Peder Skram har bragt med sig fra 
Norge. Men Urtegaardsmanden er gammel og 
blind, og der bliver nok at gjøre, om vi atter 
kommer hjem . . .« 

»Tænker du da, at vi nu faar Fred i Landet?« 
spurgte Anne-Marie. 

»Ingen ved det!« svarede Arild alvorlig. 
»Det kan hænde, vi faar Fred; men det kan 
ogsaa blive til endnu blodigere Fejde end forhen. 
Ingen ved det. Dog saa megen Ro bliver der 
vel, at jeg kan faa Stunder til at føre dig hjem 
til Urup . . .« 

»Jeg har ikke glemt Mo'er Elin og Skov- 
huset,« nikkede Anne-Marie. »Jeg længes tidt 
saa hjærtens inderlig tilbage dertil. Men jeg vil 
blive hos Jomfru Elsebe, saa længe hun vil have 
mig . . .« 

»Deri handler du ret,« sagde Arild. »Men 
om Jomfru Elsebe selv giver dig din Frihed, saa 
følges vi vel ad? Thi du ved vel, at du ikke har 
nogen bedre Ven end mig . . .« 

»Det ved jeg, Arild!« svarede den unge Pige, 
og denne Gang saå hun frit op paa ham med 
sine store, varme Øjne. »Naar Jomfru Elsebe er 
bleven kjed af mig, vender jeg tilbage til dig og 
Mo'er Klin . . .« 

»Og saa, Anne-Marie . . .« den unge Svend 
trykkede hendes Hænder endnu heftigere end 
for, og det syntes, som han havde mere at sige 
hende. Men i det samme lød der stærke Fodtrin 
udenfor, og hun rev sine Hænder til sig. 

»Det er min Høvedsmand — Peder Skraml« 
udbrod Arild. »Jeg glemte mit Ærinde ved 
Synet af dig, Anne-Marie ! . . . Det er paa Tiden, 
jeg kommer i Tanker derom 1 Peder Skram har 
skikket mig i Forvejen, for at jeg skulde opsøge 
Jomfru Klsebe og sige hende, at Høvedsmanden, 
for alt hvad dyrt og helligt er, maa have hende 
i Tale uden Opsættelse . . .« 

»Det lader sig sagtens gjøre I« svarede Anne- 
Marie. »Thi Jomfru Elsebe venter just sin Fæste- 
mand. Jeg løber ind og melder hende, at han 
kommer . . .« 

Uden at vente paa Svar skyndte hun sig 
bort, og hun var næppe smuttet ud af Døren, 
for Peder Skram traadte ind fra den modsatte 
Side. 

Den unge Høvedsmand var iført den samme 
Dragt, som han plejede at bære om Bord: 
Harnisk og tunge Støvler. Han havde ikke 

givet sig Stunder til at klæde sig om i sirlig 
Hofdragt. Hans Minespil røbede, at hans Sind 
var i stærkt Oprør, og saa snart han fik Øje paa 
sin Ven og Fælle, spurgte han hurtig: 

»Bragte du mit Bud til Jomfru Elsebe? 
Kommer hun hid?« 

»Hun vil strax være her, kjæreHerrel« svarede 
Arild. »Men I er jo fulgt lige i Hælene paa 
mig og ser for Sanden ud, som om I var faret 
hid med Syvmilestøvler . . .« 

»Det vilde ej undre dig, gode Arild, om 
du vidste, hvad det gjælderl« gjenmælede Peder 
Skram. »De siger, Kongen er syg, og ingen 
kan faa ham i Tale. Men for Liv og Æres 
Skyld maa jeg tale med Kong Frederik endnu i 
denne Time . . .« 

»Kjære Peder Skram — hvad er der hændet? 
Er det nye Ulykker? Eders Mine kunde tyde 
derpaa!« 

Peder Skram gik hen til den unge Svend 
og lagde begge sine Hænder paa hans Skuldre. 

»Arild Jenssøn,« sagde han, og Udtrykket i 
hans Ansigt vexlede paa en sær Maade mellem 
Sorg og heftig Harme: »Du er en ærlig Karl, og 
du vil kunne forstaa, hvad jeg fortæller dig: 
Lejdet — det Lejde, de gav Kong Christiem, 
skal brydes, trods al menneskelig Ret og Ære. 
Saaledes er det besluttet af Danmarks Riges 

Raader og^ de fremmede Sendebud — ja, Gud 
bedre det — de siger af Kongen med . . .« 

»Herre — det kan ej være sandt!« udbrød 
den unge Svend, næsten ligesaa bevæget som 
hans Herre. 

»De har faret med Løgn og Skalkhed, saa 
selv Fanden maa blues derover!« vedblev Peder 
Skram. »De har løjet for sig selv og bildt 
hinanden ind, at det er Kong Christiern, der har 
brudt Lejdet, hvorfor de ej heller havde nødig at 
holde det givne Ord, og de har løjet for Kongen 
og sagt ham, at de ej efter Løfte og Tilsagn 
kunde fore ham til hans Farbroder, efterdi Staden 
var opfyldt af Krigsfolk, og Opløb og Urolig- 
heder kunde ventes, om Kong Christiern og hans 
F'olge gik i Land . . .« 

»Men for alle Helliges Skyld — hvad er da 
deres Agt?« 

»Det er alt vedtaget og besluttet — de vil 
fortælle Kong Christiern, at han skal sejle videre 
til Flensborg, hvor hans Farbroder venter ham . . .« 

»Er Kong Frederik da i Flensborg og ej 
her i Staden?« 

»Det er ikkun mere Løgn og Falskhed! . . . 
Christiern den anden skal føres som Fange til 
Sønderborg Slot! Forstaar du nu, at det haster 
med, at jeg faar Kongen i Tale?« 

»I har Ret, Peder Skram, det haster!« 

Danmarks Vovehals. 20 

Men det var ikke Arild Jenssøn, der ytrede 
disse Ord. I den aabne Dør — Indgangen til 
Dronningens Værelser — stod Elsebe Krabbe. 
Ingen af dem havde set hende træde ind. Hun 
stod endnu paa Tærsklen, blegere og alvorligere, 
end hun plejede at være, men med det samme 
kloge og hjærtevindende Udtryk i de fine Træk. 
Hun havde rakt begge sine Hænder frem mod 
Peder Skram, og idet han hørte hendes Stemme, 
løb han henimod hende og greb dem fast 
mellem sine: 

»Elsebe! I ved altsaa, hvad der er sket! 
I kj ender den skændige Handel, der er ind- 
ga^et — hvordan de har brudt Ed og Løfte og 
det skrevne Ord — os alle til evig Skam og 
Vanære I« 

Elsebe Krabbe bøjede Hovedet. 

»Dronningen har talt til mig derom. Hendes 
Hjærte er opfyldt paa én Gang af Sorg og Frygt, 
og hun ser gjærne, at I taler med Kongen. Kan 
nogen indvirke paa Hans Naade, da maa det 
være jer, hvem han har kjær, som om I var 
hans egen Søn . . . Kom med mig, Peder Skram 
— Dronningen har befalet, at jeg selv skal føre 
jer til ham . . .« 



— Mange af de fornemme Herrer, danske 
Rigsraader og fremmede Sendebud, som opholdt 

sig i Staden, havde i de sidste Dage søgt Fore- 
træde hos Kong Frederik. Men kun Kongens 
fortroligste Raadgivere havde faaet Adgang til 
ham; thi det hed sig, at Hans Naade var meget 
syg. De indtrufne, alvorlige Begivenheder havde 
gjort stærkere Indtryk paa ham, end hans svage 
Helbred kunde taale. 

Kongen havde trukket sig tilbage til et 
Kammer, som han havde ladet indrette i Slottets 
overste Stokværk, og hvor han yndede at op- 
holde sig, naar han vilde være fuldkommen ufor- 
styrret. Det var et lille, rundt Taarnværelse, 
hvis Vindue vendte mod Øst, med Udsigt ud 
over Havnen og Rheden. I dette Kammer stod 
Kongens Arbejdsbord — som altid bedækket 
med mange Brevskaber og Dokumenter — og i 
en bred Fordybning i Væggen var henstillet en 
magelig Løjbænk, paa hvilken han plejede at hvile, 
naar de heftige Sygdomsanfald kom over ham. 

Trods den brændende hede Middagssol, der 
skinnede ind i Værelset, sad Hans Naade ved 
Arbejdsbordet, indsvøbt i en fodsid, pelsværksforet 
Kappe. Hans Kinder var indfaldne, og Øjnene 
endnu mattere og mere tilslørede end for nogle 
Maaneder siden, da han havde opholdt sig hos 
Mogens Gjøe paa Gunderslevholm. Foran ham 
paa Bordet laa et aabnet Brev, og medens han 
støttede Panden mod sin Haand — saa man 

mere anede end saå de sammentrukne Bryn — 
læste han halv højt op af Brevets Indhold: 

»Flere Gange have vi tilbudt eder at lade 
kristelige Fyrster dømme os imellem; men vore 
ydmyge Skrivelser har man gjengjældt med 
grusomme, rædsomme Svar, uden al Billighed 
og Godhed, fremmede for al menneskelig Følelse. 
Nedtrykt af saa mange Onder, sønderknust 
af saa megen Elendighed, saa mange Gjen- 
vordigheder have vi ej alene ønsket Fred med 
vore Fjender; vi have ogsaa tilgivet dem 
af ganske Hjærte . . . Men dog har I paany 
med grusomme Trusler forbandet os til Helvedes 
Port, har søgt ganske at jage os ud af Verden! . . . 
Alle Kreaturer, skriver I, som erc i Himlen og 
paa Jorden, Engle, Djævle og Mennesker have 
sammensvoret sig imod os, og den Almægtige 
selv har i sin Vrede belæsset os med saa mange 
Gjenvordigheder. Og saadant et Menneske er 
det billigt, at ikke alene I, men alle Mennesker 
fjendtligen skulde forfølge! Men at skrive og 
handle saaledes, er det eders Evangelium? Er 
det Guds Ords Kraft og Virkning hos eder . . .« 

Kongen standsede Læsningen og saå op. 
Gjennem Vinduet kunde han skimte Mastetoppene 
paa den store Flaade, som nylig havde kastet 
Anker. De blinkede med gyldent Skær i den 
lyse Middagssol. Kongen stirrede derpaa med en 
adspredt Mine. Saa fæstede han atter Blikket 

paa det aabnede Brev, der laa foran ham, og 
læste videre: 

»Jeg kommer nu til jer, forladt af al menneske- 
lig Hjælp og Ophold, kun som den forlorne Søn i 
Evangeliet, og ikke blot til min kjære Fætter, 
men som til min i Kristo fornyede Broder, nu 
skrækkelig nedtrykt af Angst og Jammer, bedende 
og begjærende Trøst, Raad og Hjælp af eders 
Menneskelighed og Godhed . . . .« 

Kongen rynkede Panden endnu stærkere og 
skød med en uvillig Mine Brevet til Side. 

»Hvad kan jeg gjøre derved!« mumlede han. 
»Det er forsilde, han angrer sin Daarlighed. 
Hvad der er sket, kan ikke gjøres om. Hver 
Mand maa lide den Skæbne, hanselv bereder sig!« 

Hans Naade rettede sig i Sædet og prøvede 
at rejse sig op. Men nu kom de jagende Smerter 
igjen i Ryg og Lænder, og han sank træt tilbage 
mod Stolens Rygstød. 

Det bankede paa Taarn værelsets Dør — en 
ydmyg og varsom Banken. 

Kongen saa langsomt hen mod Døren, som 
om han betænkte sig paa, om han skulde lade 
nogen komme ind. Men derpaa svarede han i 
en ærgerlig Tone. 

»Trin ind!« 

Døren blev aabnet, og den lille Sekretær, 
Mester Axel Jul traadte over Tærsklen med en 
frygtsom Mine og mange ydmyge Buk. Kongen 

havde atter støttet Panden mod sin Haand, og 
sad halvt sammenkrøben i Armstolen. 

»Eders Naades Højmægtighed faar ej vredes 
paa mig, fordi jeg overtræder naadigst Forbud,« 
sagde den lille Mand. »Jeg sagde til dem, at 
eders Naade vilde være uforstyrret, og at ingen 
maatte indlades til jer. Men de er slet intet at 
komme til rette med, og de har fast tvunget 
mig til at melde dem hos eders Naade . . .« 

»Hvem taler du om, Mester Jul?« spurgte 
Kongen uden at se op. 

»Ih — om Hr. Peder Skram og Jomfru 
Elsebe Krabbe ... De ere fulgtes ad til eders 
Naades Dør . . .« 

»Peder Skram og Elsebe!« gjentog Kongen, 
og det saå næsten ud, som om hans Miner 
opklaredes. »Dem kan du gjærne lade træde 
ind . . .« 

Mester Jul satte et forbavset Ansigt op, 
bukkede meget dybt og skyndte sig afsted for 
at udføre Kongens Befaling. 

Hans Naade rettede sig denne Gang i Vejret 
uden at agte paa sin Krankhed. Han fik end- 
ogsaa Kræfter til at dreje sin Stol lidt omkring, 
saa han kom til at sidde med Ansigtet bortvendt 
fra Vinduet, og i det samme traadte Elsebe 
Krabbe og Peder Skram ind i Værelset. 

»Ej, ej — I har gjort hinanden Følgeskab!« 
Kongen nikkede med en venlig Mine. »Vel- 

kommen hjem, Peder Skram! Har du strax ved 
din Hjemkomst hort de gode Tidender og des- 
aarsag hastet med at opsøge Jomfru Elsebe? 
Nu — vi vil bekræfte dem for dig, eftersom 
det stedse er os kjært at kunne glæde dig . . .« 
Peder Skram ventede paa, at Kongen skulde 
lade ham komme til Orde. Men det lod til, at 
I^Ians Naade havde mere paa Hjærte; han talte 
endogsaa med usædvanlig Hurtighed: 

»Det var ret, at du tog Elsebe Krabbe med 
dig . . . thi hvad vi har at sige, gjælder jer 
begge! Megen Bestandighed har I vist, og 
saavel Dronningen som jeg selv ser gjærne, at I 
fæste jer til hinanden. Ung Elskov bør man 
ej hæmme! . . . Med Hr. Tyge Krabbe er 
vi kommen til rette. Hr. Tyge er en klog 
Mand, og paa vor Forbøn har han omsider vist 
P^ftergivenhed i denne Sag. Hans Venskab for 
Lybekkerne er desforuden kølnet noget i de 
sidste Dage, efter at vi have sluttet Overenskomst 
om, at Sundet atter skal aabnes for Hollænderne; 
thi nu bliver P'orbundet med Hanseaterne knapt 
til at lide paa, naar vi ej længer ville følge dem 
i tykt og tyndt ... Ja, ja, Hr. Tyge har for 
Sanden en fin Næse og ser snart, hvad der 
tjerner til hans Fordel . . .« 

Kongen tav omsider og hostede trangbrystet, 
som om den megen Tale havde anstrængt ham 



312 

over Evne. Peder Skram traadte et Skridt 
nærmere. 

»Eders Naade — jeg takker jer af Hjærtet 
for eders faderlige Godhed! Jeg har vel Aarsag 
dertil, thi det er mit inderligste Ønske, I har 
bragt i Opfyldelse . . . Men dog er der noget 
andet, hvorom jeg maa tale med eders Naade . . .« 

»Andre Ting, hvorom du maa tale med 
mig?« sagde Kongen og skyggede med Haanden 
for Øjnene. »Nu — du vil gjøre Rede for den 
Sendelse, jeg betroede dig, da du sidste Gang 
drog til Oslo? Jeg kj ender Udfaldet, Peder 
Skram. Du er fra denne Dag min Admiral; thi 
du røgtede ærlig mit Ærinde, og det er ej din 
Skyld, at man skammelig har misforstaaet mine 
tydelige Ord og Forskrifter . . . Men lad os ej 
tale mere derom — den maledidede Sag har 
gjort mig end mere krank og svag, end jeg var 
i Forvejen . . .« 

»Eders Naade!« bad Peder Skram og gik 
denne Gang helt hen til Kongen. »I maa give 
mig Forlov at tale redelig til jer . . .« 

Kongen saa paa Peder Skram med et Blik, 
der pludselig blev skarpt og aarvaagent. Derpaa 
skottede han ligesaa hurtig hen til Jomfru Elsebe, 
der var bleven staaende i Baggrunden af Værelset. 
Han vinkede til hende med Haanden og sagde: 

»Det synes, som om Peder Skram vil tale 
med os om Rigets Sager ! Dermed ville vi ej trætte 

jer, velbyrdige Jomfru Elsebe. Vend tilbage til 
Dronningen ! I har vor fulde Gunst, og vi ønsker 
jer til Lykke med den Fæstemand, I har valgt 
jer . . .« 

Kongen vinkede paany, hurtigt og affær- 
digende. Elsebe Krabbe saå hen paa sin Fæste- 
mand, som om hun vilde indgyde ham Mod til 
at udrette det vanskelige Hverv, han havde paa- 
lagt sig selv. Derpaa bøjede hun sig for Kongen 
og forlod Taarnværelset . . . 

»Nu — kom saa frem med, hvad du vil sige 
os!« mumlede Hans Naade med svag Stemme. 
>Du har i mange Aar kunnet tale frit til os, 
Peder Skraml« 

»Eders Naade?« sagde Peder Skram med 
varm og indtrængende Stemme . . . »Det første 
Budskab, der mødte mig, da jeg i Dag satte 
Foden paa dansk Jord — var det, at Knud 
Gyldenstjerne saavel som eders øvrige Raader 
har brudt det Lejde, der med Brev og Segl blev 
givet Kong Christiern i Oslo! Jeg maatte der- 
over glemme alt andet — selv mit Hjærtes 
dyreste Anliggende — thi denne Handel skriger 
mod Himlen som den forsmædeligste Gjerning, 
der nogensinde blev øvet . . . Men endnu kan 
det ikke være forsilde at raade Bod paa, hvad 
der er sket. Kald eders Rigsraader og de 
fremmede Sendebud sammen endnu i Dag og 
lad Sagen blive forhandlet paany!« 

Kongen tøvede lidt, før han svarede. Han 
sad endnu med Haanden skyggende for Panden, 
som om hans Øjne ikke kunde taale Sollyset, 
der strømmede ind i Værelset. Saa sagde han — 
med sin sædvanlige langsomme og forsigtige 
Stemme : 

»Kjære Peder Skraml Hvad mine Raader 
har besluttet, kan ikke ændres. Du modtog selv 
min Befaling : paa Naade og Unaade skulde Kong 
Christiern give sig i vore Hænder. Det var mit 
sidste Ord! Har de været mine Forskrifter 
ulydige, maa de selv tage Ansvaret for det 
Lejde, de har givet. Du mindes vel, Peder 
Skram, at ikke mit, men Knud Gyldenstjemes 
Segl findes under Lejdebrevet! Jeg skjønner 
intet rettere, end at det nu bliver Kong Christiern 
og Hr. Knud, der kommer til at bides med hin- 
anden . . .« 

»Eders Naade — tillad mig endnu et Ord I c 
Peder Skram talte med stærkt bevæget Røst. 
»Det var den første Ulykke, at de underskrev 
Lejdebrevet. Men er Lejdet én Gang givet, da 
maa det holdes! Eders Naade! Betænk det for 
eders Efterkommeres Skyld!« 

Kongen tog Haanden bort fra sine Øjne og 
vendte sig brat om mod Peder Skram. Hans 
Ansigt var blegt, og det dirrede let ved de ind- 
faldne Mundvige. I en underlig haard og skærende 
Tone sagde han: 

»Jeg vil svare dig endnu en Gang, Peder 
Skram, efterdi jeg har dig mere kjær end nogen 
anden : Om nogen skulde have Aarsag til Vrede 
og Bebrejdelser i denne Sag, da maatte det være 
os. Man har handlet mod vor Vilje og vore 
Ønsker, standset Fejden og ført daarlige Under- 
handlinger, og tilsidst har man underskrevet et 
Lejde, hvortil vi aldrig vilde have givet vort 
Samtykke. Men kommer jeg end til at staa for 
min Eftertid som en uærlig Fyrste — ikke en 
Tøddel forandrer jeg dog i den Beslutning, som 
er tagen!« 

Peder Skram bøjede sig tavs. Han vidste 
intet mere at sige; men der var et sorgfuldt og 
forgræmmet Udtryk i hans ærlige Ansigt, idet 
han vendte sig om for at gaa. 

»Ræk mig din Haand!« sagde Kongen. »Jeg 
har tilladt dig at tale friere, end det ellers tilstaas 
en Undersaat at tale til sin Fyrste . . . Jeg ser 
vel af din Mine, at du er uenig med mig, men 
det skal intet forandre i mit Venskab for dig. 
Thi intet tvivler jeg om, at du har handlet efter, 
hvad der i dine Tanker er Ret og Billighed . . . 
Vi rejser i Morgen til Gottorp; thi vi trænger 
højlig til Ro og Hvile efter den strænge Tid, 
vi har oplevet . . .« 

Peder Skram bøjede sig paany og forlod 
Kongens Værelse. 

Han gik ad den stejle Vindeltrappe ned til 
det neden under liggende Stokværk. Paa Trappe- 
gangen stod Mester Axel Jul. Han saå næsten 
ligesaa alvorlig ud som den unge Høvedsmand, 
og de to Mænd, saa vidt forskjellige de end var 
i Sind og Væsen, vexlede et forstaaende Blik 
med hinanden. 

»Jeg skjønner, I har havt lidet Held med 
jert Ærinde!« sagde den lille Mand og rystede 
ivrig paa Hovedet. »Men I gaar ogsaa altfor 
lige bardus paa, Hr. Peder Skram — om I vil 
tillade mig at sige det . . .« 

»Ad Krogveje og med svegne Løfter ud- 
retter man mere nu om Stunder, mener I maaske!« 

»Ej blot nu om Stunder!« gjenmælede Mester 
Jul og rystede paa Hovedet ligesaa ivrig som 
før. »Saalunde har det altid været og vil vorde 
ogsaa i kommende Tider . . .« 

»Men ser I, Mester Jul — desuagtet vil jeg 
vedblive at gaa min Vej lige bardus paa, som I 
kalder det! Jeg holder nu mere af fuld Op- 
rigtighed og Hjærtens drøje Hug, om det skal 
være, end alle de Helvedes og Sygens Kunster, 
som Skalke og Gavtyve kan hitte paa!« 

»I ser min Tro ud til det!« brummede den 
lille Mester Jul. Men Peder Skram havde allerede 
tilnikket ham et hastigt Farvel og fortsatte nu 
sin Vej til den samme Forhal, hvor han nylig 
havde truffet Elsebe Krabbe. 

Hans Forventning blev ikke skuffet; thi idet 
han aabnede Døren, kom Jomfru Elsebe ham i 
Møde. Hvad den lille, ivrige Sekretær havde 
kunnet læse i hans Ansigt, saå Elsebe endnu 
hurtigere. Hans Ærinde hos Kongen — det 
sidste Forsøg paa at hindre Skampletten, som 
de vilde sætte paa Danmarks Skjold, hindre den, 
inden den var klæbet saa fast, at den aldrig 
kunde aftvættes — dette hans Ærinde var 
strandet 

Haand i Haand stod Peder Skram og Elsebe 
Krabbe henne ved Vinduet, hvorfra man saå 
langt ud over Slotsholmen og Havnen. Skibene 
laa i samme Orden, i hvilken de var sejlede ind 
paa Rheden. Forrest mellem dem den store, 
mørke Kravel, hvor Kong Christiem var om 
Bord. Ingen Vimpel vajede fra dette Fartøj; 
tungt og dødt laa det i Vandet, som om det 
kj endte den kummerfulde Rejse, det snart skulde 
gjøre. 

»Fejde og Blodsudgydelse vil de forebj^e!« 
sagde Peder Skram heftigt. »Dermed undskylder 
de det brudte Lejde, som skulde holdes ubrødelig 
og ubedragelig, uden al Argelist, under Guds 
store Hævn og Straf! Saaledes lød Brevets Ord I 
Jeg saå det med mine egne Øjne, og Gud være 
priset, at jeg ej satte mit Segl under dette 
Helvedes Pergament! Hævnen og Straffen, som 
de paakaldte, kan komme endnu . . .« Peder 

Skram pegede ud mod Enkhuysener-Kravellen, 
hvis store, klodsede Skrog var kjendeligt mellem 
de øvrige Fartøjer . . . »Paa Sønderborg Slot, 
bag Slaa og Bom, bliver Kong Christiem en 
farligere Mand, end han var det nogensinde før. 
Thi aldrig har jeg hørt andet, end at en skændig 
Daad maa have onde Tider til Følge!« 



SYVENDE KAPITEL. 

Elsebe Krabbe til sin Søster. 

»Allerkjæreste Søster! 

Venlig og kjærlig Hilsen sender jeg dig med 
Gud! Du skulde for vist og sandt ikke have 
biet saa længe paa Tidender fra mig, om ikke 
alt havde været i saa stor Uro omkring mig, at jeg 
ikke har havt nogen Dag eller Time tilovers. Men 
saasoni du intet har hørt fra mig i Uger og 
Maaneder, da maa jeg berette al Ting omstændelig 
for dig, saaledes som jeg ved, at du kjærlig vil 
annamme, hvad jeg skriver til dig. 

Det var hellig Skærtorsdag, den tiende Dag 
Aprilis, at Gud i sin Naade kaldte til sig vor 
hoj lovelige, gode Herre og naadige Fyrste, Kong 
Frederik. Gud almægtigst give ham en glædelig 
Opstandelse med alle Guds udvalgte Børn og 
alle, som have tjent ham tro og huld. — Der 

findes vel dem, som skulle give ham et ublidt 
Eftermæle, fornemlig for hans Fremfærd mod 
hans nære Frænde og Broders Søn, Kong Chri- 
stiern, som nu sidder fangen paa Sønderborg. 
Men derom skal Eftertiden dømme. Hvilke Fejl 
han end havde, kan hans Hjærte dog ikke have 
været ganske lukket for milde og gode Følelser, 
thi mod min kjære Fæstemand, Peder Skram, 
handlede han til sin Død som en kjærlig Fader 
mod sin Søn, hvilket jeg med Sandhed alle Dage 
kan vidne. 

Hjærtenskjære Søster! Dette vil jeg ogsaa 
lade dig vide, at forunderlige Tegn og Varsler 
ere komne til Syne ved Kongens Død. De, 
som stod Hans Naade nær, fortæller, at den 
højsalige Fyrstes Lig blødte saare heftig; ja, 
endog af Kisten flød en stor Hob Vand og Blod, 
skjønt samme Kongens Kiste var vel forvaret, 
som det sig burde. Mange højlærde Folk mener 
nu, at dette ikke kan betyde andet, end at vi 
have stor Fejde og Blodsudgydelse i Vente i 
den Tid, som kommer. Men dette er ej det eneste 
Varsel, som har vist sig i disse Dage: Et stort 
Uvejr har raset over Kjøbenhavn med skrækkelig 
Storm og Torden, som om Verdens Undergang 
var nær, og derefter stod der trende Nætter paa 
Himlen et Ildlegeme med lysende Hale, hvilket 
vakte en overmaade Skræk og Bestyrtelse hos 
alle, som saå det. 

Nu ved vi ringe Mennesker vel intet om, 
hvad Gud i sin Almagt og Visdom har besluttet, 
og Naturens sære og underlige Kræfter kunne vi 
ej heller tyde. Men ret og rimeligt er det, at 
slige Tegn vækker Uro og bange Forventning i 
vore Hjærter. Meget er der da ogsaa hændet, 
som nok kan tyde paa, at vi gaar en Stridens og 
Vredens Tid i Møde, og jeg kommer derved i 
i Hu, hvad min kjære Fæstemand sagde til mig 
hin Dag, da vi stod med hinanden Haand i 
Haand ved Vindvet paa Kjøbenhavns Slot og saå 
ud paa den store Flaade, der nys havde ført 
Kong Christiern tilbage til Danmark — ikke som 
stort andet end en fangen og overgiven Mand. 

Den første Dag i Juni blev den store Herredag 
sammenkaldt i Kjøbenhavn, hvorom din kjære 
Husbond vel allerede har fortalt dig. Otte og 
tyve verdslige og ni gejstlige Rigsraader gav Møde; 
men om det nye Kongevalg blev intet afgjørende 
foretaget, og blev der ej heller skikket Bud efter 
Hertug Christian i Holsten. Derimod forhandledes 
meget de lutherske og paveligsindede imellem, 
og stor Uro herskede desaarsag i Staden; thi 
det syntes, som om det papistiske Parti paany 
har faaet Overmagten, siden det er blevet be- 
sluttet, at alt, hvad der i senere Tider er sket 
Hiskopper og Prælater for nær, skal forandres 
igjen, saa at alle Domkirker, Herre- og Jomfru- 
klostre, Helligaandshuse og Tiggerklostre skulle 

blive ved Magt, og alt, hvad Gods man har fra- 
taget Kirker, Klostre og Gejstlige, skal gives 
tilbage, hvorhos alene Biskopperne skulle have 
Ret til at indsætte Prædikanter i Menigheden. 

Dette har opvakt stor Uvilje hos Borgerne 
og den menige Almue, der kræver lutherske 
Prædikanter. Og i sit Hjærte maa man inderlig 
sørge over, at Guds hellige Ord, som alene 
skulde være til Trøst og Husvalelse og en stor 
Kjærlighedens Lære for alle Mennesker, i Stedet 
for bruges til at udsaa Splid og Ufordragelighed 
og Tvedragts Aand. Ej heller har det gjort 
Sagen bedre, at de Lybekske have pustet til 
Ilden; thi det synes nu, som om det snart skal 
være forbi med Venskabet mellem det mægtige 
Lybek og de danske Rigsraader, og ny Fejde 
og Ufred forventes deraf. 

Hjærtenskjære Søster! Du ved, at min 
strænge Fader var til Sinds at bortgive min 
Haand til en Lybekker-Junker og Raadsherre, af 
Navn Geert Odingbergk, hvis store Rigdom 
ganske havde forblændet min kjære Fader. Vi 
kunne aleneste takke den høj lovelige, salige 
Konge for, at min Fader i Tide blev bortvendt 
fra sin Hensigt og gav sit Samtykke til min 
Trolovelse med min hjærtenselskede Ven, Peder 
Skram til Urup. Men dette skal du ogsaa vide, 
allerkjæreste Søster, at siden min Fader endelig 
fik givet os sin Billigelse, har han været lutter 

Godhed og Kjærlighcd saavcl mod Peder Skram 
som mod mig selv. Det lader derefter til, at 
vor kjære header selv er ganske tilfreds med, 
som al Ting nu er gaaet til, og ikke heller kan 
jeg være i Tvivl om, at de store, verdslige Ting 
paa en sær Maade har grebet ind i mit dyre 
Hj\ærteanliggende og bidraget til at omstemme 
min Fader til CJunst for os. I Lybek er det nu 
Horgcrpartict, der har sejret over de fornemme 
Junkere, og de har valgt en Kjobmand, af Navn 
Jorgcn Wullenwever, til at staa i Spidsen for dem 
som en af deres Byes Horgmestere. Men med 
denne Mand og hans Parti onsker vores Fader 
intet Maskepi, og han har derfor ganske vendt 
(let hovmodige Lybek Ryggen. Saaledes har 
da al Ting fojct sig godt for mig i denne Sag, 
og det er, som den fordums Modgang ikkun har 
gjort min Lykke endnu storre og herligere, 
hvorfor jeg takker Gud inderlig, af hele mit 
Hjærtc, nu og i al Kvighed! 

Med stor Pragt og Glans lod vores kjære 
lander min Trolovelse fejre, og vi vare desaarsag 
rejste fra Helsingborg til Kjobenhavn. Kun det 
eneste Skaar og store Brist var der i min Glæde, 
at du, allerkjæreste Søster, ej paa denne Dag 
kunde være hos mig tillige med andre gode 
KraMidor og Venner. Men i det mindste vil jeg 
nu give dig en omstændelig Beskrivelse, hvordan 
alt gik til: 

2I» 

Det var Onsdagen næst før St. Johannis 
Baptistæ Dag, i dette Aar, 1533 efter Christi 
Fødsel, at jeg blev givet sammen med min 
kjære Peder Skram, Herre til Urup og Brads- 
berg Len, og det skete i Vor Frue Kirke i 
Kjøbenhavn, i Vor Frue Kapel, hvor min kjære 
Fader, Tyge Krabbe, og min kjære Morbroder, 
Oluf Rosenkrantz, indledte mig. Og just samme 
Dag og samme Sted blev vores kjære Broder 
Mogens givet til sin kjære Fæstemø, Jomfru 
Karine, der paa samme Tid blev indledt. 

For Alteret stod den ærlige, velbyrdige og 
lovlige Biskop Ove Bilde og gav os sammen 
med vore Fæstemænd, og nærværende vare saa 
mange ærlige og velbyrdige og meget lovlige 
Bisper, Riddere og Riddersmænds Mænd, af 
Danmarks Riges Raad, samt saa mange Ridders- 
mænds Fruer og Jomfruer, at jeg ej vil opregne 
alle til Hobe. Men der var tilsammen syv 
Bisper og to og tyve Riddere foruden mange 
andre Adelsmænd og vel ligesaa mange Fruer 
og Jomfruer. Kun dig, min allerkjæreste 
Søster, maatte jeg bitterlig savne, efterdi du var 
ventende dit lidet Barns Fødsel, som nu er 
lykkelig foregangen og alt vel overstaaet, hvilket 
du kjærlig har givet mig til Kjende. Om det 
havde staaet til mit eget Tykke, og vore 
gode Frænder havde samtykket deri, da havde 
ijeg sandelig ladet alt opsætte, indtil du havde 

kunnet gjøre Rejsen til Kjøbenhavn; men dette 
lod sig intet foretage, fornemlig da ogsaa vores 
kjære Broder Mogens paa den bestemte Dag 
skulde gives sammen med sin Fæstemø, saadan 
som jeg alt ovenfor har beskrevet. Men om det 
kan fornøje dig, vil jeg her nævne for dig nogle 
af dem — Bisper og Riddere — som vare nær- 
værende: Der var først Biskop Torben Bilde, 
Ærkebisp i Lunds Stift. Der var Bisp Iver 
Munk, Bisp over Riber Stift, Bisp Jørgen Friis, 
som er Bisp udi Viborg Stift. Og der var 
Hr. Predbjorn Podebusk til Vosborg, og Hr. Hans 
Bilde til Kgede og Hr. Anders Bilde til Søholm og 
Hr. Johan Urne til Rygaard og mange, mange flere. 

Allerkjærcste Søster! Saa mange der end 
var, havde jeg dog aleneste Øje for min kjære 
Fæstemand, som jeg paa denne Dag blev givet 
sammen med. Og det gjorde mig varm i mit 
Hjærte at se, at Hr. Peder paa denne Dag havde 
faaet sin frejdige og glade Mine igjen; thi jeg 
vidste, at han havde taget sig bitterlig nær, hvad 
der var hændet i den norske Fejde. Dog nu 
havde han strøget de mistrøstige Tanker bort, 
og ingensinde før har jeg set hans Ar og Skrammer 
klæde ham saa vel, som da han dér stod ved 
min Side foran den ærlige og højærværdige 
Bisp, Hr. Ove Bilde. 

Allerkjæreste Søster, saaledes er det da sket, 
at det Ord er gaaet i Opfyldelse, som jeg for 

Aar og Dag siden gav Peder Skram — at næste 
Sommer i det længste vilde Elsebe Krabbe række 
ham sin Haand som hans trolovede Brud. Derfor 
skylder jeg min Fader og den højsalige Konge 
Tak, men Gud aleneste Æren! Jeg føler saa 
vist og sandt, at stoler jeg ikkun paa Gud 
almægtigst, da er al min Tragten og Færden 
vel forvaret. Og dette skal og i Fremtiden være 
min Tanke. Ingen ved, hvad der vil komme. 
Stor Uro og Gjæring hersker allevegne, og min 
kjære Fæstemand siger, at længe vil det ikke 
bie, før der bryder et bistert Uvejr løs. Det 
faar da ske altsammen, som Gud almægtigst vil I 
Hjærtenskjære Søster! Alt dette giver jeg 
dig venligen til kjende, og bliver jeg alle Dage, 
saa længe jeg lever, din tro og hulde Søster. 
Den evige gode Gud med sin hellig Aands 
Naade være dig altid nærværendes og styrke 
dig til Sjæl og Liv og unde mig den Glæde, at 
jeg maa finde dig sund og vel tilpas. 

Datum: den 5. Dag i Juli, Anno domini 1533. 

Elsebe Krabbe. 

Til ærlige og velbyrdige Frue Magdalene 
Krabbe, Hr. Byrge Ulftands til Glimminge, min 
kjære Søster kjærligen tilskrevet. 



OTTENDE KAPITEL. 

En Uvejrsnat. 



Der faldt en skybrudlignende Regn, og 
uafladelig slyngedes Lyn efter Lyn hen over den 
overtrukne Himmel. Paa én Gang i Nord, Syd 
og Vest flammede Luften op, saa man syntes at 
se ind i gabende Ildsvælg, og strax efter ftilgte 
Tordenen — først med et skraldende Brag, som 
om Huse og Træer splintredes, og derefter med 
lange, tungt rullende Drøn. 

Det var sen Aften, tæt hen imod Midnat. 
I de korte Standsninger mellem Lynene laa 
Mørket saa tæt, at selv de skarpeste Øjne ikke 
vilde have været i Stand til at se en Haandsbred 
frem for sig. Men ved hvert Lyn, der kom, 
blev det lysere end paa den klareste Dag — et 
skarpt, fosforagtigt Lys, mod hvilket Træstammerne 
traadte frem som store, kulsorte Søjler. Om nogen- 

sinde det Ord kunde passe, at Jord og Himmel 
stod i ét, da maatte det være denne Uvejrsnat. 
Regnen, der strømmede ned, faldt som hvinende 
Piskeslag mod den opblødte Jordbund, og Tordenen 
syntes at sætte Luften i en uafbrudt, dirrende 
Bevægelse. Der hørtes ikke nogen anden Lyd 
end Uvejrets Rasen. Hvert Dyr havde trykket 
sig ned i sit Leje, hver Fugl puttet sig saa dybt, 
den kunde, i sin Rede i skælvende Angst for 
det onde Vejr. — 

Bratte, skovklædte Skrænter indesluttede en 
bred Sænkning, aaben mod Syd, men mod 
Nord snævrende sig mere og mere sammen, 
indtil den syntes at blive borte mellem Skov- 
bakkerne. Omtrent midtvejs i denne Sænk- 
ning laa en Kulsvierhytte, og fra dens Vindue 
skinnede et svagt Lysskær, hvilket tydede paa, 
at der maatte opholde sig Mennesker derinde, 
saa ussel og faldefærdig Hytten end var. Den 
ene Side af Straataget var skredet ned og hang 
frem over den lerklinede Mur, men paa den 
Maade gjorde det i det mindste i Øjeblikket sin 
Nytte; thi det skærmede for to Heste, som var 
bundne til Hyttens Væg, saaledes at de stod 
nogenlunde i Læ. 

Begge Hestene var opsadlede, og den ene 
af dem forsynet med sirligt Skaberak, hvilket 
paa Forhaand maatte give En Mistanke om, at 

de Folk, som havde søgt Ly i Hytten, ikke 
kunde være almindelige Kulsviere. 

De havde ladet Hyttens Dør staa aaben, og 
det lod til, at de kun havde indrettet sig et ganske 
midlertidigt Kvarter. I Karmen neden under den 
sprukne Hornrude stod en Lygte, hvis Skær faldt 
hen over Stuens lerstampede Gulv. Et Risknippe 
var trukket tæt hen foran Døren, og her sad to 
Mænd, der syntes at holde Øje med Uvejret^ 
som om de kun ventede paa, at det skulde 
sagtne lidt, for at de kunde drage videre. 

»Naar vi rider en Kjende østerpaa, kan vi 
naa Tirsbæk Gaard i mindre end en halv Time!« 
sagde den ene af Mændene. »Det er ligesaa godt, 
vi sogcr Herberg der for i Nat. I Morgen rejser 
vi saa videre ad Horsens til og træffer Kongen . . . 
List dig ud. Hjemløs, og se, hvordan vore Dyr 
har det!« 

Den lange, mørkhaarede Karl, hvem denne 
Tale var henvendt til, rejste sig op. Idet han 
stod i Begreb med at skridte ud af Døren, kom 
et nyt Lyn, ganske nær ved, thi det efterfulgtes 
i samme Nu af et drønende Brag, og det saå 
ud, som om den lange Karl, dér, hvor han stod 
i Døraabningen, blev indhyllet i tusinde Ildsluer. 

Hans Herre var sprungen op; thi i det 
forste Ojeblik troede han, at Svenden var bleven 
ramt af Lynnedslaget. Men Svend Hjemløs stod 
fuldkommen uskadt. Kun havde hans Ansigt 

faaet en sær, grønlig bleg Farve, og der gik en 
Skælven gjennem hans store Krop. 

»Er du ræd for Vejret?« spurgte hans Herre 
og betragtede ham med et prøvende Blik. »Siden 
Mørket faldt paa, og Uvejret har taget fat, 
tykkes du mig helt løjerlig. Hvordan staar det 
til med dig, Hjemløs?« 

»Det betyder ingen Ting, Herre . . .« 
svarede den lange Karl. »Nu gaar jeg ud og 
ser til Hestene . . .« 

»Tøv lidt! Det haster ikke, om vi kommer 
en Time før eller senere til Tirsbæk. Kanske 
Vejret hofter imens, saa vi kan ride den lige Vej 
til min Gaard, Urup. Dermed sparer vi Om- 
vejen til Tirsbæk . . .« 

»Det var maaske godt, om vi kunde det!« 
mumlede den lange Karl, ligesaa meget henvendt 
til sig selv som til sin Herre, Peder Skram. 

»Guds Kors og Død I« udbrød Høveds- 
manden hidsig. »Tal frit ud, du taabelige 
Hjemløs! Hvad har du mod Tirsbæk eller dets 
Ejermand, ærlig og velbyrdige Hr. Ove Lunge, 
hos hvem jeg tilbragte mine Barndomsaar og 
oplærtes udi Tugt og Lydighed! Hvad har du 
mod Tirsbæk? spørger jeg. Ud med Sproget, 
Mand! Mindes jeg ret, har du en Gang fortalt 
mig, at du er barnefødt i denne Egn af Landet . . .« 

»Det er rigtigt nok. Herre!« nikkede 
Hjemløs. 

»Saa tal! Hvi flyede du derfra, og hvor- 
lunde er det altsammen gangen til?« 

Peder Skram pegede paa Risknippet for at 
tilkjendegive den lange Karl, at han skulde tage 
Plads, og Svend Hjemløs adlød. 

»Vi har Tiden for os,« sagde Høvedsmanden 
og stirrede ligesom før ud paa Uvejret, der holdt 
ved omtrent med uformindsket Styrke. »Jeg vil 
hore din Krønike endnu i Nat, inden vi rider 
enten til Tirsbæk eller Urup . . .« 

Svend Hjemløs havde sat sig paa Risknippet; 
men det varede en Stund, før han tog til Orde. 
Han stottede Albuerne mod sine Knæ og hvilede 
Hovedet i Hænderne. Udenfor vedblev Mørket 
at være lige uigjennemtrængeligt. Lynene kom 
med længere Mellemrum, og Tordenen lød med 
fjærnerc Skrald. Men Regnen blev ved at 
strømme ned med en ensformig, sivende og 
rislende Lyd, der dannede ligesom en naturlig 
Ledsagelse til Svend Hjemløs' tunge og lang- 
somme Tale : 

»Jeg havde en Viv, som jeg havde inderlig 
kjær. Hun var mig en god Kvinde, og vakker 
var hun af Skabning. Hun gik nu og da til 
Haande paa Tirsbækgaarden ... En Dag sagde 
de, at et kostbart Stykke Sølv var blevet borte, og 
Fogden klagede min Kvinde an for at have stjaalet 
det . . . Jeg gik til Tirsbækmanden for at tale 
ham til Rette; men han havde ikke Stunder til 

at høre paa mig; han skulde samme Dag til 
Raadet i Kjøbenhavn og viste mig til sin Foged, 
der maatte afgjøre Sagen . . .« 

Svend Hjemløs tav igjen og trak Vejret saa 
dybt, at der hørtes en gispende Lyd inde fra 
hans Bryst. Men lidt efter vedblev han: 

»De pinte min arme Viv for at tvinge hende 
til Bekj endelse — trods det, at de vidste, hun 
bar et lidet Barn under sit Hjærte ... De lod 
hende ride Træhesten, hendes Kjøn til Spot og 
Skam. Jeg listede derhen ved Nattetid, borede 
mine Negle ind i Muren, saa Blodet dryppede 
mig af Hænderne, og klyngede mig fast for at 
klyve over. Jeg slap ind i Gaarden; men det 
var for sent . . . Jeg fandt hende uden Liv og 
Aande . . . Saa svor jeg en Ed. Jeg vilde gjen- 
gjælde den bitre Ve, de havde gjort mig . . . 
Jeg opsøgte Fogden og fandt ham liggende i sin 
Seng — jeg slog ham ned som en uvan Tjrr . . . 
Men min Haand har ikke været sikker; thi han 
sprang op igjen og løb ud i Gaarden og op i 
den gamle, østre Fløj, hvor Skriverstuen var. 

Jeg fulgte efter maanelyst var det. Jeg 

kunde stadig se ham foran mig. Det gik frem 
ad Trapper og Gange, hvor jeg aldrig før havde 
været; men stadig var jeg tæt bag ved ham. 
Saa naaede vi den store Sommerstue øverst oppe, 
og der forputtede han sig i en Krog . . . Men 

jeg fandt hans Skjulested, løb ind paa ham og 
gav ham hans Rest . . .« 

»Og saa var det, du maatte rømme af 
Landet?« 

»Nej, end ikke! Tirsbækmanden var paa 
Rejse, og der var ingen af Gaardens Folk, som 
klagede mig an, thi Fogden var hadet af dem 
alle til Hobe. Men jeg havde ingen Ro paa 
mig — den næste Nat maatte jeg derop igjen; 
det var, ligesom En stadig hviskede mig i Øret, 
at min Gjerning endnu ikke var fuldbragt. Saa 
var det, at det skete, som er Skyld i, at 
jeg nødig 1<ommer tilbage til denne Kant af 
Landet . . .« 

»Nu — saa fortæl!« 

Svend Hjemløs sad ubevægelig i samme 
Stilling som før, og der var kommet et barskt 
og stirrende Udtryk i hans Ansigt. 

»Jeg listede derop Natten efter — jeg sneg 
mig over Grav og Mur, ad Gange og Trapper, 
indtil jeg naaede Sommerstuen i den østre Fløj. 
Og da jeg stod derinde, kaldte jeg paa haml 
Jeg maatte have Vished for, at han var rigtig 
dod . . Maanelyset stod lige ind ad Vinduet og 
spillede og glitrede hen over Gulvets Sten- 
fliser . . . jeg kunde nøjagtig se den Krog, hvor 
jeg havde slaget ham til Jorden . . . Og saa paa 
en Gang dukkede han frem, klædt i det bare 
Linned, som han havde været, da jeg jog ham 

op af Søvnen . . . Jeg foer ind paa ham, og 
min Øxe faldt med et susende Hug; men det 
gled tværs igjennem ham uden at gjøre ham 
nogen Skade, og jeg huggede til igjen og igjen . . . 
Og han rørte sig ikke, stirrede bare paa mig 
med to gnistrende Øjne i det hvide Ansigt. Da 
kom Vildskaben op i mig, saa jeg blev ude af 
mig selv. Jeg kastede min Øxe og greb efter 
ham for at brydes med ham; jeg klemte mine 
Arme omkring ham; men det føltes, som om 
der intet var — intet uden et isnende koldt Pust, 
et Par gnistrende, stirrende Øjne tæt inde mod 
mine og noget, der i et væk huggede løs mit 
Bryst, saa at Vejret gik fra mig . . . men jeg 
blev kun mere rasende derved, og jeg klemte til 
igjen, saa længe jeg orkede . . . Men værst var 
det med Øjnene, som blev ved at stirre; de 
sugede Marv og Kræfter af mig, og tilsidst 
segnede jeg hen og kunde intet mere værge for 
mig . . .« 

Den lange Karl tav og syntes at krybe 
sammen i hemmelig Gru, dér, hvor han sad paa 
Risknippet. Peder Skram saa medlidende paa 
ham; det var alt det, at han i Mørket kunde 
skælne Omridsene af hans brede, firskaame 
Skikkelse. Saa rejste Høvedsmanden sig op og 
sagde : 

»Vejret hofter lidt — lad os faa Hestene 
frem! Har man fanget Griller, skal man gaa 

Wgt los paa dem. Vi sover i Nat paa Tirsbæk 
Gaard!« 

Svend Hjemløs nikkede tavs og gik ud til 
Hestene, der var bundne ved Hyttens Væg. 

Uvejret var i Færd med at trække forbi. 
Lynene var blevne svagere, og Tordenen rullede 
længere borte. Kun Regnen vedblev endnu; dog 
havde ogsaa den mistet sin skybrudlignende 
Karakter og rislede jævnt og vedholdende ned, 
saa man kunde høre tunge Draabers Fald fra 
Blad til Blad. Samtidig med Uvejrets Sagtnen 
vaagnede Skovens natlige Liv. Store Flaggermus 
strøg forbi; Uglerne skreg, og derimellem hørtes 
et Dyrs Flugt hen over det vaade Løv. 

Peder Skram og hans Ledsager steg til Hest. 
En ganske svag Lysning begyndte at komme til 
Syne mellem de drivende Skyer, og den søgte 
de at rette sig efter. Skovklædte Skrænter var 
der endnu paa begge Sider af Sænkningen; men 
da de havde redet et lille Stykke, bøjede de ad 
en Hulvej til højre, og strax efter havde de 
Pprden foran sig; fulgte de nu Vejen lige østpaa, 
kunde de snart naa Tirsbæk Gaard. 

Vejret klarede op, efterhaanden som de 
red frem. De kom forbi Selsbjerg og fulgte 
Udkanten af Kongeskoven. Nu kunde de skimte 
Tirsbækgaardens røde Mure og de tvende 
Taarne paa Gaardens nordre Fløj, medens to 
andre, højere Taarne ragede op længere tilbage, 

ved Fløjens vestlige og østlige Hjørne. Naar 
Lynene lyste op i Synskredsen, traadte Byg- 
ningen tydelig frem mod den mørke Baggrund; 
thi Tirsbæk laa midtvejs mellem de to Skove, 
Kongeskoven og Storskoven. 

Gaarden var paa alle Sider omgiven af dybe, 
vandfyldte Grave, og Vindebroen, der sluttede 
umiddelbart til Porttaarnet, var trukket op, som 
rimeligt var i denne Ufredstid. 

De rejsende holdt stille foran den optrukne 
Bro, og Peder Skram blæste nogle Toner i sit 
Horn. Det varede lidt; saa kom Portvagten til 
Syne for at erkyndige sig om, hvem de rejsende 
var. Peder Skram nævnede sit Navn og bad om 
Husly for sig og sin Ledsager. Vagten raabte 
ned, at Manden ikke var hjemme, men han 
vilde skikke Bud efter Borgfogden, der i Hr. Oves 
Fraværelse havde Opsyn med Gaarden. 

De to Ryttere maatte vente en rum Tid, 
inden Portvagten lod sig se paany. Men nu lød 
der Klirren af tunge Jærnkjæder. Vindebroen 
blev sænket. Bolte og Slaaer trukne fra, og 
Porten aabnedes af en Flok væbnede Mænd. 

Peder Skram sprang af Hesten og spurgte 
efter Borgfogden, og en lille, godmodig udseende 
Tyksak, med Jærnhuen skudt bag i Nakken og 
bevæbnet med en Partisan, der var godt og vel 
saa lang som han selv, traadte henimod Høveds- 
manden. 

»Vi kommer fra Kolding (^ er undervejs 
til min Gaard, Urup,« sagde Peder Skram til 
den lille tykke. »I Morgen tidlig maa jeg være 
ved Horsens, hvor Kongen har sat mig Stævne, 
men Uvejret har overrasket os, og det tykkes 
mig for langt at ride til Urup i Nat . . . Tør 
du paa egen Risiko give os Herbei^, indtil 
Dagen gryer, og Vejret bedager sig?« 

»Det er der intet til Hinder for,« svarede 
Borgfogden. »Jeg kjender jer saa vel, Hr. Peder 
Skram. Og vor Husbond skulde vel snarere 
laste os, om vi lod jer staa udenfor i det Guds 
Vejr. Det er rigtigt nok, som I siger, Herre — 
vor nye Konge, som kalder sig Christian den 
tredie, er hidkommen til Horsens for at modtage 
Bøndernes Hylding. Vorherre bedre det for 
Tider, vi oplever 1 Ingen ved, hvem der er 
Herre i Landet, enten Hertugen af Holsten eller 
den oldenborgske Greve og Lybekkeme. Ved I 
noget om, hvordan det staar til? Vi hører alle 
Maande, men skjønner ikke, hvor m^fen Lid 
man kan fæste dertil . . .« 

»Greven har belagt Sjælland med sine Krigs- 
folk, og alt for en Maaned siden har Kjøben- 
havn aabnet sine Porte for ham og de lybekske 
Kræmmere 1« svarede Peder Skram. »Men der 
kommer vel snart bedre Gænge i det, gode Ven, 
naar vi ikkuns faar at vide, hvem og hvad vi 
skal slaas for. Jeg for min Part foretrækker nu 

at slaa løs paa Greven og Lybekkerne fremfor 
paa mine Landsmænd . . .« 

»Deri har I Ret, Hr. Peder Skram ! « nikkede 
den tykke Borgfoged med en dybsindig Mine. 
»Gjaldt det den gamle Kong Christiern, saa 
kunde det vel have sin Vanskelighed for en 
ærlig Karl at vide, hvem man skulde tage Parti 
for, men den oldenborgske Greve og hans Bunds- 
forvandte, Lybekkerne, regner jeg ikke for andet 
end fremmede Voldsmænd, som er trængt ind i 
vort Land, og jo før vi faar jaget dem ud igjen, 
des bedre . . .« 

»Du er af mine Folk, Borgfoged!« udbrød 
Peder Skram og slog med en oprømt Mine 
Tyksakken paa Skulderen. »Og du har for 
Sanden en livligere Aand, end din tykke Krop 
skulde lade En formode. Faar du Stunder til at 
fægte mod Greven og Lybekkerne, skal der 
altid staa dig en Plads aaben ved min Side, 
enten til Lands eller til Vands . . .« 

»Jeg takker jer for det Tilbud, Hr. Peder 
Skram . . . Her er vi ved Indgangsporten, og I 
kan nu selv vælge, hvilken Stue I ønsker til 
Natteherberg. Den bedste skal ikke være for 
god til jer . . .« 

De stod foran en Dør i Gaardens mellemste 
Fløj, hvor Herremanden plejede at bo, naar han 
opholdt sig paa Tirsbæk. Peder Skram saå sig 
omkring, som om han ikke var sikker paa, i 

hvilken Del af Gaarden han skulde opslaa sit 
Nattekvarter. Han lod sit Blik vandre op og 
ned ad de høje Mure, og derpaa saå han hen 
paa Svend Hjemløs, der ligeledes var sprungen 
af Hesten og nu holdt sig tæt paa Siden af ham. 

»Jeg kunde have Lyst til at sove i Sommer- 
stuen deroppe!« svarede Peder Skram og pegede 
henimod Gaardens østlige Fløj. 

»I den østre Fløjl« gjentog Fogden, og 
hans trivelige Ansigt, der hidtil havde været idel 
Glæde og Velvilje, skiftede pludselig. Udtryk, 
saa at det kom til at se ud, som om de runde 
Kinder stivnede af Skræk ... »I den østre Fløj 
— hvad vil I dér, velbyrdige Hr. Peder Skram? 
Ingen kommer i den Del af Gaarden eller er 
kommen der i den sidste halve Snes Aar . . .c 

»Og hvorfor ikke?« spurgte Peder Skram, 
idet han ligesom før skottede hen til Svend 
Hjemløs for at se, hvad Indtryk Fogdens Ord 
pjjorde paa ham. 

»Det skete før min Tid,« sagde den lille, 
tykke Borgfoged og sænkede uvilkaarlig Stemmen. 
»Min Formand i Embedet blev slaget ihjel af 
en Bonde her paa Egnen, og nu siger de, at 
den døde Foged spøger deroppe i Sommerstuen, 
saa at der ikke er sikkert at færdes hverken 
Dag eller Nat. Folkene ved sære Ting at 
berette derom, og end ikke Manden, ærlig og 

velbyrdige Hr. Ove Lunge selv, sætter nogen- 
sinde sin Fod i den Del af Gaarden . . .« 

»Vi vil sove deroppe alligevel!« sagde Peder 
Skram. »Min Følgesvend gjør mig Selskab, 
tænker jeg. Eller om du snarere er til Sinds at 
søge Natteleje i Borgestuen, saa staar det dig 
frit for!« henvendte Høvedsmanden sig til Svend 
Hjemløs. 

Men den lange Karl rystede paa Hovedet 
og mumlede: 

»Hvor I søger Herberg, kan jeg ogsaa være. 
Jeg er rede til at følge jer, Herre!« 

»Saa vis os Vej, Borgfoged!« 

Den tykke Foged havde allerede vinket ad 
en af sine Folk, der kom tilbage efter at have 
ført de fremmedes Heste til Stalden. Manden 
havde en tændt Lygte i Haanden; den tog 
Borgfogden fra ham og rakte den til Peder 
Skram, hvorpaa han gav sig til at udsøge en 
stor, rusten Nøgle i det Knippe, han bar ved sit 
Bælte. 

»I kan forlange af mig enhver Villighed, 
som jeg kan forsvare for Gud og min Husbond 
at yde jer,« sagde Fogden. »Men I maa ikke 
bede mig om at gaa derop . . . Her er Nøglen; 
den passer i Taarndøren eller har allenfals passet 
dertil en Gang . . . Naar I følger Vindeltrappen 
for Enden af den lange Gang, kommer I til 
Sommerstuen i andet Stokværk. Gud være med 

jer, velbyrdige Hr. Peder Skram, og lade jer 
naadig slippe fra det Vovestykke, I er i Lag 
med . . . Ser I, hvor Skyerne trækker sig sammen, 
og Lynene bliver stærkere — jeg skjønner, at 
Uvejret kommer igjen . . .« 

Den lille Borgfoged rakte Peder Skram Nøglen, 
ligesom han nys havde givet ham den tændte 
Lygte. Derpaa skyndte han sig tværs over 
Slotsgaarden, uden at se sig omkring en eneste 
Gang, og forsvandt i et Udhus, der laa tæt op 
til Porttaarnet, og i hvilket han havde sit Senge- 
kammer. 

»Det var et Sygens Hastværk, han havdel« 
sagde Peder Skram, idet han gik i Forvejen hen 
til den østlige Fløj af Hovedbygningen, medens 
Svend Hjemlos travede bag i Hælene paa ham. 
Peder Skram prøvede den store Nøgle, han 
havde faaet af Borgfogden, i Taarndørens Laas, 
og den lod sig let dreje omkring. Saa traadte 
han indenfor, stadig ledsaget af Svend Hjemløs, 
lukkede Døren i efter sig og famlede sig videre 
frem ved Lysskæret fra Lygten. 

De befandt sig i en hvælvet Gang, der 
.syntes at strække sig et godt Stykke ind i Byg- 
ningen. Vindeltrappen, der skulde føre op til de 
oven over liggende Stokværk, kunde de endnu 
ikke se; men da Fogden havde sagt, at den 
laa for Enden af Gangen, gik de lige frem, og 
efter at de havde tilbagelagt en Snes Skridt 

eller saa omtrent, stødte de paa Foden af 
Trappen. 

Luften omkring dem var mættet af en skimlet 
Fugtighed, som ikke var god at indaande. De 
følte den som et Tryk for Brystet, der pressede 
haardere paa, jo højere de kom til Vejrs. Men 
Peder Skram regnede ud, at det maatte være 
den indespærrede Luft, der besværede Aande- 
drættet, og han lod, som om han ikke ænsede 
det. Men bag ved sig hørte han, hvorledes 
Svend Hjemløs drog stønnende efter Vejret, som 
om den lange Karl havde endnu vanskeligere ved 
at vænne sig til Omgivelserne end han selv. 

Da de var komne et halvt hundrede Trin 
til Vejrs, stod de foran en Dør, der var lukket 
omhyggelig til, og Peder Skram prøvede endnu 
en Gang den Nøgle, han havde faaet af Borg- 
fogden. Ogsaa denne Dør lod sig aabne uden 
Besvær, og ved det usikre og flimrende Skær fra 
Lygten saå de en stor, firkantet Stue, hvis 
Vinduer vendte mod Nord. Loftet blev baaret 
af to brede, murede Piller, og ved hver af disse 
var opstillet en jærnbeslagen Kiste eller »Ørk«. 
Men længst tilbage i Stuen stod en Alkoveseng 
med nedhængende Spærlagen. Andet Bohave var 
der ikke. 

»Mener du, at dette er Sommerstuen?« spurgte 
Peder Skram og vendte sig om mod sin tavse 
Ledsager. 

Svend Hjemlos nikkede. 

»Saa finder jeg, at vi har intet at klage paa 
vort Nattekvarter 1 Luften herinde smager vel 
endnu af Svamp og Skimmel; men den tykkes 
mii^^ dog taalcligere end derude. Nuvel, Hjemløs! 
Lad os gaa paa! Vi deler Sengetøjet, og du 
læi^gcr dig paa Kisten derhenne! Saa befaler vi 
vor Sjæl Gud i Vold, og jeg tænker, denne Nat 
skal gange saa fredelig til Ende, at du intet 
niere vil tænke paa det maledidede Kogleri og 
Djævelskab, der saa længe har pinet din ærlige 
Sjæl. Har man ikkuns Gud i Hjærtet, behover 
man intet at frygte!« 

Peder Skram gik hen til den gamle Alkove- 
seng, tog en Del af Sengetøjet af den og kastede 
det hen til Svend Hjemløs. Derpaa spændte 
han sit Ryttervæ^rge af, stillede det ved Hoved- 
gjærdet, hængte sin Kappe og Vams paa Senge- 
stolpen og strakte sig, saa lang han var, paa 
Lejet. Svend Hjemløs stillede Lygten hen paa 
don ene, jærnbeslagne Kiste, redte sit Natteleje 
ovenpaa den anden og fulgte derpaa sin Herres 
l^xenlpel. Det varede kun et Par Minuter, saa 
forkyndte de dybe, regelmæssige Aandedrag 
henne fra Alkovesengen, at Peder Skram sov 
ligesau trygt og sundt, som naar han befandt sig 
i Lejren eller om Bord paa sit Skib. Ogsaa den 
lange, morkhaarede Karl laa ubevægelig, med 

lukkede Øjne, og det var ikke godt at sige, om 
han drømte eller endnu laa vaagen. — 

Det lod til, at den tykke Foged skulde faa 
Ret i sin Mening om, at Uvejret vilde komme 
tilbage. Thi Lynene udenfor tiltog i Styrke, og 
Skraldene, som ledsagede dem, blev stærkere for 
hver Gang. Med korte Mellemrum lyste det op 
i Sommerstuen, saa hver Gjenstand derinde traadte 
skarpt og tydeligt frem: de brede, murede Piller, 
de udskaarne, jærnbeslagne Kister og Alkove- 
sengen i Baggrunden, hvor den bredskuldrede, 
lyshaarede Høvedsmand sov saa fast og roligt 
som et Barn. 

Men saa dukkede en ny Skikkelse frem 
— — — Eller var det en Drøm, den lange, 
mørkhaarede Karl drømte, og som fik hans store 
Legeme til at skælve? Hans Ansigt fik den 
samme sære, grønlig blege Farve, som det 
havde havt i Kulsvierhytten, da Lynet slog ned 
tæt ved ham. 

En lille, duknakket Skikkelse, mager som 
en Benrad, sprang frem fra Vinduesfordybningen. 
Og denne Skikkelse holdt en skinnende Gjenstand 
i Haanden — et stort, af Sølv forarbejdet Drikke- 
horn. Han drejede Hovedet omkring og saå sig 
om til alle Sider med tomme Øjenhuler. Midt 
over Panden var der en Fordybning, som om et 
vældigt Øxehug havde kløvet hans Hoved. Han 
skævede ned til det kostbare Sølvkar; men 

pludselig flyttede han det hastig fra den ene 
Haand over i den anden og tilbage igjen, som 
om han havde brændt sine Knokkelfingre derpaa. 

Han blev staaende midt paa Gulvet, og 
skjont Stuens Vinduer var lukkede, saå det ud, 
som om den lange, linnede Skjorte flagrede om- 
kring ham. Nu flyttede han Sølvhornet hurtigere 
og hurtigere frem og tilbage mellem de benede 
Hænder; men tilsidst slap han det, og det trillede 
hen ad Gulvets Stenfliser med en langtrukken, 
klirrende Lyd. 

Han lob efter det, greb det igjen, og nu 
holdt han Solvhornet under Armen, medens han 
uafladelig vendte og drejede Hovedet til alle 
Sider. Men lige paa én Gang lagde han sig 
ned og krøb paa alle fire henimod den Kiste, 
der stod lige overfor Svend Hjemløs' Natteleje. 
Her rejste han sig atter op, og det saå ud, som 
om Skæret fra Lygten skinnede tværs igjennem 
ham, idet han løftede Kistens Laag og skød 
Solvhornet ned i Aabningen. Det faldt med en 
l)delig Klirren, ligesom da det nylig var trillet 
hen over Stenfliserne. Den lille Mand gned sine 
Knokkelhænder, strøg dem frem og tilbage paa 
det hvide Linned, som om han atter havde 
brændt sig paa Sølvet, og saa vever som en 
Rotte sprang han derpaa tilbage og forsvandt i den 
samme Vinduesfordybning, hvor han var kommen 
til Syne. — — 

Natten gik til Ende, og gjennem de dybt 
liggende Vinduer brød Skæret fra den lyse 
Morgensol ind i Sommerstuen. Svend Hjemløs 
laa ubevægelig paa sit Leje. Hans Pande var 
dækket af perlende Sveddraaber, men hans Søvn 
syntes at være fast og tryg. 

Henne i Alkovesengen begyndte Peder Skram 
at strække sine Lemmer. Han slog Øjnene op, 
trak Sengens Forhæng til Side og saå sig for- 
undret omkring, som om han først maatte tænke 
sig om, før han kunde komme i Hu, hvor han 
befandt sig. Men pludselig sprang han op, strøg 
sig med Haanden over Panden og raabte: 

»Væk med Syner og Drømme! Det sunde, 
friske Liv kalder paa os!« 

Hans Stemme rungede saa stærkt, at Svend 
Hjemløs foer forvild.et op af sin Søvn. Men 
Peder Skram gik hen til ham, lagde godlidende 
sin Haand paa hans Skulder og sagde: 

»Nu, stakkels Hjemløs — er du sluppen 
uskadt fra Kogleriet! Eller har onde Syner 
plaget dig i Nat?« 

Den lange Karl havde sat sig oprejst paa 
den jærnbeslaaede Kiste. Han saå endnu ganske 
forvirret ud, og hans Blik blev ved at være stivt 
fæstet paa den Kiste, der stod lige overfor 
hans Leje. 

»Hvi stirrer du derhen?« spurgte Peder 
Skram. 

»Jeg har set ham igjenl« mumlede Svend 
Hjemløs. »Men nu tvivler jeg intet længer paa, 
at han er død. Hans Krop var som en Benrads 
og Øjenhulerne tomme . . . Jeg saå ham krybe 
hen og skjule Sølvhornet dernede i Kisten . . . 
Det var det samme Stykke Sølv, som de sagde, 
min Viv havde stjaalet . . . Derhenne i Kisten 
ligger det! Men selv forsvandt han, ligesaa 
sporlost som han kom, og jeg laa som bundet 
med Strikker og Baand og kunde intet røre 
mig . . .« 

»Hum!« brummede Peder Skram — »Jeg 
har havt en lignende Drøm. Men lad os se 
efter, om noget ligger skjult i Kisten; saa kan 
vi allenfals faa Rede paa den Del af Kogleriet!« 

De gik begge to hen til den store Egetræs 
Kiste, flyttede Borgfogdens Hornlygte bort og 
aabnede Laaget . . . Men det var nær ved at 
slippe dem ud af Hænderne igjen; thi ved det 
klare Dagslys saå de tydelig paa Bunden af 
Kisten et stort, af Sølv forarbejdet Drikkehorn 
— af selv samme Form og Udseende som det, 
den lille Mand havde holdt i sine Hænder. 

Peder Skram lukkede langsomt Kistelaaget 
til igjen. Der var et Udtryk af Alvor i hans 
ærlige Ansigt, og han sagde med en vis Høj- 
tidelighed : 

»Svend Hjemlos — det er ikke al Ting, vi 
arme Mennesker forstaai^, og vi skal intet grunde 

over, hvad vi ej mægter at tyde. Det kan hænde^ 
at vi begge har havt den samme Drøm, og det 
kan ogsaa hænde, at den bandsatte Foged maa 
vandre hvileløs omkring og hver Nat bringe det 
stjaalne Stykke Sølv tilbage til det Sted, hvor 
han selv tog det . . . Mangehaande Kræfter 
drive deres Spil her; thi Tirsbæk stammer ned 
fra den graa Oldtid. Det var en Gang et 
Tempel, som var viet til den tapre Krigsgud, 
som man kalder Tir; men siden hen lod Dron- 
ning Tyre Templet indrette til et Slot, hvor hun 
jævnlig selv boede . . . Ser du. Hjemløs, saa 
gammel er Tirsbæk Gaard, og det er derfor 
intet Under, om vi har havt sære Syner i denne 
Nat . . . Men vi vil ikke grunde mere derpaa. 
Solen skinner igjen, og det er lys og herlig 
Sommerdag. Nu rider vi til Horsens og møder 
Kongen, og snart faar vi andre Ting at tage 
Vare end at slaas med Gjenfærd og Djævel- 
skab!« 



Nogle Timer senere red Peder Skram og 
hans Følgesvend op ad Hovedvejen, der førte 
fra Tirsbæk til Horsens. Der var knapt noget 
Spor af Uvejret at se. Træernes Løv blinkede 
vel med tusinde Regndraaber, og vaadt var 
Græsset langs Vejkanten; hist og her havde 

ogsaa Regnskyllet samlet sig i store Pytter, og 
Vandet i Grøfter og Bække var svulmet op og 
Itib rislende afsted mellem Grønsværet. Men 
Luften var ren og blaa, og Solen skinnede i ' 
Regndraaberne, i Vejens Pytter og i de rislende 
Hække, og alt aandede vaagnende Liv og 
Sommermorgenens gryende Skjønhed. 

Ved Middagstid naaede de rejsende en Mark 
tiut udenfor Horsens By, og her var meget Folk 
samlet. Bønderne fra de omliggende Herreder 
var komne sammen for at aflægge Ed til den 
holstenske Hertug Christian som Landets Konge. 
Hertugen holdt 'med sine Mænd paa en Høj 
midt ude paa Marken, og Bønderne i deres 
Vadmels Kofter og tillige mange Borgere fra 
de nærmeste Kjøbstæder havde samlet sig om- 
kring ham. 

Det var vel kun nødtvunget, at den menige 
Almue havde givet Møde; thi i Hjærtet holdt 
de med den fangne Konge, og de stolede endnu 
paa Lybekkernes og den oldenborgske Greves 
Lofter om at aabne Sønderborgs Porte og atter 
gjorc Kong Christiern til Herre i Landet. Men 
don holstenske Hertug var nylig bleven hyldet i 
Kolding af den jydske Adel og var derefter med 
en Skare Ryttere rykket længere op i Jylland, 
og da der skikkedes Bud rundt til Almuen, at 
den skulde slutte sig til Hyldingen, turde 
Honderne ikke nægte at følge Opraabet; thi 

endnu manglede de Førere, som kunde lede Op- 
standen, og skjønt der gik alle Haande Rygter 
om den oldenborgske Greves Fremtrængen paa 
Sjælland og Fyen, vidste man dog endnu ikke, 
naar der kunde ventes Hjælp og Undsætning 
fra den Kant. 

Vrangvillige og modstræbende havde de 
givet Møde; men da de stod Ansigt til Ansigt 
med Hertugen, var der mange af Almuen, som 
skiftede Mening. Den fyrstelige Herre havde 
et mildt og huldsaligt Væsen; tillige var han en 
statelig Skikkelse at se til ; han vidste at belægge 
sine Ord vel, og der var i hans Stemme en 
mandig og oprigtig Klang, som gjorde et godt 
Indtryk paa Bønderne. Han havde lovet dem, 
at der atter skulde komme Fred og Ro i Landet; 
ingen skulde lide Skade paa Liv eller Ejendom, 
for hvad Opstand og Opsætsighed han tidligere 
maatte have vist mod Hertugens Parti, og den 
evangeliske Lære skulde uhindret blive prædiket. 
Hver Mand skulde ske Ret og Skjel, og i et 
foreløbigt Forsikringsbrev lovede Hertugen, saa 
snart han var kommen i rolig Besiddelse af 
Kronen, at udstede en endelig Haandfæstning, 
hvori billigt Hensyn skulde blive taget til alle 
Rigets Stænder. 

Da Peder Skram og hans Følgesvend red 
op mod Højen, var en Del af Bønderne i Færd 
med at drage hjem, efter at Hyldingsakten var 

til Kndc; men andre dvælede endnu for rigtig at 
tage den nye Konge i Øjesyn; der hørtes ogsaa 
enkelte Hyldingsraab ; thi den let bevægelige 
Mængde var kommen i bedre Stemning, end 
man havde turdet vente fra Begyndelsen af. 

Hertugen holdt til Hest paa Højen, og mellem 
hans Folge var Rigshovmesteren Hr. Mogens Gjøe 
o^ Hovedsmanden Jost Globek, med hvis Ryttere 
1 lertu[^ Christian var dragen op i Nørrejylland. 
Saa snart Hertugen fik Øje paa Peder Skram, 
vinkede han livlig til ham, og ved Foden af 
1 lojon sprang den unge Høvedsmand af Hesten, 
som han overlod til Svend Hjemløs' Omsorg. 

>Vel modt!« udbrød Hans Naade og rakte 
sin Ilaand frem mod Peder Skram. »Vi har et 
Hverv at betro dig, som vi formener, at du kan 
udfore fremfor nogen anden. Stig til Hest igjen, 
saa folges vi ad til Horsens sammen med disse 
t^odc Mænd. Denne Morgenstund er gangen 
l\'kkeligere til Ende, end vi dristede os til at 
haabc. Vi har modtaget Almuens Hylding, 
ligesom vi forgangen Dag hyldedes i Kolding af 
ilio o*^ dine jydske Standsfæller, og vil Gud, da 
skal vi vel atter bringe Fred og Velstand tilbage 
i Landet U 

lians Naade hilste venlig til de forsamlede 
Almuosniænd og red ned ad Højen, hvor Peder 
Skram atter steg til Hest og sluttede sig til 
i Icrtugcns luilge. Imidlertid havde han vexlet 

et trohjærtet Haandtryk med Hr. Mogens Gjøe; 
thi han vidste, at den kløgtige og rettænkende 
Rigshovmester fremfor nogen anden arbejdede 
af al sin Kraft for at se Hertug Christian som 
Landets Konge. 

Medens Hertugen styrede sin Hest i Retning 
mod Kjøbstaden, hvis Spir og Tage lyste i 
Middagssolen, red Hr. Mogens Gjøe paa hans 
højre og Peder Skram paa hans venstre Side. 
Og de havde ikke redet mange Skridt, før Hans 
Naade tog Ordet i en alvorlig og betænksom 
Tone: 

»Fra Fyen og de øvrige Øer har vi mod- 
taget slette Efterretninger, hvilket Rigshovmesteren, 
Hr. Mogens Gjøe, kan bevidne. Som du vel 
ogsaa er vidende om, Peder Skram, ligger vor 
Hærfører, Johan Rantzau, endnu i Lejren ved 
Trave, og der kan gaa Maaneder, før han faar 
frie Hænder. Vi er derfor i Nød for en dygtig 
og paalidelig Krigsmand, der kæmper lige bravt 
til Lands og til Vands, og vi ved ingen bedre 
at vende os til end til dig, Peder Skram. Vi 
kjender nøje de Tjenester, du har ydet vor salig 
hensovede Fader, saavel som det Ry, du alt har 
vundet dig i mange Krige. Ligeledes er det os 
bekjendt, at den højsalige Konge udnævnte dig 
til sin Admiral, og det er vor Hensigt endnu i 
Dag at bekræfte denne din Ophøjelse. Men vi 

har ogsaa i Sinde at betro dig et vanskeligt og 
farligt Hverv. Er du rede til at paatage dig 
det?« 

»Eders Naadel« svarede Peder Skram, og 
hans Ansigt klarede op ved Udsigten til den 
forestaaende Kamp. »Har jeg svoret jer under- 
saatlig Troskab og Lydighed, saa er det ikke 
blot et Mundsvejr; men jeg er rede til at lade 
Handling følge paa Ordet, naar som helst det 
skal være! I har ikkun at give eders Befaling! 
Jeg har altid tænkt mig, at min bedste Tid vilde 
komme, naar der blev Lejlighed til en Dyst med 
Lybekkerne og deres Bundsforvandte. Det tykkes 
mig tilmed, at der først nu kommer Orden i 
Tingene! Jeg tør for Sanden sige, at jeg ingen- 
sinde er gaaet gladere til nogen Krig og Orlog 
end denne Gang!« 

Og Peder Skram huggede uvilkaarlig med 
en lystig Mine Sporerne i Siden paa sin Hest, 
saa den gav sig til at danse hen over Marken 
og syntes at dele sin Herres gode Lune. 

»Det Svar var intet mere, end hvad jeg 
ventede af dig!« sagde Hertugen og betragtede 
Herren til Urup med et tilfreds Blik. »Med 
Mænd som dig og Mogens Gjøe, og den tapre 
Johan Rantzau ikke at forglemme, faar jeg Tillid 
til, at vi kommer over de mange og svære 
Hindringer . . . Saa hør da, hvordan det staar 

Danmarks Vovehals. 23 

til: De grevelige Krigsfolk har bredt sig over 
hele Fyen. Fra Svendborg, hvor Opstanden 
begyndte, har Krigens Lue spredt sig over den 
ganske 0. Til ingen Nytte har vi sendt en 
Krigsstyrke derover for at dæmpe Oprøret. For 
faa Dage siden er der skikket mig den Tidende, 
at Greven af Oldenborgs Øverste, Everhard 
Ouelacker, er gaaet over Storebelt og har ind- 
taget Kjerteminde og Odense, og at han dernæst 
har overrumplet Nyborg Slot, hvor fem og tredive 
gode, danske Adelsmænd er faldne i de Greve- 
liges Hænder. Men ikke nok dermed — Adelens 
Gaarde er lagte i Aske, den ene efter den 
anden; som vilde Horder husere Grevens og 
Lybekkernes Knægte; Mord og Brand raser over 
hele Øen, og fra Fyen skal Vejen nu gaa til 
Jylland for ogsaa dér at rejse Folket til Oprør 
og Blodsudgydelse . . .« 

»Nu, eders Naade« — sagde Peder Skram 
og nikkede sindig — »saa skjønner jeg intet 
rettere, end at det er paa høje Tid, vi tager fat!« 

»Man siger, at Grev Christoffer har taget i 
sin Tjeneste en berygtet Søhane, ved Navn 
Skipper Clement!« vedblev Hertugen. »Det er 
en vild og forvoven Karl, og med hans Hjælp 
skal det være Hensigten at plante Oprørsfanen i 
Vendsyssel og de omliggende Herreder. Skulde 
det lykkes, da stoler jeg intet paa det Forlig, 



355 

vi har sluttet med de jydske Bønder; thi rejser 
Vendelboerne sig til Kamp, da bliver den Hyl- 
ding, der er svoret os i Dag, ikke for stort at 
regne! Ser du, Peder Skram, derfor er jeg i 
Trang for en gæv Mand, der kan holde de 
Grevelige i Aande ovre paa Fyen og gjore dem 
al den Afbræk, han formaar, saa de ikke saa 
snart faar Stunder til at fore Krigen over til 
Jylland U 

>Om I har Tillid til mig, eders Naade« 
— nikkede Peder Skram ligesaa sindig som før — 
»da skal jeg gjøre, hvad jeg formaar!« 

»Nuvel! Det gjælder om, at du kan faa ud- 
rustet de nødtørftigste Fartøjer. Af mine Knægte 
overlader jeg dig saa mange, som jeg paa nogen 
Maade kan undvære . . .« 

>Gjør jer ingen Bekymringer i den Sag!« 
gjenmælede Peder Skram. »Fartøjerne faar jeg 
sagtens fat i. Vi har før hjulpet os i en snæver 
Vending!« 

De havde nu naaet Voldene omkring Horsens 
By, og da Vagten saå Hertugen og hans 
I^cilgc, blev Porten ufortøvet aabnet. En Del 
af Hcindcrne var fulgt med lige til Byskjellet, og 
her udbrød de endnu en Gang i Leveraab for 
den nyvalgte Konge. 

Hertugen hilste og vinkede med nedladende 
Venlighed. Men idet han red gjennem Byens 

Port, vendte han sig om til Mogens Gjøe <^ 
sagde med en eftertænksom Mine: 

»Hyldestraabene bør ikke kildre os i Øret. 
Thi jeg skjønner, at vi endnu har en lang 
Vej for os, inden vi naar hjem, Hr. Rigs- 
hovmester I« 



NIENDE KAPITEL. 

Hånt Podemetter. — Bn OverrumpUng til 8*t, 



»Ser du, Hjemløs,« sagde Peder Skram til 
sin Følgesvend, da de hen ad Aften red videre 
nordpaa, »nu er vi et godt Stykke længere fremme, 
end vi var i Gaar ved denne Tid. I Gaar maatte 
vi strides med ondt Vejr og djævleblændt 
Kogleri, og der var hverken Ære eller Vinding 
at høste derved; men i Dag har vi dog sømme- 
lige Ærinder at udrette. Nu rider vi først til 
Urup, thi jeg har lovet Arild Jenssøn at bringe 
hans gamle Moder en Hilsen fra ham, og derpaa 
skal vi til Aarhus eller en anden Kjøbstad paa 
Østkysten, hvor vi kan vente at finde de Fartøjer, 
vi har Brug for . . .« 

»Men hvordan tænker I at faa saadanne 
Skibe i eders Magt, Herre?« spurgte Svend 
Hjemløs. »Skal det gaa til med List eller Vold?« 

»Det maa Lykken raade for,« svarede Peder 
Skram. »Men Fartøjerne maa jeg have, efter- 
som det lidet duer at være Kongens Admiral, 
naar jeg hverken har Skibe eller Mandskab . . . 
Nu ser jeg Urups tvende Taame rage frem over 
Skoven derhenne. Giv din Hest af Sporerne, 
Svend Hjemløs I Min gode, gamle Gaard har du 
vel intet imod at gjæstel« 

Undervejs kom de forbi Skovhuset, hvor 
gamle Mo'er Elin boede; her steg Peder Skram 
af Hesten og bød sin Ledsager at gjøre det 
samme. Det var Aar og Dag, siden Peder Skram 
havde havt Stunder til at besøge sin Fødeegn, 
og meget havde forandret sig i den henrundne 
Tid. Men Skovhuset kj endte han igjen. Det 
laa ved Udkanten af Skoven, omgiven af en 
Urtegaard, hvis mangehaande Væxter, Løg og 
Timian, Rosenkaal og Bønner, foruden mange 
Slags sjældne Blomster og Planter, trivedes saa 
vel, at man skjønnede, de blev plejet af flittige 
Hænder. 

I Urtegaarden færdedes en hvidhaaret, gammel 
Mand, og ved hans Side gik en halvvoxen Dreng, 
der nøjagtig fulgte hans Vink. De lugede 
Ukrudtet væk, skar de syge Grene bort af 
Planterne og bandt andre op, saa at de kunde 
komme til Kræfter igjen. I Skovhusets Dør 
kom en Morlille til Syne. Det hvide Hoved- 
klæde indrammede et friskt og rødmusset Ansigt 

med milde Øjne. Haaret var graat og Ryggen 
bøjet; men der var ungdommeligt Liv over 
hendes Bevægelser; hun klappede i Hænderne 
og raabte af fuld Hals: 

»Mester Hansi Hans Podemester! Vil I 
da ingen Nadver have i denne velsignede Aften? 
Hvedegrøden bliver kold, og I tager min Sandten 
fejl, om I tror, jeg varmer den til jer igjen!« 

»Tøv lidt, Mo'er Elin! Tøv lidt!« svarede 
Urtegaardsmanden. »Her staar slig en dejlig 
Rosmarin; den maa jeg først have hæget lidt 
Det gaar med Blomster som med Mennesker, 
Mo'er Elin, uden Røgt og Pleje skyder de Van- 
skud eller visner helt bort. Men ikke er der 
den Blomst saa ringe og liden, uden at den kan 
skyde herlig Væxt, naar den bliver plantet i god 
Jord og faar, hvad der tilkommer den af Solskin 
og Regn!« 

»Men I er nær ved at glemme jert eget 
Legemes Nødtørft og Pleje for Blomsternes Skyld I < 
sagde Morlillen med en Stemme, der skulde lyde 
fortørnet, men som modsagdes af det milde 
Glimt i hendes Øjne. »Skynd jer nu, Mester 
Hans I« 

» Nu kommer jeg — nu kommer jeg ! « svarede 
den gamle. »Ser I, hvor mine gule Roser har 
aabnet deres Bæger? De lukker sig op, for at 
Solen til Gavns kan skinne paa dem. Der er, 
min Tro, ikke saa lidt, vi kan lære af Blomsterne?« 

»Jeg er nær ved at tro, at I ser mere med 
jeres blinde Øjne, Mester Hans, end vi andre 
med vore karske!« nikkede Mo'er Elin. »Jeg 
takker vor gode Husbond, Peder Skram, for den 
Dag, han skikkede jer til Urup ; thi det er blevet 
min Trøst at snakke med jer i min Ensomhed, 
siden jeg maa savne baade min store Søn, Arild^ 
og min lille Anne-Marie . . .« 

»Om eders Børn har det godt, da bør I 
ikke savne dem,« sagde Hans Podemester. »De 
unge Fugle maa ud af Reden, saa snart de bliver 
flyvefærdige. Saa, Mo'er Elin — nu er jeg 
rede . . . Kom, Ejler!« henvendte han sig til 
sin unge Medhjælper. »Om vi ikke skynder os, 
faar vi ingen Hvedegrød i Aften!« 

Den blinde Urtegaardsmand og den lys- 
haarede Dreng fulgtes ad op til Skovhuset, hvor 
Morlillen endnu stod i Døren og vinkede ad 
dem. Ingen af dem havde lagt Mærke til Peder 
Skram og hans Ledsager, der var stegne af 
Hestene ved Bagsiden af Huset og havde nærmet 
sig til Fods. I Ly af de store Ælmetræer, der 
voxede tæt ved Urtegaarden, havde de hørt 
Samtalen mellem de to gamle, og ligesom disse 
vilde gaa ind i Huset, traadte Peder Skram 
frem. 

Ved Lyden af hans Fodtrin vendte Morlillen 
Hovedet om, og hendes Øjne fik endnu lysere 

og endnu mildere Glans, da hun saå, hvem hun 
havde for sig. 

»Peder Skram — vor gode Husbond!« ud- 
brod hun og slog overrasket Hænderne sammen. 
»Nej, nej, er det sandfærdigen jer, kjære Herre!« 

Men ogsaa Hans Podemester havde vendt 
sig om og saå ganske bevæget ud, da han hørte, 
hvem der gjæstede dem. 

»Jog bringer jer en Hilsen fra jer Søn, Mo'er 
Klin,« sagde Peder Skram. »Det er den nærmeste 
Aarsag, hvorfor jeg er standset ved Urup; thi 
jeg har knapt om Tiden. Men I maa ikke lade 
jer Aftengrød blive kold for min Skyld! Jeg 
horte, hvordan I nys skjændte paa Mester Hans. 
Om I tillader, Mo'erlille, gjør jeg jer Selskab og 
tager min F'ølgesvend, den lange Karl, som I ser 
dér, med mig ind i Stuen!« 

Lidt efter sad de alle bænkede omkring 
Bordet i Skovhusets Stue. Men Mo'er Elin 
havde skyndt sig at hente en snehvid Dug frem, 
som ellers kun blev brugt ved de store Højtider. 
En stor Kande 01 havde hun hentet fra Kj ælderen 
og et Saltmadsfad fra Fadeburet tillige med en 
liflig Mjodvin, som hun var en Mester i at brygge. 
Peder Skram tog for sig af Fad og Krus, og de 
simple Retter smagte ham saa godt som det 
kosteligste Maaltid, han havde nydt ved Kongens 
Hord; men alt imens maatte han fortælle løst og 
fast; thi gamle Mo'er Elin, der saa tidt i gamle 

Dage havde beværtet Herren til Urup, havde 
mangfoldige Ting at spørge om. 

»Som I deraf kan vide,« sagde Peder Skram 
og tørrede sit lyse Skæg med Snippen af Dugen, 
»har den lille Anne-Marie gode Dage hos min 
kjære Fæstemø, Jomfru Elsebe. Ogsaa eders 
Søn Arild lider vel. Ærlig og trofast har han 
tjent mig, og det er kun billigt, at han bliver 
min Underbefalingsmand, saa snart jeg træffer 
ham i Helsingborg, hvor han gaar Lensmanden, 
Hr. Tyge Krabbe, til Haande . . . Men nu I, 
Mester Hans, hvad kan I berette? Hvordan er 
I tilfreds i jert ny Embede som Urtegaardsmand 
paa Urup? Kommer I saa nogenlunde ud af det 
med Mo'er Elin — uden altfor stor Kiv og 
Trætte? Thi hun holder jer strængt til god 
Orden og Bordskik, har jeg alt mærket! Snak 
kun løs, Hans Podemester I« 

Den gamle Urtegaardsmand gned sin skæggede 
Kind og lo fornøjet. 

»Ingensinde havde jeg troet, at jeg skulde 
faa saa gode Kaarl« sagde han. »Det er længe 
siden, jeg var saa lykkelig som nu, da jeg er 
blind paa begge mine Øjne ... Ja, I tænker 
vel, at det er gal Mands Tale; men Sandhed er 
det alligevel. Der falder mig saa mange Tanker 
ind, som jeg aldrig før havde Stunder til at give 
Indpas; jeg kommer adskilligt i Hu, som j^ 
hørte Abbeden paa Munkholmen fortælle, og han 

var baade en klog og en from Mand, og alt det 
gjør mig gladere til Mode, end jeg har været i 
mange Aar . . .« 

»Ja, I maa tro, Herre,« sagde Mo*er Elin og 
nikkede ivrig, »at Mester Hans er en sær og 
løjerlig Karl. Han har saa mange Griller og 
Indfald, at man fast kan blive hovedsvimmel af 
at høre paa ham. Og stundom kunde man 
gjærne holde ham for en arg Skælm og Kjætter, 
om man ikke kjendte ham bedre og vidste, at 
han er et kristeligt og retskaffent Menneske, som 
man tilmed har stor Trøst og Husvalelse af at 
tale med i sin egen Alderdom og Skrøbelighed . . .« 

»Hvad maa jeg høre, Mester Hansi« udbrød 
Peder Skram og lo godmodig. »Nærer du 
kjætterske Meninger og breder dem ud i min 
Hjemstavn?« 

»Det har ingen Fare, Hr. Peder Skraml« 
svarede Urtegaardsmanden. »Jeg har kun sagt 
til Mo'er Elin, at Gud er allevegne, l^esaa mq^ 
udenfor vore Kirker og Klostre som inde i dem. 
Hvert Menneske har sine gode og onde Magter, 
der strides om ham. Stundom kan vi selv for- 
nemme, hvilke af dem der vil sejre, de gode 
eller de onde, og om noget godt eller ondt skal 
times os. Men da gjælder det om, at vi finder 
Gud ikke aleneste i Klosterets Skriftestol, men 
rundt omkring os og i vort eget Hjærte. Ingen- 

sinde forlader jeg mit Hus uden at befale det 
Gud i Vold — det har Ulykken lært mig . . .€ 

»Der er Visdom i, hvad du siger, Mester 
Hansi« sagde Peder Skram alvorlig. »Og det er 
vel værd at lægge sig dine Ord paa Sinde. Det 
travle Liv giver mig sjælden Stunder til slig 
Grublen; men naar jeg paany gjæster Urup, vil 
jeg gjærne samtale med dig. Nu maa vi bryde 
op og fortsætte vor Rejse! Jeg er i Dag bleven 
Kongens Admiral; Hans Naades Brev og Segl 
har jeg derpaa. Vor Vej gaar til Fyen for at 
fejde med Greven og Lybekkerne; men de 
Fartøjer, hvormed jeg skal sejle derover, maa 
jeg først selv skaffe til Veje . . .« 

Medens Peder Skram talte, havde den unge, 
lyshaarede Dreng betragtet ham med en op- 
mærksom og ivrig Mine. Det saå ud, som om 
han havde noget paa Hjærte, men ikke turde 
tage Ordet i saa fornemt Selskab. 

»Hvor agter I jer da hen, naar I rider herfra, 
velbyrdige Herre .'^« spurgte Hans Podemester. 

»Jeg ved det knapt selv,« svarede Peder 
Skram i en sorgløs Tone. »Til Aarhus eller en 
anden Søkjøbstad, hvor jeg enten med gode Ord 
eller Hug kan erhverve et Par Fartøjer. Der 
maa vel ligge nogle Skippere her ved Kysten . . .« 

Peder Skram havde rejst sig fra sit Sæde, 
og Svend Hjemløs, der beskedent havde siddet 
ved den nederste Bordende, fulgte sin Herres 



365 

Exempel. Men nu traadte Drengen frem, og 
uden længere at kunne læg^e Baand paa sin 
Ivrighed gik han hen til den skulderbrede Krigs- 
mand, rev Huen af Hovedet og sagde: 

»Velbyrdige Herre — jeg ved, hvor der 
ligger et Par gode Skibe, som I kunde være 
tjent med!« 

Peder Skram, der allerede havde spændt sit 
Sværd fast i Bæltet og kastet Kappen om sine 
Skuldre, vendte sig overrasket om mod den unge 
Knøs. 

»Det var ingen ilde Efterretning, om dit Ord 
da ellers kan staa til Troende! Lad os høre, 
hvad du ved!« 

»Tidlig i Morges, Herre, var jeg nede ved 
Horsens Fjord!« fortalte Drengen med ivrig 
og hastig Stemme. »Jeg saå to Fartøjer \iggp 
derude, og det var bestemt Lybekkere, som var 
ankrede op for Modvind. Det ene af Skibene 
var en lille, vel udrustet Kravel, og det andet 
var et Handelsfartøj, som sikkert havde Kravellen 
med til Beskyttelse. Om I kunde kapre de 
Sejlere, Herre, da var I godt hjulpen . . .< 

»Ih, du taabelige Drei^!< udbrød Mo'er Elin 
i en ærgerlig Tone. »Hvad kan det nj^e, du 
fortæller den naadige Herre, at der ligger Fartøjer 
ude i Horsens Fjord, naar det er Fjendens Skibe? 
Du kan vel tænke, at de ikke godvillig giver slip 
paa dem!« 

»Lad os overveje Sagen, Mo'erlillel« sagde 
Peder Skram. »Knøsens Forslag er nok værd 
at tage i Betragtning. Hvad siger du, Hjemløs? 
Mener du ikke, at vi paa en eller anden Maade 
skulde kunne faa de Fartøjer i vor Magt?« 

»Naar I ønsker det, Herre, kan vi jo allen- 
fals prøve derpaa!« brummede den lange Karl. 

»Jeg tænkte jo nok, at du var parat!« udbrød 
Peder Skram muntert. »Naar det ikke ligefrem 
er Kogleri eller Spøgelser, lader du dig ikke saa 
let skræmme, gode Hjemløs! Hør nu. Mester 
Hans, vil I laane os Drengen dér; saa tager vi 
ham med os! Han ser ud til at være en rask 
Knøs, der kan yde os en og anden Haands- 
rækning ved vort Foretagende!« 

»Lad ham i Guds Navn følge med!« sagde 
Hans Podemester. 

»Saa tykkes det mig, at vi er ganske mand- 
stærke!« sagde Peder Skram, hvis Mine stadig 
blev lystigere, efterhaanden som han rykkede 
Æventyret nærmere. »Levvel, Hans Podemester, 
og I med, Mo'er Elin! Om det skal føje sig 
saa, ses vi vel en Gang endnu paa Urup . . .« 

Peder Skram, der nu havde faaet to Følge- 
svende i Stedet for én, gik ud til Hestene, som 
Svend Hjemløs imidlertid havde draget Omsorg 
for. Han svang sig i Sadlen, og den unge Knøs 
fik Plads paa Hesten bag ved den lange, mørk- 
haarede Karl. Drengens Ansigt skinnede af 

Glæde ved Tanken om det Forehavende, han 
skulde tage Del i sammen med selve Kongens 
Admiral. Peder Skram var ikke mindre vel 
til Mode og tilraabte endnu en Gang sine Venner 
et muntert LeweL Kun Svend Hjemløs sad til 
Hest med en mørk og grublende Mine; thi han 
havde endnu ikke forvundet den foregaaende Nats 
Oplevelser. 

Men i Skovhusets Dør stod Mo'er Elin og 
Hans Podemester og saå efter de bortdragende. 
Og Morlillen skjændte saa vredt, som hendes 
milde Kost paa nogen Maade vilde tillade hende. 

»Hvad hjælper nu al eders Kløgt, Mester 
Hans,« udbrød hun, »naar I end ikke kan hindre 
min kjære Husbonde, Peder Skram, i at give sig 
ud paa slig Galmandsfærdl Naturligvis sætter 
de Livet til alle tre — baade min kjære Herre, 
jer arme Plejesøn og den lange, tvære Karl, 
som er med dem! Og saa kan baade de <^ vi 
andre have det saa godt, og aldrig £aar jeg en 
glad Time mere, og I da ikke heller!« 



Det var en Times Tid efter Midnat, da en 
Baad roede ud paa Horsens Fjord. Aareme var 
omviklede med optrevlet Tovværk for at dæmpe 
Lyden af Aareslagene. Ved Roret sad en bred- 
skuldret Krigsmand, medens en lang, mørkhaaret 
Karl og en ung Knøs trak paa Aareme. I 

Bunden af Fartøjet laa en Tromme samt for- 
skjellige Vaaben, et Par Hagebøsser, Øxer og 
Spyd. Nogle store Spiger og Søm havde Høveds- 
manden i sin Koftelomme. 

Det var over Midten af August, og de 
lyse Nætters Tid var forbi. Men Luften var 
stjærneklar, og ude i Indløbet til Fjorden kunde 
man tydelig skjelne Masterne af to Fartøjer, 
der laa til Ankers tæt indenfor den lille 0, 
Hjarnø. 

Der syntes intet Liv at røre sig om Bord i 
disse Fartøjer, der laa i et Par Hundrede Alens 
Afstand fra hinanden. Og Baaden, som kom inde 
fra Kysten, nærmede sig lydløst til det forreste 
Fartøj, en vel udhalet Kravel, uden at allarmere 
hverken dette eller det andet fremmede Skib. 

Da Jollen var kommen tæt paa Siden af 
Kravellen, gav Høvedsmanden, som sad ved 
Roret, sine Folk et Vink til at lægge Aareme 
ind. Derpaa befalede han dem at forsyne sig 
hver især med en Hagebøsse og et Spyd, hvilket 
sidstnævnte Vaaben kunde gjøre Tjeneste paa 
én Gang til Entring og til Angreb. Og endelig 
bandt Høvedsmanden med egen Haand Trommen 
fast paa Ryggen af den unge Knøs og stak 
Trommestikkerne i hans Bælte. 

Da Jollens Mandskab var kommen saa vidt 
med sin Udrustning, rejste Høvedsmanden sig 
op fra Agtertoften og greb selv et Spyd for at 

være klar til L^ntring. Men i det samme kom et 
Hoved til Syne over Kravellens Ræling, og en 
søvndrukken Stemme udstødte først nogle kraftige 
Kder og spurgte derpaa, om der var Fartøj til 
Borde. 

Men længere kom hverken Stemmen eller 
Hovedet; thi den skulderbrede Høvedsmand var 
sprungen op paa Toften og førte et saa vel 
rettet Hug mod den søvnige Udkigsmand, at 
denne faldt tilbage paa Dækket uden at give en 
Lyd fra sig. 

I et Nu var Høvedsmanden entret op paa 
Kravellens Dæk; den unge Knøs, bevæbnet med 
Tromme, Hagebøsse og Spyd, fulgte lige saa 
hurtig efter, og tilsidst, men med desto større 
Ro og Sindighed, kom den lange, mørkhaarede 
Karl. 

Og han kom i rette Tid; thi fra den mod- 
satte Side nærmede sig en Matros, der havde 
havt Vagt forude. Han satte fremefter med et 
Spring og vilde til at gjøre Anskrig, men inden 
han fik Tid til at aabne Munden, havde den 
lange Karl lukket den paa ham med et saa for- 
svarligt Hug med sin knyttede Næve, at det saa 
ud til at ville vare nogen Tid, inden Karlen kom 
til Mæle igjen. 

Men det vigtigste stod endnu tilbage. 

»Skyd Slaaen for Kahytten agter!« befalede 
Høvedsmanden, og med det samme sprang han 

selv hen for at nagle Lugerne til, der førte ned 
til Folkelukaferne midtskibs. 

Da disse Forholdsregler var trufne, gik Peder 
Skram hen til den Matros, som han havde hugget 
i Dækket, og da han saå, at der endnu var Liv 
i Karlen, bandt han ham forsvarlig paa Hænder 
og Fødder og gav Svend Hjemløs Tegn til at 
handle paa samme Vis med den anden fremmede 
Sømand. Men der begyndte nu at komme Uro 
i Lukaferne neden under; Folkene havde anet 
Uraad, og nogle af dem hamrede løs af alle 
Kræfter mod de tilspigrede Luger. Ogsaa fra 
Kahytten agterude lød der Raab og Støj. 

»Hastig, Folkens!« raabte Peder Skram til 
sit faatallige Mandskab. »En af jer maa holde 
Vagt ved Lugen, den anden ved Kahytsdøren 
agter! Hagebøsse og Spyd holder I parat, og 
stikker nogen et Hoved eller en Næve frem, saa 
hugger I til! Og du, min Knøs, rører først og 
fremmest Trommen og gjør al det Spektakel, du 
formaar! Saa skal Fjenden have ondt ved at 
regne vor Styrke ud!« 

Medens Peder Skram gav disse Befalinger, 
havde han bøjet sig ned over den saarede Matros, 
der atter var kommen til Bevidsthed og stirrede 
forvildet omkring sig uden at kunne forstaa, 
hvorledes det pludselige Overfald var gaaet 
for sig. 

»Nu rask, Landsmand!« raabte Peder Skram. 
»Vil du bjerge dit Liv, saa svarer du hurtig og 
redelig paa mine Spørgsmaall Ved den første 
Løgn, der farer ud af din Hals, farer du selv 
den Onde i Vold I Hvor mange Mand er I om 
Bord?« 

»En Snes Stykker I« stønnede Matrosen, der 
saå saa ræd og elendig ud, som om han troede, 
at det var Fanden selv, der havde forrasket ham. 

»Hvor ligger Skipperen til Køjs?« 

»I Kahytten agter . . .« 

»Hvor stor er Besætningen i det andet 
Fartøj, som følger med jer?« 

»Kun sex Mand foruden Skipperen . . .« 

»Hvad Landsmænd er I?« 

»Vi kommer fra den frie Hansestad Lybek 
og agter os til Kjøbenhavn og Malmø . . .« 

»Godt, Kammerat — du har svaret redelig 
for digl Hold dig nu i Rolighed, saa skal der 
intet videre ondt vederfares digl« 

Peder Skram rejste sig op, og idet han bød 
Svend Hjemløs at tage en Haand med i Arbejdet, 
lob de forud og gav sig i Lag med at hive 
Ankeret op. Den lyshaarede Knøs holdt Vagt 
ved Lugen. Støjen omkring dem voxede med 
hvert Minut; de indespærrede Skibsfolk brød 
paa med Skuldre og Næver, og længe kunde 
det ikke vare, før Luger og Døre sprængtes. 
Imidlertid blev Drengen ved at røre Trommen 

af alle Kræfter og huggede samtidig Hælene i 
Dækket, saa det lød, som om der mindst var 
kommen en Snes Fjender om Bord. Men Peder 
Skram og hans store Følgesvend var heller ikke 
ledige. Da Ankeret var lettet, satte de hastig 
Fokken, hvorpaa Høvedsmanden sprang hen og 
greb Roret og lod Fartøjet falde af for Vinden. 

Den lille Kravel fik strax Fart; Storsejlet 
blev sat, og da Peder Skram havde udført sin 
Manøvre, befalede han Svend Hjemløs at tage 
Roret og holde over mod Lybckkernes andet 
Fartøj. Høvedsmanden havde nu foreløbig frie 
Hænder igjen og gik ufortøvet hen til Kahyts- 
døren agter i Skibet. Her hamrede Skipperen 
løs for at slippe ud; men Peder Skram bød ham 
med saa barsk og dundrende Stemme at holde 
inde med Larmen, at Manden uvilkaarlig lystrede. 

»Vi har entret Kravellen, og den er under 
min Kommando 1« raabte Peder Skram. »Vi er 
en svær Hoben Folk I I kan nu selv vælge, om 
1 vil stikkes eller hæ*nges, eller om I foretrækker, 
at jeg borer Skuden i Sænk og sænker jer alle 
til Hobe ned paa Havsens Bund. Det hele Fore- 
tagende skal være udført, inden I faar Stunder 
til at bede jcrt Paternoster til Ende. Men er der 
Rimelighed og Fornuft i jer, saa kan I ogsaa faa 
Lov til godvillig at overgive jer, og jeg skal da 
unde jer Livet, saa I kan vente med at blive 
hængt til en anden Lejlighed. Men betænk jer 

ikke for læn^e. Mit Navn er Peder Skram, og 
jc[j har for Skik at holde, hvad jeg lover!« 

Den indespærrede Skipper svor nogle dyre 
luler og lob paany Skulderen mod Kahytsdoren, 
men Doren var af solidt ICgctræ og holdt Stand 
endnu. 

v>Jeg aahner Doren paa Klem, og I kan faa 
Lt)v at ra^kke eders Vaaben ud!« vedblev Feder 
Skram. ^^Men om I tover en Minut l.xngere, saa 
i^ivos der ikke mere nogen Pardon!« 

Peder Skram skod Slaaen fra og lukkede 
Doren op, saa at der akkurat blev Plads til, at 
en Arm kunde stikkes udenfor. Skipperen der- 
inde udstcHJte endnu et Par ICder og prøvede 
paa at tvinge Doren op, men han havde ikke 
gjtut Regning paa sin Modstanders vældige 
Legemsknefler. Peder Skram holdt Doren lige- 
saa fast, som om den havde været tilspigret med 
Hom t)g Slaa. Den rorte sig ikke en Tomme, 
og Skipi)erens Anstrængelser var wSpildte. 

> Kast eders Vaaben ud !« befalede den danske 
1 iovedsmand. 

Denne (iang adlod Lybekkeren. Kt kort 
Iini;gesv;vrd og et Spyd foer frem af den smalle 
Aabning mellem Doren og Kahytsvc'eggen. 

^^lulers Kniv med!« 

Kniven fulgte efter samme Vej. 

-Nu gjentager I de Ord, jeg siger jer for, 
og I broier, saa hojt I kan!« — Peder Skram 

gav den lyshaarede Dreng et Vink til at holde 
inde med Trommehvirvlerne, og vedblev derpaa: 
»Saadan siger I nøjagtig efter mig: »Folkens, 
hold jer i Ro! Modstand hjælper os ikke I Vort 
Fartøj er entret, og Fjenden borer os i Sænk og 
sænker os paa Havsens Bund, om vi ikke flux 
overgiver os I« Har I forstaaet mig. Skipper?« 

Men Lybekkeren tøvede endnu. 

»Gjør I ikke, som jeg befaler, saa hugger 
jeg jer ned som en Hund!« 

Ogsaa denne Gang fandt den lybekske Skipper 
det raadeligst at lystre, og mens Peder Skram 
stadig holdt Kahyttens Dør paa Klem, brølede 
Lybekkeren, saa det rungede ud over Dækket: 

»Folkens I Den Lede selv har forrasket os 
i Nat! Forhold jer rolig! Ellers borer den 
Djævel os i Sænk, inden vi naar at komme ham 
til Livs!« 

Der blev stille i Lukaferne under Dækket. 
Og Peder Skram skød sindig Kahytsdøren til 
igjen og satte Slaaen for ligesom før. 

»I er en rimelig Mand, Skipper! Nu har I 
bjerget Livet, og i Morgen skal I faa jer Frihed 
oven i Kjøbet!« 

Peder Skrams List var lykkedes, og Under- 
handlingerne varede akkurat saa længe, som 
Kravellen havde brugt Tid til at holde over til 
det andet Fartøj. 

Den lyshaarede Dreng holdt endnu for en 
Sikkerheds Skyld Vagt ved Lugen; Svend 
Hjemløs stod til Rors, og Peder Skram manøv- 
rerede saa behændig, at han kun brugte faa 
Minuter til at komme den anden Lybekker paa 
nært Hold. 

Det var et ganske stort Fartøj, men uden 
Armering; derimod var det tungt lastet og laa 
dybt i Vandet. Den lille Besætning var flokket 
sammen paa Dækket og syntes ude af Stand 
til at begribe, hvad der var foregaaet med 
deres krigersk udrustede Kammerat, fra hvilken 
de pludselig havde hørt Raab og Tromme- 
hvirvler, som havde skræmmet dem op af 
Søvnen. Nu saa Folkene Kravellen styre tæt 
hen mod dem; ved Roret stod en kæmpestor, 
mørkhaaret Karl, som de ikke kjendte, og forude 
en fornem Høvedsmand i krigersk Udrustning, 
der var dem ligesaa fremmed som den lange 
Rorgænger. 

Det hele forekom dem som et forbistret 
Blændværk ; men nu raabte den fremmede Høveds- 
mand over til dem: 

»Kast en Trosse herover, at vi kan slæbe 
jer ind i Fjorden. I ser. Kravellen har faaet en 
ny Skipper! Hurtig, Folkens!« 

Men Lybekkerne forstod endelig, at det var 
galt fat; de knurrede og syntes ikke at have 
Lyst til at følge Befalingen. 

»Nu — foretrækker I at bide i Dækket, 
kan I ogsaa faa den Lyst styret! Hid med 
en af Hagebøsserne I« raabte Peder Skram til 
den lyshaarede Dreng. Og saa snart han havde 
Bøssen i Haanden, spændte han det tunge 
Skydevaaben, tog Sigte paa Lybekkerne og 
gav Fyr. 

En af Skibsfolkene tumlede om paa Dækket, 
og de andre syntes endnu mere raadvilde 
end før. 

»Lad os gjøre, som han siger I Det maa 
være den Onde, der har entret Kravellen I c 
raabte de i Munden paa hinanden. »Lige 
meget, om vi tjener den ene eller den anden 
Djævel!« 

»Kast Trossen herover!« bød Peder Skram. 

Lybekkerne tumlede frem, den ene foran 
den anden, for at lystre Kommandoen. Det 
varede ikke længe, før Forbindelsen mellem de 
to Skibe var tilvejebragt, og med den erobrede 
Kravel tog Peder Skram det andet lybekske 
Fartøj paa Slæb med ind i Fjorden. Men med 
det samme rørte den lyshaarede Dreng paany 
Trommen af alle Kræfter, for at Lybekkerne 
kunde blive i den Tro, at det var en mand- 
stærk Fjende, der havde overlistet dem. 

Det første Dagskær tegnede sig i Øst, da 
Peder Skram styrede ind i Horsens Havn med 
de erobrede Fartøjer. Støjen ude paa Fjorden, 

de uafladelige Trommehvirvler havde skræmmet 
Hertugens Folk op, og selv mange Borgere ilede 
afsted mod Havnen. I Spidsen for en Flok 
Krigsknægte kom den holstenske Høvedsmand, 
Jost Globek, og Hr. Mogens Gjøe i egen Person 
ridende. Hertugen havde skikket Jost Globek 
afsted for at faa Efterretning om, hvad der var 
paa Færde. 

Peder Skram stod nu selv til Rors i Kra- 
vellen, medens Svend Hjemløs og Drengen 
manøvrerede med Sejlene. I Kravellens Kjølvand 
fulgte nok saa smukt det andet, tungt lastede 
Lybckkerfartøj. 

Mogens Gjøe spærrede forundret Øjnene op 
og red ud paa det yderste af Molen. Og allerede 
i Frastand tilraabte han den unge Admiral: 

»Hvor kommer I fra saa tidlig paa Morgen- 
stunden , Peder Skram ? Og hvad er det for 
Fartøjer, I bringer med jer?« 

»To Lybekkere, brave Mogens Gjøe!« lød 
Svaret i en munter Tone. »Jeg hittede dem ude 
i Indløbet til Fjorden og tænkte, det var saa vel, 
om jeg kunde overliste dem. Men lad mig faa 
nogle af Jost Globeks Knægte om Bord ; thi jeg 
har en Snes Fanger under Dækket . . . Nu kan 
I melde Kongen, at jeg er parat til at gaa til 
Fycn ! « 



TIENDE KAPITEL. 

Landstrygerlejren. — Krigsbedrifter. 



Nær ved Birkende By, men afsides fra 
Hovedvejen, der førte til Kjerteminde, var op- 
slaaet en Lejr, bestaaende af et eneste Telt, et 
stort Baal af Riskviste og en lille Kærre, som 
ikke syntes at have andet Forspand end en 
Hund, der havde lagt sig til Ro saa tæt ved 
Baalet, at dens laadne Pels var udsat for at 
blive sveden af de nedfaldende Gnister fra det 
brændende Risknippe. Det var langt ud paa 
Efteraaret, i Slutningen af November Maaned; 
det sidste, visnede Løv var faldet af Træerne, og 
et tyndt Lag Sne dækkede den brune Skovbund, 
paa hvilken Teltet var rejst. — 

Det var ikke nogen mandstærk eller vel- 
udrustet Trup, der havde gjort Rast paa dette 
Sted, men kun en Flok Landstrygere, hvis 



.Æ 



379 

Udseende var mere ejendommeligt end frygt- 
indgydende. En halv Snes Mænd, Kvinder og 
Røm havde slaaet sig ned omkring Baalet; de 
var iførte brogede Pjalter, og brune og sorte var 
de i Huden; men saa godt som alle havde de 
store, blanke Ringe i Ørene eller skinnende 
Stykker Messing flettet ind i deres Haar. Nogle 
af dem laa udstrakte paa Jorden og sov ; andre 
havde travlt med Forberedelserne til et Maaltid; 
de skrællede Urter og Løg og kastede de itu- 
skaarne Stykker i en Gryde, der hang i en Jærn- 
kjæde, baaren af to Stokke, som var nedrammede 
paa hver sin Side af Ilden. 

I Teltets Aabning sad to Kvinder fordybede 
i en anden og, som det lod til, mere sær^fen 
Sysselsættelse. Den yngste af dem, der. bar en 
falmet, rød Kaabe, og hvis mørkladne Ansigt 
robede hendes Taterblod, holdt en Træskaal 
paa sit Skjød. Paa Bunden af denne Skaal flød 
en brun, jordagtig Vædske, der dannede alle- 
haande sære Figurer, idet Kvinden med den 
rode Kaabe langsomt gyngede Skaalen frem og 
tilbage mellem sine Hænder. Den anden Kvinde, 
der sad ved Siden af hende, var lillebitte af 
Væxt og saa uhyggelig mager, at det saå ud, 
som om Knoklerne stak flrem af den gule, rynkede 
Hud. Der var et anspændt og ivrigt Udtryk i 
hendes Ansigt, og de tandløse Kæber var i 

uafbrudt Bevægelse, idet hun bøjede sig frem 
og stirrede paa Træskaalens Indhold. 

Kvinden med den røde Kaabe havde rynket 
Panden, og der var et ondt og truende Udtryk i 
hendes Øjne. Den lille gamle bøjede sig endnu 
ivrigere frem og hviskede: 

»Hvad ser du nu? Hvad ser du nu?« 

»Jeg ser et Slot med høje Mure og Taame 
. . . Det ligger paa den anden Side af Vandet . . . 
Dér er hun endnu og dægges og plejes af Lens- 
mandens Datter . . . Den krushaarede Svend er 
der ogsaa, og der er Elskov og Fjas mellem 
dem . . . Skynder vi os ikke, kommer vi for 
silde . . .« 

»Saa maa vi skynde os, Ivoka, mit lille 
Lam!« sagde den gamle. »Vi maa derover, 
inden det bliver Vinter, og Sundet lukkes. De 
skal ikke undslippe os I I Tremmeburet skal 
hun, din lille Anika, og piskes af Bødlen . . . 
Det har jeg svoret . . .« 

»Styr din Vildskab, Maren Stodderæske le 
mumlede Ivoka og saa paa den gamle med et 
gnistrende Blik. »Ingen uden jeg raader over 
den bandsatte Unge! Mig skal hun følge!« 

»Ho, ho!« lo Maren Stodderæske. »Hvorfor 
slap du hende nogensinde ud af dine Klør, røde 
Ivoka? Hvorfor udsatte du hende, da hun var 
spæd og lille? Om hun ikke den Gang var 
kommen ud blandt fremmede, saa havde hun 



38 1 

altid godvillig fulgt med dig og aldrig knyet . . . 
Men du har handlet som en Nar, Ivoka — som 
en rigtig Narrifax, og det svier nu til digl« 
Og Maren Stodderæske lo igjen med en ond- 
skabsfuld Latter. 

»Ti stille !« befalede Tatersken. »Jeg handlede, 
som jeg fandt det klogest at handle. Da hun 
var spæd og lille, kunde jeg ingen Gavn have 
af hende, men kun Møje og Besvær. Ikke heller 
var det Skade til, at hun kom blandt Folk og 
lærte Skik og Manerer — det kunde siden hen 
komme os til Gode. Det er din Skyld, som det 
er gaaet till Havde du intet ladet dig overliste 
i Stodderæsken, saa havde vi endnu havt Anika 
hos os, og stolte Penge havde hun kunnet 
skaffe os I« 

»Du lod dig selv overliste I« bandede Maren 
Hødkers . . . »Kom ikke og gaa i Rette med 
mig. Jeg ved, hvad jeg siger I« 

De to Kvinder saå arrigt paa hinanden, og 
de syntes begge to at have Mod paa at fortsætte 
Striden. Men i det samme hørtes der Støj i 
Nærheden. Landstrygerne, der havde ligget 
omkring Baalet, sprang op, og Kvinderne, som 
var i Færd med at tilberede Maaltidet, holdt 
inde med deres Sysselsættelse. 

Røde Ivoka rejste sig op. 

»Vær rolig. Folk I« si^e hun. »Det er ikke 
andre end Janko, der kommer tilbage . . .€ 

»Men der er Hestfolk med, Moder Ivoka — 
og Janko gik jo til Fods I« indvendte en ung 
Omløberkvinde, der sad tæt op til Baalet med 
en Patteglut paa sit Skjød. 

»Saa bringer han gode Venner med sig, c 
gjenmælede Ivoka. »Det er det hele I Pas jeres 
Gjerning og kær jer ikke om, hvad der intet 
kommer jer ved!« 

Landløberne slog sig atter til Ro. Men den 
unge Kvinde, som havde sagt, at der var R5^ere 
med, havde ikke taget fejl. Man kunde høre 
Lyden af Hovslag hen over den bløde Skov- 
bund, og Støjen kom fra den Side, hvor Lande- 
vejen laa. 

Det varede kun faa Minuter; saa kom to 
Ryttere til Syne mellem Træerne, og midt imellem 
dem gik en halvgammel, sortsmudset Karl i 
pjaltet Landløberdragt. Han hvilede sin Haand 
paa Saddelknappen af den ene Hest og var for- 
dybet i en overstadig lystig Samtale med R5^eren 
— en ualmindelig langbenet og knoklet Person, 
iført en Høvedsmands spraglede Dragt. Men 
Rytteren og hans Klæder saa lige medtagne ud, 
hvad der dog ikke syntes at gjøre noget Skaar 
i hans gode Lune. Han lo og bandede omkap 
med den sortsmudsede Landløber, og de lod i 
det hele taget til at være Perlevenner, til stor 
Forargelse for den anden Rytter, der sad til 
Hest med en stiv og højtidelig Mine og det lille, 

spidse Hoved trukket saa dybt ned, at det om- 
trent var paa Højde med Puklen paa hans Ryg. 

»Ho, ho, ho og AUandsens Syger te lo 
Rytteren i den spraglede Dragt. »Du er en 
lystig Kumpan, Fætter Janko! Saa sandt som 
mit Navn er Klaus Hermelinck, den bedste Klinge 
i alle tyske, nederlandske og nordiske Krige, saa 
tilgiver jeg dig det Puds, som du en Gang har 
spillet mig, især eftersom det er saa mange Aar 
siden, at jeg forlængst har druknet Mindet derom 
i mange hundrede Fade Vin og Humle. Men 
det var tappert gjort af dig at minde mig om, 
at vi før har truffet hinanden. Om du den Gang 
havde givet dig til Kjende og sagt, at du kunde 
blande en slig Paradis-Drik som den, du nys 
skænkede for mig, saa havde jeg for Sanden til- 
givet dig, om du saa havde kylet alle Kjætter- 
skabets Flyveskrifter og Pergamentruller ud af 
Færgemandens Vindue — for hvad kom det i 
Grunden mig ved! Byder man mig en god og 
liflig Vin, saa drikker jeg Forlig med Fanden 
selvl« 

Den lille pukkelryggede, der red paa den 
modsatte Side af Landløberen, fortrak Ansigtet 
med en ærgerlig Mine, trykkede utaaknodig sine 
spidse Knæ mod Hestens Sider og spurgte: 

»Hvor lang Vej har vi endnu til jeres Lejr? 
I forsinker Rejsen med jeres Tant <^ Snak, <^ 

min ædle Herre af Hopfenstein venter mig tilbage 
inden i Morgen tidlig!« 

»Højærværdige Mester Straufflc svarede 
Tateren i en skalkagtig Tone — »brug jeres 
aarvaagne Øjnel I maa da kunne se Lejrbaalet, 
som skinner lystigt ind mellem Træerne! Der- 
henne venter Moder Ivoka og Maren Stodder- 
æske paa jer, og I skal faa Stunder til at til- 
bringe den hele Nat i Sus og Dus!« 

»Lad os saa ride til!« sagde Mester Strauff 
med sin tynde og spidse Stemme. »Vis os Vejen 
og spar din Snak — jeg taler ej med Folk af 
din Art!« 

»Ej, ej, Mester — jeg antog, I var i Slægt 
med Fanden — og ham regner man jo ogsaa 
os Taterfolk for at være i Kompagni med. 
Desaarsag tænkte jeg, der var lidt Svogerskab 
mellem jer og mig . . . Men kanske det er at 
gjøre jer for megen Ære!« 

Der pukkelryggede svarede ikke; han nøjedes 
med at sætte en endnu stivere og mere højtidelig 
Mine op og rykkede sin Hest længere bort fra 
Landløberen. Til Gjengjæld lo den lange Høveds- 
mand af fuld Hals. 

De var nu saa tæt ved Landstry gerlejren, 
at de kunde skjelne hver enkelt af de pjaltede 
Skikkelser, der laa omkring Baalet, og Moder 
Ivoka og Maren Bødkers, der endnu sad i Teltets 
Aabning. Saa snart Ivoka fik Øje paa Janko og 



385 

de to Ryttere, satte hun varsomt Træskaalen 
indenfor i Teltet, rejste sig op og gik sine 
Gjæster i Møde. 

»Velkommen til vor Trup, Mester!« sagde 
hun. »Lad mig give jer en Haand, saa I kan 
komme af Hesten!« 

Hun lod Handlingen følge paa Ordene og 
hjalp den lille pukkelryggede ned. Klaus Herme- 
linck var allerede sprungen af sin Hest; Ivoka 
vendte sig om mod den gamle, sortsmudsede 
^y^' ^S i^^t hun pegede paa den fremmede 
Høvedsmand, spurgte hun: 

»Hvem er det, du bringer med? Jeg vidste 
ikke, at Junkeren skikkede os noget andet Bud 
end sin Skriver 1« 

»Det gjør han ikke heller, Moder Ivoka!« 
gjenmælede Landløberen i en ydmyg Tone. »Den 
lange Høvedsmand traf jeg paa Hjemvejen, og 
vi er blevne Godvenner med hinanden. Han 
beværtede først mig i Landevej sherberget ved 
Marslev, og siden hen blandede jeg ham en Drik 
af mit Mundforraad, og den bekom ham saa vel, 
at han vilde slaa Følgeskab med os. Høveds- 
manden søger Tjeneste her i Landet, enten hos 
Hertugen eller de Grevelige, og jeg tænkte da, 
at han kunde følge med tilbage til den sorte 
Junker, som sagtens har Brug for ham . . .« 

»Tov og Narrestreger har du altid for!« 
svarede Moder Ivoka i samme barske Tone som 

Dannurks Vovehals. 21$ 

før. »Og altid blander du dig i, hvad der intet 
vedkommer dig. Men for Resten kan det hænde,, 
at Junkeren har Brug for en tapper Høvedsmand^ 
og i saa Fald er ingen Skade sket, skjønt Karlen 
ser mig ud til at have større Rus, end han 
kan bære . . . Søger I Tjeneste her i Landet^ 
Hr. Høvedsmand?« henvendte Ivoka sig derpaa 
med betydelig mildere Stemme til den lange 
Krigsmand. 

Klaus Hermelinck spærrede sine posede Øje- 
laag op, betragtede Moder Ivoka med et nys- 
gjerrigt Blik og bukkede derpaa meget dybt. 

»Skjønne Dame!« gjenmælede han i en 
pudsig højtidelig Tone. »Jeg har mangen Gang 
ladet mig hverve i Fyrsters og Potentaters 
Tjeneste; men ingensinde er det hændt mig, at 
jeg har taget Sold og Hververpenge af Folk 
som jer. Dog — det er gaaet til Agters for 
gamle Klaus Hermelinck! Jeg har fortæret min 
sidste Rejsepenge, og endnu er det ej lykkedes 
mig at samle ikkun saa meget som Fjerdeparten 
af en Fænnike Knægte, med hvem jeg kunde 
tage sømmelig Tjeneste. Alt, hvad jeg har 
tilbage, er min gamle Skimmel, og før jeg skiller 
mig ved den, giver jeg baade den og mig selv 
Banesaar, saa vi kunne faa en fælles Grav. Om 
I derfor skulde kjende en Krigsherre, som har 
Brug for Klaus Hermelincks Klinge, saa sig til i 
Tide, ædle Dame! Stoltheden er forlængst gaaet 

af mig. Jeg er saa nær ved at gaa Fanden i 
Vold, at jeg bliver nødt til at modtage selv 
Rakkcrfolks Hjælp, naar den tilbyder sig!« 

Den lange Høvedsmand saå løjerlig ud, som 
han stod dér foran Tatersken i den røde Kaabe. 
Hans Skæg var i Aarenes Løb blevet snehvidt; 
men hans Ansigt var ligesaa rødblisset som i 
gamle Dage, og det syntes, som om hans Arme 
og Ben var krøbne endnu længere frem af Ærmer 
og Støvler. Den bedrøvelige Tone, hvori han 
talte, dannede en underlig Modsætning til hans 
snurrige Væsen og Skikkelse, og det var ikke 
godt at se, om han var lige ved at faa Taarer 
i Øjnene, eller om han kun gjorde sig lystig 
over sin egen Nød. 

»Jeg kj ender en fornem Herre og Junker, 
hos hvem I sikkert kan &a Tjeneste, » sagde 
Moder Ivoka. »Han ligger for Tiden i Borgdeje 
i Nyborg By sammen med de grevelige (^ tyske 
Knægte. Janko eller Mester Strauff kan føre jer 
til ham, og den Hjælp behøver I vel ikke at 
undse jer ved at modtage, selv af saa ringe Folk 
som vi. Men slaa jer nu til Ro, Hr. Høveds- 
mand 1 Vil I tage Del i vort Maaltid, er I vel- 
kommen — hvis ikke kan I lade sorte Janko 
brygge jer endnu en Drik af den samme Slags 
som den, der nylig satte jer i saa lystigt Lune . . .c 

Med disse Ord vendte Moder Ivoka sig om, 
hviskede først nogle Ord til Maren BødkerSi der 

blev siddende udenfor, og vinkede derpaa ad 
den pukkelryggede Skriver. Og medens Klaus 
Hermelinck uden videre Betænkning slog sig til 
Ro mellem Landløberne, gik Ivoka og den lille 
pukkelryggede ind i Teltet. 

»Hvad Efterretning bringer I, Mester Straufi?€ 
spurgte Tatersken. »Tal hurtig, thi mine Folk 
ynder ikke, at jeg har Hemmeligheder for dem! c 

Den lille pukkelryggede satte sig paa en 
Bylt, der laa henslængt i en Krog af Teltet, og 
idet han foldede Armene over Brystet og saå sig 
omkring med sine aarvaagne Øjne, sagde han: 

»Min naadige Herre har Brug for jer, Mo'er 
Ivoka I Det Parti, som min Herre tjener, b^ynder 
at faa Lykken mod sig. Hertugens Hærfører, 
Johan Rantzau, rykker i Ilmarsch op i Jylland 
for at undertvinge Skipper Clement og Bønderne. 
Falder Aalborg By, da er hele Jylland tabt for 
de Grevelige. Ikke bedre kan det ventes at 
gaa til her paa Fyen. Hertugens nye Admiral, 
den bandsatte Peder Skram, hvem min Herre 
holder for sin argeste Fjende, har i de sidste 
Maaneder gjort Farvandene usikre rundt omkring 
Øerne; det ene efter det andet af Grevens c^ 
Lybekkemes Fartøjer har han opbragt, og han 
betænker sig end ikke paa at gaa i Land med 
det ringe Mandskab, han raader over; den ene 
Gang efter den anden har han overrumplet de 
grevelige Krigsfolk og gjort dem stor Skade <^ 

Afbræk . , . Min naadige Herre har tilsvoret det 
grevelige og lybekske Parti, som han i Hemme- 
lighed tjener med sin store Kløgt og Nidkjærhed, 
at han vil overliste den forvovne danske Admiral. 
Og denne Gang er han sikker paa, at hans Anslag 
maa lykkes . . .« 

»Jeg vil tjene din Herre, som jeg har tjent 
ham saa ofte før!« sagde røde Ivoka. »Hvad 
forlanger han af mig?« 

»Det er et skjønt og listigt Anslag, vi har 
udpønsket!« sagde den pukkelr}^ede og kløede 
sin spidse Hage. »Vore Spejdere har faaet Nys 
om, at Peder Skram ligger med nogle Fartøjer 
ud for Fyens Kyst mellem Skalkenbei^ og 
Klinten. Om vi kunde faa ham i Land ved 
Kjerteminde, havde vi vundet Spil ; thi der ligger 
for Tiden en stærk Besætning af Grevens Kna^e 
i Staden, og de er underrettede om vort Fore- 
havende. Det skal ikke holde svært at lokke 
den danske Admiral i Land; thi jo større Vove- 
stykke, der bydes ham, des gladere gaar han i 
Lag med det. Det gjælder ikkuns om, at vi 
kan faa en listig Karl om Bord til ham. Han maa 
give sig ud for at høre til Hertugens Parti (^ 
bringe Bud fra Kjerteminde By, at Borgerne er 
villige til at ovei^ve Staden, om ikkun en af 
Hertugens Krigsøverster eller Skippere tager 
Lejligheden i Agt og sætter en rask Over- 
rumpling i Værk. Et saadant Vovespil lader 

Peder Skram sig ikke slippe ud af Hænderne. 
Men Karlen, der skal opsøge ham om Bord, 
maa være snu og kløgtig, og af de grevelige 
Krigsknægte, vi raader over, duer ingen til det 
Hverv. Derfor har min naadige Herre skikket 
mig til dig, Ivoka — han kjender dig og din 
Bande og formener, at der mellem dine Land- 
strygere maa findes en Klør, der kan formumme 
sig saa vel og tale saa listig, at hans Ord vil 
staa til Troende hos den danske Høvedsmand I c 

Den lille pukkelryggede satte en kløgtig 
Mine op, som om han mente, at han selv var 
Mand for at udrette et saadant Ærinde, dersom 
han ikke — ligesaa vel som hans Herre — 
havde været kjendt af Admiralen, Peder Skram. 

»Janko kan gjøre det le sagde Moder Ivoka. 
»Han kan te sig saa redelig og troværdig, at 
ingen vil mistro ham . . .c 

»Saa giv ham nøjagtig Besked le sagde 
Mester Strauff. »Store Ting er vundet, om vi 
kommer Peder Skram til Livs. Du har forud- 
sagt, at han skulde blive Lybekkernes farligste 
Fjende, og min naadige Herre har Tillid til din 
Spaadomsgave. Naar har du sidst øvet din 
Kunst, Ivoka .^« 

»Den øver jeg hver eneste Dag I« svarede 
Taterkvinden med en hemmelighedsfuld Mine. 
»Der er nok at tage Tegn og Varsler af, og 

meget har jeg at spørge om baade for mig selv 
og andre . . .« 

»Saa raadspørg ogsaa nu de Magter, som 
tjener dig — raadspørg dem, inden du sender 
Janko afsted!« 

Ivoka gik hen til en Krog af Teltet og 
hentede den samme Træskaal, som hun nylig 
havde brugt til sine Spaadomskunster. Den jord- 
agtige Blanding var løben sammen paa Bunden; 
men Taterkvinden tog Skaalen mellem sine Hænder« 
og idet hun satte sig paa Hug paa Jorden, gyngede 
hun ligesom før Træskaalen frem og tilbage, 
indtil dens Indhold skilte sig ad og dannede alle- 
haande Figurer. 

Mester StraufT trak Bylten hen og satte sig 
tæt ved Siden af Moder Ivoka. Det saå ud, som 
om hans Ansigt blev endnu spidsere, og Øjnene 
endnu mere vagtsomme, medens han stirrede 
ivrig paa, hvad Tatersken foretog sig. 

»Ser du noget?« hviskede han. »Fortæl 
mig det — at jeg kan bringe min Herre Bud 
derom . . .« 

»Jeg ser intet endnu I« Ivoka rystede paa 
Hovedet og talte i en misfornøjet Tone. »Det 
nærværende er indhyllet i Dunkelhed for mig . . . 
jeg ser ikke den danske Høvedsmand og ikke 
heller Janko, som skal om Bord til ham . . . 
Men nu — vent lidt . . .« 

»Hvad ser du?« Mester Strauff stak sit spidse 
Hoved frem, og hans Øjne var vidt opspilede. 

»Jeg ser Havet og mange Skibe . . .€ 
mumlede Moder Ivoka. »Og nu ser jeg ogsaa 
den danske Høvedsmand . . . men det er langt 
borte — langt borte . . . Der blæser en frygtelig 
Storm — de kæmper paa oprørt Sø — der er Dd 
i Fartøjerne — nu styrer han frem foran de 
andre . . . Danske og Svenske kæmpe sammen 
mod de lybske Skibe . . . Men nu flyer Lybekkeme 
— De Danske følger efter . . . Skerpentiner og 
Slanger dundre løs . . . Stormen tager til . . . 
Nu ser jeg ingen Ting mere . . .« 

Moder Ivoka slyngede Træskaalen hen ad 
Jorden. Hendes store, sorte Øjne brændte med 
en stærk Glød, og Panden trak sig sammen t 
dybe Furer. Mester Strauff rokkede urolig frem 
og tilbage paa Bylten, hvor han havde taget 
Sæde. Saa kløede han sig paa Kinden med sine 
krumme Fingre og sagde i en lavmælt Tone: 

»Det haster, Ivoka — det haster med at 
komme den danske Høvedsmand til Livs, inden 
han gjør os endnu større Skade og Fortræd I 
Skik ufortøvet Janko afsted — jeg rider tilbage 
til min Herre og melder ham alt, hvad du har 
fortalt . . .« 

»Jeg vil give Janko Besked,« svarede Ivoka 
og rejste sig langsomt op. »Men du kan tøve 
her en Stund endnu. Mester Strauff. Det er 

tjenligst, at du tager den lange Høvedsmand med 
dig tilbage; Junkeren faar nok Brug for hans 
Klinge, og den er billig tilfals. Min Kunst har 
trættet mig i denne Aften, og jeg trænger til 
Lystighed. Maaltidet er beredt, og jeg har en 
Kande Vin gjemt i vort Teltlf 

Solen var gaaet ned, og kun Landstrygernes 
Baal lyste gjennem Skoven ved Birkende By. 
Moder Ivoka og hendes Folk havde faaet Has 
paa deres Maaltid, Urtesuppen og det kogte 
Faarekjød, og Janko var allerede for en Times 
Tid siden vandret østpaa ud imod Kysten. Men 
forinden han gav sig paa Vej, havde han udført 
det møjsommelige Arbejde at tvætte sit Ansigt 
og kæmme sit Haar, og Ivoka havde fors}aiet 
ham med en gammel Vadmels Kofte, hvori han 
saå helt retskaffen og anstændig ud. 

Alle Landstrygerne laa lejrede omkring de 
brændende Risknipper, der flammede lystig op i 
den sene Efteraarsaften. Og midt imellem de 
brune og pjaltede Skikkelser sad den lange 
Høvedsmand og den lille, pukkebyggede Skriver. 
Moder Ivoka havde skænket flittig for sine 
Gjæster, og den Drik, hun bød dem, fandtes saa 
liflig, at selv Mester Straufl* lagde sit højtidelige 
Væsen paa Hylden og drak Godtaar først med 
røde Ivoka og dernæst med Høvedsmanden. Ja, 
han blinkede tilmed med sine runde Øjne (^ 

hviskede Moder Ivoka kælne Ord i Øret. En af 
Landstrygerne skraalede en Vise, en anden 
spillede paa Hakkebræt, og Klaus Hermelinck 
svoer paa, at han vilde drikke Forlig med hele 
Rakkerfolket; thi aldrig havde han fundet bedre 
Venner eller bedre Vin. Og medens Maanen, stor 
og rund, steg op over Skoven, og Lejrilden lyste 
ind mellem de mørke, afbladede Træer, gjorde 
Landstrygerne sig en lystig Aftenstund med Spil 
og Sang og liflig Drikke. 

Sorte Janko var den eneste, som gik glip af 
Gildet. Han var paa Vejen til de hertugelige 
Skibe, der skulde ligge tæt ud for Kysten, og 
paa hvilke Hr. Peder Skram var Befalingsmand. 



I den tidlige Morgenstund drog en Trop 
Krigsknægte ad Vejen, der førte over Skalken- 
bjerg langs med Kysten op til Kjerteminde By. 
Troppen talte ikke stort mere end en Snes 
Mand; men i Spidsen gik en rank og bred 
Krigsmand og ved hans Side en kæmpestor, 
mørkhaaret Karl, bevæbnet med Spyd og Haand- 
rør ligesom det øvrige Mandskab. Bag ved 
Høvedsmanden travede en lille, gammelagtig, 
sortsmudset Fyr i Vadmels Kofte og med det 
stride, mørke Haar glattet anstændigt ned over 
Tindingerne. Han syntes at være Krigsfolkenes 

Vejviser og bar intet andet Vaaben end en 
Vandring^sstav og — som enhver Bondemand — 
en Kniv i sit Bælte. 

Det var endnu ikke helt lyst. Men det 
tynde Lag Sne, der dækkede Jorden, skinnede 
ude over de aabne Marker, og langt fremme, 
den Retning, hvor Byen laa, kunde man skimte 
Skovbrynet, der tegnede sig som en mørk Stribe 
mod den slørede Luft. Krigsfolkene drog frem 
i hurtig Marsch ; thi det var dem om at gjøre at 
naa Staden, inden Dagen brød frem. 

Høvedsmanden, der førte Troppen, vendte 
Hovedet en Kjende om mod den sortsmudsede 
Fyr i Vadmelskoften, der travede bag efter ham. 

»Hvor langt har vi endnu til Staden?« 
spurgte han. 

»Kn knap Fjerdingvej, strænge Herre!« 
svarede den sortsmudsede, idet han tjenstivrig 
fremskyndede sine Skridt for at komme paa 
Siden af Anføreren. »Vi kommer i god Tid, 
velb>Tdige 1 Ir. Peder Skram ! De Grevelige sover 
endnu paa deres grønne Øre; thi de lader hver 
Dag sorge for sig selv og aner ingen Uraad . . .« 

»Hvor mange af Grevens Knægte har Borge- 
leje i Staden — efter hvad du mente?« 

»Der er ikke over halvanden Snese!« gjen- 
mælede Vejviseren i en troværdig Tone. »Og 
siiavidt jeg har skjønnet, er de lige saa villige 
til at gjøre Opstand mod den oldenborgske Greve 

som Borgerne selv. Saa I faar sagtens en let 
Gjerning med at overrumple dem . . .c 

»Det samme tænker jeg!« nikkede Peder 
Skram. »Hvad siger du, Hjemløs? Vor Vejviser 
er saa vist en ærligere Karl, end hans sorte 
Fjæs skulde lade En formode. Faar vi Held 
med vort Foretagende, skal han ikke omsonst 
have gj æstet os i Nat for at give os saa kostbart 
et Vink. Men er han en Skalk og Forræder, da 
skal jeg redelig sørge for, at han bliver hugget 
ned, inden vi selv bider i Græsset . . .« 

»Jeg skjønner, at I sagtens faar Ret i den 
sidste Formodning!« brummede Svend Hjemløs 
i en fortrædelig Tone og uden i mindste Maade 
at lægge Skjul paa sin Mening. »Det er halsløs 
Gjerning at fæste Lid til en Karl som ham dér. 
Men har I endelig Lyst til at sætte Livet til, saa 
kan vi jo ligesaa gjærne gjøre jer Følgeskab ved 
denne Lejlighed som enhver anden Dag . . . 
Der er kun én Ting, jeg ikke begriber . . .« 

Den lange Karl gik pludselig i Staa, som 
om Munden var gaaet i Baglaas paa ham, og 
han ikke kunde komme frem med Resten af, 
hvad han havde paa Hj ærtet. 

Peder Skram saa hen paa ham med en 
lystig Mine og spurgte: 

»Og hvad er det, du ikke kan begribe, gode 
Hjemløs?« 

Svend Hjemløs trak lidt efter Vejret og 
gjorde Vold paa sig selv, før han tog Ordet 
igjen : 

»I maa ikke fortrydes over det, Herre . . . 
men jeg begriber intet, hvorfor I ikke blev om 
Bord og lod eders Fartøjer løbe lige op til 
Kjerteminde, naar I endelig vilde give jer ud 
paa dette Foretagende. Det kunde dog baade 
paa den ene og den anden Maade have været os 
mere tilpas . . .« 

»Se, se, Hjemløs 1 Du vil lære mig Krigs- 
kunst og Sømandsskab I f Peder Skram lo af 
fuld Hals. »Jeg maa for Sanden sige, at du gjør 
Fremgang paa den sidste Tid, min Knøs! Men 
formærkede du da ikke, at vi vilde havt Vinden 
stik imod, og ved en Lejlighed som denne er 
der ingen Tid at spildel Derfor har jeg va^ 
at følge Landevejen, og med den gode Marsch, 
vi sætter op, kan vi naa Staden inden Daggry . . .c 

»Vi kommer tidsnok I f mumlede den lange 
Karl, men denne Gang i en mere lavmælt Tone. 
Den bondeklædte Vejviser skottede hen til ham 
og kastede derpaa et hurtigt og listigt Blik paa 
Høvedsmanden. Men Peder Skram lod ikke til 
at dele sin lange Følgesvends Mistanke, og Vej- 
viseren skridtede rolig videre. 

Troppen kom gjennem en lille Skov, som 
laa Syd for Byen, og da de atter kom ud paa 
aaben Vej, kunde de se Spiret paa St Laurentius 

Kirken, der hævede sig op mod den graa, disede 
Luft. Ogsaa Stadens Volde traadte nu frem i 
usikre Omrids, men der syntes at hvile dyb Ro 
over Kjøbstaden, som om dens Beboere — 
Borgere saa vel som fremmede Knægte — endnu 
laa i tryg Søvn. 

»Vi skal nu se, om dine Ord staar til 
Troende!« sagde Peder Skram til den sort- 
smudsede Vejviser. »Til en Begyndelse tegner 
det godt nok, og jeg kunde fast være til Sinds 
at røre Trommen; thi jeg skjøtter intet om at 
komme ligervis som en Tyv om Natten . . .« 

»I kan gjøre al den Larm, I vil, velbyrdige 
Hr. Høvedsmand!« sagde Vejviseren. »Borgerne 
vil strax slutte sig til jer, og den lille Slump 
fremmede Knægte faar I snart Bugt med . . . 
Men her er mit Hverv til Ende, og med gunstigst 
Forlov vilde jeg gjærne vende hjem til min 
Kvinde. Hun ligger i Barnsnød, og hun saå 
ikkun med grædende Taarer, at jeg søgte jer op 
i Nat; men eftersom jeg er en ærlig Karl og 
længe har havt et Horn i Siden paa de Greve- 
lige, saa kunde jeg ikke lade det Ærinde, jeg 
havde til jer, være uforrettet. Men vort Hus 
ligger langt vesten for Byen, og om I nu vilde 
lade mig styre min egen Kaas, strænge Herre, 
saa kunde jeg om en føje Stund være hjemme 
hos min stakkels Kvinde . . . Jeg skal siden 

søge jer op, om I da vil unde mig en Skænk 
og Gave for den Tjeneste, jeg har vist jer . . .t 

»Du snakker saa grovt meget, Karl I Det 
huer mig ikke I Din Kvinde bliver nødt til at 
vente paa dig. Den Spejdertjeneste, du god- 
villig har paataget dig, maa du føre til Ende. 
Nu er vi tæt ved Byens Volde, og om en føje 
Stund gaar det løs I« 

»Lad mig hellere gaa nu, strænge Herre I < 
tryglede Vejviseren og gjorde en bønlig Mine, 
som dog ikke helt kunde skjule det listige Glimt 
i hans Øjne. Peder Skram, der blev æi^rlig 
til Mode over Karlens vedholdende Tryglen, 
vendte sig om imod ham; men i det samme 
satte den sortsmudsede Vejviser med et Spring 
over den dybe Vejgrøft c^ foer i fuldt Løb ind 
over Marken — i Retning mod den Skov, som 
de nylig var dragne igjennem. 

Der kom et Udtryk af Overraskelse i Ptder 
Skrams Ansigt, idet han saå efter Flygtningen. 

»Jeg maa have set den Karl løbe en Gang 
for!« udbrød han med høj Røst. »Det var langt 
herfra, og det er Aaringer siden; men han løb 
just ligesom nu. Hid med Bøssen I Denne Gang 
skal han ikke slippet« 

Peder Skram rev Bøssen fra Svend Hjemløs, 
lagde an og sigtede paa den fl]^ende Vejviser. 
Der lod et bragende Skud fra den tunge Hage- 
bosse, og ude paa Marken gjorde den sort- 

smudsede Karl et Spring i Vejret og faldt derpaa 
plat ned. Høvedsmandens Kugle havde truffet 
sit Maal. 

Men næsten i samme Nu som Skuddet lød, 
blev der slaaet Allarm bag Kjøbstadens Jord- 
volde. Paa én Gang hørtes en Trommehvirvel 
indenfor Porten, og krigsklædte Skikkelser kom 
til Syne paa Volden, medens en anden gjorde 
et Udfald fra Stadens Port. Flere og flere Krigs- 
folk ilede til; der saa ud til at være en halv 
Fænnike Knægte, det vil sige paa det nærmeste 
200 Mand, bevæbnede dels med Langspyd, dels 
med Haandrør, og allesammen i fuld Udrustning, 
som om de havde ligget i Skjul for at oppebie 
den tilsigtede Overrumpling. 

»Lad Trommen røre I« befalede Peder Skram. 
»Er vi lokket i en Fælde af den sorte Djævel, 
saa skal de allenfals faa at kjende, at vi er 
Rotter, som bider! Godvillig lader vi os ikke 
slaal Op over Volden, Folk — at vi kan dø en 
retskaffen Død I« 

Uden at vente paa den første Salve fra de 
fjendtlige Hageskytter, kastede Peder Skram sig 
ind mod de grevelige Krigsfolk, og uden denne 
Gang at give sig Tid til nogen som helst Tøven 
holdt Svend Hjemløs sig tæt ved Siden af sin 
Herre. Det blinde Mod virkede saa smittende 
paa Re.sten af Peder Skrams Folk, at hele den 

lille Skare med et dundrende Kampraab fulgte 
efter sin Høvedsmand. 

De grevelige Krigsknægte havde spredt sig 
over en vid Strækning af Volden, og det saå 
ud, som om de vilde overlade Kampen til den 
Del af deres Kammerater, som havde foretaget 
Udfaldet gjennem Stadens Port, medens de selv 
forlystede sig med at se paa, hvorledes de faa- 
tallige Fjender vilde blive huggede ned i en 
Haandevending udenfor Voldene. Men de kjendte 
ikke de Folk, de havde for sig, saa lidt som 
Troppens Anfører. Det var for Størsteparten 
Karle, der længe havde tjent under Peder Skram, 
og de satte med saa ustandselig Fart op over 
den snedækkede Voldskrænt, at Mandskabet, der 
havde gjort Udfald fra Porten, kom for sent til 
at spærre dem Vejen. Inden Krigsknægtene 
oppe paa Volden kunde samle sig i tilstrækkelig 
Styrke, havde Peder Skram med vældige Hug 
gjort lyst foran sig, og med en halv Snes af 
sine Folk naaede han uafbrudt kæmpende ind i 
Byen, medens Resten havde maattet lade deres 
Liv under det forvovne Stormløb. 

Der var kun blevet Stunder til at løsne (ba 
Skud med Hagebøsseme. Man kæmpede med 
de blanke Vaaben, med Langspyd, Hellebarder 
og Slagsværd. Peder Skram førte som altid sit 
store Rytterværge, og hvor hans Hug faldt, 
segnede hver Gang en Mand til Jorden. Mei| 

D«nm«rkt Vov« hal«. So 

Blodet strømmede ned ad hans Ansigt og hans 
Skuldre. Det lyse Haar klæbede fast til Tindin- 
gerne. Hans Øjne tindrede endnu med ubændigt 
Mod; men Blodet randt saa rigelig, at hans 
Kræfter begyndte at svigte, og det kunde knapt 
regnes ud i mere end Minuter, naar han maatte 
falde for den store Overmagt. 

Han saå sig hurtig om som for at finde 
bedre Dækning end Gavlen af det Bindingsværks 
Hus, det var lykkedes ham og Resten af hans 
Folk at naa hen til. Svend Hjemløs fægtede 
ikke længer ved hans Side; den store Karl 
havde, som han plejede, hugget løs med blindt 
Raseri; men Fjenderne havde i hobevis kastet 
sig over ham, og han var falden nedenfor 
Volden. Peder Skram kæmpede nu selv tredie, 
med Ryggen mod Husets Væg. De grevelige 
Knægte trængte hidsigere og hidsigere ind paa 
ham, rasende over det svære Tab, som en saa 
ringe Styrke havde tilføjet dem. »Det er en 
Djævel, vi fægter medl« raabte de. »Eller 
kan hænde, det er Ærkeenglen I« raabte andre. 
»Sværdet lyner og flammer i Haanden paa haml 
Skik ham til Helved eller til Himlen, hvor han 
hører hjemmel« 

En stor Hob af Krigsfolkene kastede sig 
mod den danske Høvedsmand for at gjøre Ende 
paa Striden. Peder Skram blødte nu af syv 
Saar, og da Morgensolen brød frem gjennem 

den lette Frosttaage og skinnede ud over Tagene 
i Kjerteminde By og paa Spiret af St. Laurentii 
Kirke, mægtede han ikke længer at væi^e sig 
mod de forbitrede Landsknægte. Hans Øjne 
lukkede sig, og Ryttersværdet, som han havde 
brugt saa vel og saa længe, gled ud af hans 
Haand. 

ELLEVTE KAPITEL. 

I Badskærens Hus. 



I Knud den helliges By, det gamle Odense 
laa i en snæver Gade, der mundede ud ved 
Graabrødretorvet, et pynteligt Hus, opført af nyt 
Bindingsværk, med højt, svajrygget Tag og 
tvende Stokværk, det ene skyggende over det 
andet og hvilende paa udskaarne Bjælkehoveder. 
Inde til Gaarden løb en »Svale« omkring Yder- 
muren med Trappe op til andet Stokværk, og i 
Svalevæggens Tremmer blomstrede ved Sommer- 
tid Geranium, Gyldenlak og Levkøj. 

Ud mod Svalegangen stod et Vindue aabent, 
skjønt det endnu først var i Begyndelsen af 
Marts. Men det var mildt Søndenvejr, og Solen 
lyste ind i Stuen. Den skinnede ind over det 
tavlede Gulv og paa en Seng, hvis sirlig baldyrede 
Spærlagen var trukne til Side, saa man kunde se 

en lyshaaret Mand, der laa udstrakt paa Lejets 
Bolster. Han bar et Bind af snehvidt Linned 
om sit Hoved, og Skægget, der faldt ned ov«* 
det brede Bryst, strejfede en lignende Forbinding, 
der var lagt paa Kryds og Tværs over hans 
Bryst og Skuldre. 

Han laa med aabne Øjne, og trods de 
mange Saar og Skrammer saå han med et Smil 
om Munden hen paa en skindmager og lang- 
benet Krigsmand, der sad ved Siden af hans 
Seng. 

»Nu, Klaus Hermelinck« — sagde den lys- 
haarede Mand i Sengen — »mine Saar bryder 
for Sanden op paany, om jeg skal se paa, at I 
sidder dér og tviner som en Skolepilt, der er 
bleven revset paa sin Bag, eller en Pattegris, der 
skal stikkes af Kjødmangeren. Ligner det noget 
for en tapper Karl som I! Tal fra Leveren, 
hjærte Klaus, og lad mig faa ærlig Rede c^ 
Rigtighed paa Tingene 1 Hvordan bar I jer ad 
med den gode Haandsrækning, I gav mig? Begynd 
med Begyndelsen, Klaus Hermelinck, og snak 
løs, til I bliver færdig If 

»Hjærtenskjære Peder Skraml« gjenmælede 
den lange Høvedsmand. »J^ har været i Fandens 
Kløer — og I med! Det er gangen til som ved 
et Guds Under og Mirakel, og aldrig i mine 
Livsens Dage har jeg været saa nær ved at 
blive en hellig og from Mand som i disse svære 

Tider; thi jeg er optændt af en slig Taknemmelig- 
hedens Aand, fordi jeg har fundet jer igjen, 
hjærte Peder, og fordi jeg slap ud af Djævlens 
Kløer — en slig Taknemmelighedens Aand, 
siger jeg . . .« 

»Spring det over I« sagde Peder Skram. 
»Og gaa løs paa Sagen; ellers bliver I aldrig 
færdig ... I var kommen i Junkeren af Hopfen- 
.steins Tjeneste, og med ham og hans pukkel- 
ryggede Skriver fulgte I til Kjerteminde By, og 
der fandt I mig liggende saa forhugget og stukket, 
at der knapt var Livsens Aande i mig. Men de 
grevelige Krigsknægte havde betænkt sig paa at 
gjøre det ganske forbi med mig . . .« 

»De havde pønsket ud, at de vilde holde 
jer som Krigsfange og kræve store Løsepenge 
af jer. Tak jer Gud for det, Peder Skramle 
Den lange Høvedsmand nikkede med en anda^^ 
Mine, som om han allerede havde begyndt paa 
sit nye, hellige Levned. »De Helvedes Knægte 
ydede jer tilmed den første Hjælp og Pleje, da 
de opdagede, at der paany vaagnede en ringe 
Gnist af Liv i jer. Men det bekom dem siden 
hen ilde nok; thi anden Dagen efter kom den 
maledidcde Belzebubs Junker — jeg vil ikke tage 
hans Navn i min Mund, om I saa byder mig et 
Fad med Vin, saa stort som det ganske baltiske 
Hav, for det! . . . Men jeg siger, at han kom 
til Staden — Gud bedre det, jeg var selv i 

Følgeskab med ham! — og da han hørte, de 
havde holdt Liv i jer trods jeres syv Ulivssaar, 
geraadede han i et saadant Raseri, at Fraaden 
stod ham af Munden, og han lignede fast intet 
Menneske, men et Underverdenens Uhyre (^ 
P^ste og et ægte Belials Afkom I . . . Den 
sorte Junker foer afsted til Knægtenes Befalings- 
mand og forlangte, at Folkene skulde straffes paa 
deres Hals ; men heri fik han dog- intet Medhold 
hos Befalingsmanden. Men holde jer som Krigs- 
fiuige var der ej længer Tale om, c^ Løse- 
pengene, som de brave Knægte havde gjort 
Regning paa, kunde de skyde en lang Pind efter. 
Den sorte Belzebubs Junker krævede, at den 
Kjende Liv, der var tilbage i jer, kjære Pteder, 
skulde pustes ud med det samme; thi han svær 
paa, at I var Greven c^ Lybekkeme en &rligere 
I'^jende end selve den holstenske Hertug og alle 
hans ovrige Krigsøverster tilsammen. Og det 
var den eneste Ting, hvori jeg kunde g^ve 
Djævle-Junkeren Ret, eftersom jeg kjendte jer 
saa vel fra gammel Tid, hjærte Peder Skram . . .t 

Den lange Høvedsmand tav udmattet af sin 
lange Tale og saå sig omkring i den lille Stue, 
som om hans Øjne længselsfuldt søgte noget, 
hvormed han kunde lædske sin tørre Gane. 

Peder Skram gjættede hans Ønske og .ptgpdt 
hen paa Vindueskarmen: 

»Der staar en Lædskedrik — den faar I 
nøjes med, til min Plejerske kommer tilbage . . .c 

Klaus Hermelinck skyndte sig at følge Vinket. 
Han skyllede Krusets Indhold ned til sidste 
Draabe. Men derpaa spyttede han langt hen ad 
Stuens Gulv, idet han raabte: 

»Ved alle Sot og Syger — om de ikke har 
blandet Vand i din Vin, min Hjærtensbroderl 
Tvi for en Drik!« 

Peder Skram maatte le ved Synet af det 
ynkelige Ansigt, Høvedsmanden satte op. Men 
hans Saar og Vunder taalte endnu ikke Anstræn- 
gelsen; Bindet over hans Bryst farvedes rødt, c^ 
Farven veg bort fra hans Kinder. 

Klaus Hermelinck foer forskrækket op ved 
at se den pludselige Forandring, der foregik med 
hans fordums Vaabenfælle . . . 

»Hjærte Peder — hjærte Peder!« udbrød 
den lange Høvedsmand. »Har jeg nu taget 
Livet af jer med min Snakl Nu ser I ud som 
den Aftenstund, jeg fandt jer i Kjerteminde By, 
og da I endnu laa i Svimelse og Febersyge, saa 
I hverken kjendte gamle Klaus Hermelinck eller 
nogen Ting, af hvad der foregik omkring jer . . . 
Hvordan staar det til, Peder Skram?« 

»Der er intet at tage paa Veje for I« svarede 
den saarede. »Bindet maa have løsnet sig, da 
jeg kom til at le af jert ynkelige Ansigt. Men 
det betyder intet . . . Jeg maa dog snarlig oven 

Senge; thi jeg taaler intet længer at lig^e slig 
hen — det sætter en Uro i mig, som er værre 
end hundrede Saar og Vunder . . . Tag fat, hvor 
I slap, Klaus HermelinckU 

Høvedsmanden satte sig igjen tilrette paa 
Stolen ved Peder Skrams Seng, og da han havde 
sundet sig lidt, fortsatte han sin Fortælling: 

»Saadan gik det til, som jeg har udlagt det 
for jer, kjære Peder I Den sorte Junker vilde 
have jert Liv, eller den Smule, der var tilbage 
af det, og Knægtene vilde nødig gaa glip af de 
Løsepenge, de havde ventet sig; thi de kunde 
jo begribe, at en Krigsmand, der fægtede saa 
drabelig som I, maatte være adskillige Gylden 
værd ... Ja, ser I — lange Klaus Hermelinck 
er dog ikke saa stor en Fsehund, som man 
holder ham for . . . Jeg var som i Helvedes 
Pine, da jeg fik Øje for den Tjeneste, jeg var 
kommen i ved Rakkerfolkenes Hjælp. Men jeg 
svoer paa, at Klaus Hermelinck endnu en Gang 
skulde spille en ærlig Streg, forinden det var 
forbi med hans usle Liv, og saa gav jeg mig i 
Underhandlinger med nogle af de grevelige Krigs- 
knægte. Jeg bød dem min Skimmel som For- 
skud paa Løsepengene for jer — thi det var det 
eneste, jeg ejede — og jeg gav dem i jeres 
Navn Brev og Segl paa, at de skulde faa to 
hundrede Gylden i rede Penge, om de vilde 
rotte sig sammen og føre jer i Hemmelighed ud 



410 

af Staden. Jeg fik ti af Knægtene lokket med 
til det Foretagende; thi 200 Gylden var ligesaa 
meget som fem Maaneders Sold for hver især af 
dem, og de kunde saa lade sig hverve paany af 
de Hertugelige. Det var gode Vilkaar, og vor 
Streg lykkedes. Vi havde faaet Bud skikket ud 
til jert Skib; det lagde sig ved Nattetid ud for 
Kjerteminde, og vi bragte jer hemmelig om Bord. 
Men I var paa den Tid saa ynkelig tilredt, kjære 
Peder, at I maatte under en duelig Badskærs 
Pleje, om I skulde bjerge jert dyre Liv, og siden 
hen fik vi da bragt jer hid til Badskæren, Mester 
Sebald, og hans Mosters, den agtbare Anne 
Nielsens Hus, hvor I er bleven redelig plejet og 
passet. Men den sorte Belzebubs Junker har jeg, 
alle livsalige Helgene være lovet, intet set til, 
siden jeg flyede bort med jer og de ti Krigs- 
knægte fra Kjerteminde By, og jeg nærer ikkun 
den hjærtcns inderlige Fortrøstning, at han maa 
være bleven saa hed og rasendes, da han har 
opdaget jeres Forsvinden, at han er røget lige 
lukt ned i Helvede ved samme gunstige Lejlig- 
hed . . . Men hvorom al Ting er, Peder Skram, 
saa var det en viis Styrelse, at gamle Klaus 
Hermelinck i sin Nød og Armod blev til Sinds 
at vende sine lange Ben op til disse nordiske 
Lande. Og om jeg saa aldrig mere skal faa en 
ærlig Krigstjeneste, saa er der dog endnu en 
Gang hændt mig noget, som jeg er Sygens stolt 

og glad over. Thi jeg mindes saa vel den 
herlige Tid, da vi fægtede sammen i den tyske 
Bondekrig, og da jeg endnu havde en Smule Ild 
i Hjærtet og Marv i Knoklerne . . .« 

»Ærlige Klaus Hermelinck!« sagde Peder 
Skram og rakte sin Haand ud mod den lange 
Høvedsmand. »I har vist mig et trofast Venskab ! 
Og jeres gode, gamle Skimmel har I skilt jer 
ved for min Skyld! Jeg ved, hvad det har 
kostet jer! Men om den gode Gud vil, saa kan 
vi vel komme til at fægte sammen igjen, Klaus 
Hermelinck, og den Haandsrækning, I har ydet 
mig, skal jeg ingensinde glemme!« 

»Snak intet om det!« sagde Høvedsmanden. 
»I begriber vel, at jeg har høstet idel Vinding 
deraf! Jeg var bleven saa arm og jammerlig, at 
jeg end ikke holdt mig for god til at gaa i 
Rakkernes og Fandens Tjeneste; men siden jeg 
har truffet jer igjen, Peder Skram, er det, ligesom 
der er hældt frisk Blod i mig . . .« 

Doren blev aabnet, og en midaldrende Kvinde 
i jævn, borgerlig Dragt, men dog pyntelig af 
Udseende i sin Hvergarnskjole og med hvidt 
Brystklæde, traadte ind i Kammeret. Hun rystede 
betænkeligt paa Hovedet, da hun saå den lange 
Høvedsmand sidde ved Peder Skrams Leje, og 
idet hun advarende truede ad ham, sagde hun: 

»Har I nu ikke kunnet tøve længer, Klaus 
Hermelinck! Sagde jeg jer ikke, at Hr. Peder 

Skram langt ifra er saa karsk endnu, at han 
taaler megen Tale og Uro? Ser jeg ret, har 
Forbindingen løsnet sig, og et af Saarene er 
brudt op paany. Det kan I nu have paa jer 
Samvittighed, gode Ven!« 

Hun gik hen til den saarede og lagde med 
let Haand Forbindingen tilrette. Peder Skram 
nikkede til hende og sagde: 

»I fordærver mig ganske med eders Omsorg, 
Jomfru Anne! I faar mig til at falde hen i Blød- 
agtighed og Dovenskab 1 Nu er jeg i Maaneder 
og Dage bleven plejet af jer og Mester Sebald. 
Han er saa vist en kyndig Badskær, og I en 
vakker Plejerske. Men det gaar ej længer. Jomfru 
Anne! Jeg maa op; thi jeg taaler intet længer 
at være uvirksom. Giver I mig ikke Forlov, saa 
render jeg en Dag af Huset, mens I er borte. 
Kongen og mit Mandskab venter paa mig, og 
jeg har en Fæstemø, som jeg længes saa hjærtens 
inderlig efter. Jeg maa op, hører I, Jomfru Anne 
— eller jeg bliver fast mere krank af at ligge 
her med al den Hidsighed i mit Blod, end om 
jeg kunde gaa frit omkring med mine Saar og 
Skrammer!« 

»Vil I tage Livet af jer selv, Hr. Peder 
Skram?« svarede Jomfru Anne i en fortørnet 
Tone. »Hvad tror I, Mester Sebald siger til slig 
Adfærd? Eders Saar er knapt halvt lægte endnu I 
Og det er ikke aleneste jer selv, der handler saa 

uforsvarligt med jer Sundhed, men ogsaa de 
l^\)lk, som lober jer paa Doren . . . Det være 
sagt uden at krænke jer, Klaus Hermelinck; thi 
I har vist, at I har stort Venskab for den vel- 
byrdige Herre. Men nu staar der to Mænd 
udenfor, og den ene af dem, som ser mig ud til 
at v.iTc en hidsig Svend, kræver at faa Hr. Peder 
Skram i Tale uden videre Tøven. Jeg har sagt 
ham, at I endnu var for svag og krank og ej 
kunde tale med nogen; men han var nær ved at 
stode mig over Knde i sin Heftighed og svarede, 
at han allenfals maatte se jer; thi I var hans 
Herre og Høvedsmand, og om I laa i Dødsens 
Fare, saa var hans eget Liv ham ikke længer en 
Sosling værd . . .« 

vMen Guds dyre Kors og Blod!« udbrød 
Poder Skram og rejste sig halvt op i Sengen. 
vSaa luk ham dog ind og spar den lange Snak! 
Dot maa være Arild, min gamle Vaabenfællel 
Luk ham ind, siger jeg, eller jeg springer selv 
ud efter haml« 

*For Guds og alle Helliges Skyld!« udbrød 
Jt)nifru Anne, forskrækket over Peder Skrams 
Ilterhed. )>1 lever jo ikke Dagen til Ende, om I 
toer jor saadanl Nu skal jeg gaa, men naar 
Mostor Sebald kommer hjem, maa I selv klare 
jor mod ham, om han hører, hvordan I har 
baarot jor adl« 

Jomfruen trippede med smaa, sirlige Skridt 
ud af Stuen, og det varede kun nogle Øjeblikke, 
saa aabnede hun Døren for en krushaaret Svend 
i Rejsedragt og en kæmpestor Karl, der bar den 
højre Arm i Bind og ligervis havde et hvidt, 
Linneds Bind om sin Pande. Den store Karl 
blev staaende ret op og ned ved Døren, men 
den unge Svend gik med hurtige og dog var- 
somme Skridt hen til Sengen, paa hvilken den 
saarede Høvedsmand laa. 

»Arild og Svend Hjemløs!« raabte Peder 
Skram og rejste sig op paa Albuen. »Kom 
herhen, begge tol Jeg kan sandfærdigen mærke, 
hvordan mine Vunder trækker sig sammen og 
heles, saa vel til Mode føler jeg mig ved at se 
jer igjenU 

»Hjærtenskjære Herre I« udbrød Arild Jenssøn 
og greb Peder Skrams fremstrakte Haand. »Gud 
være lovet og priset for, at jeg træffer jer 
levende igjen!« 

»Tænkte du da, at jeg havde været død og 
henfaren 1« smaalo Peder Skram . . . »Skynd dig 
at fortælle — hvad Bud har du til mig I Og 
hvor mødte du den lange Hjemløs? Han ser 
mig for Sanden saa maalløs ud, at det vel lidet 
kan nytte, jeg spørger ham selv I« 

Og denne Formodning syntes at være rigtig 
nok; thi den store, mørkhaarede Karl havde bidt 
Læberne sammen og stod ubevægelig uden at røre 

sig af Pletten ; men til Gjengjæld lyste og stirrede 
hans Øjne, som han ufravendt holdt fæstede paa 
sin Herre og Høvedsmand. 

»Svend Hjemløs mødte jeg faa Mil herfra 
Staden,« svarede Arild Jenssøn. »Han var ude 
at soge efter jer, Herre, og det har han været i 
Gang med i lang Tid. Da jeg omsider fik hans 
Mund paa Gled, fortroede han mig, at de greve- 
lige Krigsknægte efter Skærmydslen havde kastet 
ham ud over Stadens Volde, eftersom de ansaa 
ham for ligesaa stendød som hans Kampfæller. 
Men om Natten var han vaagnet op, og han 
havde slæbt sig afsted til det nærmeste Bonde- 
hus, hvor han fandt kristelige Mennesker, der 
ydede ham nogen Hjælp. Men aldrig saa snart 
kunde han støtte paa sine Ben, før han vilde 
afsted igjen — ud at søge efter jer; thi det 
havde alt rygtet sig, at I var sluppen ud af de 
Greveliges Vold. Men I var godt skjult, Herre 1 
Svend Hjemløs drog Fyen rundt uden at kunne 
finde jer, og tilsidst turede han over til eders 
Gaard, Urup. Men der brød hans Vunder op 
paany, thi de var kun slet helede, og i lang Tid 
blev han plejet i Skovhuset af Hans Podemester 
og min gamle Mo'er. Men saa vilde han bort 
igjen og begynde sin Søgen forfra, og en Mils 
Vej fra Aasum By stødte jeg paa ham. Mager 
og afpillet er han bleven, som I nok ser. Herre!« 

Svend Hjemløs stod nu og nikkede i et 
væk, som om han Punkt for Punkt vilde bekræfte 
Arild Jenssøns Beretning; men paa samme Tid 
fæstede han lige ivrig og vedholdende sine Øjne 
paa Peder Skram, og der var en varm og fugtig 
Glans i dem, ligesom man kan se i et Par 
trofaste Hundeøjne. 

Den saarede Høvedsmand vinkede ad sin 
ærlige Følgesvend, og da den lange Karl omsider 
var naaet helt hen til Sengen, trykkede Peder 
Skram ham djærvt i Haanden. Derpaa vendte 
han sig om mod Arild Jenssøn og spurgte : 

»Hvad andet har du at berette, gode Arild?€ 

»At eders Fæstemø, Jomfru Elsebe, lider 
vel, skjønt meget har hun døjet af Sorg og 
Angst for eders Skyld, kjære Herre. Stor 
Husvalelse bragte eders Brev, da det omsider 
indtraf til Helsingborg, og vi deraf fik Nys om 
eders Opholdssted. Derimod er Lensmanden, 
Hr. Tyge, falden hen i nogen Uro og Krankhed. Vi 
have kæmpet bravt ved Helsingborg, tør jeg sige, 
og det vil glæde jer at vide, at Hr. Tyge tog 
Parti for de Kongelige og vandt en skjøn Sejr 
over de lybekske og grevelige Tropper, hvis 
Anfører vi tog til Fange, hvilket skete sidst- 
gangne 13de Januari. Ogsaa i meget andet har 
Bladet vendt sig til Fordel for vor nye Konge 
og til Ugunst for den oldenborgske Greve og 
hans Tilhængere. I maa vel alt forlængst have 

faact Kundskab om, at den tapre Johan Rantzau 
har slaaet Oiif fanget Skipper Clement og dermed 
daMiipet Oi)roret i det ganske Jylland, hvornæst 
I Ir. Johan Rantzau i disse Dage er kommen med 
on stor Krigsstyrke til Fyen, hvorom snart nyt 
skal sporges. Hertug Christian er atter hyldet i 
Viborg af do jydske Stænder; Kong Gøsta i 
Sverige har tilsagt os sin redelige Hjælp og 
Histand, og saalunde gaar det fremad for os, 
men ikkuns til Agters for Grev Christoffer og 
hans Parti ... lir. Tyge Krabbe skikker mig nu 
til jer mod det Hud, at saa saare I maatte føle 
jer noget tilpas, onsker han at se jer paa Helsing- 
borg Slot, for at eders Bryllup med Jomfru Elsebe 
kan fejres uden videre Opsættelse . . .« 

»Saa vsaare jeg føler mig tilpas!« udbrød 
Heder Skram og rejste sig helt over Ende i 
Sengen, mens hans Kinder blussede. »Gjælder 
det min Bryllupsfærd, da maatte jeg være en 
sendrægtig Hrudgom, om jeg ikke ilede til Helsing- 
borg og til liden Elsebe med alle de Ar og 
Skrammer, jeg paa redelig Vis har erhvervet 
mig! Hastig, Jomfru Anne — mine Hoser og 
Stovler, min Kofte og mit Harnisk 1 Jeg maa 
v;vre imdervejs, inden Solen gaar nedl« 

TOLVTE KAPITEL. 

Ved Brylluppet. 



1 aaskefesten var begyndt. Man var kommen 
godt og vel over Skærtorsdag og Natten derefter, 
hvor Lyset og Mørkets Magter kæmpede en 
haard Strid, og Hexene havde frit Spil, hvis 
Aarsag det var paalagt Øvrigheden just paa 
denne Tid at passe nøje paa alle, der kunde 
mistænkes for at øve Trolddom. Retskafne Folk 
havde spist deres ni Slags Kaal for at værge sig 
mod Sygdom og andet ondt i Resten af Aaret, 
og man havde saa smaat belavet sig paa at 
hente Øxer og Jærnkiler hjem fra de tilsaaede 
Marker, thi nu trængtes der ikke saa meget til 
slig Beskyttelse mod Troldpak og underjordiske. 

Ogsaa Langfredag var gangen til Ende. Med 
alvorlige Miner havde man henlevet den strænge 
Dag, paa hvilken selv Husdyrene maatte faste. 

Men saa var Paaskelørdag oprunden med dens 
travle Forberedelser til Festen. Præsten havde 
velsignet Fødevarerne; Paaskefesten var ind- 
varslet med Gudstjeneste og Messe, og man 
havde efter gammel Sædvane spist Sødgrød og 
blødkogte Æg. 

Mellem Fastelavn og Paaske var det ikke 
Skik at holde nogen som helst Fest, ej heller 
Bryllup, Barnsøl eller lignende; men hvad man 
i saa Henseende havde maattet opsætte, kunde 
nu indhentes ; thi Paaskesøndag var en almindelig 
Glædesfest, og denne og den nærmeste Tid 
derefter regnedes for særlig gunstig til Trolovelser 
og Bryllupsfærd. 

I Paaskeugen Anno 1535 var der kommen 
Folk langvejs fra til Helsingborg By; thi Lens- 
manden Hr. Tyge Krabbe fejrede sin Datter, 
Jomfru Elsebes Bryllup med Kongens Admiral, 
Hr. Peder Skram. 

Som en anseelig Gjenbo til Krogen Slot paa 
den modsatte Side af Øresund løftede Helsing* 
borg Slot sin mægtige Kærne indenfor Grave, 
Volde og Ringmur. Slottet laa højt oppe over 
sine Omgivelser, paa en stejlt stigende Skraaning, 
og nedenfor strakte sig snævre og krogede Gader, 
der endte med Fiskerbodeme helt nede ved Søen. 
En broget Hob færdedes i disse Gader og Gyder: 
agtbare Borgerfolk, Krigsknægte, som hørte til 
Slottets Besætning, Søfolk, Spillemænd og Gøglere 



420 

og undtagelsesvis en adelsklædt Rytter, som red 
lige op mod Slottet — aabenbart en forsinket 
Gjæst, som havde været buden med til Bryl- 
luppet. 

Nede ved Havnen, hvor Smakker og Fisker- 
baade laa og vippede i den friske Foraarsblæst, 
sad to Kvinder i Læ af Boderne. Det saå ud, 
som de nylig var komne rejsende; thi de havde 
en Bylt liggende ved Siden af sig og bar hver 
især en tyk Hvergarnskaabe om Skuldrene. Fra 
det Sted, hvor de havde slaaet sig til Ro, havde 
de Slottets Kærne lige overfor sig, og den ældste 
af Kvinderne pegede med sin rynkede Haand op 
imod Bygningens Vinduer, idet hun sagde: 

»De har gjort sig til gode deroppe, fra 
Davre til Nadver! Ingen Ende er der paa den 
Herlighed! P'ire og tyve Retter havde de paa 
Bryllupsdagen — Fisk og Kjødspiser og lækkert 
Vildbrad og desforuden fire Skueretter, den ene 
herligere end den anden! Syv Sorter Godtøl fik 
Lensmanden sendt til Festen! . . . Gid de maa 
kvæles deri!« 

»Hvad kan det røre dig. Maren Bødkers! c 
sagde den anden af Kvinderne. »Lad dem holde 
sig saa lystige, de vil! Vi har dog gjemt en 
Draabe Malurt, som de skal finde paa Bunden af 
Kruset. Giv blot Tid — du kommer ingen V^;ne 
med din Vildskab!« 

»Give Tid — give Tid!« snærrede Maren 
Rtidkers og truede med sin knyttede Haand. 
»Det tykkes mig, vi har biet længe nok. Din 
sorte Janko slog de ihjel; mig har de overlistet, 
Oi^ din lille Anika har endnu sine gode Dage 
hos Lensmandens Datter! Nu vil jeg ikke bie 
længer . . . Vil du ikke handle, Ivoka, mit kælne 
Lam, saa gjor jeg det selv . . .« 

»Kndnu i denne Aften skal vi være indenfor 
Slotsporten!« sagde røde Ivoka med et bistert 
Ansigt. »Det er en god Gift, jeg vil dryppe i 
Vvu lUscbes Øre — lidt hænger der altid ved, 
og sært skulde det gaa til, om hun ej derefter 
gav min lille Anika Løbepas . . .« 

»Nu — saa lad os skynde os!« mumlede 
Maren Hodkers utaalmodig. »Det kriller og 
mylrcr i mine Ben, som om der var Spurve i 
dem! Lad os komme afsted!« 

Hun rejste sig op og samlede Kaaben tættere 
om sine Skuldre. Ivoka rejste sig ligeledes og 
tog sin Bylt i Haanden, og de to Kvinder gav 
sig paa Vej op imod Slottet — den ene med 
stærke, mandfolkeagtige Skridt, den anden trip- 
pende og rokkende som en runken og vissen Hex. 

— Hos Lensmanden, Hr. Tyge Krabbe, var 
Dagens Hovcdmaaltid til Ende, og de Bryllups- 
gjæster, som endnu tovede med Hjemrejsen, for- 
h'stede sig, som de kunde bedst, nogle med at 

spille Bold og Pilkentavl, andre med Brætspil og 
Tærninger, medens Vinkanderne jævnlig tømtes 
og fyldtes paany. I en saa farlig Ufredstid var 
der ikke mange Gjæster samlet ; thi enhver Lens- 
mand og Junker havde nok at tage Vare, hvad 
enten han var paa Hertugens eller Grevens Parti. 
Ikke desmindre var Peder Skrams og Jomfru 
I'.lsebes Bryllup bleven fejret med standsmæssig 
Pragt og stor Overflod paa Spise og Drikke, 
som Skik og Brug var. Hr. Tyge Krabbe, der 
i Begyndelsen af P'ejden havde røbet Hang til at 
bære Kappen paa begge Skuldre, havde nu 
ganske sluttet sig til de Kongelige, og da han 
kj endte den Yndest, som Peder Skram nød hos 
Hans Naadc, Christian den tredie, var han 
lutter Smil og Huldsalighcd mod sin nye Maag. 
Ved Bordet havde han flittig drukket ham til 
og med mange Ord forsikret ham om sin store 
Kjærlighed, og den, som nu saå Lensmanden 
te sig saa faderlig mildt og kjærligt, skulde ikke 
tro, at han nogensinde havde staaet Hr. Peder 
Skrams Kjærlighedslykkc imod. 

Den unge Admiral var kommen til sit Bryllup 
med sine svære Saar knapt halvvejs helede. Men 
Glæden ved at gjense Elscbe og helt og holdent 
kunne kalde hende sin havde hjulpet ham endnu 
bedre end Badskærens Plaster og Balsam. Dog 
havde Peder Skram ingen Rolighed paa sig; thi 
han vidste, at Kongen havde Brug for ham. 

Johan Rantzau havde gjort god Fremgang paa 
Fyen, og de kongelige Tropper var komne 
i Besiddelse af Middelfartsund, hvorved dette 
vigtige F^arvand var lukket for Fjenden. Men 
de Grevelige var endnu Herrer over Sjælland; 
Varberg Slot var nylig bleven overrumplet af 
Landsknægtøversten Markus Meyer, og nu ligesom 
i den foregaaende Del af Fejden var Kjøbenhavn 
og Malmø sikre Arnesteder for det grevelige og 
lybekske Parti. Ingensinde havde Landet været 
jammerligere sønderrevet. Overalt saå man 
rygende Grushobe. Herregaarde og Bønder- 
hytter var brændte ned i Flæng. Den oprørske 
Almue og de fremmede Krigsknægte kappedes 
om at plyndre og myrde, og Biskopper og Adeb- 
mænd foer ikke blidere frem, dér, hvor de havde 
Magten. Ingen Dag gik til Ende uden Vold og 
Undertrykkelse, Plyndring og Drab. Det var, 
som om Lov og Ret og al fredelig Gjeming var 
ophørt, medens Landet laa som et Bytte for de 
stridende Parter. 

Peder Skram havde strax ved sin Ankomst 
til Helsingborg skikket sin Vaabenfælle, Arild 
Jenssøn, til Jylland med det Paalæg at opsøge 
Kongen enten i Viborg eller Randers, hvor Hans 
Naade antoges at have Borgeleje med den Dd 
af Krigsstyrken, som ikke allerede var sendt 
enten til Fy en eller til Halland og Skaane. Arild 
Jonsson skulde bringe det Bud, at Peder Skram 

nu var saa ganske tilpas, at han kunde gaa om 
Bord, hvad Dag det skulde være, og hvorhen 
Kongen ønskede at sende ham. 

Det var ti Dage, siden Arild var rejst, og 
Peder Skram ventede utaalmodig paa hans Tilbage- 
komst. Medens Hr. Tyge og Bryllupsgjæsteme 
forlystede sig paa bedste Maade i den Stue, som 
kaldtes Lensmandens Kammer, var den unge 
Admiral gaaet ud paa Slottets Volde, der var 
saa høje, at de naaede omtrent i Linie med 
Bygningernes Tagskæg. Det var en smuk Foraars- 
dag med klar Luft, og den danske Kyst med 
Krogen Slot og Kjøbstaden Ørekrog traadte saa 
tydelig frem, at man kunde se ikke blot Taarnene 
paa St. Olai og Mariakirken, men alle Husene i 
Byen. 

Peder Skram spejdede efter hver Sejler, der 
dukkede frem nordfra i Sundet, og han lagde 
ikke Mærke til, at Tiden løb. Men paa én Gang 
følte han en Haand paa sin Skulder, og da han 
vendte sig om, saå han, at det var Fru Elsebe, 
der havde søgt ham op. 

»Min Fader og vore Gjæster spørger efter 
dig!« sagde den unge Husfrue; »saa du faar vel 
vende tilbage til dem!« 

»Kjære Elsebel Mit Sind er uroligt i Daglc 
gjenmælede Peder Skram, idet han tog sin 
Hustrus Haand og trykkede den med varsom 

Onihcd. *Kj heller lider jeg den Snak, de 
forer ved Drikkebordet ; thi de taler, som om de 
intet forstod den bitre Vaande, hvori Landet er 
stedt . . . ManjT^e Dage varer det ikke, Elsebe, 
for jeg maa forlade dig. Men jeg drager trostig 
herfra; thi du blev dog min Viv, som jeg lovede 
mi^ det selv for mange Aar siden, og det tykkes 
mig, at vor Kjærlighed er saa varm, at hverken 
Tid eller Vej, ja, end ikke den bitre Død kan 
skille os ad . . .« 

»Min kjære Husbond,« svarede F*ru Elsebe 
og gjengja^ldte hans I laandtryk ikke mindre omt. 
»Jeg niaatte ilde passe til at være din Hustru, 
om jog nogensinde klagede, fordi du drager bort 
i Kongens og Landets Ærinde. Saa vist og 
sikkert lider jeg paa, at den algode Gud vil 
bevare dig, i hvilken Strid o{f Fare du end 
færdes, og dette vil jeg t«^nke paa, min kjære 
Husbond, hver Gang din Pligt kalder dig bort 
fra min Side . . .« 

»HjæMtenskjære Elsebel« sagde Peder Skram 
og trykkede hende ind til sig. Men hun smøg 
sig lempelig ud af hans Favn, og idet hun 
pegede ud over Sundet, sagde hun: 

^Se dér, Peder Skraml Ser du det Jagte- 
skib, som styrer lige her over mod Havnen? 
Det forer Kongens Mærke! Hvad om din gode 
\'on og 1^'ælle, Arild Jensson, var om Bord!« 

»Javist — det er et af Kongens Skibele 
udbrød Peder Skram livlig. »Jeg maa ned til 
Havnen for at faa Syn for Sagn I c 

»Tøv lidt!« sagde Elsebe og holdt sin Hus- 
bond tilbage. »Det varer en Stund, før Fartøjet 
naaer ind, og jeg har noget at sige dig, inden du 
mødes med Arild I« 

»Nu — hvad har du at sige mig, min 
Hjærtenskjær?« spurgte Peder Skram lidt for- 
undret. 

»Kjære Husbond!« sagde Fru Elsebe med 
en ganske alvorlig Mine. »Nu er vi selv saa 
lykkelige, at vi bør tænke ogsaa paa andres 
Velgang og Lykke. Din trofaste Vaabensvend 
og min lille Anne-Marie har længe baaret Kjærlig- 
hed til hinanden. Men de tør intet tale derom, 
før de er sikre* paa dit Samtykke. Det skal du 
give dem, saa snart du atter træffer Arild Jens- 
søn ; thi de vil vide dig stor Tak derfor 1 

»Arild Jenssøn og Anne-Marie!« gjentog 
Peder Skram og saa noget betænksom ud. »Men 
det kan hænde, at hun er af uærlig Herkomst 
— Rakkerfolkenes Barn! Og Arild er min 
Underbefalingsmand; megen Hæder og Gunst 
kan han have i Vente! Han vilde være ilde 
tjent med det Giftermaal!« 

»Det kan ej være din Hjærtens Mening le 
udbrød Fru Elsebe med stor Ivrighed. »Har de 
hinanden kjær, trænger de ej til anden Gunst og 

Lykke i Verden. Anne-Maries Herkomst kjender 
jc[^ ikke; men hendes Hjærte og Sindelag vil 
jeg svare for, og derfor beder jeg dig, min 
kjærc Huvsbond, at du vil hjælpe dem, som du 
bedvSt kan . . .« 

»b\")r Sanden, hjærtenskjære Elsebe« — sagde 
Peder Skram halvt smilende og halvt med den 
samme betænkelige Mine som for — »jeg kjender 
ingen, der kan tage sig en Sag saa ivrig an som 
du! Nu gaar jeg ned til Havnen, og er Arild 
Jensson om Hord paa Jagteskibet derude, saa 
vil jeg forst raade ham til at slaa den Grille 
af Hovedet; men er han saa sterbens forliebt, 
som du skjønner — nu, saa faar vi se, hvad der 
kan gjorcs ved den TingU 

Med disse Ord tog Peder Skram sin unge 
1 lustru i I^'avn, og denne Gang besvarede Fru Elsebe 
sin Ægtefielles Kys til Tak for hans Føjelighed. 

Peder Skram skyndte sig fra Volden ud til 
Porttaarnet for derfra at lægge Vejen videre 
gjenncm Staden ned til Havnen. Fru Elsebe 
blev staaende, medens hun nikkede og vinkede 
til ham. Nu var han allerede udenfor Slottet, 
og hun saa ham gaa hastig i Retning mod 
Havnen, hvor det fremmede Fartøj styrede ind. 
Saa vendte hun sig om for at gaa tilbage til 
Slottets Kiurne og som en omhyggelig Husmoder 
sorgc for, at Gjæsterne intet manglede. 

Men idet Fru Elsebe kom gjennem den 
indre Fæstningsgaard, hørte hun Støj henne fra 
Porttaarnet. Skildvagten skjældte og truede, og 
derimellem blandede der sig et Par skingrende 
Kvindestemmer. Fru Elsebe gik nærmere for at 
erkyndige sig om, hvad der var paa Færde, og 
idet hun kom hen til Taarnet, saå hun to Kvinder, 
som var i heftig Trætte med den vagthavende 
Hellebardist. 

»Vi kommer intet for at tigge og trygle I c 
skreg den ene af Kvinderne, der bar store Rii^e 
i Ørene og en broget Klædning under sin Hver- 
garns Kaabe. »Her er Guld, hvormed du kan 
gjøre dig en glad Dagl Men slip os strax 
ind ... Vi har Tidender af Vigtighed at bringe 
Slotsherrens Datter!« 

»Hexe og Troldkvinder er II« raabte Skild- 
vagten. »I er undslupne Øvrigheden den sidste, 
hellige Skærtorsdag I Det er en evig Synd og 
Skam! Herhid, Ola og Bengt! Grib disse 
Rakkerkvinder og før dem til Thinghuset, til 
Bødlen eller til Daarekisten — som I selv synes 
— blot de annammer retfærdig Straf og Pine le 

Nogle Krigsknægte kom løbende, og det 
saå ud til, at Maren Bødkers og Moder Ivoka 
var ilde farne. Men Fru Elsebe var imidlertid 
naaet hen til Porttaarnet, og idet Knægtene stod 
i Begreb med at kaste sig over de to mistænke- 

lijTfc rrcmniedc, j^av hun det brogede Selskab et 
Vink til at holde inde med Larmen. 

Kri^skn;o»iftene adlini, og Maren Bodkers ^aw 
siij til at neje helt ned til Jorden, medens rode 
Ivoka blev staaende med et trodsijjt Ansigt. 

vOet tykkes mig, en af jer sagde, I havde 
ot Hiulskal) at bringe migl^ ytrede Fru I^lsebc. 
»Hvem kommer I fra, (\g hvad Slags Folk er I?« 

v>Vi er ringe lu>lk i Sammenligning med jer, 
velbyrdige 1^'rue!« gjenmælede Tatersken uden 
at forandre sin trodsige Mine. »Men de Tidender, 
vi l>ringer, bor I lige fuldt agte paa. De er 
alene l)estemte for eders Øren . . .« 

»Alene for eders smaa Øren, naadige og 
velbynlige I^'ruel« istemte Maren Stodderæske 
og nejede igjen, saa dybt hun kunde. 

>Jeg skjonner ikke, I kan have noget at 
betro mig, som ikke alle maa hore. Men onsker 
I det, kan I gjærne bringe mig jert Rudskab i 
luierum. (laa kun til Sidel« tilfojede Fru Elsebe, 
henvendt til Skildvagten og de andre Krigs- 
kna^gle. 

Nu vi kunne ligesaa gjærne tale her 

som oi)pe i eders line TVuerstue!« sagde Ivoka 
og saa sig omkring med et ondt Blik. »Jeg gjor 
ikke Talen lang. 1 har antaget jer et ungt 
rigebarn, som I kalder Anne-Marie, og som til- 
horer mig og mit 1^'olk. Ilendes rette Navn er 

Anika. Dette unge Blod kræver jeg nu til- 
bage . . .« 

Fru Elsebe saå paa Tatersken og svarede 
derpaa med sin bløde og sindige Stemme. 

»Hvis Anne-Marie godvillig vil følge med 
jer, kan jeg ikke hindre det. Men ellers bliver 
hun hos mig . . .« 

»Godvillig eller ej — derpaa kommer det 
lidet an! Jeg er hendes Moder, og længes I 
efter at faa Nys om, hvem hendes Fader var — 
saa er jeg beredt til at sige jer det med det 
samme . . .« 

»Sig det ikke — sig det ikke, Ivoka, mit 
lille Lam!« hylede Maren Bødkers. »Det vil 
volde den naadige Frue saa bitter Ve og Skam 1 c 

Fru Elsebe saå forundret fra den ene til den 
anden af de to Kvinder. Hun forstod dem ikke. 

»Sig det ikke — sig det ikke!« blev Maren 
Bødkers ved at hyle, medens hun vred og 
bugtede sit Legeme som en afskyelig Snog. 

»Ønsker I at vide det, velbyrdige Frue?« 
spurgte Ivoka og betragtede Fru Elsebe med 
et gnistrende Udtryk af Ondskab i sine sorte 
Øjne. 

»Jeg forstaar intet, hvad I mener! Men har 
I mere at sige mig, saa tal kun frit!« 

»Eders Husbond, ærlige og velbyrdige 
Hr. Peder Skram, er min lille Anikas Fader . . .« 

Der skød en blussende Rødme op i Fru Elsebes 
Ansigt, men hendes Stemme lød ligesaa rolig 
som før, idet hun svarede: 

»Jeg skjønner ikke, hvad eders Hensigt er; 
men jeg ved, at I er en ond Kvinde, og at I 
lyver . . . Min Husbond er ej gammel nok til at 
være Anne-Maries Fader; men selv om saa var, 
da har I dog gjort et daarligt Regnestykke, 
Taterskel Thi det vilde kun være end mere 
Aarsag for mig til at værne om det arme Barn, 
som ej bør undgjælde for sine Forældres Synd I« 

Moder Ivoka knyttede sine Hænder og bed 
Tænderne sammen. Hun forstod, at hun havde 
handlet som en Taabe, da hun gjorde R^fning 
paa at finde den samme Gift og Ondskab i 
andres Hjærter som i sit eget. Men hun gav 
ikke tabt endnu. 

»I er højmodig og overbærende, velbyrdige 
Frue I« — Hun hvislede Ordene frem mellem de 
sammenbidte Tænder. »Men jeg har endnu et 
Ord at sige jer: Min Anika er meget yi^fre, end 
I tror, og end den krushaarede Svend har bildt 
jer ind. Hr. Peder Skram er hendes Fader; i 
Skovhuset ved Urup er hun bleven opfostret 
indtil sit niende Aar; siden har hun fulgt mig, 
indtil I tog jer af hende, paa eders Fæste- 
mands Forbønl Husker I detl . . . Men jeg, 
hendes Moder, kræver hende nu tilbage; thi hun 
er mit eget, Ulykkens og Lastens Baml Giver 

I ikke godvillig slip paa hende, skal jeg udraabe 
eders Husbonds Skam i hver Lejr og hver Stad, 
hvor jeg sætter min Fod, og vi Omløber folk 
kommer viden om . . . Som en giftig Aande 
skal det onde Rygte følge jer i alle eders 
Livsens Dage og aldrig unde jer Ro eller 
Glæde . . . Men tror I, jeg lyver, saa spørg 
Anika selv . . . hun bærer endnu mit gamle 
Elfenbenssmykke om sin Hals; spørg hende ad, 
om hun tør nægte, at det tilhører mig ligesom 
hun selvl Betænk jer derfor vel, naadige Frue 
— forinden I fremturer i eders Forsæt I« 

»Gaa eders Vej, Taterskel« — Fru Elsebe 
hørte Fodtrin bag ved sig og vendte Hovedet 
om. — »Der kommer Anne-Marie 1 Jeg tror jer 
intet — ej et eneste af eders forgiftige Ord. 
Men om Anne-Marie en Gang selv har troet, at 
I var hendes Moder, saa vil jeg skaane hende 
for at se jer igjen saa hæslig, som I ser ud i 
denne Stund I« 

Men Tatersken og Maren Bødkers blev 
staaende, og Anne-Marie var kommen hen til 
dem, uden at de gjorde Mine til at adlyde. 
Saa vendte Fru Elsebe sig om, tog den unge 
Piges Haand og sagde til hende, idet hun pegede 
paa Ivoka: 

»Anne-Marie — denne Kvinde siger, at hun 
er din Moder 1 Tror du det selv, og vil du igjen 
følge med hende?« 

Men Anne-Marie trykkede sig i heftig Angst 
ind til Fru Elsebe: 

»Nej, nej, hun kan ikke være min Moder . . . 
ingensinde har hun fyldt mit Hjærte med andet 
end Skræk og Gru . . . Kjære Frue, hjælp og 
beskyt migl« 

»Saa giv Tatersken hendes Smykke tilbage! 
Det vil dog næppe hjælpe dig til at finde din 
Slægt. Men ej heller skal du nogensinde vende 
tilbage til disse Folk I c 

Anne-Marie tog det lille Elfenbenssmykke, 
som hun bar i en Silkesnor om sin Hals, og 
rakte det med en sky Bevægelse henimod Moder 
Ivoka. Men denne stampede med Foden i Jorden 
og raabte: 

»Ved alle Helvedes og Mørkets Aander — 
dette Smykke har tilhørt din Fader, og han har 
selv baaret det, før det kom i mit Eje I Tro 
mig nu, om I vil I .. . Forbandelse over jer alle I 
Kan røde Ivoka end ikke ramme jer i denne 
Time, saa faar hun vel Held til det en anden 
Gang I « 

Tatersken gjorde Mine til at gaa, og Maren 
Bødkers, der rystede over sin visne Krop af 
afmægtigt Raseri, vilde følge med hende. Men 
idet de to Kvinder vendte sig om, saå de, at 
Vejen bag dem var spærret ikke af Skild- 
vagten og Krigsknægtene, men af Peder Skram 
og Arild Jenssøn, og ved Siden af dem stod en 

ung, lyshaaret Knøs og en gammel, blind Mand, 
klædt i Rejsedragt. 

I den gamles Ansigt stod en sær Bevægeke 
at læse. Hans Pande havde trukket sig sammen 
i dybe Rynker, og hans Mundvige sitrede. Han 
strakte sin rystende Haand ud mod Tatersken, 
og der var paa én Gang en bønfaldende og 
truende Klang i hans Stemme. 

»Røde Ivoka!« sagde han. »Mine Øjne kan 
ikke se dig, men du nævnede selv dit Navn! 
Mine Sønner søgte Tilflugt hos dig og dine Folk, 
da de maatte rømme bort fra deres Hjem. Min 
ældste Dreng blev hos jer ... du havde en 
Søster, som blev hans Viv paa Omløberfolkets 
Vis, og hun fødte ham et Barn, som I kaldte 
Anika. Han har selv fortalt mig det, da han 
en Gang hemmelig gjæstede mig, for mange Aar 
siden. Men saa drog han bort paany, og hans 
Barn hørte jeg intet til . . . Hvor er Elfenbens- 
smykket, som I nævnede? . . . Det tilhørte mig 
og min Søn, før det kom i Taternes Eje . . . 
Og hvad er der bleven af mine Sønner?« 

»De er døde — begge døde, Hans Pode- 
mester I« sagde Moder Ivoka med et skulende 
Blik. »I triner selv frem for mig som et Gj en- 
færd, der tilintetgjør min gode Hævn . . . Jeg 
havde eders Søn kjær, men min Søster stjal 
hans Hjærte fra mig; derfor skulde hans og 
hendes Barn pines og ødelægges. Nu ved I detl 

Ho, ho, lille Anika!« vedblev Tatersken med en 
vild Latter. ^Det nytter intet længer at lyve! 
Du er Rømningsmandens Datter — dér staar din 
Farfa'er! . . . Kanske I tykkes bedre om det 
Slægtskab, velbyrdige Fru Elsebe, end de listige 
Løgne, jeg nys diskede op med!« 

Og Tatersken lo igjen med en vild og uhygge- 
lig Latter, medens hun greb Maren Stodderæske 
om Armen for at trække hende afsted med sig. 

Men den gamle, runkne Kvinde var som 
ude af sig selv. Hun knyttede sine Hænder, rev 
sig i Haaret, og Fraaden stod som et hvidt 
Skum mellem hendes visne Læber, medens hun 
udstødte skingrende Hvin, som om tusinde onde 
Aander var faret i hende. 

»Før dem bort!« befalede Peder Skram. »Ud 
af Gaarden med dem!« 

Krigsknægtene greb de to Kvinder og slæbte 
dem ud af Taarnporten, og nu vendte Peder 
Skram sig om mod Anne-Marie. 

»Er du af saa ærlig Herkomst, at du har 
Hans Podemester til Farfader, da er der saa vist 
intet til Hinder for, at du gifter dig med min 
Underbefalingsmand, Arild Jenssøn! ... I kom i 
en god Stund til Helsingborg, Mester Hans, med 
eders Bryllupsgave fra Urups UrtegaardI Thi du 
maa vide, min allerkjærestel« vedblev Peder 
Skram, henvendt til Fru Elsebe — »Hans Pode- 
mester er kommen hid for at bringe os en Gave 

af tørrede Druer, Johannesæbler og Kvæder, som 
han og Mo'er Elin har dyrket og opbevaret. . .c 

»Tak, kj ære Mester Hansi« sagde Fru Elsebe 
og trykkede den gamle Mands Haand. »I har bragt 
baade en god Gave og Lykken med jarl« Med 
disse Ord pegede Fru Elsebe paa Arild Jenssøn 
og Anne-Marie. Derpaa vendte hun sig om mod 
sin Husbond og spurgte: 

»Og hvilket Budskab har Arild Jenssøn bragt 
dig fra Kongen?« 

»Den gode Tidende, at nu gaar det løs 
igjen!« svarede Peder Skram muntert. »Et 
herligt Hverv er der betroet mig! I Morgen 
den Dag rider jeg til Stockholm for at forhandle 
med Kong Gustav om Flaadens Udrustning, og 
i Spidsen for danske, svenske og preussiske 
Skibe skal jeg søge Lybekkerne op! De skal 
faa at mærke, at vi intet længer ligger paa den 
lade Side!« 

Peder Skram tog sin Hustrus Haand og 
Arild Jenssøn Anne-Maries. Men den Haand, 
hun havde fri, rakte den unge Pige til Hans 
Podemester, og saaledes gik de tre op imod 
Slottets Kærne bag efter Peder Skram og Fru 
Elsebe. Tilsidst fulgte den unge, lyshaarede 
Dreng. 

Udenfor Slottet lød Støj og Raab. 

Krigsknægtene slæbte afsted med Moder Ivoka 
og Maren Stodderæske. Og den store Hob af 

Borgere, Knægte og Søfolk, som færdedes i 
Gaderne, flokkedes larmende om dem. 

»Et Par undvegne Hexe!« raabte Mængden. 
»I Vandet med deml« 

»Ser I ikke, at den ene er fra Vid og 
Samling 1« skreg en af Krigsknægtene. »Fraaden 
staar hende om Munden, og hun vender det 
hvide ud af Øjnene. Hun skal i Tremmeburet, 
og Bødlen skal piske Djævlen ud af hende! 
Det har jeg tilsvoret min kjære Skytspatron!« 

»Det er rigtigt! Det er et godt Raad!« 
raabte Folkehoben. »Til Daarekisten med hendel 
Og i Vandet med den anden. Hexen skal 
svømme!« 

Krigsknægte og Søfolk, ja selv adstadige 
Borgere greb fat i de to Kvinder og skilte dem 
ad. En Del af Sværmen slog Kreds om Maren 
Bødkers for at bringe hende til Stadens Daare- 
kiste; en anden og ligesaa talrig Hob trak 
Moder Ivoka afsted, ned imod Søen, og under- 
vejs voxede Stimlen mere og mere; Raabene 
blev vildere og vildere. Man kunde høre Maren 
Bødkers skingrende Hvin, der vexlede med 
Trusler og Tryglen, idet hun kaldte paa sit 
Søskendebarn, røde Ivoka. Men Moder Ivoka 
kunde hverken hjælpe hende eller sig selv. De 
havde slæbt Tatersken ud paa det yderste af 
Molen; en Krigsknægt stødte til hende med sin 

knyttede Næve — der lød et Plask, og hun 
dykkede ned mellem Bølgerne, medens forbitrede 
Ansigter stirrede efter hende, og Stemmerne 
raabte, stadig højere: 

»Hexen skal svømme! Hexen skal svømme le 



TRETTENDE KAPITEL. 

Danmarks Vovehals. 



Drøn paa Drøn lød hen over Svendborg 
Sund. Blykugler og Fyrbolte piskede Bølgerne 
omkap med Stormen, der havde rejst Søen, saa 
at den med mægtige Skumhvirvler brød ind over 
Kysten. Fyens og Taasinges sommerblide Land- 
skaber havde paa denne Storm vej rsdag skiftet 
Udseende; de frodige Skove stod mørke mod 
den disede Luft, og Sundet, ellers saa blankt og 
stille, var bleven som et oprørt Hav, hvis Larm 
blandede sig med Bragene fra Skerpentiner og 
Slanger om Bord paa de lybske og danske 
Skibe. — — 

Det var den i6de Juni 1535. — For knapt 
fjorten Dage siden var den forenede danske, 
svenske og preussiske Flaade gaaet under Sejl 
fra Gulland med Admiralen Peder Skram som 

øverste Befalingsmand. Kursen blev sat mod 
Bornholm, som Lybekkerne havde erobret. Under- 
vejs tog Peder Skram fire hollandske Skibe, som 
bleve tvungne til at udlosse deres Ladning, hvor- 
efter de i Hastighed udrustedes til Orlogstjeneste> 
og Flaaden talte nu i alt 26 større og mindre 
Krigsskibe. Den 9de Juni naaede de Bomholm, 
hvor de stødte sammen med Grev Christoffers 
og de vendiske Stæders Flaade; men det blæste 
saa haardt, at Fartøjerne ikke var Herre over 
Sejladsen, og Hovedkampen kom til at staa 
mellem begge Flaaders Admiralskibe: »Store 
Kravellen«, paa hvilken Peder Skram og den 
svenske Admiral, Mans Svensson, var om Bord, 
og »Michael« eller »Merkellen«, hvor Lybekkemes 
Admiral havde Befalingen. Om Bord paa Peder 
Skrams Skib faldt 74 Mand, døde og saarede; 
men der kæmpedes saa vel — den flyvende Storm 
til Trods — at den lybske Flaade maatte fly og 
ilsomt sætte Kursen mod Kjøbenhavn. Lybek- 
kemes Admiral var falden, og hans Skib saa ilde 
medhandlet, at det ingensinde mere kom i Søen. 
Dagen før denne Kamp havde Peder Skram 
modtaget kongelig Majestæts Skrivelse, der bød 
ham føre Flaaden til Lillebælt for at hindre de 
andre lybske Skibe, som laa i Farvandene der- 
omkring, i at naa Øresund. Derefter sejlede 
Peder Skram sønden om Lolland, erobrede under- 
vejs nogle af Lybekkernes Fartøjer, og den 

14de Juni styrede den danske Admiral med ti af 
sine Fartøjer ind i Lillebælt, hvor han tæt ud for 
Assens traf ni lybske Skibe, som han jog ind i 
Bæltet, og det samme skete med de andre Skibe, 
som han traf under Sejladsen. 

Drøn paa Drøn lød nu hen over Svendborg 
Sund. Lybekkemes Flaade bestod af store og 
vel udrustede Skibe, og de førte mange skjønne 
Kartover, halve og hele Slanger. Men de Danske 
trængte haardt ind paa dem og spærrede dem 
samtidig Vejen gjennem Sundet. 

Ligesom under Kampen ved Bomholm var 
Peder Skram ogsaa paa denne Dag om Bord i 
»Store Kravellen«, hvor Kong Gustavs Admiral, 
Mans Svensson, kæmpede ved hans Side. Peder 
Skram holdt med sit Skib saa tæt ind paa 
Lybekkeme, at han gjennem Krudtrøgen kunde 
skjelne hver enkelt af de fjendtlige Skibsfolk 
og deres Befalingsmænd. Han rettede selv 
Skerpentinernes og Slangernes Munding, naar 
det syntes ham, at hans Mandskab ikke hurtig 
nok fulgte hans Vink, og gjennem Skuddenes 
Drøn og Søens og Stormens Bulder lød hans 
Røst saa stærkt, at hvert Ord kunde høres fra 
For- til Agterstavn. Den danske Admiral havde 
kastet sit Harnisk og smøget Kofteærmeme op 
for at have friere Bevægelser. Hans Øjne flammede 
af ustyrligt Mod ; hvert Træk i hans Ansigt lyste 
af Glæde over Kampen, og naar han havde taget 

Sigte med en af Kartoverne og atter rettede sig 
op for at give Mandskabet sine Befalinger til 
F'artøjets Manøvrering, saå det ud, som om han 
drog efter Vejret med en inderlig Følelse af 
Velbehag over Røgen og Saltvandet, der stod 
ham lige i Ansigtet, og Stormen og Kuglerne, 
der peb omkring ham. Han lignede en af For- 
tidens Vikinger, — en af de gamle Tiders Helte, 
der var vendt tilbage for med sin vældige Kraft 
at knytte Sejren til det Banner, under hvilket 
han kæmpede. 

I Nærheden af den danske Admiral, mellem 
splintret Tømmer og Jærn og lemlæstede Krigs- 
folk, færdedes en lang, mager Høvedsmand, der 
havde ombyttet sin spraglede Dragt med et 
solidt Bryst- og Ryghamisk, et Par tunge Støvler 
og en Staalhue, der sad paa Snur paa hans 
Hoved. Hans rødblissede Ansigt skinnede muntert, 
og det lod til, at han paa denne Dag kæmpede 
ligesaa godt til Vands, som han forhen i hele 
sit Liv havde fægtet paa Landjorden. Om Bord 
paa samme Skib stred Peder Skrams Under- 
befalingsmand, Arild Jenssøn, og den lange Svend 
Hjemløs, der tumlede med Fyrpile og Bolte, med 
Skarpmetzer og Falkonetter, som om de ikke 
var tungere at haandtere end Garnnøgler og 
Hasselnødder. 

Peder Skram havde givet Befaling til at 
holde lige over mod det lybske Admiralskib, hvis 



443 

Navn var »Løven«. Det var et stort og prægtigt 
udrustet Fartøj, der lod til at være stærkt be- 
mandet. Men der syntes at være kommet Uro 
mellem Folkene om Bord. Matroserne manøv- 
rerede med Sejlene; de satte Klyver og Topsejl, 
og Skydningen sagtnede fra de to Kasteller, der 
indtog hele den forreste og agterste Del af 
Skibet, medens den var helt forstummet fra det 
mindre Sk3^s, som var anbragt paa Dækket og 
i Mærsene. Paa én Gang saå man, at Lybekkeme 
holdt ind mod Land, idet de satte hvert Sejl, 
som Fartøjerne kunde bære. Et af Fjendens 
Skibe var allerede naaet op til Thurø; det var 
en lille Jagt, som. ikke havde taget sjniderlig Del 
i Kampen. Men Mandskabet maatte have tændt 
Ild i Fartøjet; thi Flammerne stod ud af Agter- 
stævnen. 

Saa lød der pludselig et skingrende Raab 
om Bord paa den danske Flaade: 

»De flyer! De løber Skibene paa Grund (^ 
lægger Ild i dem!« 

Peder Skram stod forude i sit Skib, og han 
var den første, som opdagede Fjendens Hensigt. 
I samme Nu gav han Befaling til at fremskynde 
Forfølgelsen. — Det ene efter det andet af 
Fjendens Fartøjer løb ind mod Kysten, c^ snart 
skinnede den lyse Ild fra dem alle til Hobe. 
Der kunde ikke være Tvivl om, at Lybekkeme 

var i Færd med at forlade deres Skibe for at 
forsøge at undfly over Land. 

Men den danske Admiral var ligesaa hurtig 
paa Færde. Fra Skib til Skib gaves der Signal 
til at standse Ødelæggelsen. De mindre, danske 
Fartøjer satte alle Sejl til for at falde over 
Fjenden, medens det endnu var Tid, og fra de 
større og dybtgaaende Skibe lod Peder Skram 
hver Baad og Jolle sætte ud. 

Han gik selv fra Borde, og de Danske kom 
tidsnok til at hindre Fjendens Forsæt. Under 
rungende Kampraab entrede Peder Skrams Folk 
om Bord i de brændende Skibe, hvor Ild og 
Gnister røg dem om Ørene, og med uforfærdet 
Mod gav de sig i Færd med at slukke Ilden. 

Det lybske Admiralskib laa nu knapt et 
halvt hundrede Alen fra Land ; det syntes allerede 
forladt af sit Mandskab, og Ilden om Bord be- 
gyndte at lyse vidt omkring, idet Flammerne 
bugtede sig op ad Master og Takkelage. Det 
var Fjendens største og smukkeste Skib, c^ 
Peder Skram svoer en dyr Ed paa, at det skulde 
bjerges fremfor noget af de andre. 

Den danske Admiral stod oprejst i Fartøjet, 
som styrede lige over mod det brændende Skib, 
og han holdt en Sværdstav i Haanden — klar 
til at entre i Spidsen for sit Mandskab. Paa 
Toften lige overfor ham sad den lange Høveds- 
mand, Klaus Hermelinck, der atter var kommen 

til Ære og Værdighed; thi Peder Skram havde 
ikke glemt sit Løfte, at sørge for en ærlig Krigs- 
tjeneste til ham. 

»Ikke en Mand er der om Bord, saa vidt 
jeg kan skjønne!« brummede Klaus Hermelinck 
og strøg med en ærgerlig Mine Søvandet af sit 
Skæg. >^Og jeg formener, I havde glædet jer 
ligesom jeg, hjærte Hr. Peder, til at prøve en 
Dyst med de blanke Klinger, efter at vi nu har 
slugt en saa grov Mængde Røg, at Ens Hals er 
bleven saa tør som en Bagerovn!« 

»I skal endnu faa jer Lyst styret, kjære 
Klaus!« svarede Peder Skram. »Saa snart vi har 
slukket Ilden i den herlige Sejler, løber vi i Land 
og forfølger Fjenden. Der er nok af dem, som 
har søgt Tilflugt paa Kysten . . .« 

>Jeg gad vide, hvordan I vil bære jer ad 
med at faa den Hoben Luer slukket!« sagde 
Klaus Hermelinck og pegede paa det lybske 
yVdmiralskib. »Det brænder jo som i Helvedes 
Svovlpol! Men vil I om Bord, saa gjør jeg jer 
begribeligvis Følgeskab, for man kan aldrig 
onske si<j en smukkere Død!« 

Hvordan jeg vil bære mig ad med at 
slukke, skal du snart faa at seU udbrød Peder 
Skram. »Klar til at entre!« befalede han. Og 
b^artøjct lob nu klods ind paa det brændende 
Skib, medens F'olkene hver især greb til deres 
Spyd og Øxer. 

Ogsaa Svend Hjemløs, der havde siddet 
forude, greb sit Vaaben ; men idet han rejste sig 
op for at følge sine Kammeraters Exempel og 
være klar til at entre, spærrede han pludselig 
Øjnene op og aabnede Munden. Han blev staaende 
et Øjeblik, som om han maatte gjøre Vold paa 
sig selv for at faa Mælet i sin Magt; men saa 
pegede han paa det brændende Skib og raabte: 

»Se der!« 

Peder Skram og Klaus Hermelinck saå ind 
over Lybekkerens Dæk. Tæt ved Stormasten, 
som mod en Baggrund af flammende Dd og Luer, 
stod en høj, sortklædt Skikkelse med korslagte 
Arme, og sammenkrøben ved hans Side sad en 
pukkelrygget Mandsling, der havde grebet fat i 
den sortklædtes Kappe, som om han tryglede 
ham om at forlade Skibet. 

»Den sorte Junker — Belzebub-Junkerenlc 
brølede Klaus Hermelinck og tumlede saa heftig 
tilbage i Baaden, at han nær var gaaet over Bord 
med det samme. 

»Gaar I bagover af Forskrækkelse le udbrød 
Peder Skram. »Lad os dog først se, om et 
ærligt Stykke Staal ikke bider paa haml . . . 
Træk fra Læderet, Lybekkerl I mente jo en 
Gang, at I vilde sige mig Tak for sidsti Og 
just i Dag staar der en redelig Kamp mellem 
Danske og Lybske 1« 

Den sorte Junker svarede intet. Han havde 
grebet en flammende Brand og vilde til at slynge 
den henimod det aabne Rum midtskibs, .hvor 
Krudtbeholdningen fandtes nedenunder. Men 
Peder Skram var allerede entret op paa Dækket, 
og han kom Lybekkeren i Forkjøbet. Med et 
Spark slog han Lugen til, før det brændende 
Stykke Tømmer naaede derhen, og gik saa i 
fuldt Løb mod sin Fjende. Junkeren satte med 
et Spring hen til den modsatte Ræling, og den 
pukkelryggede Skriver fulgte bag efter. Staaende 
paa Skibets Ræling trak Junkeren af Hopfenstein 
med en lynsnar Bevægelse et langt, spidst 
Vaaben frem og slyngede det mod den danske 
Admiral. Men Peder Skram bøjede sig til Side, 
og Vaabnet strøg tæt forbi ham. Saa løftede 
han sin Sværdstav og raabte: »Nu faar jeg se, 
om jeg tager bedre Sigte!« Og i samme Nu, 
som den sorte Junker sprang baglængs ud over 
Rælingen, kastede Peder Skram sit Vaaben 
efter ham. 

Der lød et Plask af tvende Legemers Fald 
i Vandet, og baade Junkeren og den lille pukkel- 
ryggede var forsvundne. Men der var ikke 
Stunder til at se ud efter dem. Flammerne 
bugtede sig stærkere og stærkere op ad Skibets 
Stormast; det gjaldt om at bruge hvert Sekund, 
hvis det store Ly bekkerfartøj skulde bjerges. Og 

Peder Skram og hans Folk begyndte en hidsig 
Kamp med Ilden. Med Spyd og Øxer kappede 
de den brændende Mast og skød den ud i Søen, 
hvor den faldt med sydende og hvislende Larm. 
Inde paa Land havde en Flok af de flygtende 
Lybekkere gjort omkring og skød nu med deres 
Hagebøsser paa den danske Admiral og hans 
Mandskab. Men uden at ænse, at han paa én 
Gang kæmpede med Ild, Vand og Kugler, entrede 
Peder Skram til Vejrs i Spidsen for en Del af 
Folkene og huggede Takkelagen løs, dér, hvor 
Ilden havde stærkest fat, medens andre løb 
omkring med Kar og Pøse for at slukke paa 
Dækket. 

Omsider blev de Danske Herre over Ilden, 
ikke blot paa det lybekske Admiralskib, men 
ogsaa paa de øvrige fjendtlige Skibe. Den sidste 
Hob af Lybekkerne havde taget Flugten ind 
over Land. 

Da Peder Skram vendte tilbage til »Store 
Kravellen«, var hans Haar og Skæg svedet af 
Ilden, Ansigtet sort af Røg, og rundt omkring 
paa hans Legeme var der svære Brandsaar. 
Heller ikke hans Mandskab var kommet med 
helt Skind fra Vovestykket. Men ni fuldt ud- 
rustede Krigsfartøjer var erobrede, og Lybekkerne 
havde lidt et Nederlag, som de aldrig skulde 
forvinde. — — 



1 

Skytsets Drøn var forstummet ude over 
Svendborg Sund og de omliggende Øer. Stormen 
stilnede af henimod Solnedgangstid, og de smilende 
Landskaber med Skov og Klint og frodige Enge 
traadte frem i den røde Aftensol. Men Splinter 
og Vrag og forkullede Bjælker vuggede endnu 
paa det oprørte Vand, da Peder Skram med sin 
Flaade og de erobrede Skibe styrede ud af 
Sundet for at fortsætte de Bedrifter, han havde 
udført paa denne Dag. 

Solen gik til Hvile over Sundet og Kysten, 
og dens sidste Skær faldt paa den yderste Pynt 
af Taasinge 0. — Om nogen havde færdedes 
dér, vilde han have set et underligt Syn. Langt 
ude ved Stranden, mellem Stene og Tang, laa 
der en Mand i sort Fløjls Kappe og Kofte og 
Hoser af samme Farve. Hans Haar og det 
smalle Mundskæg var ligesaa sort som hans 
Klæder, men det hvide Ansigt havde faaet en 
svag, blaalig Glans. I hans Bryst, tæt oven over 
Hjærtet, stak en itubrækket Sværdstav frem, og 
Saaret var fuldt af størknet Blod. 

Paa Hug ved Siden af Junkeren sad en lille, 
pukkelrygget Mand. Han havde fæstet sine runde, 
aarvaagne Øjne paa sin Herres Lig og vred 
uafladelig sine Hænder, medens hans snurrige, 
spidse Ansigt fortrak sig i heftig Sorg. 

Solen forsvandt bagTaasinges Kyst, og den 
l>'se Sommernat lagde sit Skær over Lande og 

Sunde. Men den lille pukkelryggede sad endnu 
ved Siden af sin døde Herre. 



Hans Naades Høj mægtighed Kong Christian 
den tredie var i Færd med at forlade Gottorp 
Slot for at begive sig til Hæren, da der blev 
meldt, at et Ilbud søgte Foretræde hos ham. 

En støvet Rytter, der saå ud til at komme 
fra en lang og skyndsom Rejse, traadte ind. 

»Hvad nyt bringer du?« spurgte Kongen. 
»Gode eller slette Efterretninger — skynd dig at 
fortælle ! « 

»Ikkuns godel« lød Svaret. »Jeg melder 
eders Naade, at det danske Flag atter vajer frit 
i danske Farvande. Eders Naades Admiral, 
Hr. Peder Skram, har tilintetgjort Lybekkernes 
Magt. Ved Bornholm og i Svendborg Sund led 
Fjenden saa svære Nederlag, at Hansaen ej 
mere skal komme til Helsen og Kræfter. Siden 
hen er eders Admiral, Peder Skram, dragen til 
Langeland, som han har erobret tilligemed 
Tranekjær Slot, hvorhos det er gaaet paa samme 
Vis med Korsør. Paa Lolland, Falster og Møen 
har han udskrevet Føde og Lønning til sit Mand- 
skab. Men herom har jeg et særligt Bud at 
berette . . .« 

»Nu — saa tal?« 

» Peder Skram beder mig melde eders Naade, « 
vedblev Sendebudet — »at de fremmede Krigs- 
folk om Bord paa hans Skib gjorde Opstand, 
fordi han ej vilde tillade dem Plyndring og anden 
Uorden i Smaalandene, som redelig havde svaret 
den Skat, han havde udskrevet. De Skalke og 
Hundsvoter overfaldt ved Nattetid Admiralen i 
hans Kahyt og havde ufejlbarligen ihjelslagen 
ham, om ej Admiralens gode Lykke og Raskhed 
var kommen ham til Hjælp. Men desaarsag har 
Hr. Peder Skram forelagt Sagen for de andre af 
h'laadens Befaling, og derefter har de gode» 
svenske Mænd, Mans Svensson og Erik Flemming, 
fældet den Kjendelse, at Peder Skram har skikket 
sig imod dem alle som en ærlig Mand, saa at 
de intet andet kunne beskylde ham for, end at 
han ikke vilde tilstede dem at plyndre Laaland 
og Moen . . . Hvilket jeg nu efter Admiralens 
Ønske altsammen har berettet for eders Naade, 
om eders Naades Højmægtiged selv vil undersøge 
den Sag . . .« 

»Heri er intet videre at foretage, uden at 
de oi)rørske Krigsfolk skulle forsvarligen tugtes I« 
ytrede Kongen. »Peder Skram har handlet ret; 
han har holdt bedre Mandstugt end nogen anden 
af mine Øverster, og det tjener ham ikkun til 
end mere Berømmelse . . . Hvad mere har du 
at melde?« 

»9* 

»Endnu kun dette,« svarede Sendebudet, »at 
Vejen til Sjælland nu er fri for eders Naades 
Højmægtighed. Min Herre, Peder Skram, har 
underlagt sig Øerne ved Sjællands sydlige Kyster 
og derefter lagt sig med halvtredsindstyve Skibe 
ud for Malmø og Kjøbenhavn, hvor han venter 
paa eders Naades videre Befalinger!« 

»Og hvem er du, der bringer saa godt Bud- 
skab?« spurgte Kongen. 

»Fra først af kun en ringe Svend!« gj en- 
mælede Arild Jenssøn. »Men for Tiden Under- 
befalingsmand hos Admiralen Peder Skram, og 
jeg tør med Ydmyghed sige hans gode Ven . . .« 

»Saa skal du slaa Følge med os til Kjøben- 
havn!« sagde Kongen med en oprømt Mine. 
»Thi didhen begiver vi os nu. Har vor gæve 
Vovehals, Peder Skram, udrettet saa meget, er 
det kun billigt, at vi selv søger ham op og siger 
ham Tak derfor!« 



FJORTENDE KAPITEL. 

Ridderslaget. 



Man skrev den I2te August Anno 1537. 
h'or godt og vel et Aar siden havde Kjøbenhavn 
(wcrgivet sig til Christian den tredie, og den 
blodige Borgerkrig var til Ende. Men Byen 
havde endnu ikke forvundet den store Jammer, 
den havde oplevet under Fejden og den lang- 
varige Belejring. Mange Huse laa øde og fo^ 
faldne hen, og paa Gaderne kunde man møde 
i^\^lk, som endnu bar Mærker af den frygtelige 
Hungersnød. Det havde været en Vredens <^ 
Ulykkens Tid, der havde raset over Landet og 
Staden, saaledes som den gamle Krønike beretter 
derom: »Og paa det sidste var der saa stor 
Hunger i Kjøbenhavn, at mange nederfuUe, som 
de ginge paa Gaden, og døde; der fandtes <^ 
mange døde i deres Senge liggende og ved 



454 

Volden og i Stræder og mange saa forsmægtede, 
at de kunde hverken staa eller gaa eller oprejse 
dennem selv; der fandtes Børn liggende paa 
Moderens Bryst, diende saa længe, at baade 
Moderen og Barnet døde ... En liden, fersk 
Torsk, som plejede at koste en Skilling, kostede 
nu tre eller fire Mark, en Aal, der ellers betaltes 
med to Skilling, fire Mark, en fed Hund fjorten 
Mark, en fed Kat tre Mark, et Par Sko fire Mark, 
en Frø otte Skilling . . . Ved Graven og paa 
Voldene fandtes døde Børn, liggende med Græs 
og Blomster i Munden. Ja, var dette næsten 
lige med Jerusalems Belejring . . .« 

Det var bleven en Befrielsens Dag, da 
Christian den tredie holdt sit Indtog i Staden. 
Kongens første Handling havde været at bringe 
Levnetsmidler i Land fra Skibene, og den gamle 
Krønike beretter videre, at uden denne Kongens 
Mildhed vare alle. Borgere og Krigsmænd, 
omkomne. 

Nu var Aar og Dag gaaet siden Overgivelsen, 
og langsomt begyndte Kjøbenhavn at rejse sig 
igjcn. Paa denne Dag, den I2te August 1537, 
syntes tilmed noget af Stadens fordums Liv og 
Velstand at være vendt tilbage, og Kongeparrets, 
Christian den tredies og Dronning Dorotheas 
Kroningsfest havde kaldt mange Folk, høje og 
lave, til Hovedstaden. 

I Vor Frue Kirke, Byens fornemste Gudshus, 
foregik en Hojtidclighed, der havde samlet en 
talrig Skare af Skuelystne baade i og udenfor 
Kirken. Hans Naades Højmægtighed, der havde 
vundet Lov som en mild og retsindig Fyrste, 
var i Færd med at uddele Ridderslaget til de 
Mænd, som fortrinsvis havde bidraget til den 
gode Udgang paa F'ejden. Der var de svenske 
Befalingsmænd, Mans Svensson og Erik Flemming, 
og af Danske Mikkel Brokkenhus, Reinvald af 
Ileidersdorf, Christoffer Hvitfeld, Markor Tide- 
niand, Arild Ulfstand, Jørgen Stensøn og mange 
flere. 

h^oran Kirkens Højalter knælede en stærk 
og .skulderbred Skikkelse i ridderlig Højtidsdragt. 
Det var det danske Riges Admiral, Hr. Peder 
Skram til Urup, hvem Kongen Aaret i Forvejen 
havde overdraget Helsingborg Slot og Len til 
Lon for hans Bedrifter. Og idet Kongen løftede 
SviLM'det for at give Peder Skram Ridderslaget, 
tilfojede han saa højt, at alle, som var inde i 
Kirken, kunde høre det: »Du dyre Heltl Du 
est det vel værd, at jeg skal slaa dig til Ridder!« 
Saa bruste Pauker og Trompeter under Kirkens 
1 Ivælvinger, og hver En, som var tilstede, hilste 
Kongens og Rigets Admiral. 

Nede ved Kirkens Indgang, hvor mange 
menige Høvedsmænd, Skippere og Borgere var 
samlet, stod en lang og mager Krigsmand i en 

flunkende ny og spraglet Klædning, halvt grøn 
og halvt gul, med opkrammet Hat og vajende 
Fjerbusk. Han tørfede sine Øjne og pudsede 
sin mægtige, krogede Næse, saa det kunde høres 
langt borte, og med det samme puffede han til en 
kæmpestor, mørkhaaret Karl, som stod ved Siden 
af ham, klædt i en pyntelig, krigersk Dragt, med 
Læderkøllert og blank Staalhue. 

»Saå du det. Hjemløs?« mumlede den lange 
Krigsmand. »Nu slog Kongen Peder Skram til 
Ridder! Men hvem tror du vel, det var, som 
en Gang spaaede ham det altsammen — hele 
hans Velfærd og al den Hæder og Værdighed, 
han har erhvervet sig? Det gjorde Klaus Herme- 
linck — gamle Klaus Hermelinck ! Jeg kunde se, 
hvordan det lyste ud af hans Øjne, allerede den 
Gang vi fægtede sammen i Kurfyrsten af Mainz's 
Lande, og jeg sagde det til ham . . . Hjærte 
Peder Skraml« sagde jeg. — »I kan stole paa, 
hvad gamle Klaus Hermelinck spaar jer — I 
kommer en Gang til at udrette store Ting!« 



FEMTENDE KAPITEL. 

Slutning. 



I Dagligværelset paa Urup Gaard sad ved 
et Vindue, som vendte mod Nordvest, en Mand, 
der syntes saare gammel af Aar; men trods det 
hvide Haar og Skæg og Ansigtets Furer og 
Skrammer var Skikkelsen endnu bred og kraftig 
som i de unge Dage. Han sad i en Armstol 
ved Vindueskarnien , og fra Vinduet var der 
Udsigt langt bort over Landskabet udenfor, forbi 
Ejers Bavnehøj, helt op til Mos Sø og Himmel- 
bjerget. 

Ved hans Side sad en ung Jomfru og læste 
op af et Haandskrift; hendes Haar var lyst, 
Ansigtet mildt, og Stemmen lød med en skær 
og blød Klang gjennem Stuen, idet hun læste: 

». . . Anno 1549 opbygte min kjære Fader, 
lir. Peder Skram, Landskrona Slot, og lagde 

Hr. Peder Skram den første Sten til fornævnte 
Grundvold og Fru Elsebe Krabbe den anden . . . 
Anno 1559, da den almægtige Gud havde bort- 
kaldet den højlovelige Fyrste, salig Kong Christian 
den tredie, havde højbaarne Kong Frederik den 
anden forlenet Hr. Peder Skram med Laholm 
Slot og Len. Og det fjerde Aar derefter, da 
man skrev 1563, begyndte den svenske Krig, og 
kom der hastig anden Pintsedag kongelig Maje- 
stæts Skrivelse efter Hr. Peder Skram til hans 
Gaard Skedal, hvorfra han ilendes og ufortøvet 
drog afsted for at føre Flaaden imod Fjenden . . .« 

»Spring kun det over, lille Olive!« sagde 
den gamle Høvedsmand. »Og kom til det, som 
du har prentet ned om din Moder!« 

Den unge Jomfru bladede i Haandskriftet og 
læste videre: 

»Og skulde min kjære Fader, Hr. Peder 
Skram, af yderste Magt holde Laholm Slot, 
kongelig Majestæt og Riget til Gavn og Bedste, 
hvilket han ogsaa haver gjort, medens det udi 
fornævnte svenske Fejde var tvende Gange be- 
lejret af de Svenske. Første Gang Anno 1565 
St. Povels Aften den 24de Januar; da laa der 
for samme Slot et stort Antal Krigsfolk med 
Skyts og Krudt og gjorde sig deres største Flid 
for at faa Stottet i deres Vold; men Gud gav 
bedre Lykke, og Hr. Peder Skram beholdt samme 
Slot, og de droge sagesløse derfra. Dog blev 

der skudt mangen stolt Mand. Da Hr. Peder 
havde fornummet Fjendens alvorlige Tilkomst, 
befalede han sin kjære Hustru, Fru Elsebe 
Krabbe, at hun med sine Jomfruer og Kvindfolk 
skulde gaa ind i Slottets Kærne; han vilde selv 
blive paa Muren hos sit Skyts og sine Krigsfolk 
og vove Liv og Blod med dem. Og ydermere 
sagde han: Det skal du vide, men allerkjæreste, 
at jeg vil aldrig give mig fangen for dennem, 
mens der er varmt om mit Hjærte. Hvortil 
Fru Elsebe svarede ham igjen: Det vil jeg 
ogsaa love eder, at dersom vor Ulykke blev 
saa stor, at dette Hus blev erobret, da skulde 
de aldrig føre mig levende til Sverige . . .« 
Den gamle Høvedsmand nikkede: 
»Det er rigtigt, Barn! Det var min Hustrus 
Ord . . . Læs mere for mig om din Moder . . .« 
». . . Da nu Hr. Peder Skram havde levet 
43 Aar udi et ærligt og kristeligt Ægteskab 
med sin kjære Frue, Elsebe Krabbe, og Gud 
almægtigst havde givet dennem atten smukke 
Born, af hvilke ti udi Ungdommen bleve heden- 
kaldte, da besøgte den almægtige Gud ham med 
sit faderlige Ris og Kors og hedenkaldte Anno 
1578 hans kjære Hustru, Fru Elsebe Krabbe, 
som han havde levet saa lang Tid kristelig og 
kjærlig med . . . Men da hendes kjære Husbond 
fornam, at dette skulde ske, stod han strax op 
og gik ind i Stuen til hendes Seng, gav hende 

sin Haand med grædende Taarer, takkede hende 
for al kjærlig og kristelig Omgængelse og bad 
hende derhos, at hvis han nogen Tid havde 
fortørnet hende med Ord eller Gjerninger, endc^ 
i det allerringeste, at hun da vilde tilgive ham 
det for Guds Skyld. Hun svarede ham og sagde : 
Min hjærtekjære Mand, jeg takker eder; I har 
været min Husbond i 43 Aar som en oprigtig, 
kristen Dannemand og været mig saare god; nu 
befaler jeg eder til den hellige Trefoldighed I 
Og rakte ham saa sin højre Haand, hvilken 
hun ikke længer var mægtig selv at løfte af 
Sengen . . .« 

Den unge Pige havde bøjet Hovedet ned 
mod sit sirlig skrevne Haandskrift, og den gamle 
Høvedsmand lagde Haanden over sine Øjne, som 
om han vilde fastholde Billedet af sin Hustru, 
Fru Elsebe. I nogle Øjeblikke var der ganske 
stille i den store, halvmørke Stue Men saa 
bankede det paa Døren, og Jomfru Olive rejste 
sig hastig op og lagde Haandskriftet hen i 
Vindueskarmen. 

»Vi faar nok Gjæster i denne Aften! c sagde 
Peder Skram. »Hvem kan det være!« 

Jomfru Olive løb hen og aabnede Døren, 
og et Par P'olk, godt tilaars, men raske og rørige 
at se til, traadte ind. Han var høj og rank, og 
hans graa Haar og Skæg indrammede et kjækt 
og rødmusset Ansigt; hun var spinkelt og fint 



461 

bygget, og i det kjønne Morlille-Ansigt spillede 
et Par livlige og kloge Øjne, der mindede om 
den lille, graaskæggede Bondemand, som Peder 
Skram en Gang for mange Aar siden havde 
truffet mellem Munkholmens Klipper, forinden 
den gamle Mand havde givet »sine gode Øjne 
for Kongen«. 

»Arild Jenssøn og jer, Mo'er Anne-Marie!« 
udbrød Peder Skram og rejste sig hurtig op. 
»Hvad ser jeg! Det var et herligt Indfald af 
jer, I gode Venner, at komme til Urup Gaard!« 

Arild Jenssøn havde givet sin Herre og 
Vaabenfælle Haanden og betragtede ham med 
et Blik, der var ligesaa trofast og hengivent som 
i gamle Dage. 

»Jeg havde hørt, at I skrantede lidt, kjære 
Hr. Peder Skram!« sagde Arild. »Og saa længtes 
baade jeg og Anne-Marie saa hjærtens inderlig 
efter at gjæste jer. Men I ser min Tro saa 
stærk og sund ud, som om I, hvad Stund det 
skulde være, kunde tage en ny Dyst op med 
Lybekkerne ligesom hin Dag i Svendborg Sund. 
Jeg tror saa sandt, at Tiden slet intet bider paa 
jer, kjære Herre . . .« 

»Nu, nu, gode Arild!« gjenmælede Peder 
Skram og lo godmodig. »Slet saa stærk som 
den Gang, vi fægtede sammen i Skoven ved 
Mainz med Belzebub-Junkeren og hans Bande, er 
jeg vel knapt. Men jeg klager ellers intet . . . 



